(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΒ΄

Πέμπτη, 10 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Ζωγράφου, το Δημοτικό Σχολείο Αγίας Μαρίνας Κορωπίο, ο Αντιπρόεδρος του Αλβανικού Κοινοβουλίου και η πρέσβης της Αλβανίας στην Ελλάδα, μαθητές από το Γυμνάσιο Νέας Κίου Αργολίδος, το 4ο Γυμνάσιο Κορίνθου, το 1ο Γυμνάσιο Τρικάλων και από το 1ο Γυμνάσιο Άρτας, σελ.
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 11 Νοεμβρίου, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Προστασία προσώπων που αναφέρουν παραβιάσεις ενωσιακού δικαίου -Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L305) και λοιπές ρυθμίσεις του Υπουργείου Δικαιοσύνης», σελ.
2. Κατάθεση σχεδίων νόμου:
 i. Οι Υπουργοί Ανάπτυξης και Επενδύσεων, Οικονομικών, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός στον Πρωθυπουργό κατέθεσαν την 8-11-2022 σχέδιο νόμου «Ενσωμάτωση της Οδηγίας (ΕΕ) 2019/882 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις απαιτήσεις προσβασιμότητας προϊόντων και υπηρεσιών και άλλες επείγουσες διατάξεις για την ενίσχυση της ανάπτυξης», σελ.
 ii. Οι Υπουργοί Δικαιοσύνης, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Προστασίας του Πολίτη, Εσωτερικών, Μετανάστευσης και Ασύλου και Επικρατείας, καθώς και ο Αναπληρωτής Υπουργός Οικονομικών κατέθεσαν την 9-11-2022 σχέδιο νόμου: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L151) και λοιπές ρυθμίσεις του Υπουργείου Δικαιοσύνης», σελ.
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L305) και λοιπές ρυθμίσεις του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

 ΑΘΑΝΑΣΙΟΥ Χ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Β. Επί του σχεδίου νόμου του Υπουργείου Δικαιοσύνης:
 ΑΔΑΜΟΠΟΥΛΟΥ Α. , σελ.
 ΑΠΑΤΖΙΔΗ Μ. , σελ.
 ΒΑΡΟΥΦΑΚΗΣ Ι. , σελ.
 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΚΙΟΚΑΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΚΑΜΙΝΗΣ Γ. , σελ.
 ΚΑΠΠΑΤΟΣ Π. , σελ.
 ΚΟΜΝΗΝΑΚΑ Μ. , σελ.
 ΚΟΥΜΟΥΤΣΑΚΟΣ Γ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΛΑΠΠΑΣ Σ. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Α. , σελ.
 ΜΑΚΡΗ Ζ. , σελ.
 ΜΑΡΑΒΕΓΙΑΣ Κ. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΠΛΑΚΙΩΤΑΚΗΣ Ι. , σελ.
 ΠΟΥΛΟΥ Π. , σελ.
 ΡΑΓΚΟΥΣΗΣ Ι. , σελ.
 ΤΣΑΚΛΟΓΛΟΥ Π. , σελ.
 ΤΣΙΑΡΑΣ Κ. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.

Γ. ΠΑΡΕΜΒΑΣΕΙΣ:
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚB΄

Πέμπτη 10 Νοεμβρίου 2022

Αθήνα, σήμερα στις 10 Νοεμβρίου 2022, ημέρα Πέμπτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 11 Νοεμβρίου.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 128/4-11-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Με απόφασή του ο διοικητής της Αρχής Πολιτικής Αεροπορίας (ΑΠΑ) ορίζει ότι ο πρόεδρος της Επιτροπής Ασφαλείας θα είναι ο ιδιώτης διαχειριστής του αεροδρομίου και όχι εκπρόσωπος της κρατικής Υπηρεσίας Πολιτικής Αεροπορίας».

2. Η με αριθμό 125/4-11-2022 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημήτριου Κωνσταντόπουλου προς τον Υπουργό Εσωτερικών, με θέμα: «Καμμία εξέλιξη στην αποκατάσταση των ζημιών στη γέφυρα του Μόρνου».

3. Η με αριθμό 140/7-11-2022 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικόλαου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις ΕΛΓΑ των αγροτών της Αργολίδας για τις ζημιές λόγω του παγετού της 26ης Ιανουαρίου».

4. Η με αριθμό 145/7-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Πολιτισμού και Αθλητισμού, με θέμα: «Παράνομη νομιμοποίηση συλλογής Στερν».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 131/4-11-2022 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Εσωτερικών, με θέμα: «Άμεση και πλήρης αποκατάσταση των σεισμόπληκτων σχολείων του Αιγάλεω».

Επίσης, θα ήθελα να κάνω τρεις ανακοινώσεις για να μη διακόπτουμε ενδιάμεσα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L305) και λοιπές ρυθμίσεις του Υπουργείου Δικαιοσύνης».

Οι Υπουργοί Ανάπτυξης και Επενδύσεων, Οικονομικών, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός στον Πρωθυπουργό κατέθεσαν την 8-11-2022 σχέδιο νόμου: «Ενσωμάτωση της Οδηγίας (ΕΕ) 2019/882 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις απαιτήσεις προσβασιμότητας προϊόντων και υπηρεσιών και άλλες επείγουσες διατάξεις για την ενίσχυση της ανάπτυξης».

Παραπέμπεται στην αρμόδια Διαρκή Επιτροπή.

Οι Υπουργοί Δικαιοσύνης, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Προστασίας του Πολίτη, Εσωτερικών, Μετανάστευσης και Ασύλου και Επικρατείας, καθώς και ο Αναπληρωτής Υπουργός Οικονομικών κατέθεσαν την 9-11-2022 σχέδιο νόμου: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L151) και λοιπές ρυθμίσεις του Υπουργείου Δικαιοσύνης».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L305) και λοιπές ρυθμίσεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίασή της στις 3Νοεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Γεώργιος Κουμουτσάκος για δεκαπέντε λεπτά.

Παρακαλώ να ανοίξει και το ηλεκτρονικό σύστημα εγγραφής ομιλητών.

Κύριε Κουμουτσάκο, ελάτε στο Βήμα, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το προτεινόμενο σχέδιο νόμου ενσωματώνεται στη νομοθεσία μας η οδηγία 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019, σχετικά με την προστασία των προσώπων που αναφέρουν παραβιάσεις του Δικαίου της Ευρωπαϊκής Ένωσης. Είναι ένα βήμα απαραίτητο για την ελληνική έννομη τάξη.

Αντικείμενο του παρόντος νόμου είναι, πρώτον, η οικοδόμηση ενός στέρεου συστήματος εσωτερικής και εξωτερικής αναφοράς παραβιάσεων Ενωσιακού Δικαίου, δεύτερον, η προστασία των προσώπων που αναφέρουν τις εν λόγω παραβιάσεις, η οργάνωση της διαδικασίας υποβολής, παραλαβής και παρακολούθησης των αναφορών, οι κυρώσεις που επιβάλλονται σε περίπτωση παραβίασης των διατάξεων του παρόντος νομοθετήματος.

Η οδηγία αυτή περιλαμβάνει ένα ολοκληρωμένο θεσμικό πλαίσιο σχετικά με τους πληροφοριοδότες - μάρτυρες δημοσίου συμφέροντος, το οποίο με την ενσωμάτωση της οδηγίας στην εσωτερική δική μας έννομη τάξη καθίσταται πλέον εσωτερικό δίκαιο και καλύπτει ένα νομοθετικό κενό, καθώς η μόνη ανάλογη διαδικασία που υφίσταται στο εγχώριο δίκαιο αφορά μόνο στην ποινική διαδικασία και στον θεσμό προστατευόμενων μαρτύρων.

Η αναγκαιότητα των σχετικών προβλέψεων, όπως προέκυψε και από τις δύο συζητήσεις στην αρμόδια επιτροπή, προκύπτει από το γεγονός ότι τα πρόσωπα που διαπιστώνουν, στο πλαίσιο των εργασιακών δραστηριοτήτων τους, παραβιάσεις του Ενωσιακού Δικαίου σε σημαντικής σπουδαιότητας τομείς συμβάλλουν καθοριστικά στην αποκάλυψη και τελικά στην πρόληψη τέτοιων παραβατικών συμπεριφορών. Τα πρόσωπα αυτά ενεργούν ως πληροφοριοδότες δημοσίου συμφέροντος και ως εκ τούτου συμβάλλουν καθοριστικά στην αποκάλυψη και την πρόληψη παραβιάσεων και τη διασφάλιση έτσι της κοινωνικής ευημερίας και του κράτους δικαίου.

Ωστόσο, είναι γνωστό ότι συχνά υφίσταται φόβος ή ανησυχία περί αντιποίνων, κάτι που αποθαρρύνει τους δυνητικούς πληροφοριοδότες δημοσίου συμφέροντος από το να αναφέρουν τις ανησυχίες ή και τις υπόνοιές τους για παραβατικές πράξεις. Έτσι και σε αυτό το πλαίσιο αναγνωρίζεται ολοένα και περισσότερο τόσο σε ενωσιακό όσο και σε διεθνές επίπεδο η σημασία της διασφάλισης ισορροπημένης και αποτελεσματικής προστασίας των μαρτύρων δημοσίου συμφέροντος, πληροφοριοδοτών δημοσίου συμφέροντος.

Με το συγκεκριμένο σχέδιο νόμου που συζητάμε σήμερα διαμορφώνεται ένα στέρεο σύστημα εσωτερικών και εξωτερικών διαύλων για την υποβολή και τη διαχείριση των αναφορών, παρέχονται διασφαλίσεις για τα προσωπικά δεδομένα και λαμβάνονται μέτρα προστασίας των προσώπων που εμπλέκονται στην αναφορά. Η θέσπιση μέτρων προστασίας εκτιμάται -και ορθώς- ότι θα συμβάλλει αποφασιστικά στην αποκάλυψη των παραβιάσεων, καθώς προβλέπεται η διαμόρφωση ενός πλέγματος ασφάλειας των αναφερόντων χωρίς το οποίο δεν θα μπορούσε να λειτουργήσει το σύστημα των αναφορών.

Το νομοθέτημα που σήμερα συζητάμε στην Ολομέλεια της Βουλής των Ελλήνων χωρίζεται σε τρία μέρη. Το πρώτο μέρος απαρτίζεται από οκτώ κεφάλαια. Συγκεκριμένα, στο πρώτο κεφάλαιο περιλαμβάνονται οι διατάξεις που αφορούν στον σκοπό του νόμου και το αντικείμενό του. Στο δεύτερο κεφάλαιο περιλαμβάνονται οι ορισμοί, το καθ’ ύλην πεδίο εφαρμογής, το προσωπικό πεδίο εφαρμογής και οι προϋποθέσεις προστασίας των αναφερόντων. Στο τρίτο κεφάλαιο καταστρώνεται ο εσωτερικός δίαυλος αναφορών στον δημόσιο και ιδιωτικό τομέα. Στο τέταρτο κεφάλαιο διαμορφώνεται ο εξωτερικός δίαυλος αναφορών. Ως εξωτερικός -για να γίνουμε πιο σαφείς- δίαυλος ορίζεται η Εθνική Αρχή Διαφάνειας, η οποία παρέχει όλα τα εχέγγυα ανεξαρτησίας, διαθέτει τις απαραίτητες ικανότητες και εξουσίες στο Εθνικό Δίκαιο για τον έλεγχο και την παρακολούθηση των αναφορών. Στο πέμπτο κεφάλαιο ρυθμίζεται το ζήτημα της προστασίας σε περίπτωση δημόσιας αποκάλυψης, ενώ το έκτο κεφάλαιο ρυθμίζει τα σημαντικά ζητήματα της εμπιστευτικότητας της επεξεργασίας δεδομένων προσωπικού χαρακτήρα και της χρήσης αρχείων των αναφορών. Το έβδομο κεφάλαιο ρυθμίζει μέτρα προστασίας που εξειδικεύονται στην απαγόρευση αντιποίνων στην πρόβλεψη μέτρων για την προστασία έναντι των αντιποίνων, στην πρόβλεψη μέτρων στήριξης και επανορθωτικών μέτρων στην απαγόρευση παραίτησης από δικαιώματα και μέσα προστασίας, καθώς και στην πρόβλεψη κυρώσεων.

Συγκεκριμένα, στο σημαντικό άρθρο 17 απαγορεύονται τα κάθε μορφής αντίποινα και ενέργειες αντεκδίκησης σε βάρος του αναφέροντος είτε αυτά προέρχονται από τον εργοδότη είτε από τρίτα πρόσωπα. Εκτός των αντιποίνων που αφορούν στους γενικούς και ειδικούς όρους εργασίας απαγορεύεται επιπλέον και κάθε άλλη βλαπτική ενέργεια σε βάρος του αναφέροντος στο επαγγελματικό αλλά και στο κοινωνικό του περιβάλλον που σχετίζεται με την αναφορά. Ενδεικτικά αναφέρονται ότι απαγορεύεται η παύση και η απόλυση, ο υποβιβασμός, η παράλειψη και η στέρηση προαγωγής, η αφαίρεση καθηκόντων, η αλλαγή τρόπου εργασίας, η μείωση μισθού, η μεταβολή του ωραρίου εργασίας. Υπάρχει, λοιπόν, ένα σοβαρό δίκτυ προστασίας εκείνου που παίρνει την απόφαση να αναφέρει παραβατικές συμπεριφορές όσον αφορά στο Ενωσιακό Δίκαιο.

Στο άρθρο 23, επίσης σημαντικό τυποποιούνται ποινικά η παρεμπόδιση ή η απόπειρα παρεμπόδισης υποβολής αναφοράς, η διενέργεια αντιποίνων και η αποκάλυψη στοιχείων ταυτότητας των αναφερόντων που υπάγονται σε καθεστώς εμπιστευτικότητας.

Το όγδοο και τελευταίο κεφάλαιο του πρώτου τμήματος του νομοθετήματος περιλαμβάνει εξουσιοδοτικές και μεταβατικές διατάξεις.

Το δεύτερο μέρος του περιλαμβάνει τρία κεφάλαια. Το πρώτο περιλαμβάνει τα άρθρα 26 και 27. Νομίζω ότι χρειάζεται μια ειδικότερη αναφορά σε αυτά τα δύο άρθρα. Το άρθρο 26 περιλαμβάνει ρυθμίσεις για το Ταμείο Χρηματοδότησης Δικαστικών Κτιρίων, το άρθρο 27 τροποποιεί τη διάταξη του άρθρου 132, παράγραφος 2, υποπαράγραφος 22, προκειμένου, προς αποφυγήν ερμηνευτικών αμφιβολιών, να διευκρινιστεί ρητώς ότι η επιχορήγηση της εταιρείας «ΚΤΙΡΙΑΚΕΣ ΥΠΟΔΟΜΕΣ» από το Ταμείο Χρηματοδοτήσεως Δικαστικών Κτιρίων εκτός από την κατασκευή, συντήρηση, επισκευή κτηρίων και εξοπλισμού αυτών -που καλύπτουν αποκλειστικά τις υπηρεσίες αρμοδιότητας του Υπουργείου- καλύπτει και τη μελέτη όλων αυτών.

Όσον αφορά στο δεύτερο κεφάλαιο, άρθρο 28, απαλείφεται η παραπομπή στον κώδικα πολιτικής δικονομίας όσον αφορά στη διενέργεια κοινοποίησης στο Συμβούλιο της Επικρατείας και προστίθεται δεύτερο εδάφιο με το οποίο ορίζεται ότι ως προς τις κοινοποιήσεις εφαρμόζονται αναλόγως οι διατάξεις των άρθρων 47 έως και 57 του Κώδικα Διοικητικής Δικονομίας με αποτέλεσμα την εναρμόνιση της διαδικασίας κοινοποιήσεων στο Συμβούλιο της Επικρατείας με εκείνη ενώπιον των διοικητικών δικαστηρίων για λόγους συνοχής του συστήματος επιδόσεων. Άρθρο 29 και 30, θεσμοθετούν τη διαδικασία επίδοσης δικογράφων με ηλεκτρονικά μέσα από το Συμβούλιο της Επικρατείας και τα διοικητικά δικαστήρια προς το Νομικό Συμβούλιο του Κράτους.

Τρίτο κεφάλαιο, άρθρα 30 έως 35, προβλέπεται ότι το έργο του εθνικού μηχανισμού, εκπόνηση, παρακολούθηση και αξιολόγηση σχεδίων δράσης για τα δικαιώματα του παιδιού, ενισχύεται μέσω της ένταξης σε αυτόν εκπροσώπου της Ελληνικής Αστυνομίας, συμβάλλοντας στην υιοθέτηση αποτελεσματικών πολιτικών για το βέλτιστο συμφέρον κάθε παιδιού.

Στο άρθρο 32 διασφαλίζεται ότι στο Εθνικό Συμβούλιο κατά του Ρατσισμού και της Μισαλλοδοξίας μετέχουν πλέον εκπρόσωποι του Υπουργείου Εσωτερικών και εκπρόσωποι του Υπουργείου Υγείας, ώστε να ενισχύεται το πλέγμα προστασίας των θυμάτων ρατσιστικών εγκλημάτων μέσω της παροχής των υπηρεσιών τους.

Στο άρθρο 33 επανακαθορίζονται οι δικαιούχοι, οι αποζημιώσεις και οι αμοιβές που καταβάλλονται από την Εθνική Σχολή Δικαστικών Λειτουργών, ώστε να εξασφαλιστεί η συμμετοχή στις εργασίες της του αναγκαίου, για την εύρυθμη λειτουργία της, επιστημονικού δυναμικού.

Άρθρο 34. Εκεί αντιμετωπίζεται το ζήτημα της κοινής υπουργικής απόφασης για τη σύσταση δικαστικής αστυνομίας και ειδικότερα προστίθεται ο Υπουργός Οικονομικών στους συνυπογράφοντες την κοινή υπουργική απόφαση, προκειμένου να καταστεί δυνατός ο καθορισμός των αμοιβών των εκπαιδευτών, του τρόπου καταβολής αυτών και κάθε άλλης δαπάνης σχετικής με την εισαγωγική εκπαίδευση στη Σχολή Δικαστικής Αστυνομίας.

Ο νόμος περιλαμβάνει, επίσης, ως αναπόσπαστο μέρος του το παράρτημα όπου και η αναφορά του Ενωσιακού Δικαίου που εμπίπτει στο καθ’ ύλην πεδίο εφαρμογής, ενσωματώνοντας το παράρτημα της οδηγίας.

Κυρίες και κύριοι συνάδελφοι, όπως φάνηκε από τις συζητήσεις του νομοθετήματος στις δύο αναγνώσεις που έγιναν, αλλά και από την ακρόαση των φορέων, το συγκεκριμένο νομοθέτημα αναμφισβήτητα κινείται σε ορθή κατεύθυνση, καλύπτει υπαρκτό κενό στην εσωτερική έννομη τάξη και είναι έτσι ένα βήμα μπροστά, ένα βήμα ενίσχυσης, ισχυροποίησης και βελτιστοποίησης της λειτουργίας της δημοκρατίας και του κράτους δικαίου στη χώρα μας. Οι συζητήσεις ήταν ουσιαστικές. Ταυτόχρονα, ανέδειξαν κάτι πολύ σημαντικό στις εργασίες της Βουλής των Ελλήνων, αλλά και στην ανάγκη του πολιτικού διαλόγου που πρέπει να χαρακτηρίζει τον πολιτικό διάλογο στις ημέρες μας, ότι η καλόπιστη κριτική βοηθάει μια παραγωγική συζήτηση και η Κυβέρνηση σήμερα –εξ όσων γνωρίζω- αποδεικνύει ότι σε αυτό το κλίμα, σε ένα τέτοιο κλίμα, παραγωγικό, δημιουργικό και ουσιαστικό είναι έτοιμη να ακούσει με προσοχή τις παρατηρήσεις φορέων και των πολιτικών δυνάμεων, για να προχωρήσει, όπου κρίνεται, σε βελτιώσεις των προτάσεων που η ίδια καταθέτει.

Το πολιτικό συμπέρασμα -πέραν του νομοθετήματος- για ένα κρίσιμο θέμα δημοκρατίας και λειτουργίας του κράτους δικαίου, από αυτή τη μορφή κοινοβουλευτικής συζήτησης, είναι μόνο θετικό, για όλες τις πολιτικές δυνάμεις, για το τελικό προϊόν του νομοθετήματος, αλλά και για το κλίμα της πολιτικής αντιπαράθεσης. Θα έλεγα ότι αυτές οι συνεδριάσεις, όπως και η σημερινή, είναι ένα παράδειγμα προς μίμηση, ειδικά αυτές τις ημέρες που πολλή τοξικότητα κυκλοφορεί στην ατμόσφαιρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο εισηγητής του ΣΥΡΙΖΑ - Προοδευτική Συμμαχία, κ. Σπυρίδωνας Λάππας.

Κύριε Λάππα, έχετε τον λόγο.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ πολύ, κύριε Πρόεδρε.

Κύριε Κουμουτσάκο, έχετε δίκιο ότι αυτό το νομοσχέδιο θα έπρεπε να αποτελεί ένα κριτήριο της πολιτικής ομαλότητας, της επικοινωνίας των κομμάτων, γενικώς των πολιτικών δυνάμεων και να αποδεικνύει έναν ατέρμονα διάλογο, επικοινωνία και συζήτηση με την κοινωνία αλλά και τις ανάγκες της. Θεωρώ ότι σε αυτή την περίοδο που ζούμε, που η χώρα μας απαξιώνεται από το σύνολο των ευρωπαϊκών θεσμών και οργάνων αλλά και διεθνών όπως ο ΟΑΣΑ, ο ΟΗΕ κ.λπ., είναι επίκαιρη μία φράση του αείμνηστου Ηλία Ηλιού: «Ευρισκόμεθα επί του κρατήρα ενός ηφαίστειου ετοίμου να εκραγεί, αν δεν έχει εκραγεί.».

Επίσης, εκ προοιμίου θα ήθελα να πω ότι το Υπουργείο Δικαιοσύνης πράγματι έχει ένα παραγωγικό έργο σε αριθμό νομοσχεδίων. Πολλές φορές μας λέτε ότι ακούτε την κριτική μας και την ενσωματώνετε στα νομοσχέδιά σας. Τον πυρήνα, όμως, και τη φιλοσοφία των νομοσχέδιων σας την κρατήσατε σαν κόρη οφθαλμού για το κόμμα της Νέας Δημοκρατίας, όχι για τον διάλογο, όχι για τη συνεννόηση, όχι για την επικοινωνία. Με υπερηφάνεια, θα έλεγα και οίηση μερικές φορές, αναφέρετε τις μεγάλες μεταρρυθμίσεις στον Ποινικό Κώδικα. Μα, με τις μεταρρυθμίσεις των ποινικών κωδίκων σας δεν γίνεται αυτό το όργιο της ανομίας και της εγκληματικότητας; Κατά τι συνετέλεσε στη μείωση; Σας λέγαμε από τότε ότι από την ιστορία της ανθρωπότητας, από τον πρώτο άνθρωπο, από τους δύο πρώτους ανθρώπους στη γη είχαμε το πρώτο εγκληματολογικό φαινόμενο: αδερφός σκότωσε αδερφό. Ποτέ, μα ποτέ η αυστηροποίηση των ποινών δεν μείωσε ούτε κατ’ ελάχιστον την εγκληματικότητα. Δεν το λέει αυτό κανένα κόμμα, δεν το λέει κανένας πολιτικός αντίπαλος. Το λέει η επιστήμη της εγκληματολογίας και της νομικής ποινικής επιστήμης. Δεν το ακούσατε.

Δεν πέρασε μια εβδομάδα, ήρθε ο Σωφρονιστικός Κώδικας. Κύριε Κουμουτσάκο, είναι πολύ σημαντικά πράγματα. Είναι σημαντικά πράγματα γιατί κινδυνεύει η χώρα. Για δεύτερη φορά με δημόσια δήλωση φέρατε ένα Σωφρονιστικό Κώδικα που ήταν ολετήρας κατά των δικαιωμάτων των κρατουμένων. Η χώρα είναι υπόδικη για μια ακόμα φορά, έτοιμη για μια δεύτερη δήλωση. Δεν ακούτε την κοινωνία. Όχι εμάς.

Πράγματι εδώ κάνατε αποδεκτές κάποιες προτάσεις, παρατηρήσεις και κριτικές των κομμάτων. Όμως, εκ προοιμίου θέλω να κάνω μια παρατήρηση. Δεν κάνετε ένα πράγμα σοβαρό, για το οποίο σας δίνει το δικαίωμα η οδηγία. Είναι το άρθρο 2, παράγραφος 2 της οδηγίας. Μπορεί το κράτος-μέλος να επεκτείνει την εφαρμογή της παρούσας οδηγίας και σε άλλα πεδία του εθνικού εγχώριου δικαίου. Δεν το κάνετε, όμως, αυτό. Θα μπορούσατε να το κάνετε γιατί η χώρα έχει ανάγκη των δύο παραδειγμάτων που ανέφερε ο ίδιος ο Υπουργός. Αφορά εσωτερικό δίκαιο. Θα μπορούσατε να το κάνετε και έπρεπε να το κάνετε γιατί η χώρα δεν είναι Γαλλία ούτε Γερμανία ούτε Ελβετία. Έχει παθογένειες, έχει ελλείμματα και έχει τεράστια ζητήματα στο κράτος δικαίου, στη διαφάνεια, στη λογοδοσία, στη δημοκρατία τελικά. Να, γιατί επιβαλλόταν, ειδικά για τη χώρα, να γίνει αυτή η επέκταση και δεν γίνεται. Από την άλλη μεριά δεν το κάνετε αυτό. Δεν λέω ότι είχατε υποχρέωση να το κάνετε. Όχι. Δυνατότητα λέω, για να ξεκαθαρίζω τις έννοιες, πρώτον. Και δεύτερον, μια σειρά ζητήματα τα οποία ορίζει ρητά η οδηγία, δεν τα ενσωματώνετε. Σας τα είπα εχθές στην επιτροπή. Δυο πράγματα. Το ένα το κάνατε αυτούσιο, όπως το λέει η οδηγία. Το άλλο το μαγειρέψατε. Θα σας πω πως.

Εγώ θέλω να τιμήσω δημόσια –εκφράζω και το κόμμα μου- αυτούς τους θαρραλέους ανθρώπους, τους πληροφοριοδότες δημοσίου συμφέροντος, που τολμάνε να βρεθούν απέναντι σε πλανητικές δυνάμεις, όπως είναι οι ΗΠΑ όπως είναι η Ευρωπαϊκή Ένωση, η Γερμανία, η Γαλλία, χώρες με τεράστια πολιτική, οικονομική αλλά και άλλη δύναμη, αυταρχισμού, καταστολής, ελέγχου. Στάθηκαν απέναντι σε αυτά τα κράτη, τις πλανητικές δυνάμεις και είπαν πράγματα τα οποία τους ανέδειξαν ως ήρωες. Και είπα σε μία από τις επιτροπές ότι αυτοί οι άνθρωποι είχαν τα κότσια να βγουν δημόσια και να καταγγείλουν ένοχα μυστικά κρατών, κυβερνήσεων και εταιρειών. Τονίζω τις εταιρείες, κύριε Κουμουτσάκο, γιατί σ’ αυτό που αφορά, κυρίως, η οδηγία δεν είναι τα φυσικά πρόσωπα, είναι τα νομικά. Και δεν περιλαμβάνεται στο νομοσχέδιο. Για τις εταιρείες μιλάμε που απέναντι σε αυτές στρέφονται οι πληροφοριοδότες δημοσίου συμφέροντος και αποκαλύπτουν ένοχες πρακτικές, αποφάσεις, δοσοληψίες τους και συμβάσεις τους. Δεν το κάνει.

Θέλω να τιμήσω τους μάρτυρες δημοσίου συμφέροντος για δεύτερη φορά γιατί σε κάθε περίπτωση ο καθένας από αυτούς αποτελεί μια ηχηρή –είπα στην επιτροπή- φωνή αφύπνισης της κοινής γνώμης και όχι μόνο. Και γι’ αυτόν τον λόγο άλλωστε ο θεσμός των πληροφοριοδοτών δημοσίου συμφέροντος δεν βρίσκεται αυτή τη στιγμή σε ένα νομοθετικό κενό.

Έχουν ιστορία, ευτυχώς, δύο χιλιάδες πεντακόσια χρόνια. Ο 4ος και 5ος αιώνας στην Αθήνα, η ρωμαϊκή εποχή, το κοινό δίκαιο, το common law τον 13ο αιώνα και το 1863 το διάταγμα Λίνκολν με το FCA, ήταν οι πρώτες κοιτίδες που καθιέρωσαν τη δυνατότητα των πληροφοριοδοτών πάντα με οικονομικό κίνητρο. Ακούστε. Πάντα. Δυόμισι χιλιάδες χρόνια πριν στην αρχαία Αθήνα. Ακόμα και για ψηφισμένα νομοσχέδια, νόμους της αρχαίας Αθήνας ο πληροφοριοδότης μπορούσε να καταγγείλει κάτι: ότι ψηφίστηκε λάθος, ότι ήθελε να εξυπηρετήσει συμφέροντα. Και εκεί, βέβαια, καταλήξαμε και στους γνωστούς συκοφάντες. Αυτή η λέξη, κύριε Κουμουτσάκο, προέρχεται από δυο λέξεις, από τις λέξεις σύκα και φαίνω, που σημαίνει μεταφέρω παράνομα. Τι ήταν οι συκοφάντες; Ήταν αυτοί που κατήγγειλαν στην αρχαία Αθήνα, στο κράτος δηλαδή, ότι μερικοί επιτήδειοι ξεφεύγοντας από τη βασική διατίμηση του βασικού προϊόντος των σύκων, που ήταν υψηλότατης βιολογικής αξίας από τότε, έκαναν εμπόριο προσπερνώντας την αποκλειστική δυνατότητα που είχε το κράτος των Αθηνών να εμπορεύεται αυτό το προϊόν. Και έτσι ονομάστηκαν συκοφάντες. Με τον καιρό, βέβαια, αυτή η έννοια πήρε την έννοια της διαβολής κ.λπ.. Στη δε ρωμαϊκή εποχή πάντα είχε οικονομικό κίνητρο ο πληροφοριοδότης για να τα καταθέσει, για να το πει. Πάμε στη ρωμαϊκή εποχή. Οι περίφημοι delatores ήταν οι πληροφοριοδότες δημοσίου συμφέροντος στη ρωμαϊκή εποχή. Κι εκεί με κίνητρο οικονομικό.

Φτάνουμε στον 13ο αιώνα. Το common law, το κοινό δίκαιο, δηλαδή της Μεγάλης Βρετανίας. Ήταν το πρώτο που οργάνωσε σε πρώτη φάση και φτάσαμε στο διάταγμα Λίνκολν το 1843 με τον νόμο FCA με τον οποίο για πρώτη φορά καθιερώθηκαν οι μάρτυρες δημοσίου συμφέροντος προκειμένου να αντιμετωπιστεί ένα πολύ αρνητικό φαινόμενο στις ΗΠΑ, η κατάχρηση στο πλαίσιο των συμβάσεων αμυντικής βιομηχανίας στη διάρκεια του αμερικανικού εμφύλιου πόλεμου.

Φτάσαμε στις ημέρες μας, βέβαια, έχοντας έξοχους μάρτυρες δημοσίου συμφέροντος που απλώς τους αναφέρω γιατί θέλω να τους τιμήσω. Ήταν ασφαλώς ο Έντουαρντ Σνόουντεν, τώρα ο Τζούλιαν Ασάνζ -τι τραβάει!- για τον οποίο ο Τραμπ είπε ότι είναι ο πιο επικίνδυνος άνθρωπος και πρέπει να σαπίσει στη φυλακή ή να τον εκτελέσουμε. Ο Πρόεδρος των Ηνωμένων Πολιτειών το είπε. Ο Άλαν Κάτλερ, Ο Μπράντλεϊ Μάνιγκ, ο Ντελτούρ, η Κάθριν Γκάλιφορντ, ο Στίβ Τσιόπρα, η Μάργκαρετ Χάιντον και Τζέραρντ Λάμπερτ στον Καναδά που αποκάλυψαν σημεία και τέρατα. Ο Τζο Ντάρμπι, ο Τζέφρι Γουίγκαντ, ο Μαρκ Φελτ.

Ανέφερα δυο φορές τον Ντάνιελ Έλσμπεργκ γιατί η περίπτωσή του έγινε και ταινία, το περίφημο «The Post» του Σπίλμπεργκ, το οποίο προτάθηκε για εννέα βραβεία Όσκαρ. Ο Έλσμπεργκ αποκάλυψε τα Pentagon Papers. Εδώ ανοίξτε μια παρένθεση. Αν δεν υπήρχαν αυτοί οι μάρτυρες θα γνώριζε η οικουμένη τι ήταν τα Panama Papers, τα Paradise Papers, τα Wikileaks, τα Pentagon Papers; Μοναδικοί άνθρωποι, ένας, δ;yο, τρεις, τέσσερις αποκάλυψαν σημεία και τέρατα. Έλεγα, λοιπόν, ότι ο Ντάνιελ Έλσμπεργκ καταδικάστηκε στις ΗΠΑ με εκατόν δεκαπέντε χρόνια φυλακή. Τον ρώτησε κάποτε ο «GUARDIAN» «πως εσείς και οι άλλοι μάρτυρες τολμάτε και προβαίνετε σε τέτοιες αποκαλύψεις; Δεν φοβάστε για τη ζωή σας;». Και απάντησε ο Έλσμπεργκ: «Καταλαβαίνω τον Σνόουντεν, καταλαβαίνω τη Μάνιγκ, καταλαβαίνω τον Τζούλιαν Ασάνζ, καταλαβαίνω όλους τους άλλους μάρτυρες που μου αναφέρετε. Πρέπει να σας πω ότι το πάθος μας, η ανάγκη μας, η τρέλα μας αν θέλετε, είναι γιατί πιστεύουμε στη λογοδοσία, στη διαφάνεια, στην ελευθερία, στην αλήθεια και στη δημοκρατία. Αξίζει και για μένα –και γι’ αυτό το ρίσκαρα- να δώσουμε γι’ αυτό και τη ζωή μας.».

Κλείνω με αυτό το θέμα. Τους τιμήσαμε, λοιπόν, δεόντως. Θα ήθελα και δημοσίως για μία ακόμα φορά να τιμήσω μια διάταξη, την 7/2015 του Αντεισαγγελέα των Εφετών τότε, Αντρέα Καραφλού, ο οποίος έθεσε σε καθεστώς προστασίας μάρτυρα έναν υπάλληλο της ΔΕΗ ή του ΟΤΕ -δεν θυμάμαι- παρά το γεγονός ότι είχαν απαλλαγεί οι εγκαλούμενοι. Κι έκανε μια τρομερή ανάλυση για το τι κάνει ο μάρτυρας δημοσίου συμφέροντος. Γι’ αυτό, άλλωστε, το υποστηρίζουμε.

Πάμε τώρα στις διατάξεις: Κάνατε δεκτή τη μετατροπή από την απλή αποζημίωση, σε πλήρη. Είναι θετικό το ότι η πλήρης αποζημίωση θα περιλαμβάνει ηθικές ζημίες, ηθική βλάβη κ.λπ.. Πολύ καλά. Πήγατε να κάνετε δεκτό και το άρθρο 10 του νομοσχεδίου, σχετικά με τη δυνατότητα των ΥΠΠΑ -που έχουν αρμοδιότητα να παραλαμβάνουν, βέβαια, τις αναφορές- να έχουν το δικαίωμα και να περατώνουν τη διαδικασία.

Τι κάνετε τώρα, κύριε, Υπουργέ; Ενώ και εμείς -όλα τα κόμματα- η Ένωση Εισαγγελέων Ελλάδος και άλλοι φορείς, σας είπαν ότι η θέση στο αρχείο μιας τέτοιας σοβαρής υπόθεσης, αφού είναι σοβαρή και δεχόμαστε όλοι ότι είναι πολύ σοβαρό το θέμα που αντιμετωπίζει το νομοσχέδιο, ότι είναι μια παθογένεια και είναι ένας φραγμός, ένα τείχος απέναντι στη διαφθορά, τι έρχεστε και κάνετε; Λέτε ότι την αρχειοθέτηση δεν την κάνει απλώς ο υπάλληλος, αλλά του δίνουμε τη δυνατότητα να επανυποβάλει την αναφορά του, όχι στον υπάλληλο της ΕΑΔ, αλλά απευθείας στην ΕΑΔ. Δηλαδή, σοβαρά πιστεύετε σήμερα πως τα κόμματα της Αντιπολίτευσης ή η ελληνική κοινωνία θεωρεί ότι η Εθνική Αρχή Διαφάνειας παρέχει όλες τις θεσμικές εγγυήσεις αμεροληψίας, εμπιστευτικότητας και -θα έλεγα εγώ- αξιοπιστίας; Διότι η κρίση αρχειοθέτησης προσιδιάζει σαν μια κρίση ενός συμβουλίου που συνεδριάζει χωρίς δημοσιότητα, σε συμβούλιο δηλαδή.

Θα έλεγα ότι είχε δίκιο η ένωση εισαγγελέων και πολλοί φορείς που έλεγαν ότι την κρίση για τη θέση στο αρχείο της αναφοράς, πρέπει να την έχει μόνο ένας εισαγγελικός ή δικαστικός λειτουργός. Αυτό δεν το συζητάμε.

Και πάμε τώρα, τροχάδην, στα θέματα τα οποία επιμένουμε ότι μπορείτε να κάνετε μια κίνηση ακόμα.

Πρώτον, στο άρθρο 5 του νομοσχεδίου είχατε δίκιο ότι η άμυνα και η ασφάλεια εξαιρείται, ότι μπορούν να εξαιρούν τα κράτη, έχετε δίκιο όμως, κύριε Υπουργέ, επειδή σας είπα πριν ότι με μία απόφαση του 2018 της Ευρωπαϊκής Επιτροπής το κόστος της άμυνας και ασφάλειας στην Ευρωπαϊκή Ένωση ήταν 200 δισ. Λέω, αφού δεν μπορούμε να τροποποιήσουμε και να περιλάβουμε και τα θέματα άμεσης ασφάλειας, αλλά τουλάχιστον οι διαβαθμισμένες πληροφορίες που αφορούν την άμυνα κι ασφάλεια, να δώσουμε ένα κριτήριο παραπάνω. Τι είναι οι διαβαθμίσεις; Ένα εύρος, μια ερμηνεία, έναν ορισμό τελοσπάντων, για να είμαστε σίγουροι και με το πνεύμα της οδηγίας. Το πνεύμα της οδηγίας, ποιο είναι; Να αντιμετωπίζουμε φαινόμενα διαφθοράς, αδιαφάνειας και μη λογοδοσίας. Κοιτάξτε το, σας παρακαλώ.

Τρίτον: Δεν απαντήσατε, κύριε Υπουργέ, όταν σας είπα για την αυτούσια ενσωμάτωση των παραγράφων 2 και 3 του άρθρου 6 της οδηγίας, όπου εκεί για την αποδοχή και παρακολούθηση, ρητά το λέει, ανωνύμων αναφορών και όχι μόνο για την προστασία όταν ο πληροφοριοδότης ανωνύμως καταγγέλλει και ταυτοποιηθεί μετά. Είναι διαφορετική η δομή, η τεχνική, της παραγράφου. Δείτε το λιγάκι. Και μάλιστα το αναφέρει σε δύο άρθρα και σε δύο παραγράφους. Κοιτάξτε, άρθρο 7 παράγραφος 3 του νομοσχεδίου σας.

Τέταρτον, πάμε στο άρθρο 9. Εισάγει την παράγραφο 6 του άρθρου 8 της οδηγίας. Ακούστε τώρα εδώ: Λέει το άρθρο και η οδηγία: όταν πρόκειται για τις εταιρείες που έχουν από πενήντα ως διακόσιους σαράντα εννέα εργαζόμενους, χωρίς να ιδρύει κοινής χρήσης ΥΠΠΑ για παραλαβή των αναφορών, εκεί η οδηγία λέει, όχι μόνο παραλήπτη των αναφορών, αλλά και διερεύνηση. Δεν το λέτε. Το αφαιρείτε. Μα` η διερεύνηση μας ενδιαφέρει. Τι άλλο μας ενδιαφέρει, η απλή παραλαβή; Δεν έχει νόημα.

Άρθρο 9, παράγραφος 13: Λέτε για το πρόστιμο. Δεν αναφέρετε το ποσό του προστίμου. Εγώ δεν λέω, κύριε Κώτσηρα, να αναφέρουμε ποσό πρόστιμου, τόσο, αλλά ο νόμος στην Ελλάδα, οποιαδήποτε μορφή δικαίου και αν δείτε, όταν επιβάλλει μία κύρωση, είτε είναι πρόστιμο είτε φυλακή βάζει ένα πλαίσιο, από τόσο το ελάχιστο μέχρι τόσο το μέγιστο. Το «πρόστιμο» έτσι αφηρημένα, δίνει το δικαίωμα στον αρμόδιο υπάλληλο ή στον εξωτερικό δίαυλο να αυθαιρετήσει και εν ψυχρώ και επανειλημμένα.

Και δεύτερον, δεν ορίζετε τη διαδικασία, θα μπορούσατε να το κάνετε ταυτόχρονα με αυτό,

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με την ανοχή σας, κύριε Πρόεδρε, δύο ακόμη λεπτά.

Κι επίσης, θα έλεγα εγώ, κύριε Υπουργέ και κύριε Υφυπουργέ, κυρίως, ας προβλέψετε και μία δυνατότητα προσφυγής κατά της απόφασης επιβολής προστίμου, παρά το γεγονός ότι για μένα είναι καλύτερα να μην υπάρχει , όμως, από δικαιικής άποψης είναι καλύτερα να υπάρχει το δικαίωμα άρσης προσφυγής.

Άρθρο 11 του νομοσχεδίου. Ακούστε εδώ, κύριοι συνάδελφοι, τι λέει τώρα εδώ. Εμείς καθιερώνουμε ότι ο εξωτερικός δίαυλος είναι η Εθνική Αρχή Διαφάνειας. Τώρα θα ανοίξω μια παρένθεση. «Κατάφερε το ακατόρθωτο η Εθνική Αρχή Διαφάνειας στην Ελλάδα. Εξαφάνισε παντελώς την διαφθορά, τις παθογένειες, τις κακοδιοικήσεις, τα πάντα, ό, τι αρνητικό έχει η δημόσια διοίκηση η ΕΑΔ κατόρθωσε σε τρία χρόνια να το εξαφανίσει εντελώς. Συγχαρητήρια!

Στο άρθρο 11, λοιπόν, του νομοσχεδίου δεν εισάγετε, δεν ενσωματώνετε -κατά περίεργο λόγο- την περίπτωση α, της παραγράφου 2…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε συνάδελφε.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Δεν ενσωματώνει την περίπτωση α της παραγράφου 2 του άρθρου 11 της οδηγίας που αναφέρει: «Τα κράτη-μέλη διασφαλίζουν ότι οι αρμόδιες αρχές: α) -αυτό που παραλείπει- συγκροτούν ανεξάρτητους και αυτόνομους -τονίζω το ανεξάρτητους και αυτόνομους- εξωτερικούς δίαυλους για την παραλαβή, τη διαχείριση των πληροφοριών. Μήπως το παραλείπετε επειδή και εσείς πιστεύετε βαθιά ότι η ΕΑΔ δεν μπορεί να είναι ούτε ανεξάρτητος ούτε αυτόνομος φορέας; Λέω, μήπως.

Άρθρο 13 όπου εισάγεται το άρθρο 15 της οδηγίας. Εξαρτάται το πρόσωπο που προβαίνει σε δημόσια δήλωση κ.λπ., από κάτι το οποίο δεν υπάρχει στην ευρωπαϊκή οδηγία. Πού δηλαδή; «Λαμβάνοντας υπ’ όψιν τις συνθήκες και το είδος των κανόνων που παραβιάστηκαν». Μα, το ορίζει ρητά η οδηγία, γιατί να το αφαιρείτε; Σας είπα, να μην αφαιρούμε πράγματα που έχει η οδηγία. Αντί να προσθέτουμε παραπάνω προς διασφάλιση των φαινομένων αδιαφάνειας και διαφθοράς στη χώρα μας, με πρόσθεση διατάξεων, θα αφαιρούμε και διατάξεις;

Επίσης, στο ίδιο άρθρο δεν ενσωματώνετε την παράγραφο του άρθρου 15. Σας το είπα και στην επιτροπή.

Εδώ, κύριε Υπουργέ και κύριε Υφυπουργέ, θεωρώ ότι πρέπει να τυγχάνουν προστασίας και τα μέσα μαζικής επικοινωνίας και οι δημοσιογράφοι στους οποίους καταφεύγουν οι πληροφοριοδότες δημοσίου συμφέροντος. Διότι ξέρετε γιατί; Για φανταστείτε ένας δημοσιογράφος αύριο, να πάει να τον συναντήσει ένας πληροφοριοδότης που να μην είναι προστατευμένος και να είναι υποχρεωμένος να αποκαλύψει την πηγή του, τα στοιχεία του δηλαδή, την επωνυμία του πληροφοριοδότη. Νομίζω ότι έτσι προσβάλλουμε και τη φιλοσοφία και τον πυρήνα της οδηγίας.

Άρθρο 17. Εγώ είμαι εξαρχής υπέρ της αποδοχής οικονομικών κινήτρων για τους πληροφοριοδότες δημοσίου συμφέροντος. Αυτή είναι η ιστορία δυόμισι χιλιάδες χρόνια και αυτό πρέπει να γίνει. Σας το είπα και πριν.

Και τελειώνοντας, κύριε Πρόεδρε, θα έλεγα ότι η παράλειψη από το νομοσχέδιο να ρυθμίζει κυρώσεις και για τα νομικά πρόσωπα, νομίζω είναι τελείως μακριά από τη φιλοσοφία και από το πνεύμα…

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** (…δεν ακούστηκε)

**ΣΠΥΡΙΔΩΝΑΣ ΛΑΠΠΑΣ:** Το κάνετε; Αυτούσια ή το κάνετε με ΚΥΑ που θα εκδοθεί…;

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** (…δεν ακούστηκε)

**ΣΠΥΡΙΔΩΝΑΣ ΛΑΠΠΑΣ:** Κατάλαβα. Εάν εννοείτε αυτό που είπατε στην επιτροπή, ακούστε τώρα εδώ το παράδοξο.

Είναι δυνατόν, είναι νομικά αποδεκτό και ισχυρό, κύριε εισαγγελέα, να μπορεί η ΚΥΑ να προβλέπει κυρώσεις σε νομικά πρόσωπα όταν δεν υπάρχει έρεισμα στον νόμο που να προβλέπει η κύρωση; Δεν μπορείτε. Δεν μπορείτε, απλά, νομικά, τελεία.

Επαναφέρω στο άρθρο 3 -σας είπα και στην επιτροπή- ότι η έννοια των παραβιάσεων περιλαμβάνουν, σύμφωνα με την οδηγία, και τις καταχρηστικές συμπεριφορές, το αφαιρείτε, περιορίζετε το χρόνο προστασίας των whistleblowers ενώ δεν υπάρχει χρονικός περιορισμός προστασίας. Δηλαδή, φανταστείτε μετά από δύο, τρία χρόνια να αποκαλυφθεί η επωνυμία του πληροφοριοδότη, ο οποίος έχει αποκαλύψει ένοχα μυστικά μιας εταιρείας παγκόσμιας δύναμης; Τι μπορεί να υποστεί ο ίδιος, η οικογένειά του, οι φίλοι, οι συγγενείς του; Να αίρεται η προστασία μετά από δυο χρόνια; Εδώ η «NOVARTIS» είχε ξεκινήσει το 2014 κι έχουμε 2022 και ακόμα απειλούνται. Δεν νομίζω ότι είναι σωστό. Δεν νομίζω ότι είναι σωστό.

Και κλείνω, κύριε Πρόεδρε, με κάτι για το οποίο σηκώνω ψηλά τα χέρια. Ποιο είναι το πνεύμα του νομοσχεδίου; Να προστατέψουμε ποιον, κυρίως; Τον πληροφοριοδότη δημοσίου συμφέροντος. Τον αναφέροντα, δηλαδή. Και τι κάνετε στο άρθρο 23; Απειλείτε μεγαλύτερη ποινή στον πληροφοριοδότη αν τυχόν αποδειχθούν αναληθείς οι πληροφορίες του και ευνοϊκότερες ποινικές διατάξεις εις βάρος του αναφερόμενου, του παραβάτη, του υποψήφιου, του διεφθαρμένου. Ούτε αυτό είναι νομικά αποδεκτό.

Και κλείνω με μία φράση, κύριε Πρόεδρε. Αν, πράγματι, η χώρα θέλει να κάνει ένα βήμα παραπάνω και να ξεπεράσει τον ορυμαγδό του τελευταίου έτους, όλων των θεσμικών ευρωπαϊκών οργάνων και διεθνών, σχετικά με το κράτος δικαίου, τη διαφάνεια, τη λογοδοσία, προχτές του Σωφρονιστικού Κώδικα, θέματα δημοκρατίας, κάντε ένα βήμα παραπάνω, διότι αν μείνετε σε αυτά που σας λέω και δεν τα κάνετε, θα είναι τελικά ένα βήμα άτολμο και δειλό.

Ευχαριστώ θερμά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί συνοδοί από το 5ο Δημοτικό Σχολείο Ζωγράφου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια του ΠΑΣΟΚ - Κίνημα Αλλαγής, η κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητούμε σήμερα την ενσωμάτωση στην ελληνική έννομη τάξη της οδηγίας του 2019/1937 σχετικά με την προστασία των προσώπων τα οποία αναφέρουν παραβιάσεις του δικαίου της Ευρωπαϊκής Ένωσης. Πρόκειται για έναν νόμο που όπως προέκυψε και κατά τις συνεδριάσεις της επιτροπής αφορά κατ’ εξοχήν τεχνικά ζητήματα αλλά και ουσιαστικά ζητήματα, κύριε Υπουργέ.

Όπως έχω εκφράσει και στην τοποθέτησή μου, στην πρώτη συνεδρίαση ως εισηγήτρια του ΠΑΣΟΚ, κατ’ αρχάς η θέση μας βεβαίως και είναι θετική. Πιο συγκεκριμένα, το νομοσχέδιο για την προστασία των μαρτύρων δημοσίου συμφέροντος είναι ένα νομοσχέδιο το οποίο, βεβαίως, και μας βρίσκει σύμφωνους επί της αρχής, δεδομένου ότι αφορά στην προστασία προσώπων τα οποία αναφέρουν ενώπιον των αρμοδίων αρχών παραβιάσεις της νομοθεσίας που έχουν υποπέσει στην αντίληψή τους και με αυτόν τον τρόπο ενισχύεται η διαφάνεια και η λογοδοσία. Η ενσωμάτωση στο Εθνικό μας Δίκαιο της σχετικής άλλωστε ευρωπαϊκής οδηγίας είναι και μια από τις ενωσιακές μας υποχρεώσεις. Και αλίμονο, κυρίες και κύριοι συνάδελφοι, αλίμονο κυριολεκτικά, αν σε τόσο σοβαρά ζητήματα τα οποία αν θέλετε ενθαρρύνουν, τα οποία αν θέλετε, ουσιαστικά, στοχεύουν στην καλύτερη δυνατή θωράκιση της διαύγειας, της διαφάνειας, της λογοδοσίας, δεν θα μπορούσαμε να βρούμε έναν κοινό τόπο, δεν θα μπορούσαμε να συμφωνήσουμε, να βρούμε ευρύτερες δυνατές συναινέσεις, μάλιστα σε μία περίοδο κατά την οποία το πολιτικό κλίμα γίνεται διαρκώς και πιο τοξικό, μέσα στην οποία υπάρχει μια ολοένα και περισσότερο μεγαλύτερη όξυνση, ένα ολοένα και περισσότερο τεταμένο πολιτικό κλίμα και έτσι οδηγούμαστε προς τις εκλογές.

Για μία όμως ακόμη φορά, κύριε Υπουργέ, ενώ επί της αρχής, όπως σας είπα, κανείς δεν μπορεί να διαφωνήσει στη στόχευση και στην επί της αρχής προσέγγιση αυτού του νομοσχεδίου, παρατηρείται κάτι το οποίο συμβαίνει συνεχώς από τη μεριά της Κυβέρνησης. Έρχεται και με πολύ μεγάλη καθυστέρηση αυτή η ενσωμάτωση της οδηγίας -πλέον νομίζω ότι αυτό είναι ο κανόνας και όχι η εξαίρεση- αλλά και σε πολλά επιμέρους ζητήματα έχουμε διαφωνίες, ενστάσεις, τις οποίες αναλύσαμε και στις επιτροπές, για τον τρόπο με τον οποίο ενσωματώνετε τη συγκεκριμένη οδηγία.

Η εν λόγω, λοιπόν, οδηγία καταρτίστηκε για την προστασία των προσώπων τα οποία αναφέρουν παραβιάσεις Ενωσιακού Δικαίου. Τα πρόσωπα αυτά, όπως λέγονται οι πληροφοριοδότες δημοσίου συμφέροντος και όπως χαρακτηρίζονται και στην οδηγία, όταν διαπιστώνουν μια ενδεχόμενη ή τετελεσμένη βλάβη για το δημόσιο συμφέρον και προβαίνουν στην καταγγελία αυτής, θα πρέπει να μπορούν να προστατεύονται αποτελεσματικά και ολοκληρωμένα, προκειμένου να μην αποθαρρύνονται από την υποβολή και την υποστήριξη αυτής της αναφοράς τους. Εξάλλου, η προστασία δημοσίου συμφέροντος πρέπει να παρέχεται, ουσιαστικά, στον αυτόπτη ή αυτήκοο μάρτυρα καθώς και σε εκείνον ο όποιος παρέχει αποδείξεις. Αυτό είναι κάτι το οποίο λέμε και προτείνουμε εμείς ως ΠΑΣΟΚ.

Κατά την ένωση είναι απαραίτητο να ενισχυθεί η επιβολή του νόμου, εφαρμόζοντας αποτελεσματικούς, εμπιστευτικούς και ασφαλείς διαύλους αναφοράς και διασφαλίζοντας ότι αυτοί οι πληροφοριοδότες, οι οποίοι τελικά λειτουργούν και προστατεύουν το δημόσιο συμφέρον και κατ’ επέκταση την κοινωνική ευημερία, προστατεύονται ουσιαστικά από οποιαδήποτε αντίποινα.

Η καθιέρωση ενός αποτελεσματικού πλέγματος προστασίας, άλλωστε, αποτελεί αν θέλετε και μια δημοκρατική υποχρέωση, ένα εχέγγυο της καλής λειτουργίας του κράτους μακριά από αυθαιρεσίες, μακριά από παραβάσεις.

Όταν, λοιπόν, ο οποιοσδήποτε ερχόμενος σε επαφή με το δημόσιο εντοπίζει τέτοιου είδους ατασθαλίες δεν θα πρέπει να διστάζει από το να τις αναφέρει, φοβούμενος τις ενδεχόμενες αρνητικές συνέπειες που μπορεί να έχει. Είναι όμως, προφανές και θα μου επιτρέψετε να το πω αυτό, κυρίες και κύριοι συνάδελφοι, από τον τρόπο που εισάγεται η ενσωμάτωση αυτής της οδηγίας ότι, ουσιαστικά, η Κυβέρνηση θα ήθελε να αποφύγει αυτό το οποίο κάνει, δηλαδή τη νομοθέτηση της προστασίας των μαρτύρων δημοσίου συμφέροντος και επειδή δεν μπορεί να το αποφύγει, γιατί είναι υποχρεωμένη, αφ’ ενός μεν φέρνει, φέρνετε, κύριε Υπουργέ, το νομοσχέδιο με μια πάρα πολύ μεγάλη καθυστέρηση από το 2019, και αφ’ ετέρου δε, κάνετε ό,τι είναι ουσιαστικά ενεργό, προκειμένου αυτό το νομοθετικό πλαίσιο το οποίο φέρνετε να καταστεί ανενεργό στην πράξη.

Γιατί το λέμε αυτό; Να μιλήσουμε πολύ συγκεκριμένα. Κατ’ αρχάς όπως εισάγεται το κείμενο του νομοσχεδίου, εξαιρείται από το πεδίο εφαρμογής της προστασίας των μαρτύρων τις παραβιάσεις του Εθνικού Δικαίου, το οποίο είναι πάρα πολύ σημαντικό. Γιατί; Διότι αδικήματα σε βάρος του δημοσίου -όπως είναι η απιστία, όπως είναι η απάτη και άλλα πολλά- δεν καλύπτονται από το πλαίσιο, το οποίο φέρνει προς ψήφιση η Κυβέρνηση.

Το πλαίσιο προστασίας μαρτύρων αφορά μόνο παραβιάσεις Ενωσιακού Δικαίου, ώστε αφ’ ενός μεν να δημιουργείται σύγχυση και να αποτρέπονται οι αναφορές αφ’ ετέρου δε να μην προστατεύονται οι μάρτυρες, οι οποίοι καταγγέλλουν σοβαρότατα εγκλήματα εις βάρος του δημοσίου. Σύμφωνα με το άρθρο 4 του σχεδίου νόμου που αφορά στο πεδίο εφαρμογής, τα άρθρα 2 και 3, δηλαδή της οδηγίας, οι διατάξεις του παρόντος εφαρμόζονται για την προστασία προσώπων που αναφέρουν ή αποκαλύπτουν -έτσι λέει- παραβιάσεις Ενωσιακού Δικαίου κατά τα ειδικότερα οριζόμενα στο μέρος 1 του παραρτήματος στους τομείς των δημοσίων συμβάσεων, των χρηματοπιστωτικών υπηρεσιών προϊόντων και αγορών και της πρόληψης της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, της ασφάλειας και της συμμόρφωσης των προϊόντων κ. ο .κ.. Δηλαδή, δεν καλύπτει, δεν εφαρμόζεται σε ποινικά αδικήματα, σε περιπτώσεις διαφθοράς, σε περιπτώσεις απάτης, σε περιπτώσεις χρηματισμού δημοσίων λειτουργών, σε περιπτώσεις συγκάλυψης αδικημάτων, σε περιπτώσεις κακοδικίας, σε περιπτώσεις σύγκρουσης συμφερόντων, κατάχρησης εξουσίας και άλλων πολλών. Δεν καλύπτει παραβιάσεις των νόμων για την ανοιχτή πρόσβαση στην πληροφορία και την ανοικτή διακυβέρνηση, για την κακοδιαχείριση δημοσίων κονδυλίων, για παραβάσεις του κώδικα διοικητικής διαδικασίας, για παραβιάσεις ανθρωπίνων δικαιωμάτων και όλες τις παραβιάσεις οι οποίες άπτονται σε θέματα δημοσίου συμφέροντος.

Επιπλέον, μια ακόμα πολύ σοβαρή παρατήρηση την οποία κάναμε και στη συζήτηση των επιτροπών είναι ότι ορίζεται ως πρόσωπο στο οποίο θα απευθύνεται ο μάρτυρας για να αναφέρει την παραβίαση του νόμου, ο σύμβουλος ακεραιότητας, το οποίο είναι ένας θεσμός που η σημερινή Κυβέρνηση έχει καθιερώσει, αλλά επί της ουσίας δεν λειτουργεί πουθενά.

Αυτή είναι η πραγματικότητα. Και παρομοίως ορίζετε ως αρχή στην οποία μπορεί να απευθύνεται ο μάρτυρας για τις καταγγελίες την Εθνική Αρχή Διαφάνειας η οποία συστάθηκε ως τμήμα του επιτελικού κράτους, και ως τέτοιο λειτουργεί. Βέβαια, κατά διαβολική σύμπτωση, μέχρι σήμερα δεν έχει βρεθεί κανένα ψεγάδι στη δημόσια διοίκηση, κάτι το οποίο μας οδηγεί στο ασφαλές νομίζω συμπέρασμα ότι λειτουργεί χωρίς να ασκεί, πραγματικά, ουσιαστικούς ελέγχους, χωρίς δηλαδή να πραγματώνει τον σκοπό της θεσμοθέτησής της. Παρ’ όλα αυτά, επιλέγετε, και μέσω αυτού του νομοσχεδίου, να την επιφορτίσετε με έναν ακόμη σοβαρό ρόλο.

Εν συνεχεία, δεν προβλέπεται στο νομοσχέδιο το οποίο φέρνετε η υποβολή των αναφορών στις αρμόδιες εισαγγελικές αρχές. Το τόνισα και στις προηγούμενες συνεδριάσεις. Αυτή η πρόβλεψη, ή μάλλον για να είμαστε ακριβείς αυτή η έλλειψη ορθής πρόβλεψης, ουσιαστικά, παρακωλύει με αυτόν τον τρόπο τη διερεύνηση των τυχόν ποινικών αδικημάτων, επιτρέποντας την αρχειοθέτησή τους χωρίς να υπάρχει ουσιαστική δικαστική έρευνα. Και αυτό είναι πάρα πολύ σημαντικό, όπως αντιλαμβάνεστε.

Αναφέρθηκα προηγουμένως στο ότι η Κυβέρνηση με αυτόν τον τρόπο που εισάγετε στην ενωσιακή μας υποχρέωση κάνετε ό,τι είναι εφικτό...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα το καλύψουμε αυτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είναι πολύ σημαντικό αυτό. Να το δούμε και να το κάνετε. Και αυτός είναι ο σκοπός μας, να σας διορθώνουμε και να προβαίνετε σε αυτές τις διορθώσεις.

Λοιπόν, πιο πριν σας είπα ότι κάνετε, ουσιαστικά, ό,τι μπορείτε προκειμένου με αυτόν τον τρόπο να μην μπορεί να εφαρμοστεί στην πράξη το περιεχόμενο αυτής της οδηγίας.

Μια ακόμα χαρακτηριστική περίπτωση που θέλω να σας αναφέρω είναι η εξής. Προβλέπεται με το νομοσχέδιο αυστηρότερη τιμωρία γι’ αυτόν που ενδεχομένως αναφέρει κάτι το οποίο θα αποδειχθεί ψευδές από την τιμωρία εκείνου που αποτρέπει και εμποδίζει το να γίνει αναφορά. Σας το είπα και στις επιτροπές γιατί με αυτόν τον τρόπο, ουσιαστικά, βάζετε μια ρύθμιση η οποία δεν λειτουργεί προτρεπτικά, όπως είναι και το πνεύμα της οδηγίας, αλλά λειτουργεί αποτρεπτικά προκειμένου να αναφέρει κάποιος ένα αδίκημα το οποίο υποπέφτει στην αντίληψή του.

Άρα, με αυτή την ρύθμιση και όπως την εισάγετε, ουσιαστικά, πάτε κόντρα στο ίδιο το πνεύμα της οδηγίας. Και αυτό, κύριε Υπουργέ, πρέπει να το ξαναδείτε.

Και κάτι ακόμα, και κλείνω με αυτό, το οποίο νομίζω ότι είναι απολύτως αποκαλυπτικό των όσων τονίσαμε και το οποίο δείχνει και ποια είναι -αν θέλετε- η πραγματική στόχευσή σας. Δεν αναφέρομαι σε κάτι άλλο εκτός από το άρθρο 25, το οποίο ορίζει το ακατανόητο, πραγματικά, ότι η Εθνική Αρχή Διαφάνειας, έτσι λέει το άρθρο 9, θα μπορεί να δέχεται αναφορές εννέα μήνες μετά από την ψήφιση του νόμου. Ποια είναι η λογική; Είναι νομίζω πάρα πολύ σημαντικό το να υπάρχει μια, πραγματικά, τουλάχιστον σοβαρή απάντηση, γιατί εμείς σας λέμε ότι αυτό το άρθρο πρέπει να διαγραφεί, πρέπει να ισχύει πάραυτα και όχι μετά από εννέα μήνες.

Δηλαδή αν κάποιος έχει αναφέρει κάποια παράβαση τι θα γίνει; Θα πρέπει να αναφερθεί στην αρμόδια καινούργια αρχή εννέα μήνες μετά; Εννέα μήνες μετά πάει να πει εννέα μήνες μετά από τις εκλογές, γιατί δεν είναι ούτε ένας χρόνος μετά ούτε έξι μήνες μετά, αλλά είναι εννέα μήνες μετά, πράγμα το οποίο σημαίνει ότι η στόχευση είναι ακριβώς και μόνο να ξεπεραστεί ο «σκόπελος» των εκλογών.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι από τις αρχές του χρόνου. Το πρότεινε η ίδια η Αρχή Διαφάνειας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτό είναι πραγματικά... Γιατί εννέα μήνες; Πείτε έναν χρόνο. Αν δεν θέλετε να εφαρμοστεί άμεσα, πείτε κάτι τέλος πάντων όχι και τόσο απροκάλυπτο. «Καρφώνεστε», κύριε Υπουργέ. Δεν το καταλαβαίνετε ότι με αυτόν τον τρόπο που λειτουργείτε «καρφώνεστε»;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι από την αρχή του χρόνου αυτή η πρόβλεψη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δώστε μας μια σοβαρή απάντηση για το ποιο είναι το κώλυμα και δεν μπορεί με βάση την πρόβλεψή σας, η νέα Εθνική Αρχή Διαφάνειας να δέχεται άμεσα τις αναφορές.

Τώρα, κλείνω με το θέμα της νομικής βοήθειας και την προσπάθεια για την επιτάχυνση και την εκκαθάριση, ουσιαστικά, την πληρωμή εκατοντάδων δικηγόρων που τοποθετήθηκαν εξ αρχής και τοποθετήθηκαν ενδελεχώς, γιατί είναι σημαντικό αυτό το οποίο κάνετε όμως το κάνατε με πάρα πολύ μεγάλη καθυστέρηση.

Θυμάστε, κύριε Υπουργέ, ότι αυτό ήταν μείζον ζήτημα σε όλα, ουσιαστικά, τα νομοσχέδια τα οποία φέρνατε στη Βουλή και μιλούσαμε γι’ αυτό και σας ρωτούσαμε τι πρόκειται να κάνετε. Είναι, λοιπόν, ειρωνεία αν ξαφνικά τριάμισι χρόνια μετά μας λέτε ότι βρέθηκε μια μαγική λύση για ένα πρόβλημα το οποίο βάλτωνε τόσα χρόνια.

Εμείς αυτό το οποίο λέμε είναι ότι είναι καλοδεχούμενο, όμως, μπορούσε και έπρεπε ήδη να είχε γίνει κάθε δυνατή προσπάθεια για να εκλείψουν όλες αυτές οι τεράστιες καθυστερήσεις στις πληρωμές των δικηγόρων και μέσα σε μια πάρα πολύ δύσκολη -αν θέλετε- συγκυρία που βιώνει η ελληνική κοινωνία. Νομίζω ότι από όλα όσα αναφέραμε τόσο στις επιτροπές, όσο και σήμερα στην Ολομέλεια φέρνετε ένα νομοσχέδιο για ψήφιση ενσωμάτωσης κοινοτικής οδηγίας που ως στόχο έχει τη διαφάνεια στη δημόσια διοίκηση. Είναι καλοδεχούμενο επί της αρχής και, βεβαίως, είμαστε θετικοί και το στηρίζουμε. Όμως, δυστυχώς, γίνεται ουσιαστικά με μια απροθυμία και με πραγματική βούληση το να μην εφαρμοστεί στην πράξη, το να μείνει ανενεργό στην πράξη κατά την περίοδο διακυβέρνησής σας. Δηλαδή να μείνει ανενεργή η προστασία των μαρτύρων δημοσίου συμφέροντος, κάτι το οποίο είναι απαράδεκτο, κάτι το οποίο, βεβαίως ,πρέπει να γίνει πολύ πιο σοβαρά, με πολύ πιο ολιστικό τρόπο.

Περιμένουμε να μας πείτε ποιες είναι οι απαντήσεις σας στις προτάσεις και στις παρατηρήσεις που κάναμε, για να δούμε και το τι πρόκειται να πράξουμε επί των άρθρων πάνω σε όλα αυτά τα οποία σας έχουμε επισημάνει.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Αγίας Μαρίνας Κορωπίου.

Η Βουλή τούς καλωσορίζει. Σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η ειδική αγορήτρια του Κομμουνιστικού Κόμματος Ελλάδος κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Θα ξεκινήσω χαιρετίζοντας το χθεσινό τεράστιο απεργιακό ποτάμι που πλημμύρισε κυριολεκτικά το κέντρο της Αθήνας και κατέκλυσε δεκάδες μεγάλες πόλεις σε όλη τη χώρα. Κάτι που έδειξε την τεράστια δύναμη της εργατικής τάξης, αλλά έστειλε και ένα μήνυμα ότι ο λαός και το κίνημά του δεν πρόκειται να γίνουν συνένοχοι και δεν θα δείξουν καμμία ανοχή στην αντιλαϊκή πολιτική των κυβερνώντων ούτε των λοιπών επίδοξων σωτήρων και των πολιτικών της Ευρωπαϊκής Ένωσης που τους φέρνει στην ενεργειακή φτώχεια και την εξαθλίωση. Μπορούν και έδειξαν ότι μπορούν να μετατρέψουν την οργή τους σε δύναμη διεκδίκησης και ελπίδας.

Σε σχέση με το σημερινό νομοσχέδιο θα ήθελα να πω τα εξής. Είναι, πράγματι, ο χαρακτήρας του παρόντος νομοσχεδίου προοδευτικός; Είναι ένα άλμα δημοκρατίας όπως εμφατικά τονίστηκε από τον εισηγητή της Πλειοψηφίας και στο οποίο λίγο-πολύ υπερθεμάτισαν τα υπόλοιπα κόμματα της Αντιπολίτευσης, προεξάρχοντος του ΣΥΡΙΖΑ που χαρακτήρισε θετικότατο το νομοσχέδιο και εγκάλεσε την Κυβέρνηση για την καθυστέρηση ενσωμάτωση της οδηγίας;

Ούτε η ευρωπαϊκή οδηγία ούτε βέβαια το παρόν νομοσχέδιο που την ενσωματώνει δεν έχει τέτοια στοιχεία προοδευτικότητας. Και αυτή η κριτική που ασκούμε, δεν προκύπτει από τις διακηρύξεις που περιλαμβάνονται στους σκοπούς τους αλλά από τη βασική του λογική και ιδίως όπως αυτή αποτυπώνεται σε ορισμένες διατάξεις που όχι μόνο αναιρούν τους διακηρυγμένους στόχους του νομοσχεδίου για την προστασία των προσώπων που καταγγέλλουν πράξεις παραβίασης του Ενωσιακού Δικαίου, αλλά μπορεί, τελικά, να αποδειχθούν και πολύ πιο επικίνδυνες για τις λαϊκές ελευθερίες και τα δικαιώματα.

Φυσικά κανείς δεν μπορεί να διαφωνήσει με την προστασία από τα αντίποινα, την απόλυση, συνολικά την εκδικητική συμπεριφορά σε βάρος εργαζομένων του δημοσίου ή του ιδιωτικού τομέα που λόγω της θέσης τους εντοπίζουν και καταγγέλλουν με βάση τη συνείδησή τους φαινόμενα διαφθοράς, ξεπλύματος χρήματος, κινδύνους για τη δημόσια υγεία και άλλες παρόμοιες εγκληματικές συμπεριφορές.

Ανεξάρτητα βέβαια -και θα αναφερθώ σε αυτό παρακάτω- από το βαθμό που τέτοια φαινόμενα μπορούν, πράγματι, να αντιμετωπιστούν σε ένα σύστημα που στον ίδιο τον πυρήνα του έχει τη γενεσιουργό αιτία της διαφθοράς, τον αδυσώπητο ανταγωνισμό και το διαρκές κυνήγι του καπιταλιστικού κέρδους και το οποίο πρωτίστως προστατεύεται από το ευρωενωσιακό δίκαιο στο όνομα του οποίου πάνε περίπατο και η προστασία της δημόσιας υγείας και η προστασία του περιβάλλοντος, της ασφάλειας των τροφίμων και όλα αυτά τα οποία υποκριτικά επικαλείται η παρούσα οδηγία ότι προστατεύει, όπως και το ίδιο το Ενωσιακό Δίκαιο.

Όμως, τελικά, ακόμη και αυτή η κατ’ αρχάς θα πούμε -με τις όποιες ενστάσεις μπορούν να εκφραστούν- προστασία των αναφερόντων επιτυγχάνεται ή μήπως τελικά διαμορφώνονται οι συνθήκες για την ακόμα μεγαλύτερη συγκάλυψη των καταγγελλόμενων παραβιάσεων ανοίγοντας μάλιστα ιδιαίτερα επικίνδυνους δρόμους;

Στην πραγματικότητα με το παρόν νομοσχέδιο και την αντίστοιχη οδηγία διαμορφώνεται ένα κλειστό σύστημα μέσα στις ίδιες τις δημόσιες υπηρεσίες ή τις ιδιωτικές επιχειρήσεις που εμπλέκονται στις καταγγελίες και στις καταγγελλόμενες παραβιάσεις, ώστε, τελικά, οι καταγγελίες για παράνομες ενέργειες να αντιμετωπίζονται μέσα σε αυτά τα στενά όρια της υπηρεσίας ή της επιχείρησης, δηλαδή, οι όποιες υποθέσεις να κλείνουν εκεί πριν να πάρουν δημοσιότητα ή καν το δρόμο της δικαστικής διερεύνησης.

Για τον σκοπό αυτό και στο πλαίσιο της δημιουργίας του σχετικού μηχανισμού προστασίας των πληροφοριοδοτών ορίζεται εσωτερικά υπεύθυνος παραλαβής και παρακολούθησης αναφορών. Ο καταγγέλλων υποχρεωτικά οδηγείται να υποβάλει την καταγγελία στην ίδια τη δημόσια υπηρεσία ή την επιχείρηση που είναι άμεσα εμπλεκόμενη με τις καταγγελίες, συνήθως με υψηλόβαθμο διευθυντικό προσωπικό της, κ.λπ.. Έτσι, τελικά, το γεγονός ότι οι διοριζόμενοι ως υπεύθυνοι παραλαβής των αναφορών είναι υπάλληλοι της ίδιας δημόσιας υπηρεσίας ή της επιχείρησης, εγγυάται και με τον πιο αποτελεσματικό τρόπο τη συγκάλυψη λόγω και των δεδομένων σχέσεων εξάρτησης τους.

Αυτό το κλειστό σύστημα στρώνει παράλληλα και έδαφος ανάπτυξης μηχανισμών οργανωμένου και νομοθετημένου χαφιεδισμού που μπορεί να καλύπτεται από πέπλο ανωνυμίας του καταγγέλλοντος αναφέροντος και δεν έχει βέβαια καμμία σχέση με όσα ανιδιοτελώς προτίθενται να αναφέρουν περιστατικά διαφθοράς οικονομικής απάτης, κ.λπ.. Χωρίς, βέβαια, να αποκλειστούν και ύποπτα για την σκοπιμότητα τους κίνητρα, όπως για την εξυπηρέτηση συγκεκριμένων συμφερόντων επιχειρηματικών ομίλων στο πλαίσιο και του αδυσώπητου ανταγωνισμού μεταξύ τους.

Ανάμεσα στις περιπτώσεις παραβίασης που εμπίπτουν στο πεδίο εφαρμογής του νομοσχεδίου εντάσσονται και παραβιάσεις που σχετίζονται με την εσωτερική αγορά, όπως αναφέρεται στην παράγραφο 2 του άρθρου 26 της Συνθήκης Λειτουργίας της Ευρωπαϊκής Ένωσης, συμπεριλαμβανομένων των παραβιάσεων των κανόνων της ένωσης περί ανταγωνισμού, κρατικών ενισχύσεων, καθώς και παραβιάσεων που αφορούν στην εσωτερική αγορά, σχετικά με πράξεις που παραβαίνουν τους κανόνες για τη φορολογία των εταιρειών ή διακανονισμούς. Σκοπός αυτών είναι η διασφάλιση του φορολογικού πλεονεκτήματος που ματαιώνει το αντικείμενο ή τον σκοπό της εφαρμοστέας νομοθεσίας περί φορολογίας εταίρων. Αυτό φανερώνει, ακριβώς, ότι ανάμεσα στους σκοπούς τέτοιων ρυθμίσεων είναι να εντάξουν καταγγελίες και καταγγέλτες στους μονοπωλιακούς ανταγωνισμούς που μαίνονται στο εσωτερικό της Ευρωπαϊκής Ένωσης, καθώς και στην αντιπαράθεσή της με άλλα ιμπεριαλιστικά κέντρα, χρησιμοποιώντας τους για την εξυπηρέτηση σχεδίων και συμφερόντων αντιτιθέμενων επιχειρηματικών ομίλων που, βέβαια, καμμία σχέση δεν έχουν με τα λαϊκά συμφέροντα και με τις διάφορες αρχές που υποτίθεται προστατεύει το Ενωσιακό Δίκαιο.

Δεν είναι εξάλλου τυχαίο το γεγονός ότι η εσωτερική αναφορά αποτελεί τον κανόνα, και η εξωτερική -και αυτή όχι προς τη δικαιοσύνη, εκεί δεν προβλέπεται καμμία δυνατότητα προστασίας του καταγγέλλοντος όταν νιώθει ανασφάλεια να απευθυνθεί τόσο στον εσωτερικό υπεύθυνο όσο και στην περιβόητη Εθνική Αρχή Διαφάνειας- αποτελεί την εξαίρεση και αυτή με αυστηρότατες προϋποθέσεις, με όλους τους κινδύνους που αυτό συνεπάγεται τόσο για το «κουκούλωμα» όσο και για την κατά το δοκούν επιλεκτική διαχείριση και προώθηση των καταγγελιών.

Αυτό σημαίνει ότι τρέφουμε την παραμικρή αυταπάτη για τον ρόλο της Εθνικής Αρχής Διαφάνειας που ορίζεται ως αρμόδια για την παραλαβή, τη διαχείριση και την παρακολούθηση των αναφορών που υποβάλλονται εξωτερικά απευθείας από τους πληροφοριοδότες; Όχι βέβαια. Τέτοιου είδους αυταπάτες δεν τις επιτρέπει ούτε η μέχρι τώρα λειτουργία της συγκεκριμένης αρχής. Εξάλλου μιλάμε για μια αρχή που φτιάχτηκε με το νόμο του επιτελικού κράτους και που διορίζεται στην πραγματικότητα και είναι υπό τον πλήρη έλεγχο του Πρωθυπουργού, δηλαδή, μιλάμε για την Εθνική Αρχή Αδιαφάνειας και όχι Διαφάνειας.

Τελικά ακόμα και η πλούσια εμπειρία που υπάρχει από τη λειτουργία ανάλογων ανεξάρτητων αρχών που αναδεικνύονται τελικά σε μηχανισμούς θεσμικής συγκάλυψης της διαφθοράς και της παραβίασης δικαιωμάτων και ελευθεριών και αποτελούν μόνο το απαραίτητο πέπλο που χρησιμοποιείται για να παίζεται το παιχνίδι υποτίθεται του κράτους δικαίου.

Βέβαια η επιλογή της συγκεκριμένης αρχής δεν είναι τυχαία. Επιδιώκεται να συνδυαστεί το συγκεκριμένο θεσμικό πλαίσιο προστασίας που εισάγεται με το νομοσχέδιο πολιτικά, νομικά και πρακτικά με την υποτιθέμενη ενίσχυση της λεγόμενης διαφάνειας στην πολιτική και οικονομική ζωή της χώρας. Ωστόσο, όπως επανειλημμένα έχουμε τονίσει και επαληθευόμαστε από την ίδια τη ζωή, η λεγόμενη διαφάνεια ως εργαλείο αντιμετώπισης της διαφθοράς στα πεδία της οικονομίας και της πολιτικής δεν μπορεί να έχει ουσιαστικά αποτελέσματα μέσα στο καπιταλιστικό σύστημα παρά τις βαρύγδουπες διακηρύξεις των εμπνευστών της. Και αυτό συμβαίνει γιατί κάθε προσπάθεια αντιμετώπισης της διαφθοράς είναι αναποτελεσματική και κυρίως αντιφατική σε σχέση με το στόχο της αν και αυτός θα ήταν επιθυμητός αν δεν αντιμετωπίζονται οι αιτίες της, δηλαδή διαρκής και με κάθε μέσο επιδίωξη του μέγιστου δυνατού κέρδους από τις καπιταλιστικές επιχειρήσεις, αυτά τα ιερά και τα όσια που προστατεύει το Ευρωενωσιακό Δίκαιο, οι περιβόητες ελευθερίες τους που δεν αποβλέπουν παρά στο να δίνουν τη δυνατότητα στο μονοπωλιακό κεφάλαιο της Ένωσης να διεισδύει, να δρα ελεύθερα στην πράξη συχνά ασύδοτα, να αναπτύσσεται στους πιο κερδοφόρος τομείς της οικονομίας μέσα και έξω από τα όρια της Ένωσης με πολλαπλές βέβαια δυσμενείς συνέπειες για τους λαούς που εκδηλώνονται σε όλους αυτούς τους τομείς των οποίων διακηρυκτικά επικαλείται την προστασία τους.

Γι’ αυτό, αν θέλετε, είναι και αυταπάτη να πιστεύει κανείς ότι μπορεί το ίδιο το αστικό κράτος να προστατεύσει εκείνους τους μάρτυρες που αποκαλύπτουν, που στρέφονται εναντίον της ίδιας της λειτουργίας του κράτους και της διαπλοκής της με τους διάφορους επιχειρηματικούς ομίλους.

Γι’ αυτό, λοιπόν, πρόκειται για μια επιδίωξη διαφάνειας κομμένης και ραμμένης στα μέτρα των συμφερόντων της Ευρωπαϊκής Ένωσης και των επιχειρηματικών ομίλων, χωρίς στην πραγματικότητα να αντιμετωπίζει τη γενεσιουργό αιτία της και τελικά είναι πάντα αναποτελεσματική, αλλά αρκετή και χρήσιμη για να λειτουργεί αποπροσανατολιστικά σε βάρος του λαού από τους κυβερνώντες.

Όμως, και από μια σειρά άλλες διατάξεις του νομοσχεδίου αποκαλύπτεται η υποκρισία αυτού του είδους των ρυθμίσεων και η συνειδητή υπονόμευση της όποιας -υποτίθεται- προστατευτικής της λειτουργίας. Για παράδειγμα, προβλέπεται στο πεδίο «εφαρμογή των διατάξεων» η προστασία των προσώπων που καταγγέλλουν παραβιάσεις της προστασίας της ιδιωτικής ζωής, των δεδομένων προσωπικού χαρακτήρα, της ασφάλειας συστημάτων δικτύου και πληροφοριών.

Δηλαδή; Μπορούσαν, για παράδειγμα, εδώ να ενταχθούν όλες αυτές οι δυσώδεις περιπτώσεις των υποκλοπών που αποτελεί και την κατ’ εξοχήν παραβίαση της ιδιωτικής ζωής;

Δεν θα μπορούσαν γιατί στο αμέσως επόμενο άρθρο, στο άρθρο 5, εξαιρούνται από το πεδίο εφαρμογής του νόμου όλες οι παραβιάσεις που άπτονται ζητημάτων άμυνας και εθνικής ασφάλειας, όταν είναι γνωστό ότι στο όνομα της εθνικής ασφάλειας βαφτίστηκαν, βαφτίζονται και θα συνεχίσουν να βαφτίζονται νόμιμες όλες αυτές οι περιπτώσεις των υποκλοπών. Δηλαδή, την προστασία της ιδιωτικής ζωής και των προσωπικών δεδομένων που θετικά και υποκριτικά κατά τη γνώμη μας διακηρύσσει το νομοσχέδιο με μία διάταξη, την αναιρεί η αμέσως επόμενη.

Και για να έχουμε και καλό ερώτημα, τέτοιου είδους καταγγελίες με ποιον τρόπο θα εξετάζονταν, για παράδειγμα, στο πλαίσιο της γνωστής και αμαρτωλής ΕΥΠ, για την οποία στο νομοσχέδιο προβλέπεται ειδικό καθεστώς απολύτου εσωτερικού ελέγχου των καταγγελιών; Από τον υπάλληλο της ΕΥΠ που θα είναι διορισμένος και απολύτως ελεγχόμενες από την κυβέρνηση ως υπεύθυνος παραλαβής αναφορών, για τον οποίο -όπως προβλέπεται στο άρθρο 24- θα παραμένουν απολύτως μυστικά ακόμη και τα προσόντα, οι αρμοδιότητες, οι υποχρεώσεις και ο τρόπος πλήρωσης της θέσης του που θα επιλέγεται από τον εκάστοτε αρμόδιο προϊστάμενο της κυβέρνησης.

Όχι βέβαια ότι θα επέτρεπε προσδοκίες για το αντίθετο η παραπομπή των καταγγελιών στην Εθνική Αρχή Διαφάνειας, όταν ήδη στις πρόσφατες υποθέσεις των υποκλοπών αποκαλύφθηκε σε όλο της το μεγαλείο η συμβολή της συγκεκριμένης αρχής στην επιχείρηση ξεπλύματος του αμαρτωλού ρόλου της ΕΥΠ μέσω των εξόφθαλμα προσχηματικών ελέγχων της αρχής.

Όμως, ο χαρακτήρας της συγκεκριμένης οδηγίας είναι και για ακόμα ένα λόγο αντιδραστικός και επικίνδυνος, γιατί μέσω των διαδικασιών που προβλέπονται, νομιμοποιούνται πολύ επικίνδυνες μέθοδοι και ανοίγονται τελικά ακόμα πιο επικίνδυνοι δρόμοι για τις λαϊκές ελευθερίες και τα δικαιώματα.

Προβλέπεται, για παράδειγμα, στο άρθρο 15 και νομιμοποιείται στην πραγματικότητα στο πλαίσιο της διερεύνησης των συγκεκριμένων ακόμη και ανώνυμων καταγγελιών μια ευρύτατη επεξεργασία, ανταλλαγή και διαβίβαση δεδομένων προσωπικού χαρακτήρα, για την οποία προβλέπεται ρητά ότι σε περίπτωση παραβίασης δεδομένων προσωπικού χαρακτήρα ο υπεύθυνος επεξεργασίας τους δεν ενημερώνει γι’ αυτά το υποκείμενο των δεδομένων, δηλαδή τον καταγγελλόμενο ή οποιοδήποτε τρίτο πρόσωπο που ερευνήθηκε στο πλαίσιο των αναφορών, εφόσον η ανακοίνωση αυτή μπορεί να αποβεί επιζήμια για τους επιδιωκόμενους σκοπούς και μάλιστα για όσο διάστημα απαιτείται ή ακόμη και στο διηνεκές. Δηλαδή, ο καταγγελλόμενος θα είναι αδύνατον να γνωρίζει, να αμυνθεί, να απαντήσει ακόμα και ανακριβείς ή σκοπίμως ψευδείς καταγγελίες, για τις οποίες θα γίνονται φύλλο και φτερό όλα του τα προσωπικά δεδομένα.

Σας θυμίζει κάτι αυτή η ρύθμιση; Πόσο απέχει αλήθεια από την απαγόρευση ενημέρωσης του παρακολουθούμενου από την ΕΥΠ, όταν αυτή βαφτίζεται ως επιβαλλόμενη από λόγους εθνικής ασφάλειας και γιατί διακυβεύονται -λέει η διάταξη- οι σκοποί της έρευνας; Τέτοιες απαράδεκτες και επικίνδυνες διατάξεις ψηφίζετε όλοι σας σε ανύποπτο χρόνο διεκδικώντας τα πρωτεία στην εφαρμογή και αποθέωση της ευρωενωσιακής νομιμότητας και μετά σκούζετε σαν τους εξαπατημένους, όταν αυτή εφαρμόζεται σε βάρος σας.

Μέσα από αυτές, λοιπόν, τις διαδικασίες, νομιμοποιείται ένας μηχανισμός εκτεταμένου φακελώματος, όπου ακόμα και με ανώνυμες ή αμφιβόλου σκοπιμότητας κινήτρων καταγγελίες μπορούν να τυλίγονται σε μια κόλλα χαρτί άνθρωποι για μια πολύ μεγάλη γκάμα υποθέσεων, ακόμα και για τη γνωστή και μη εξαιρετέα από κάθε ευρωπαϊκή οδηγία καταπολέμηση της λεγόμενης τρομοκρατίας, την έννοια που έχει γίνει περισσότερο λάστιχο από οποιαδήποτε άλλη στο Ενωσιακό Δίκαιο και κατά κόρον αξιοποιείται, για να στραφεί ενάντια στις λαϊκές ελευθερίες και τα δικαιώματα.

Γι’ αυτό, λοιπόν, και επί της αρχής δεν μπορούμε παρά να καταψηφίσουμε το νομοσχέδιο που τελικά διαμορφώνει έναν πιο ενισχυμένο μηχανισμό συγκάλυψης και όχι αντιμετώπισης τέτοιων φαινομένων.

Στα επιμέρους άρθρα θα τοποθετηθούμε αναλυτικά και με την ψήφο μας.

Από τις υπόλοιπες διατάξεις ξεχωρίζω το πολύπαθο ζήτημα της νομικής βοήθειας, γιατί συνεχίζεται ο συνειδητός εμπαιγμός της Κυβέρνησης στους δικηγόρους της νομικής βοήθειας που παραμένουν απλήρωτοι για τέσσερα χρόνια με τις αλλεπάλληλες παλινωδίες και τις αναποτελεσματικές κάθε φορά ψηφισμένες δήθεν λύσεις, που δυστυχώς δεν αντιμετωπίζουν το πρόβλημα, έναν εμπαιγμό που συνεχίζεται και με την παρούσα ρύθμιση. Γιατί ακόμα και τώρα, δεν κάνετε αυτό που θα έπρεπε να έχετε κάνει εδώ και τέσσερα χρόνια, δεν προσλαμβάνετε το αναγκαίο μόνιμο προσωπικό για την οριστική και μόνιμη επίλυση του προβλήματος, αλλά καταφεύγετε στην προσωρινή και εντελώς αβέβαιη στην εφαρμογή της ρύθμιση της απόσπασης υπαλλήλων από άλλο Υπουργείο, που ούτε είναι γνωστό αν και πόσοι θα δεχτούν.

Ακόμη και η επιχειρηματολογία που χρησιμοποιείτε, κύριε Υπουργέ, για να πετάξετε από πάνω σας την ευθύνη, ότι πρόκειται για ένα χρονίζον πρόβλημα και αυτές οι καθυστερήσεις στις πληρωμές της νομικής βοήθειας προϋπήρχαν της κυβερνητικής σας θητείας, επιβεβαιώνει ακόμα περισσότερο ότι η επιλογή του μέτρου που φέρνετε για να το λύσετε είναι ανεπαρκέστατη, αφού και όσες αποσπάσεις τελικά γίνουν θα είναι προσωρινές και δεν θα λύνουν οριστικά το πρόβλημα.

Γι’ αυτό και βέβαια εξαντλήθηκε και η ανοχή για τις δήθεν καλές σας προθέσεις και από την ολομέλεια των δικηγορικών συλλόγων, που εισηγήθηκε προς τα ΔΣ των δικηγορικών συλλόγων όλης της χώρας την αποχή από την έκδοση γραμματίων προκαταβολής και ενσήμων σε όλες τις υποθέσεις νομικής βοήθειας από 21 Νοεμβρίου, με ό,τι βέβαια αυτό συνεπάγεται για τους δικαιούχους της νομικής βοήθειας που θα βρεθούν στον αέρα.

Κατά τον ίδιο τρόπο -και κλείνω με αυτό- δεν μειώνει τις ευθύνες της παρούσας Κυβέρνησης το γεγονός ότι το σοβαρό πρόβλημα υποχρηματοδότησης που διατηρεί τα πελώρια προβλήματα στην επάρκεια, την καταλληλότητα, τη συντήρηση και τον εξοπλισμό των δικαστικών κτηρίων, όπως φυσικά και τις τεράστιες ελλείψεις σε προσωπικό, κυρίως δικαστικών υπαλλήλων, είναι πράγματι ένα χρόνιο, διαρκές και με πολλούς συνενόχους έγκλημα.

Τι μπορεί, όμως ,να πει κανείς γι’ αυτή την απαράδεκτη και ντροπιαστική αναβολή λόγω έλλειψης κατάλληλης αίθουσας της τόσο σοβαρής υπόθεσης, όπως αυτής της πυρκαγιάς στο Μάτι, όπου περιμένουν δικαίωση εκατοντάδες αδικοχαμένες ζωές και εγκαυματίες;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κυρία Κομνηνάκα. Με συγχωρείτε, αλλά έχετε υπερβεί πολύ το χρόνο.

**ΜΑΡΙΑ ΚΟΜΝΗΝΑΚΑ:** Κλείνω, κύριε Πρόεδρε.

Αυτό δυστυχώς δεν είναι παρά η κορυφή του παγόβουνου, γιατί όσο αυτά τα ζητήματα δεν αντιμετωπίζονται, θα συνεχίσουν και οι δεκάδες νόμοι που ψηφίζονται φιλοδοξώντας και προσπαθώντας να επιταχύνουν τη δικαιοσύνη να μην μπορούν τελικά να επιφέρουν αποτελέσματα.

Ευχαριστώ και για την ανοχή στο χρόνο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θα μπορούσατε να συμμετάσχετε στη χθεσινή απεργία. Ήταν μια μέρα όπου όλη η χώρα βρισκόταν σε έναν απεργιακό κλοιό. Δεν θέλω να παρέμβω στο έργο του σκηνοθέτη, αλλά λόγω επαγγέλματος ας κάνει ένα πλάνο.

Μιλάμε για το νομοσχέδιο και να μην υπάρχει ένας από τη Νέα Δημοκρατία; Ένας για δείγμα, να ακούσει! Τι να πω; Δεν είναι ωραία πράγματα αυτά, δεν είναι σωστά πράγματα. Έτσι πιστεύω. Ούτε ένας για δείγμα;

Κύριε Υπουργέ, φέρνετε ακόμη ένα νομοσχέδιο με το οποίο η Κυβέρνησή σας -έτσι λέτε τουλάχιστον- υπόσχεται διαφάνεια και καταπολέμηση της διαφθοράς. Να μιλάμε για διαφάνεια και νομιμότητα με όλα αυτά που ζούμε τους τελευταίους μήνες; Τέλος πάντων!

Και πώς θα το πετύχετε αυτό, δηλαδή τη διαφάνεια, τη νομιμότητα και την καταπολέμηση της διαφθοράς; Με την ενσωμάτωση μιας ακόμη ευρωπαϊκής οδηγίας. Εγώ απορώ γιατί λειτουργούμε. Ας στέλνουν από την Ευρώπη τι θέλουν να νομοθετούμε εδώ, να βάζετε μια υπογραφή και τελείωσε, προχωράμε. Δεν χρειάζεται εθνικό Κοινοβούλιο, ό,τι στέλνει η Ευρώπη.

Άλλη μια ευρωπαϊκή οδηγία, αυτή τη φορά για την προστασία των λεγόμενων «μαρτύρων δημοσίου συμφέροντος». Δηλαδή σήμερα νομοθετούμε την προστασία των μαρτύρων δημοσίου συμφέροντος.

Δεν θα απαντήσω αν συμφωνούμε ή διαφωνούμε. Θα τα πω στην πορεία. Όμως, μέχρι και πριν από λίγους μήνες εσείς ως κόμμα λέγατε -ούτε θα πω αν συμφωνούμε ή διαφωνούμε με αυτό που λέγατε- να βγουν οι «κουκούλες» από τους προστατευόμενους μάρτυρες στην υπόθεση «NOVARTIS», για παράδειγμα, και τώρα νομοθετείτε την προστασία τους. Πώς γίνεται αυτό; Δηλαδή, αλλά υποστηρίζατε στην υπόθεση «NOVARTIS» και τώρα φέρνετε την προστασία τους.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** …(Δεν ακούστηκε).

**ΚΩΝΣΤΑΝΤΙΝΟΣ ΧΗΤΑΣ:** Έχει σχέση. Δεν έχει;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Άλλη η φύση…

**ΚΩΝΣΤΑΝΤΙΝΟΣ ΧΗΤΑΣ:** Δεν είναι άλλη φύση. Προστατευόμενοι μάρτυρες ήταν κι εκείνοι. Και λέγατε «να βγουν οι κουκούλες». Καλώς το λέγατε. Όλα στο «φως», βεβαίως. Αλλά εδώ φέρνουμε κάτι άλλο τώρα για το δημόσιο χρήμα. Δημόσιο χρήμα ήταν κι εκείνο. Τι να λέμε, λοιπόν, για τις πολιτικές της Κυβέρνησης, για τις τακτικές και τις σκοπιμότητές σας;

Εγώ ακούω και παρακολουθώ όλα τα μέσα. Κάθε νομοσχέδιο που φέρνετε -όχι μόνο του δικού σας Υπουργείου, οποιοδήποτε άλλου Υπουργείου- το πολυδιαφημίζετε, βγαίνουν οι Υπουργοί στα ραδιόφωνα, βγαίνουν στις ειδήσεις, το διαφημίζετε ότι θα γίνει κάτι δυνατό, γίνεται ντόρος κ.λπ., και τελικά «άνθρακες ο θησαυρός».

Μας μιλάτε σε διάφορα νομοσχέδια για διαφάνεια, για ακεραιότητα στη δημόσια διοίκηση, για αξιοκρατία, για νομιμότητα. Αλήθεια, υπάρχει πραγματική βούληση στο επιτελικό κράτος που δημιουργήσατε εσείς -η Κυβέρνηση εννοώ- για διαφάνεια, για δημοσιότητα, για πραγματική καταπολέμηση διαφθοράς; Ό,τι συμβαίνει γίνεται για να εξυπηρετούνται τα μεγάλα συμφέροντα, που είναι πλέον ηλίου φαεινότερο, και τα διάφορα καρτέλ, που δεν έχουν καμμία σχέση με την προάσπιση του δημοσίου συμφέροντος.

Μας λέτε πόσο σημαντικό είναι να καλλιεργηθεί μια κουλτούρα ηθικής και ακεραιότητας στη δημόσια διοίκηση. Σε αυτό θα συμφωνήσουμε. Το θέμα, όμως, είναι οι αρχές αυτές να μη μένουν στα χαρτιά, γιατί δυστυχώς ό,τι κάνουμε εδώ μέσα μένει στα χαρτιά. Γιατί χωρίς αξιοκρατία -αυτό λέμε εμείς ως Ελληνική Λύση- δεν υπάρχει χρηστή διοίκηση, δεν εξυπηρετείται ο πολίτης, δεν προστατεύονται τα δικαιώματα του πολίτη. Το έχουμε πει πάνω από δέκα, δεκαπέντε φορές. Θα το επαναλάβουμε άλλη μία.

Θα θυμίσουμε ως Ελληνική Λύση ότι η έλλειψη αξιοκρατίας, κύριε Υπουργέ, αποτελεί τον πρώτο λόγο φυγής των νέων μας στο εξωτερικό. Αν, λοιπόν, διαβάσετε τις έρευνες για το ποιοι είναι οι λόγοι που οδήγησαν τα παιδιά μας να πάνε στο εξωτερικό, θα δείτε ότι ο πρώτος λόγος είναι η αναξιοκρατία, η έλλειψη αξιοκρατίας. Και δυστυχώς όλα δείχνουν ότι η φυγή αυτή στο εξωτερικό, όχι μόνο δεν θα σταματήσει, αλλά θα αυξηθεί.

Άλλο ένα μότο της Κυβέρνησης -το θυμόμαστε-, το πολυδιαφημισμένο «brain gain» έμεινε στα χαρτιά και αυτό, έμεινε στα μεγάλα λόγια. Πού είναι η επιστροφή των νέων μας; Γύρισαν πέντε ή δέκα ή δεκαπέντε και αυτό ήταν μόνο.

Για εμάς, πρέπει να υπάρχει καθολική διαφάνεια σε όλους τους τομείς, σε όλες τις δράσεις της δημόσιας διοίκησης, στο σύνολο και της τοπικής αυτοδιοίκησης, σε κάθε φορέα.

Και θα επισημάνουμε εδώ πόσο σημαντικό είναι, κύριε Υπουργέ -το έχουμε έχουμε πει πάρα πολλές φορές- να υπάρχει κοινοβουλευτικός έλεγχος και λογοδοσία για τα δάνεια από το Ταμείο Ανάκαμψης. Είναι πολλά τα λεφτά που θα διακινηθούν εκεί. Η διαφανής διαχείριση αυτών των δανείων και η διοχέτευσή τους σε αυτούς που πραγματικά τα έχουν ανάγκη και τα χρειάζονται είναι το ζητούμενο και όχι να χρησιμοποιηθούν για να εξυπηρετηθούν κάποιοι.

Λέτε ότι με το νομοσχέδιο ότι θα καταπολεμήσετε τη διαφθορά. Θέλουμε να ρωτήσουμε: Εσείς ως Κυβέρνηση τι έχετε κάνει για την καταπολέμηση της διαφθοράς, όταν αντί για ένα αξιοκρατικό κράτος, ενισχύετε το πελατειακό κράτος, κάτι που πλέον είναι ξεκάθαρο, το έχουμε δει όλοι; Όταν οι κατ’ εξαίρεση διαδικασίες είναι ο κανόνας; Όταν οι απευθείας αναθέσεις, οι παρατάσεις, οι αδιαφανείς διαδικασίες συνεχίζονται με δικαιολογία ή αιτιολογία την πανδημία, την ενεργειακή κρίση; Όλο και κάτι θα βρείτε. Δέκα δισεκατομμύρια μόνο δόθηκαν μέσω απευθείας αναθέσεων. Δέκα δισεκατομμύρια μέσω απευθείας αναθέσεων!

Ακόμη και στο νομοσχέδιο -αυτό είναι πολύ σημαντικό για μας- προβλέπεται ότι δεν δημοσιεύεται η απόφαση που, όχι μόνο εξειδικεύει, αλλά και προσδιορίζει τα προσόντα, τις αρμοδιότητες και τις υποχρεώσεις για τον υπεύθυνο παραλαβής και παρακολούθησης αναφορών της ΕΥΠ. Δηλαδή, για τον άνθρωπο αυτόν που πρέπει να έχει αυτά τα στοιχεία στο νομοσχέδιο δεν προβλέπεται να δημοσιεύεται το σκεπτικό της απόφασης. Άρα θα κάνετε πάλι ό,τι θέλετε.

Γιατί νομοθετείτε τέτοιες αδιαφανείς διαδικασίες; Πού είναι η νομιμότητα, όταν με μια διάταξη νομιμοποιούνται δαπάνες, όταν με μία διάταξη, χωρίς όρους, χωρίς προϋποθέσεις, ουσιαστικά παρακάμπτεται το Ελεγκτικό Συνέδριο; Και ως αιτιολογία προβάλλεται η εξυπηρέτηση του δημοσίου συμφέροντος, οι επείγουσες και εξαιρετικές συνθήκες, όπως πάντα.

Και γιατί η αριστεία και η δική σας αξιοκρατία είναι επιλεκτικές για τους λίγους και τους αρεστούς; Ψηφίσατε το ακαταδίωκτο παντού. Ακαταδίωκτο για τις τράπεζες. Ακαταδίωκτο για τους γιατρούς, για τα μέλη των ειδικών επιτροπών. Και το «πανηγύρι» με τις δημόσιες συμβάσεις συνεχίζεται στην «πλάτη» των Ελλήνων πολιτών.

Και ενώ από τη μία ψηφίζετε, από την άλλη τα σκάνδαλα από μόνα τους σκάνε σαν σπυριά το ένα μετά το άλλο. Σκάνδαλο Πάτση, σκάνδαλο υποκλοπών. Αυτά είναι δείγματα της πολιτικής σας -της Νέας Δημοκρατίας, όχι του Τσιάρα ή του Κώτσηρα-, που από τη μία η πολιτική σας παρέχει διάφορα προνόμια και ασυλίες και από την άλλη, εξαντλεί όλη την αυστηρότητά της η Κυβέρνηση στους Έλληνες πολίτες και τους βγάζει και το σπίτι στο «σφυρί». Πού είναι η ισοκρατία; Πού είναι η ίση αντιμετώπιση, όταν ευνοούνται μέσα μαζικής ενημέρωσης για να προωθούν συγκεκριμένες πολιτικές, όταν ουσιαστικά χαρίζονται εκατομμύρια σε μέσα μαζικής ενημέρωσης, ενώ στους Έλληνες πολίτες τίποτα;

Και για τα μέσα ενημέρωσης σας είχαμε πει από το 2019 - 2020 ότι αυτά γυρνάνε από τη μια μέρα στην άλλη, κύριε Υπουργέ, και οι λυκοφιλίες και οι συμμαχίες αλλάζουν, γιατί τα συμφέροντα είναι μεγάλα. Έχετε τα μπλεξίματά σας τώρα ως Κυβέρνηση με τους ολιγάρχες - μιντιάρχες και πάει λέγοντας. Θα τα βρείτε στην πορεία. Αλλά, αυτοί που σας «λιβανίζουν» δεν θέλουν πολύ για να σας τραβήξουν το χαλί. Σας τα λέγαμε. Έτσι είναι οι υπόγειες διαδρομές μεταξύ εξουσίας και συμφερόντων, ολιγαρχών, μιντιαρχών και πάει λέγοντας.

Τα μικρότερα κόμματα δεν καλούνται καν στα κανάλια, για παράδειγμα, για να διατυπώσουν τις απόψεις τους -όχι τίποτα άλλο-, για να πουν την άποψή τους και την ίδια στιγμή το Εθνικό Ραδιοτηλεοπτικό Συμβούλιο επιβάλλει εξοντωτικά πρόστιμα στους μικρούς, τους «νάνους», τους μαχητές της ζωής.

Τώρα είναι Νοέμβριος. Ελπίζω πραγματικά να έρθει η ώρα να φύγει ο κ. Κουτρουμάνος, να αναλάβει ένας άλλος που να ξέρει να διοικήσει το Εθνικό Συμβούλιο Ραδιοτηλεόρασης. Απίστευτα πράγματα!

Από τη μια μεριά, λοιπόν, λέτε ότι το νομοσχέδιο αποτελεί ένα βήμα στο κράτος δικαίου, ένα «άρωμα» δημοκρατίας -έτσι είπε ο εισηγητής της Νέας Δημοκρατίας-, και από την άλλη, με πάρα πολλά βήματα πηγαίνετε τη δημοκρατία προς τα πίσω. Γιατί όλα αυτά που βγαίνουν δεν «μυρίζουν» δημοκρατία.

Η θέση της Ελληνικής Λύσης είναι ξεκάθαρη. Και όχι μόνο είναι ξεκάθαρη, είναι και αμετάβλητη, γιατί εμείς έχουμε σταθερές: Όλα στο «φως», χωρίς κομματικές σκοπιμότητες και χωρίς παιχνίδια συγκάλυψης.

Κι επειδή μιλάμε για καταπολέμηση της διαφθοράς, για την εξιχνίαση εγκλημάτων, για την τιμωρία των καταχραστών, οι ποινές, κύριε Υπουργέ, πρέπει να είναι πολύ αυστηρές. Πρέπει να είναι αυστηρές οι ποινές για τους καταχραστές τους δημοσίου. Να τιμωρούνται οι εγκληματίες αυτοί με ισόβια κάθειρξη. Εδώ μιλάμε για δημόσιο χρήμα, για το χρήμα των Ελλήνων πολιτών. Γι’ αυτό και είναι απαραίτητο να υπάρχει αποτελεσματικό πλαίσιο και δράσεις για την ανάκτηση των χαμένων, των κλεμμένων χρημάτων. Πρέπει και το τελευταίο χαμένο ευρώ να βρεθεί, να αποκατασταθεί πλήρως η ζημιά στη δημόσια περιουσία.

Το νομοσχέδιο αυτό έχει να κάνει σε πρώτη φάση, όπως είπατε, με παραβιάσεις Ενωσιακού Δικαίου για να καταπολεμηθεί η διαφθορά. Αλήθεια, όμως, η πολιτική σας όλη δεν δίνει προτεραιότητα στο ευρωπαϊκό συμφέρον; Γιατί εμείς αυτό αντιλαμβανόμαστε. Δεν δίνει προτεραιότητα στις εντολές από τους δανειστές, τους ξένους, τις τράπεζες, ό,τι θέλετε;

Και η Κυβέρνηση πανηγυρίζει μόνη της ότι βγήκε η χώρα από τα μνημόνια. Να σας ενημερώσω ότι δεν το πιστεύει κανείς αυτό που λέτε. Αυτό που λέτε, δηλαδή, μην το λέτε. Δεν το πιστεύει κανείς εκεί έξω. Όταν τους λέτε ότι έχουμε βγει από τα μνημόνια δεν πείθετε κανέναν. Αν σας ενδιαφέρει αυτό. Οι Έλληνες πολίτες δεν μπορούν να αγοράσουν και τρέχουν το καλάθι του Άδωνι να πάρουν ρύζι και φακές.

Με τις πολιτικές σας, λοιπόν, ως Νέα Δημοκρατία, ως ΣΥΡΙΖΑ, ως ΠΑΣΟΚ, είστε υπεύθυνοι για την κατάντια της χώρας. Είστε υπεύθυνοι. Φτωχοποιήσατε τους Έλληνες. Ξεπουλήσατε τα πάντα. Και τα διάφορα καρτέλ, ακόμα και σήμερα που μιλάμε, θησαυρίζουν στην πλάτη του ελληνικού λαού. Δεν πληρώνουν το ΦΠΑ γιατί θα χάσουμε τα έσοδα, είπε ο κ. Μητσοτάκης προχθές. Εντάξει, το έχουμε καταλάβει. Είπε ο Πρωθυπουργός και κάτι άλλο. Εσάς σας βρίσκει σύμφωνο αυτό; Εμάς όχι. Είπε ότι βάζετε την ευρωπαϊκή αλληλεγγύη πάνω από τα εθνικά συμφέροντα. Το είπε και ο κ. Τσίπρας αυτό. Και οι δύο σας και ο κ. Μητσοτάκης και ο κ. Τσίπρας. Ξεκάθαρα δηλαδή έδωσε προτεραιότητα στην ευρωπαϊκή αλληλεγγύη έναντι του εθνικού συμφέροντος. Εμάς δεν μας αρκούν αυτά. Εδώ μιλάμε για εκμετάλλευση της χώρας και του ελληνικού λαού από μεγαλοσυμφέροντα, από διάφορα καρτέλ, από δανειστές, από μνημονιακούς, μεταμνημονιακούς, θεσμούς. Τους έχετε δώσει δέκα ονόματα.

Εξάλλου, το ότι επενδύετε πρωτίστως σε αυτή την αλληλεγγύη την ευρωπαϊκή και σε αυτό το ενωσιακό, το ευρωπαϊκό συμφέρον, φαίνεται και από το ίδιο το νομοσχέδιο. Δεν φαίνεται να έχει συμπεριλάβει, να έχει λάβει υπ’ όψιν του τις εθνικές ανάγκες, τις ανάγκες της ελληνικής κοινωνίας. Κάνετε απλώς μια ενσωμάτωση κάποιων διατάξεων για να φύγει αυτή η εκκρεμότητα. Έχω μια εκκρεμότητα, πρέπει να το ενσωματώσω, φέρ’ το να τελειώνουμε και να προχωρήσουμε.

Την ίδια στιγμή, όμως, δίνετε για άλλη μία φορά υπερεξουσίες -αυτό το πράγμα, κύριε Τσιάρα!- σε μια ανεξάρτητη αρχή, την Εθνική Αρχή Διαφάνειας. Φτάνει πια με αυτό το πράγμα! Φτάνει με τις ανεξάρτητες αρχές! Δεν καταλαβαίνετε ότι υποκαθιστούν το κράτος; Υπάρχει κράτος; Υπάρχει πολιτεία; Υπάρχει κυβέρνηση; Υπάρχουν υπουργοί; Τι είναι αυτό το πράγμα; Γιατί θα πρέπει, λοιπόν, μια ανεξάρτητη αρχή να ορίζεται ως ανώτατος, ως εξαιρετικός δίαυλος αναφοράς για τις παραβιάσεις βάσει του νομοσχεδίου; Ας το κλείσουμε το μαγαζί. Ας φτιάξουμε άλλες δεκαπέντε ανεξάρτητες αρχές κι ας δουλεύουν αυτές. Ποιος ο ρόλος ο δικός μας, της κυβέρνησης, των Βουλευτών, των υπουργών, της πολιτείας; Και γιατί θα πρέπει αυτός που έχει κάνει εσωτερική αναφορά και αρχειοθετείται, να τη υποβάλλει ξανά στην Εθνική Αρχή Διαφάνειας; Δεν είναι αυτό γραφειοκρατία; Δεν θέλουμε να καταπολεμήσουμε τη γραφειοκρατία; Γιατί να την ενισχύουμε;

Ξεκάθαρα αρμόδιος -για μας αυτό είναι πάγια θέση- για την αρχειοθέτηση οποιασδήποτε αναφοράς πρέπει να είναι η εισαγγελική αρχή και μόνο. Καμμία ανεξάρτητη αρχή. Μόνο η εισαγγελική αρχή. Και βέβαια, καμμία ανεξάρτητη αρχή δεν μπορεί και δεν πρέπει να υποκαταστήσει το έργο της δικαιοσύνης για τη διερεύνηση και την εξιχνίαση των εγκλημάτων.

Είπατε, κύριε Υπουργέ, στις επιτροπές ότι ο κόσμος αλλάζει, ότι έρχονται καινούργια θέματα, καινούργια εγκλήματα που δεν είχαν καμμία απολύτως σχέση με το παρελθόν κι αυτά που ζήσαμε τα προηγούμενα χρόνια. Γι’ αυτό και οι κυρώσεις, που προβλέπονται στο νομοσχέδιο αυτό είναι τόσο χαλαρές; Είναι πολύ χαλαρές. Με ποινές χάδια έχετε την ψευδαίσθηση ότι θα αποθαρρύνετε τους δράστες που μπορούν να κερδίσουν εκατομμύρια ευρώ από τις συγκεκριμένες εγκληματικές δραστηριότητες; Με ποινές χάδια πραγματικά και με τα γνωστά και φοβερά εγκλήματα, όμως, με αυτά που συγκλονίζουν την ελληνική κοινωνία, κύριε Υπουργέ. Γιατί δεν μπορούμε να αποκόψουμε την κουβέντα μας από την ελληνική κοινωνία. Μάλλιασε η γλώσσα μας. Δεν μας λυπάστε; Δεν λυπάστε τους Έλληνες πολίτες;

Τριάμισι χρόνια, από την πρώτη στιγμή, επισημάναμε πόσο σημαντικό είναι σε κακουργήματα, σε ειδεχθή εγκλήματα, σε εγκληματίες που κάνουν κακό σε αθώες ψυχές η έκτιση ποινής να είναι πραγματική και όχι fake. Να είναι πραγματική. Τα έχουμε πει για τα ισόβια εκατό φορές. Δεν μας πειράζει ενοχλείται η Αριστερά. Καλώς κάνει και ενοχλείται και είναι διακριτές οι διαφορές μας. Έπρεπε να δουν το φως της δημοσιότητας, για παράδειγμα, ειδεχθή εγκλήματα από δολοφόνους, από βιαστές, από παιδοβιαστές, για να αρχίσετε να σκέφτεστε αυτά που σας έχουμε πει εμείς από την πρώτη στιγμή;

Το νομοσχέδιο έχει κι άλλες διατάξεις οι οποίες υποστηρίζετε ότι θα επιταχύνουν -γιατί αυτό είναι πολύ μεγάλο θέμα και επιταχύνω κι εγώ, κύριε Πρόεδρε- την απονομή της δικαιοσύνης, αλλά και την εύρυθμη, όπως λέτε, λειτουργία των δικαστηρίων. Κοιτάξτε. Εμείς δεν θα πούμε ότι για την άσχημη κατάσταση στη δικαιοσύνη φταίει για όλα ο Τσιάρας. Αυτό είναι μία ιστορία χρόνων. Πόσο, όμως, έχουν αλλάξει τα δικαστήρια για παράδειγμα τα τελευταία τρία χρόνια; Μιλάτε για ψηφιοποίηση, για εκσυγχρονισμό, μιλάτε για το e-justice. Κατά πόσο, όμως, όλα αυτά έχουν ένα θετικό, ένα χειροπιαστό αντίκτυπο στους πολίτες. Όταν οι κτηριακές υποδομές έχουν πολλά προβλήματα, όταν δεν υπάρχουν κατάλληλες δικαστικές αίθουσες, όταν απουσιάζει ο απαραίτητος υλικοτεχνικός εξοπλισμός, όταν αναγκάζεται ο Υπουργός να βρει αίθουσα. Είναι δουλειά του Υπουργού να βρει αίθουσα; Μη χειρότερα!. Και πάλι καλά που κάνατε κι αυτή την επέμβαση. Είναι, όμως, δουλειά του Υπουργού να βρει αίθουσα για να γίνει το δικαστήριο; Πού υπάρχουν αυτά; Όταν υπάρχει μεγάλη έλλειψη σε προσωπικό πώς επιταχύνεται ακριβώς η δικαιοσύνη; Και το κυριότερο, βρίσκει το δίκιο του ο πολίτης όταν καταφεύγει σ΄ αυτή;

Κι επειδή μιλάμε για πρόσβαση στη δικαιοσύνη -και κλείνω, κύριε Πρόεδρε- για την Ελληνική Λύση όλοι είναι ίσοι ενώπιον του νόμου και ενώπιον της δικαιοσύνης, χωρίς εξαιρέσεις, χωρίς ασυλίες, χωρίς προνόμια. Η Ελληνική Λύση θα έχει πάντα ως βασική αρχή, ως πρωτεύουσα αξία την καθαρότητα, τη διαφάνεια, τη λογοδοσία. Όλες μας οι αξίες, αυτές που μας προσδιορίζουν ως παράταξη, αυτές που μας προσδιορίζουν και μας αντιπροσωπεύουν, έχουν ως γνώμονα, ως προτεραιότητα -και πάντα θα το λέμε αυτό και πάντα θα ισχύει αυτό- το εθνικό συμφέρον και το συμφέρον των Ελλήνων πολιτών.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, τη συνεδρίαση μας σήμερα παρακολουθούν ο αντιπρόεδρος του αλβανικού κοινοβουλίου και η πρέσβης της Αλβανίας στην Ελλάδα. Τους καλωσορίζουμε στο Ελληνικό Κοινοβούλιο.

(Χειροκροτήματα)

Τον λόγο τώρα έχει η ειδική αγορήτρια του ΜέΡΑ25 η κ. Μαρία Απατζίδη. Έχετε τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση μαζί με το Υπουργείο Δικαιοσύνης ενσωματώνει μια ευρωπαϊκή οδηγία με πάρα πολύ μεγάλη καθυστέρηση για να εισαχθούν τα κοινά πρότυπα για την αποτελεσματική προστασία των μαρτύρων δημοσίου συμφέροντος.

Η ουσιαστική, ισχυρή και διευρυμένη έννομη προστασία των μαρτύρων δημοσίου συμφέροντος αποτελεί, όντως, μια ασπίδα απέναντι στη διαφθορά, πόσω μάλλον που στη χώρα μας οι μάρτυρες δημοσίου συμφέροντος λοιδορούνται δημόσια από την Κυβέρνηση ως κουκουλοφόροι. Ταυτόχρονα, όμως, ανεξάρτητοι δημοσιογράφοι, συνδικαλιστές, στελέχη οικολογικών οργανώσεων, ακόμη και Βουλευτές, όπως είναι η δική μας περίπτωση ο συνοδοιπόρος Κλέων Γρηγοριάδης, δέχονται ευθείες επιθέσεις και δυσβάσταχτες αγωγές μέσω της πρακτικής SLAPP, δηλαδή μέσα από στρατηγικές αγωγές ενάντια στη δημόσια συμμετοχή.

Το νομικό πλαίσιο προστασίας του μάρτυρα δημοσίου συμφέροντος που προτείνεται από το σχέδιο νόμου είναι εμφανώς άτολμο. Το κύριο πρόβλημα με αυτό το νομοσχέδιο είναι ότι δεν επεκτείνεται το αντικειμενικό πεδίο εφαρμογής του νομοσχεδίου ώστε να καλύπτει τις παρεμβάσεις του Εθνικού Δικαίου.

Θυμίζουμε ότι η Ελλάδα κατείχε το 2020 την 58η θέση μεταξύ εκατόν ογδόντα χωρών σύμφωνα με το δείκτη αντίληψης διαφθοράς της Διεθνούς Διαφάνειας. Βρισκόταν σε μία από τις τελευταίες δύο τελευταίες θέσεις μεταξύ των ευρωπαϊκών χωρών. Η χώρα μας σαφώς και θα έπρεπε να διευρύνει το πεδίο εφαρμογής του νόμου ώστε να επεκτείνεται στο Εθνικό Δίκαιο προκειμένου να καλύπτει περιπτώσεις δημοσίου συμφέροντος. Αυτό αποτελεί το κύριο σημείο ένστασης που έχουμε ως ΜέΡΑ25 σχετικά με το προτεινόμενο νομοσχέδιο.

Το ίδιο άλλωστε έκανε και πλήθος οργανώσεων της κοινωνίας των πολιτών που συμμετείχαν στο στάδιο της δημόσιας διαβούλευσης. Μάλιστα η Διεθνής Διαφάνεια τονίζει στην παρέμβασή της: «Από την άποψη των διεθνών υποχρεώσεων της χώρας η στενή προσέγγιση του νομοσχεδίου δημιουργεί τον κίνδυνο να μην καλυφθούν επαρκώς εκκρεμείς συστάσεις της ομάδας εργασίας του ΟΑΣΑ για τη δωροδοκία και της ομάδας κρατών κατά της διαφθοράς GRECO που λειτουργεί υπό την αιγίδα του Συμβουλίου της Ευρώπης.

Στην έκθεση της GRECO για τον Μάρτιο του 2022 διατυπώνεται η σύσταση για την ενίσχυση των μαρτύρων δημοσίου συμφέροντος εντός της Αστυνομίας, για τη λήψη όλων των απαραίτητων μέτρων για τη διευκόλυνση των αναφορών που σχετίζονται με τη διαφθορά. Σε αυτές περιλαμβάνεται η προσήκουσα εγγύηση της εμπιστευτικότητας των μαρτύρων δημοσίου συμφέροντος. Η αμήχανη όμως απάντηση της Κυβέρνησης στις παραπάνω ενστάσεις ήταν να δοκιμαστεί η αποτελεσματικότητα του νόμου πρώτα -λέει- στο Ενωσιακό Δίκαιο, προτού προχωρήσουμε στην επέκταση του πεδίου εφαρμογής του.

Εμείς ως ΜέΡΑ25 θεωρούμε απαράδεκτη αυτή τη δήλωση και αυτή τη δικαιολογία που είχατε. Πιστεύουμε ότι αποτελεί συνειδητή επιλογή συνολικά της Κυβέρνησης ή αλλιώς, όπως την ονομάζουμε, της «Μητσοτάκης Α.Ε.». Μια κυβέρνηση αγκαλιασμένη με την ξένη και την ντόπια παρασιτική ολιγαρχία, μια Κυβέρνηση των απευθείας αναθέσεων σε κολλητούς και φίλους το τελευταίο πράγμα που θα ήθελε και θα την ενδιέφερε είναι η διαφάνεια, ο έλεγχος των αυθαιρεσιών των δικών της και των φίλων της. Άλλωστε η πρόσφατη τραγωδία με την υπόθεση των υποκλοπών αποτελεί αδιάψευστο παράδειγμα το πώς εννοείτε στην «Μητσοτάκης Α.Ε.» την έννοια της διαφάνειας και της λογοδοσίας.

Εμείς πάλι όμως ως ΜέΡΑ25 θεωρούμε ότι είναι πολύ σημαντικό να φτιάξουμε ένα πλέγμα προστασίας για τους μάρτυρες δημοσίου συμφέροντος που υπερασπίζονται πραγματικά με τη ζωή τους ακόμη και την πρόσβαση των πολιτών στην αλήθεια. Την ίδια ώρα που οι λίστες Πέτσα και Διεθνούς Νομισματικού Ταμείου χειραγωγούν τη δημοσιογραφία και καταπνίγουν συνεχώς την αλήθεια, να προστατεύσουμε τόσο τους δημοσιογράφους όσο και τους μάρτυρες δημοσίου συμφέροντος με τους οποίους συνεργάζονται.

Ένας βασικός τρόπος που χρησιμοποιεί το κατεστημένο είναι εξουθενωτικές μηνύσεις και αγωγές. Γνωρίζουμε πάρα πολύ καλά αυτή την πρακτική, όπως αναφέρθηκα προηγουμένως, με τον Κλέωνα Γρηγοριάδη που έχει δεχθεί εκφοβιστική μήνυση. Γενικότερα όμως στη χώρα μας έχουμε τις πρόσφατες υποθέσεις πολυεθνικών, που στρέφονται με μηνύσεις και αγωγές κατά περιβαλλοντικών ακτιβιστών στη Σύρο, αλλά και δημοσιογράφων στην Θεσσαλονίκη. Οι αγωγές αυτές ονομάζονται «στρατηγικές αγωγές» για την αποθάρρυνση συμμετοχής του κοινού, δηλαδή, SLAPP στα Αγγλικά.

Ο όρος αναφέρεται σε μηνύσεις και αγωγές. που υποβάλλονται από κάποιο ισχυρό πρόσωπο εταιρεία ή οργανισμό όπως για παράδειγμα μια επιχείρηση ή ένα στέλεχος, έναν αξιωματούχο ενάντια σε μη κυβερνητικά πρόσωπα, οργανισμούς, κινήματα και πολίτες σχετικά με κάποια ζητήματα επιχειρηματικού, κοινωνικού πολιτικού, περιβαλλοντικού ενδιαφέροντος που εμπίπτει στο γενικό και δημόσιο συμφέρον. Σκοπός τέτοιων δικονομικών ενεργειών διά των οποίων αξιώνουν υπέρογκα χρηματικά ποσά είναι λιγότερο το να κερδηθεί η δικαστική υπόθεση. Αυτό το ξέρουμε πάρα πολύ καλά. Αυτό γίνεται για να τρομοκρατήσουν αυτούς τους ανθρώπους, να εκφοβίσουν όσους κάνουν κριτική. Να σταματήσουν δηλαδή μέσω της ηθικής και οικονομικής εξουθένωσης.

Οι SLAPP αποτελούν κεντρικό πολιτικό ζήτημα. Συνιστούν στην ουσία ποινικοποίηση της συμμετοχής δημοσιογράφων και εν γένει πολιτών και οργανωμένων κινημάτων στον δημόσιο διάλογο. Είναι απειλή για την πολυφωνία για τον δημόσιο διάλογο καθώς μπορούν να οδηγήσουν σε αυτολογοκρισία. Για αυτό εμείς ως ΜέΡΑ25 έχουμε εισαγάγει διάταξη προκειμένου η στρατηγική αγωγή να καθίσταται αναγνωρίσιμη και διακριτή από την κοινή γνώμη αποζημίωσης. Την τροπολογία την επαναφέρουμε πάλι εκ νέου.

Ας δούμε τώρα όμως ορισμένες ενστάσεις επί συγκεκριμένων άρθρων. Το Εθνικό Δίκαιο εντοπίζεται κυρίως στα άρθρα 1, 2, 4 αλλά διατρέχει και όλο το σύνολο του νομοσχεδίου. Υπάρχουν και άλλες προβλέψεις και παραλείψεις. Με τα άρθρα όμως 6, 7 και 13 κατοχυρώνεται η δυνατότητα προσφυγής των καταγγελλόντων στα μέσα μαζικής ενημέρωσης, δηλαδή η δημόσια αποκάλυψη. Δεν προβλέπεται προστασία για δημοσιογράφους ή μέσα μαζικής ενημέρωσης ιδίως ως προς τη μη αποκάλυψη της πηγής τους. Ούτε αναφέρεται στον ενεργό ρόλο που μπορούν να έχουν από τη θέση τους να διαδραματίσουν οι οργανώσεις της κοινωνίας των πολιτών. Θα πρέπει να προστατεύονται επαρκώς οι δημοσιογράφοι και μέσα μαζικής ενημέρωσης καθώς και οργανώσεις της κοινωνίας των πολιτών, ιδίως ως προς τη μη αποκάλυψη της πηγής τους.

Επίσης στο άρθρο 7 εμφανίζεται η δυνατότητα να μπορεί να γίνεται ανώνυμη αναφορά. Αυτό βεβαίως είναι θετικό και το στηρίζουμε. Όμως η πρόβλεψη αυτή δεν επαναλαμβάνεται σε κανένα άλλο άρθρο του νομοσχεδίου. Εδώ θα πρέπει να το δείτε. Στο άρθρο 9 για την υποχρέωση καθιέρωσης εσωτερικών διαύλων αναφοράς στον ιδιωτικό τομέα προβλέπεται ορισμός υπεύθυνου παραλαβής αναφορών από επιχειρήσεις που απασχολούν πάνω από πενήντα εργαζόμενους. Δεν υπάρχει στο νομοσχέδιο καμμία πρόβλεψη επιμόρφωσης και πιστοποίησης αυτών των υπευθύνων κατ’ αντιστοιχία με τις προβλέψεις που τίθενται από τους υπεύθυνους παραλαβής αναφορών του δημόσιου τομέα στο άρθρο 8.

Στο άρθρο 13 η θετική μεν πρόβλεψη για την προστασία προσώπων που υποβάλλουν δημόσια αναφορά δια των μέσων μαζικής ενημέρωσης περιορίζεται από την πρόβλεψη σύμφωνα με την οποία πρέπει να λαμβάνονται υπ’ όψιν οι συνθήκες και το είδος των κανόνων που παραβιάστηκαν. Ο παραπάνω περιορισμός του δικαιώματος υποβολής δημόσιας αναφοράς δεν περιλαμβάνεται καν στο κείμενο της οδηγίας που υποτίθεται ότι ενσωματώνεται. Αυτό θα πρέπει να φύγει εντελώς.

Ως προς το άρθρο 14 για την υποχρέωση εμπιστευτικότητας, σε αντίθεση με τα όσα προβλέπει στα αντίστοιχα άρθρα η οδηγία περιορίζει το χρονικό διάστημα προστασίας της ταυτότητας των μαρτύρων δημοσίου συμφέροντος για όσο διάστημα απαιτείται για την πρόληψη και την αντιμετώπιση προσπαθειών παρεμπόδισης αναφοράς παρακώλυσης, ματαίωσης ή καθυστέρησης των μέτρων παρακολούθησης. Το άρθρο για την προστασία της ταυτότητας των αναφερόντων σύμφωνα με την πρόβλεψη της οδηγίας θα πρέπει να αναδιατυπωθεί χωρίς χρονικό περιορισμό από εδώ και στο εξής. Κάθε είδους πληροφορίες που οδηγούν άμεσα ή έμμεσα στην ταυτοποίηση του αναφέροντος δεν αποκαλύπτονται σε οποιονδήποτε άλλον πέρα από τα συγκεκριμένα μέλη του προσωπικού, που είναι αρμόδια να λαμβάνουν ή να παρακολουθούν τις αναφορές. Εκτός αν συγκατατεθεί σχετικά ο συγκεκριμένος.

Το άρθρο 20 για τα επανορθωτικά μέτρα απηχεί όπως και το προηγούμενο άρθρο 19 την αντίληψη της αποκλειστικά εκ των υστέρων προστασίας των μαρτύρων δημοσίου συμφέροντος, προβλέποντας δικαίωμα αποζημίωσης για κάθε είδους αντίποινα. Σημειώνουμε εδώ πέρα ότι στη διάταξη γίνεται αναφορά μόνο σε αποζημίωση και όχι σε πλήρη αποζημίωση, όπως αξιώνει το άρθρο 21 παράγραφος 8 της οδηγίας. Σαν να μην έφτανε αυτό στη δεύτερη παράγραφο του άρθρου 2 αναφέρεται ότι η επαναφορά στην προηγούμενη κατάσταση μπορεί να γίνει εφόσον αυτό είναι αντικειμενικά δυνατό και δεν καθίσταται δυσανάλογα επαχθές για τον υπόχρεο. Περιορίζεται έτσι με αυτό τον τρόπο η ρυθμιστική εμβέλεια της διάταξης χωρίς αυτό να δικαιολογείται από το γράμμα της οδηγίας.

Τέλος το άρθρο 23 για τις κυρώσεις είναι επιεικώς απαράδεκτο. Προβλέπει κυρώσεις σε περιπτώσεις μη συμμόρφωσης με το θεσμικό πλαίσιο της οδηγίας, αλλά μόνο για τα φυσικά πρόσωπα εξαιρώντας τα νομικά πρόσωπα. Και αυτό παρά τη σχετική ρητή αξίωση του άρθρου 24 της οδηγίας. Αυτό πρέπει οπωσδήποτε να αλλάξει και το άρθρο αυτό να συμπεριλάβει σε ό,τι αφορά στην επιβολή κυρώσεων στα νομικά πρόσωπα. Σε συμβολικό και όχι μόνο επίπεδο είναι πολύ προβληματική η απειλή βαρύτερης ποινής, δηλαδή, φυλάκισης τουλάχιστον δύο ετών σε βάρος του μάρτυρα δημοσίου συμφέροντος που προβαίνει σε ψευδείς αναφορές, έναντι της ποινής που επιφυλάσσεται για τους αναφερόμενους όταν τελούνται εγκλήματα εις βάρος των μαρτύρων δημοσίου συμφέροντος. Είναι όμως και αποκαλυπτική για τις πραγματικές επιδιώξεις και προθέσεις αυτής της Κυβέρνησης.

Ταυτοχρόνως όμως εμείς ως ΜέΡΑ25 καταθέτουμε τροπολογία για ένα φλέγον ζήτημα, τη στήριξη του θεσμού της νομικής βοήθειας και των νέων δικηγόρων που την υπηρετούν. Κυρίες και κύριοι συνάδελφοι, στις λίστες των δημόσιων λειτουργών που στελεχώνουν τους καταλόγους νομικής βοήθειας, συμμετέχουν άμισθοι δημόσιοι λειτουργοί και δικηγόροι. Μεταξύ τους είναι πάρα πολλοί νέοι άνθρωποι που εξυπηρετούν μια ανάγκη κορυφαίας δικαιοπολιτικής σημασίας, δηλαδή την ανάγκη της νομικής εκπροσώπησης πολιτών χαμηλού εισοδήματος. Οι δικηγόροι αυτοί προσδοκούν να εξασφαλίσουν τα προς το ζην. Μέσα σε ένα πάρα πολύ ανταγωνιστικό περιβάλλον μετά την οικονομική κρίση και την πανδημία του κορωνοϊού στις συγκεκριμένες επαγγελματικές κατηγορίες έχουν συσσωρευτεί οι εκπρόθεσμες οφειλές προς το δημόσιο και τον ΕΦΚΑ. Παρατηρείται λοιπόν το φαινόμενο ότι όταν εν τέλει μετά από αρκετό χρονικό διάστημα πρέπει να καταβληθεί το ποσό που απομένει μετά την εκκαθάριση του άρθρου 15 του ν.3226/2004 να μην πιστώνεται κανένα ποσό στον λογαριασμό του, επειδή αυτό συμψηφίζεται στο σύνολό του, ενώ ο δικαιούχος πρέπει να καταβάλλει και τον ΦΠΑ. Με τον τρόπο αυτό ακυρώνεται στην ουσία ο θεσμός της νομικής βοήθειας.

Μέσα σε λίγα χρόνια τους καταλόγους νομικής βοήθειας θα στελεχώνουν μόνο άμισθοι δημόσιοι λειτουργοί με υψηλά εισοδήματα, δηλαδή λειτουργοί που δεν έχουν οφειλές στο δημόσιο και στους φορείς κοινωνικής ασφάλισης. Με την παρούσα όμως προτεινόμενη διάταξη ρυθμίζεται το φλέγον αυτό ζήτημα έτσι ώστε και το δημόσιο συμφέρον να εξυπηρετείται με την είσπραξη ληξιπρόθεσμων οφειλών, αλλά και να απομένει μια αποζημίωση για τον άμισθο δημόσιο λειτουργό που όντως πρόσφερε αυτές τις κρίσιμες υπηρεσίες του. Η διάταξη αυτή είναι αναγκαία και απολύτως σύμφωνη με την αρχή της αναλογικότητας όπως αυτή ορίζεται στο άρθρο 25 του Συντάγματος. Σας παρακαλούμε πολύ να την υπερψηφίσετε.

Ως προς το νομοσχέδιο συμπερασματικά η ενσωμάτωση της οδηγίας για τους μάρτυρες δημοσίου συμφέροντος έρχεται με μεγάλη καθυστέρηση τριάμισι χρόνια. Στην ουσία όμως είναι ενάντια ουσιαστικά στη θέληση της ίδιας της Κυβέρνησης που τους χαρακτηρίζει «κουκουλοφόρους». Είναι γνωστή άλλωστε η αντίδραση που είχε ο κ. Βορίδης, ο κ. Γεωργιάδης Άδωνις στο Υπουργικό Συμβούλιο καθώς μπλόκαραν την κατάθεση του σχετικού νόμου για μεγάλο χρονικό διάστημα.

Όταν έχεις προχωρήσει ως Κυβέρνηση σε απευθείας αναθέσεις ύψους δεκάδων δισεκατομμυρίων ευρώ στη διάρκεια της θητείας σου, όταν αποδεικνύεται σε καθημερινή βάση ότι αυτά τα ποσά κατευθύνθηκαν σε ελάχιστους και φίλους κολλητούς και φίλους, τότε είναι λογικό να εξαιρείς από το πεδίο εφαρμογής το υπό ψήφιση νομοθέτημα, τις παραβιάσεις σε Εθνικό Δίκαιο, να εστιάζεις αποκλειστικά αλλά και κουτσουρεμένα στις περιπτώσεις παραβίασης του Ενωσιακού Δικαίου.

Για τους λόγους αυτούς εμείς ως ΜέΡΑ25 θεωρούμε ότι είναι μια κοροϊδία. Παρ’ όλα αυτά θα ψηφίσουμε «παρών».

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθητές και μαθήτριες και τρεις συνοδοί εκπαιδευτικοί από το Γυμνάσιο Νέας Κίου Αργολίδος.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σας καλωσορίζουμε και σας ευχόμαστε καλή πρόοδο.

Τον λόγο τώρα έχει ο Πρόεδρος της Ελληνικής Λύσης, κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ, κύριε Πρόεδρε.

Δυστυχώς όμως θα ήθελα να είναι εδώ ο πρόεδρος του κοινοβουλίου της Αλβανίας για να τον ρωτήσω γιατί δημεύουν περιουσίες Ελλήνων σε ελληνικές περιοχές της Βορείου Ηπείρου. Θα ήθελα επίσης να τον ρωτήσω γιατί έκλεισαν άρον άρον τη δολοφονία του Κατσίφα. Δυστυχώς δεν είναι εδώ. Αλλά εμείς θα συνεχίσουμε να ζητάμε από αυτούς να τηρούν το Διεθνές Δίκαιο.

(Χειροκροτήματα από την πτέρυγα της Ελληνικής Λύσης)

Και δεν θα μιλήσω για το ναρκοκράτος που έφτιαξαν. Γιατί κάποιοι στεναχωριούνται για τη δολοφονία του Κατσίφα. Εμείς επιμένουμε. Δεν μπορεί να υπάρχει άνθρωπος που δεν δικάζεται. Αυτό λέει και το Διεθνές Δίκαιο. Αυτό λένε τα ανθρώπινα δικαιώματα. Τον δίκασαν διά πυροβολισμού, τον δολοφόνησαν. Και από τότε άρον άρον έκλεισε η υπόθεση και καμμία ελληνική κυβέρνηση δεν έκανε κάτι, κυρίως η Νέα Δημοκρατία που έχει μια στάση + ημιπατριωτική όπως λέμε ελαφροδεξιοί. Και στα συλλαλητήρια έλεγαν τα δικά τους για τη Μακεδονία. Στην πορεία, βέβαια, επειδή έχουν και ένα Αλτσχάιμερ πολιτικό, τα ξέχασαν. Δεν πειράζει, είμαστε εδώ για να τους τα θυμίζουμε, να φωνάζουμε και να ορθοτομούμε μήπως και σωφρονιστούν στη γραμμή του Εθνικού Δικαίου.

Κύριε Υπουργέ, σήμερα έμαθα ότι αποφυλακίστηκε ο βιαστής των παιδιών με το λευκό βαν. Ισχύει κύριε Υπουργέ; Ναι, λοιπόν. Είχε φάει είκοσι πέντε χρόνια φυλακή και στα έξι χρόνια ο παιδοβιαστής έξω! Πείτε λοιπόν στα παιδιά εδώ ότι τα είκοσι πέντε χρόνια γίνονται έξι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, αυτά είναι πριν τις αλλαγές που κάναμε στον Ποινικό Κώδικα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε, έχουμε και άλλα. Αφήστε τις αλλαγές γιατί έχετε και στα Ιωάννινα έναν τύπο ο οποίος είναι και μέλος της Νέας Δημοκρατίας -αν δεν κάνω λάθος, συγγενές κόμμα σας τον υπερασπίζεται- ο οποίος δεν τιμωρήθηκε ποτέ. Βίαζε το παιδί του επί έξι ολόκληρα χρόνια και κυκλοφορεί ελεύθερος. Καταδικάστηκε για δεκαέξι χρόνια με αναστολή.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν υπάρχουν πλέον αυτά με τις αλλαγές στον Ποινικό Κώδικα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο. Αυτό είναι το σύστημα δικαιοσύνης που προάγετε. Αυτό είναι το λάθος σας. Είπαμε, ο βιαστής δεν θα ξαναδεί ήλιο!

(Χειροκροτήματα από την πτέρυγα της Ελληνικής Λύσης)

Σας το λέω καιρό τώρα. Τι να πω στα παιδιά εκεί πάνω; Ότι έτσι είναι το δικαστικό μας σύστημα; Μπορεί να βγαίνει και να κάνει βόλτες ο άλλος στα δεκαοχτώ χρόνια; Όχι, δεν θα βγει ποτέ έξω. Ο Αλβανός βιαστής πήγε να βιάσει και να σκοτώσει την κοπέλα στη Νίκαια. Ελεύθερος είναι. Ολόκληρό σήριαλ έγινε στα κανάλια. Το έδειξαν. Ελεύθεροι οι παιδοβιαστές στον Άγιο Παντελεήμονα και στα Ιωάννινα. Αυτή είναι η δικαιοσύνη σας; Αυτή είναι;

Σας την χαρίζουμε κύριε Υπουργέ. Σας την χαρίζουμε τη δικαιοσύνη σε όλους. Παιδοβιαστές να κυκλοφορούν; Παιδιά έχουμε όλοι και εγγόνια ή ανίψια.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα τα πείτε μετά κύριε Υπουργέ. Μην με διακόπτετε.

Πάμε λοιπόν και στο μείζον θέμα στις υποκλοπές. Για πρώτη φορά άκουσα τον Έλληνα Πρωθυπουργό να παραδέχεται σε συνέντευξή του στον Νίκο Χατζηνικολάου ότι θα νομοθετήσει η Κυβέρνηση για να απαγορεύσει τα παράνομα λογισμικά. Ο Χριστός, η Παναγία και όλοι οι άγιοι μαζί! Θα κάνει νόμο ώστε να απαγορεύονται τα παράνομα λογισμικά! Άρα μέχρι τώρα είχαμε νόμιμες παρακολουθήσεις παράνομων λογισμικών. Μιλάμε για απίστευτα πράγματα. Δεν είναι δυνατόν να λέγονται αυτά από Έλληνα Πρωθυπουργό. Βέβαια η κωλοτούμπα στη Νέα Δημοκρατία έγινε επιστήμη.

Ακούστε τώρα. Τρία χρόνια φωνάζει η Ελληνική Λύση, κύριε Υπουργέ, για εξορύξεις και έβγαινε ο Πρωθυπουργός και ο Υπουργός και μας κορόιδευε. Έβγαινε ο κ. Δένδιας σε αραβικό κανάλι και έλεγε ότι δεν θα γίνουμε Μεξικό, εμείς δεν θέλουμε εξορύξεις. Έλεγε ο Πρωθυπουργός ότι δεν θέλουμε εξορύξεις, δεν χρειάζονται εξορύξεις στην Ελλάδα. Βγαίνει τώρα και μιλάει για εξορύξεις.

Ακούστε όμως, γιατί σας λέω ότι είστε καθ’ έξιν ψεύτες. Δεν μιλάτε για εξορύξεις. Για έρευνες μιλάτε πάλι όχι για εξορύξεις. Τα παπαγαλάκια οι δημοσιογράφοι και οι δήθεν διεθνολόγοι, που βγαίνουν στα κανάλια μιλούν για εξορύξεις. Όχι, είναι έρευνες. Βέβαια πρέπει να σας πω ότι έρευνες έχουν γίνει. Ρωτήστε τον κ. Μανιάτη, τον οποίο λατρεύετε όλοι εδώ μέσα, αλλά αν δεν ήταν τότε ο Βελόπουλος και δεν συνεργαζόταν μαζί του δεν θα γινόταν τίποτα. Το έχει πει ο ίδιος δημόσια αυτό σε συνέντευξή του. Λοιπόν ρωτήστε τον αν υπάρχουν οι έρευνες. Έχω καταθέσει στα Πρακτικά της Βουλής από το 2009 ο ίδιος έρευνες, σεισμικά στο ελληνικό Κοινοβούλιο! Ποιον κοροϊδεύετε;

(Χειροκροτήματα από την πτέρυγα της Ελληνικής Λύσης)

Απλά παίζετε καθυστέρηση για προεκλογικές εξαγγελίες. Εκλογές έρχονται. Θα κάνουμε εξορύξεις. Έλληνα μην στεναχωριέσαι, θα σου βρούμε το φυσικό αέριο που δεν βρήκαμε σαράντα χρόνια γιατί δεν θέλαμε!

Να απαντήσω λοιπόν στον κύριο Πρωθυπουργό. Η εξόρυξη θα γίνει το 2025, 2026, 2027, 2028 λένε. Αν μας άκουγαν το 2019 μετά τον Ιούλιο, τώρα θα είχαμε τρυπήσει το Ιόνιο, την Κρήτη, το Αιγαίο και θα βγάζαμε φυσικό αέριο και πετρέλαιο! Σας τα λέμε για να καταλάβετε. Απλά δεν θέλατε. Δεν θέλατε.

Και επίσης η Ελληνική Λύση απαιτεί και ρωτά την ελληνική Κυβέρνηση και τον ίδιο τον Πρωθυπουργό με ποιο δικαίωμα μιλάει για έρευνες, όταν δεν ξέρει το ελληνικό Κοινοβούλιο τις συμβάσεις, που υπέγραψε η Νέα Δημοκρατία, αν υπέγραψε; Τι συμβάσεις υπογράψατε με την «EXXONMOBIL»; Να τις δούμε, να τις φέρετε. Γιατί άλλο να παίρνω πενήντα-πενήντα, άλλο να παίρνω εβδομήντα-τριάντα, άλλο να παίρνω ογδόντα-είκοσι. άλλο να παίρνω μηδέν. Να μας πει ο Πρωθυπουργός λοιπόν και να μας φέρει τις υπογεγραμμένες συμβάσεις του εδώ, για να ξέρει και ο κύριος Πρόεδρος του ΣΥΡΙΖΑ και ο κ. Ανδρουλάκης και ο κ. Κουτσούμπας και ο κ. Βαρουφάκης, να ξέρουμε όλοι και οι Βουλευτές τι συμφωνεί η Νέα Δημοκρατία.

Γιατί όλα αυτά αποδεικνύουν κάτι, ότι πάλι λέτε ψέματα. Γιατί οι έρευνες θα γίνουν λέει- δυτικά στο Ιόνιο και νοτιοδυτικά στην Κρήτη. Γιατί όχι ανατολικά της Κρήτης που είναι έτοιμο το οικόπεδο; Να σας πω εγώ κύριε Υπουργέ. Γιατί εσείς ως Κυβέρνηση παραβιάσατε το Διεθνές Δίκαιο με τη μειωμένη επήρεια που καθιέρωσε ο Πρωθυπουργός και ο κ. Δένδιας. Είναι ωμή παραβίαση του Διεθνούς Δικαίου που η Νέα Δημοκρατία επικαλείται κιόλας! Επικαλείται το Διεθνές Δίκαιο που μιλάει για διακόσια ναυτικά μίλια και η Κυβέρνηση έφερε συμφωνία μειωμένης επήρειας που ουσιαστικά παραβιάζει το Διεθνές Δίκαιο. Αυτή είναι η Κυβέρνησή σας, αυτοί είστε.

Και πάμε τώρα στα υπόλοιπα. Θα διαβάσω -το έκανα το πρωί στον «ΑΝΤ1» στον κ. Παπαδάκη- τη δήλωση του διευθυντή του Παγκόσμιου Προγράμματος Τροφίμων του ΟΗΕ στο «BLOOMBERG».

Τη διαβάζω αυτούσια, για να δείτε πόσο μεγάλος είναι ο ρόλος της Ελληνικής Λύσης εδώ μέσα, πόσο σοβαρός και πόσο πραγματικά είναι απαραίτητη η Ελληνική Λύση στο ελληνικό Κοινοβούλιο και είναι πλέον απαραίτητο η Ελληνική Λύση να κυβερνήσει στις επόμενες εκλογές.

(Χειροκροτήματα από την πτέρυγα της Ελληνικής Λύσης)

Λέει, λοιπόν, ο διευθυντής του Παγκόσμιου Προγράμματος Τροφίμων: Το 2022 αντιμετωπίζουμε πρόβλημα στις τιμές των τροφίμων. Αυτό δημιούργησε χάος στον κόσμο. Εάν δεν το αντιμετωπίσουμε άμεσα -και δεν εννοώ του χρόνου, εννοώ φέτος το 2023- θα έχουμε πρόβλημα με την ποσότητα διαθέσιμης τροφής και αυτό θα σημαίνει κόλαση επί της γης.

Εδώ ήμασταν το 2019 και το 2020 που σας έλεγα ετοιμαστείτε για πείνα και όλοι κορόιδευαν και έλεγαν τί λέει ο Βελόπουλος και έρχεται ο ΟΗΕ και επιβεβαιώνει αυτό που λέγαμε εμείς από το 2020, να ετοιμαστούμε γι’ αυτό που έρχεται. Ενεργειακή κρίση, επισιτιστική κρίση.

Γι’ αυτό σας λέω. Γι’ αυτό και επιμένουμε, κραυγάζουμε και υποστηρίζουμε ότι η μόνη λύση είναι να κυβερνήσει η Ελληνική Λύση. Γιατί έχουμε προτάσεις και γνωρίζουμε τι συμβαίνει.

(Χειροκροτήματα από την πτέρυγα της Ελληνικής Λύσης)

Και επειδή με ρωτούν πολλοί -γιατί εμείς το λέμε και στο ελληνικό Κοινοβούλιο, για να γραφτεί στα Πρακτικά- «υπάρχει η δυνατότητα να συγκυβερνήσετε με τη Νέα Δημοκρατία;», θα σας πω κάτι: Εμείς με ψεύτες και ανίκανους δεν μπορούμε να συγκυβερνήσουμε. Εμείς θέλουμε να κυβερνήσουμε. Το λέω, γιατί συνέχεια αυτό με ρωτούν. Έχετε τους χρήσιμους εδώ μέσα που θα συγκυβερνήσουν. Έτσι και αλλιώς τα νομοσχέδια και ο ΣΥΡΙΖΑ και το ΠΑΣΟΚ τα ψηφίζουν κατά πλειοψηφία. Ο ΣΥΡΙΖΑ 50% και κάτι, το ΠΑΣΟΚ 80% και κάτι. Έχετε, λοιπόν, μνηστήρες για γάμο. Εμείς θα πάμε αυτόνομα, θα πάμε μέχρι τέλους, κύριε Υπουργέ, για να κυβερνήσουμε την Ελλάδα. Ζητάμε να κυβερνήσουμε.

(Χειροκροτήματα από την πτέρυγα της Ελληνικής Λύσης)

Θα σας πω, λοιπόν, με αποδείξεις, γιατί λέτε ψέματα και μισές αλήθειες. Εσείς, κύριε Υπουργέ -όχι εσείς προσωπικά, η Κυβέρνησή σας- είσαστε υπέρ των ιδιωτικοποιήσεων. Όλα ιδιωτικά. Όλα! Η Αλεξανδρούπολη γιατί όχι ιδιωτική; Γιατί πήρατε πίσω την ιδιωτικοποίηση της Αλεξανδρούπολης; Για πείτε στον ελληνικό λαό, για ένα πέναλτι; Αποκλείεται. Είστε και Παναθηναϊκός! Γιατί εκεί χαλάνε οι δουλειές και καλά κάνουν οι επιχειρηματίες και κάνουν τη δουλειά τους. Ο πρόεδρός σας, παραδείγματος χάριν, ο κ. Αλαφούζος φέρνει πετρέλαια από τη Ρωσία, το κανάλι του βρίζει τη Ρωσία, αλλά αυτός φέρνει πετρέλαιο. Για ένα πέναλτι η Αλεξανδρούπολη, ε; Πω, πω, πω!

Και θα σας πω και το εξής: Την ίδια ώρα η Γερμανία και η Γαλλία κρατικοποιούν δικές σας επιχειρήσεις. Εσείς οι οπαδοί των ιδιωτικοποιήσεων δεν θέλετε ιδιωτικοποίηση της Αλεξανδρούπολης!

Λέει ο Πρωθυπουργός ότι φταίει ο Πούτιν. Βρήκαμε το εξιλαστήριο θύμα. Γελάνε και τα τσιμέντα με αυτά που λέει ο Πρωθυπουργός. Θα σας το αποδείξω σε λίγο. Λέει, επίσης, ότι πάροχοι δεν φταίνε, το λένε οι υπουργοί σας. Τί δεν φταίνε οι πάροχοι; Ο Συνήγορος του Πολίτη, που τον βάλατε εσείς νεοδημοκράτης, καραμανλικός, είναι μιας άλλης κοσμοθεωρίας και αντιλήψεως για τη λαϊκή δεξιά, ο καραμανλικός, από εσάς, γιατί εκείνος ο Καραμανλής, ο Α΄ ειδικά, αν υπήρχε τώρα, πολλοί από σας δεν θα ήσασταν στη Νέα Δημοκρατία, θα ήσασταν στο ΠΑΣΟΚ, μπορεί και στον ΣΥΡΙΖΑ, όλα είναι εύκολα να γίνουν.

Ακούστε, όμως, η φορολόγηση των υπερκερδών δεν έχει γίνει ακόμα, γιατί δεν ξέρουμε πόσα θα είναι τα κέρδη. Με ψέματα ασκείτε πολιτική, κύριε Υπουργέ, όχι εσείς –επαναλαμβάνω- η Κυβέρνησή σας.

Να δώσω ένα άλλο παράδειγμα και θέλω απάντηση από τον Πρωθυπουργό. Γίνεται η αύξηση επιτοκίων δανεισμού. Κατ’ ευθείαν οι τράπεζες στα δάνεια των πολιτών βάζουν την παραπάνω αύξηση του τόπου. Στις καταθέσεις, κύριε Υπουργέ, γιατί δεν τις βάζει αμέσως; Πείτε μου, γιατί; Ποιος είναι ο λόγος;

Άλλη μία δήλωση ενός Πρωθυπουργού, που πραγματικά ζει εκτός κοινωνίας. «Δεν μειώνω των ΦΠΑ, γιατί κανείς δεν εγγυάται ότι η μείωση θα περάσει στον καταναλωτή». Τότε, τί το έχουμε το κράτος, κύριε Υπουργέ; Αν η Κυβέρνησή σας δεν μπορεί να ελέγξει μία επιλογή ανακούφισης προς τον Έλληνα πολίτη, τότε πρέπει να πάτε τώρα σε εκλογές, για να σωθεί ο πολίτης και η Ελλάδα. Τώρα, γιατί δεν μπορείτε.

(Χειροκροτήματα από την πτέρυγα της Ελληνικής Λύσης)

Άλλο ψέμα τώρα. ΦΠΑ στα τρόφιμα. Πραγματικά δαγκώνουν οι φόροι το ελληνικό πορτοφόλι. Για το καλάθι του μήνα, αν μία οικογένεια χρειάζεται 300 ευρώ για να αγοράσει καταναλωτικά αγαθά, ξέρετε, κύριε Υπουργέ, πόσο είναι οι φόροι στα 300 ευρώ; Να σας πω εγώ, κύριε Υπουργέ. Είναι 46 ευρώ. Στα 300 ευρώ παίρνετε ΦΠΑ από 14% και πάνω από την τσέπη του Έλληνα, γιατί έχουν χαμηλότερο συντελεστή.

Θα πω, λοιπόν, στον κ. Γεωργιάδη, ότι το καλάθι του νοικοκυριού έγινε καλάθι των αχρήστων, όχι των αρίστων. Εμείς σας λέμε πετάξτε το καλάθι αυτό στο καλάθι των αχρήστων, γιατί είστε άχρηστοι στις επιλογές σας. Μη χρήσιμοι. Και σας το λέμε και σας το αποδεικνύουμε.

Φόροι. Ακούστε. Είδος λιανικής, σκόνη πλυντηρίου 12,5 ευρώ ΦΠΑ 24% πάει συν τρία. Τυρί τοστ γκούντα Ολλανδίας 4,70 ευρώ ΦΠΑ 13%, συν 0,55. Μαργαρίνη 2,98 ευρώ ΦΠΑ 13%, συν 0,59.

Στις περισσότερες ευρωπαϊκές χώρες 6% είναι ο ΦΠΑ. Εσείς κρατάτε από 13 έως 24%. Να σας πούμε, λοιπόν, γιατί για να το μάθει και ο ελληνικός λαός. Διότι δεν είναι ικανοί να παράγουν πλούτο, να δώσουν στον Έλληνα χρήματα και υπηρετούν τα σουπερμάρκετ και τους ολιγάρχες. Γι’ αυτόν τον λόγο γίνονται αυτά, γιατί δεν μπορούν,

Κύριε Υπουργέ, είμαι βέβαιος ότι δεν πήγατε στο σουπερμάρκετ. Εμείς πήγαμε. Έχουμε φακές από άγονες περιοχές, το είπα και στον «ΑΝΤ1». Στη μία πλευρά οι φακές του καλαθιού του νοικοκυριού -έτσι λέει εδώ- 1,65 το μισό κιλό. Το βλέπετε; Στο ένα κιλό λέει ότι κοστίζει 3,30 και πουλάνε την ίδια φακή δίπλα με 2,50 ευρώ το κιλό. Το κάνουν μισό κιλό, κόβουν την τιμή και πάνε στο 1,65, που σημαίνει ότι το κιλό είναι 3,30, αλλά το κανονικό κιλό κάνει λιγότερο από ό,τι το καλάθι του νοικοκυριού. Άλλη κομπινούλα. Έξι αυγά, όχι Τουρκίας, Πρέβεζας. Εδώ κάνουν 1,99 τα έξι αυγά. Τι να σας κάνω, δεν φταίτε εσείς, αλλά είστε Υπουργός. Άμα ήταν εδώ ο Άδωνις θα τα έλεγα στον Άδωνι, αλλά δεν είναι εδώ. Τα έξι αυγά 2,39, τα ίδια αυγά! Μέσα στο καλάθι, λοιπόν, πιο ακριβά από ό,τι είναι εκτός καλαθιού. Γι’ αυτό σας λέω ότι είστε άχρηστοι και ότι είναι άχρηστο το καλάθι. Όχι, εσείς κύριε Υπουργέ, για να μην παρεξηγηθούμε.

Πάμε στο γκούντα, το ένα κιλό 10,80, το άλλο κιλό 9,10 εκτός καλαθιού. Αν πάρει ένα κιλό από το καλάθι, γιατί έχει και τα 300 γραμμάρια κάνει 10,80. Αν πάρεις ένα κιλό εκτός καλαθιού κάνει 9,10 χαμηλότερη τιμή.

Πάμε στη φέτα. Είναι η μοναδική χώρα που πουλάει φέτα Τουρκίας ή Ολλανδίας. Κοιτάξτε τη φέτα, ωραία φέτα, 5 ευρώ. Φέτα Ολλανδίας που απαγορεύεται, δεν μπορεί να γίνει φέτα Ολλανδίας και όμως, είναι φέτα Ολλανδίας. Στο ίδιο σουπερμάρκετ δίπλα η ελληνική φέτα 15 ευρώ. Προσέξτε, η ελληνική φέτα, αλλά δεν υπάρχει στο ράφι. Οπότε, αναγκάζεται ο Έλληνας να πάρει την ολλανδική φέτα. Ούτε αυτά δεν είστε ικανοί να αποτρέψετε και μου μιλάτε για οικονομία και μου μιλάτε για ενεργειακή κρίση;

Κύριε Υπουργέ, θα σας πω και τα συνεχή σας λάθη, που αποδεικνύουν τη συνεχή σας ανικανότητα. Ενεργειακή κρίση. Βγαίνει ο κύριος Πρωθυπουργός και, όπως προείπα, λέει, φταίει ο Πούτιν. Όταν χιόνισε και αποκλείστηκε η Αττική Οδός, έφταιγε το χιόνι. Όταν έβρεξε και πλημμύρισε ο τόπος, έφταιγε η βροχή. Όταν κάηκαν τα δάση από την απρονοησία σας, όπως το Παπίγγειο Όρος, έφταιγε η φωτιά, γιατί ποτέ δεν φταίει η Νέα Δημοκρατία. Λέει, λοιπόν, ο Πρωθυπουργός, ότι φταίει ο Πούτιν. Το πιο σοβαρό πολιτικό περιοδικό, το «THE SPECTATOR», από τα πιο σοβαρά παγκοσμίως, έχει ολόκληρο άρθρο μέσα, που ξέρετε τι λέει; Ότι φταίνε οι ηγέτες της Ευρώπης και δεν φταίει κανένας Πούτιν. Κανείς! Η δική σου ανικανότητα να προστατεύσεις τον Ευρωπαίο πολίτη, τον Έλληνα πολίτη, από το πανάκριβο αμερικανικό LNG, επειδή ’κονομάνε οι εφοπλιστές, οι «κολλητοί», πρέπει να αποδοθεί στον Πούτιν και στον πόλεμό του;

Δεύτερον, κλείσατε τους λιγνίτες. Δεν αποδέχεστε αυτό που κάνουν η Γερμανία, η Πολωνία και η Γαλλία, που ανοίγουν τους λιγνίτες. Γιατί δεν ανοίγετε πάση δυνάμει τους λιγνίτες; Για ποιο λόγο δεν το κάνετε; Ποιος σας κρατάει; Μάλλον οι πάροχοι έχουν το πρόβλημα και οι ανεμογεννήτριες.

Τρίτον. Είπαμε για τις εξορύξεις, πάμε στα αιολικά. Βγαίνει ο Πρωθυπουργός επί τρία χρόνια και ασκεί λαθεμένη πολιτική και πιστεύει μαζί με τον ΣΥΡΙΖΑ -γιατί νομοθετούν όλοι μαζί με τους παρόχους υπέρ των παρόχων- ότι τα αιολικά θα σώσουν την ενέργεια και την Ελλάδα. Βγαίνει ο νέος Πρωθυπουργός της Αγγλίας, κύριε Υπουργέ, ο Σούνακ, και λέει ότι τα αιολικά είναι ημιαπάτη, αλλά εγώ λέω ότι δεν είναι και πολύ.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Εγώ, λοιπόν, ρωτώ τον Έλληνα πολίτη και τον βλέπω –και τον βλέπουμε- στα μάτια: Ένας άνθρωπος που από τα δέκα που σας είπε στα έντεκα έχει κάνει λάθος δεν είναι ικανός να σας κυβερνήσει. Δεν πρέπει να κυβερνάει αυτός, πρέπει να πάει σπίτι του! Σας το λέω ευθέως πλέον.

(Χειροκροτήματα από την πτέρυγα της Ελληνικής Λύσης)

Πάμε, λοιπόν και σε ένα άλλο έγκλημα, γιατί αυτή η Κυβέρνηση συνεχώς κομπορρημονεί ότι επιδοτεί, που εμείς διαφωνούμε με τις επιδοτήσεις. Όσον αφορά τις τιμές του ηλεκτρικού ρεύματος του Νοεμβρίου, έγινε μείωση της κρατικής επιχορήγησης και επιδότησης στους λογαριασμούς του ρεύματος. Επιδότηση Νοεμβρίου 60%, τον Οκτώβριο 73%. Γιατί; Και ρωτώ τον Υπουργό και δεν μου απαντάει: Γιατί έγινε μείωση; Ποιος ήταν ο λόγος που μειώθηκε, όταν από τον Ιούλιο μέχρι τον Οκτώβριο τα κέρδη των παρόχων, των κολλητών της Νέας Δημοκρατίας, ονόματα επιχειρηματιών, Βαρδινογιάννης, Μαρινάκης, Κοπελούζος, «ΓΕΚ ΤΕΡΝΑ» –ποιοι άλλοι είναι;- Μυτιληναίος, όλοι αυτοί κέρδισαν 3,5 δισεκατομμύρια ευρώ σε τέσσερις μήνες; Κέρδισαν 3,5 δισεκατομμύρια ευρώ! Η ΡΑΕ τα είπε αυτά, δεν τα λέω εγώ, όποιος θέλει να δει πρακτικά της ΡΑΕ. Να τα δείτε, για να καταλάβετε ότι υπηρετείτε και εξυπηρετείτε τους ολιγάρχες και παρόχους ενέργειας και εφοπλιστές και όχι τον ελληνικό λαό.

Άρα, λοιπόν, κατά το Σύνταγμα δεν είστε ικανοί να κυβερνήσετε!

Η Ελληνική Λύση, κύριε Υπουργέ, δεν συνηθίζει να κατηγορεί άνευ λόγου και αιτίας. Σταχυολογεί, επιχειρηματολογεί, αναφέρει και επιβεβαιώνει τα όσα λέει. Είμαστε στη λογική του Θουκυδίδη. Και θα σας πούμε κάτι, κύριε Υπουργέ: Εμείς δεν κατηγορούμε κανέναν που ασκεί εξουσία, αλλά εκείνους που είναι πρόθυμοι να υπακούσουν ακόμη και τα ξένα, αλλά και τα αλλότρια και εγχώρια συμφέροντα εις βάρος του ελληνικού λαού. Αυτή είναι η άποψή μας κατά τον Θουκυδίδη.

(Χειροκροτήματα από την πτέρυγα της Ελληνικής Λύσης)

Και το λέω αυτό για να κάνω εισαγωγή στον πόλεμο στην Ουκρανία. Πόλεμος στην Ουκρανία! Πολεμάει μόνος του ο Πρωθυπουργός, πήρε τα άρματα, τα καριοφίλια και πολεμάει στην Ουκρανία. Μόνος του τον έκανε τον πόλεμο από την Αμερική. Άλλο και αυτό, ξεκίνησε πόλεμο μόνος του, έτσι είναι αυτά. Αντί να ξεκινήσει επιθετική άμυνα εναντίον των εχθρών της Ελλάδας, εναντίον της Τουρκίας, αρχίζει πόλεμο –επαναλαμβάνω- με τους Ρώσους.

Ας πούμε, όμως, στον ελληνικό λαό μια αλήθεια: Τολμάει να το πει η Νέα Δημοκρατία; Θα πείτε στον ελληνικό λαό ότι όσο συνεχίζεται ο πόλεμος στην Ουκρανία και στέλνουμε όπλα εμείς θα πεινάσουν οι Έλληνες. Να τον ρωτήσουμε, λοιπόν, τον Έλληνα: «Θέλεις να πεινάσεις και να στέλνω όπλα στην Ουκρανία εγώ να κάνω πόλεμο μόνος μου, γιατί το αποφάσισα εγώ, ή θέλεις να υπάρχει ειρήνη επιτέλους για να είναι φτηνά τα προϊόντα, φτηνή η βενζίνη, φθηνό το φυσικό αέριο;».

Και εδώ υπάρχει ο αντίλογος, τον οποίο ακούω με σεβασμό, κύριε Υπουργέ, ότι βοηθάμε τον αδύναμο, δηλαδή, την Ουκρανία. Το ακούω. Τότε γιατί δεν βοηθήσαμε την Αρμενία, όταν ο ισχυρός, το Αζερμπαϊτζάν, εισέβαλε στην Αρμενία, ένα ομόδοξο έθνος; Εκεί κάναμε τις πάπιες και τα παγώνια.

(Χειροκροτήματα από την πτέρυγα της Ελληνικής Λύσης)

Τότε γιατί παίρνουμε το μέρος του Κοσσόβου, όταν το Κόσσοβο μπορεί να δημιουργήσει άλλου είδους προβλήματα στα Βαλκάνια υπογείως με τον κ. Δένδια; Ρωτούμε εμείς, απαντήσεις δεν παίρνουμε.

Και το κυριότερο: Αφού τόσο, λοιπόν, το επιχείρημά τους είναι η εισβολή της Τουρκίας στην Ελλάδα, ότι είναι μια ισχυρή χώρα και παραβιάζει το Διεθνές Δίκαιο και θέλει να εισβάλει στην Ελλάδα η Τουρκία, το ακούμε και αυτό, βέβαια, με έναν αστερίσκο. Δεν μπορεί να εισβάλλει η Τουρκία στην Ελλάδα, δεν έχει τις δυνατότητες, έχουμε Στρατό, έχουμε Ναυτικό, έχουμε Αεροπορία, που είναι ικανές να συντρίψουν κάθε εχθρό. Κλείνουμε την παρένθεση.

(Χειροκροτήματα από την πτέρυγα της Ελληνικής Λύσης)

Αφού, λοιπόν, έχουμε το πρόβλημα αυτό με την Τουρκία, γιατί ποτέ αυτή η Κυβέρνηση της Νέας Δημοκρατίας δεν ζήτησε κυρώσεις επισήμως από την Ευρωπαϊκή Ένωση εις βάρος της Τουρκίας, όπως ζητάει και συναινεί για τις κυρώσεις εις βάρος της Ρωσίας; Ρωτώ, δεν μου απαντάει κανείς, αλλά είναι μεγάλη μπίζνα ο πόλεμος, κύριε συνάδελφε.

Χθες αποφάσισε η Ευρώπη κάτι, ακούστε: Θα δίνουν δισεκατομμύρια δάνεια στην Ουκρανία και τους τόκους -παγωμένα τα δάνεια- θα τους πληρώνουν τα κράτη-μέλη, δηλαδή εσείς, εγώ, ο κύριος, εμείς. Αποφασίζει ο Πρωθυπουργός μόνος του, δεν ρωτάει τον κ. Τσίπρα, δεν ρωτάει εμάς, δεν ρωτάει κανέναν. Είναι ο μικρός Ιούλιος Caesar o γερμανικός, Kαίσαρας, κάνει ό,τι θέλει. Δεν είναι σωστή Κυβέρνηση αυτή. Σε ζητήματα εθνικής σημασίας πρέπει να ακούγονται και οι πολιτικοί Αρχηγοί, αν και έχω έναν ενδοιασμό, συμφωνεί και ο ΣΥΡΙΖΑ, συμφωνεί και το ΠΑΣΟΚ. Σε τι συμφωνεί; Στο να στείλουμε όπλα, ψήφισαν οι Ευρωβουλευτές όλων των κομμάτων υπέρ και μόνο η Ελληνική Λύση και -αν δεν κάνω λάθος- το ΚΚΕ ψήφισε κατά στο Ευρωπαϊκό Κοινοβούλιο. Αυτή είναι η αλήθεια.

Πάμε, λοιπόν, στην άλλη αθλιότητα: Βοηθάτε τον Ζελένσκι, κύριε Υπουργέ –ακούστε!- και ο Ζελένσκι βγαίνει την ίδια μέρα που είναι η κ. Σακελλαροπούλου εκεί και ευχαριστεί την Τουρκία και τον Ερντογάν, την ώρα που ήταν επίσημη επίσκεψη η κ. Σακελλαροπούλου. Τον αχάριστο, τον ανθέλληνα, ή αυτόν που δεν αποδέχεται ότι τον βοηθάς δεν τον βοηθάς ποτέ και ο Ζελένσκι αποδείχτηκε αχάριστος όχι μία φορά, πολλές φορές.

(Χειροκροτήματα από την πτέρυγα της Ελληνικής Λύσης)

Πάμε και στη δήλωση ότι είμαστε σύμμαχοι με τις Ηνωμένες Πολιτείες. Δεν θα κάνω ανάλυση, κύριε Υπουργέ, θα σας πω μόνο και θα σας διαβάσω τι είπε ο κ. Τσούνης, ο Έλληνας κ. Τσούνης, Ελληνοαμερικανός. Δεν αμφισβητώ την καταγωγή του, από τη Ναύπακτο είναι ο άνθρωπος. Πήγε και μια βόλτα εκεί, είδε και το χωριό. Τι είπε στον κ. Χατζηνικολάου; «Η πρωτεύουσα αρχή είναι ότι πρέπει η Ελλάδα και η Τουρκία να συζητήσουν και να επιλύσουν τις διαφορές τους διπλωματικά και σύμφωνα με το Διεθνές Δίκαιο». Δηλαδή, αυτός που διεκδικεί ελληνικό έδαφος σε μια χώρα που δεν διεκδικεί τίποτα, «πρέπει να τα βρω εγώ» -λέει η Αμερική- «με τους Τούρκους». Ωραίος ο Τσούνης, ελληνοαμερικανική αντίληψη αυτή!

Εμείς σας το ξαναλέμε ακόμη μια φορά: Μόνοι ήμασταν, μόνοι είμαστε, μόνοι θα είμαστε, όταν θα έρθει η μάχη! Καταλάβετέ το! Σταματήστε τα ψεύτικα λόγια με συμμαχίες και ευρωπαϊκή αλληλεγγύη!

(Χειροκροτήματα από την πτέρυγα της Ελληνικής Λύσης)

Και εμείς λέμε -και ισχύει αυτό- ευτυχισμένοι είναι ελεύθεροι και ελεύθεροι είναι πάντα γενναίοι. Πρέπει να γίνουμε ξανά Έλληνες γενναίοι, για να αποκτήσουμε την ελευθερία μας, όπως τουλάχιστον, έκαναν οι πρόγονοί μας. Αλλιώς, θα είμαστε υποχείρια του κάθε ψευτοσύμμαχού μας.

Και κλείνω εδώ, κύριε Υπουργέ, θα σας πω ποιοι είστε ως κόμμα, ως Κυβέρνηση: Είστε εμμονική. Δυστυχώς, κύριε Υπουργέ, είστε εμμονική ως Κυβέρνηση. Απόδειξη: οι υγειονομικοί. Είστε εμμονική. Βγαίνει ο Πρωθυπουργός ενός κρατιδίου στον Καναδά και ζητάει συγγνώμη από τους υγειονομικούς και λέει «ψάχνω νομοθετική ρύθμιση να τους επαναφέρω» και εσείς επιμένετε ακόμη στο λάθος. Η Πρωθυπουργός Ντανιέλ Σμιθ του Καναδά, της Αλμπέρτα, λέει «θέλω να ζητήσω συγγνώμη από όσους κακώς υπέστησαν διαχωρισμό ως αποτέλεσμα της εμβολιαστικής κατάστασης. Ζητάμε συγγνώμη από κάθε εργαζόμενο που έχασε τη δουλειά του λόγω της εμβολιαστικής κατάστασης. Θα κοιτάξουμε να επιστρέψουν οι άνθρωποι που αδικήθηκαν». Και ο κ. Πλεύρης, ο κύριος Πρωθυπουργός με την εμμονική τους στάση συμπεριφέρονται σαν να έχουν μια διαταραχούλα, ακούνε υγειονομικούς και παθαίνουν φλύκταινες. Δεν το καταλαβαίνω, δεν το καταλαβαίνω!

Και εμείς το λέμε από την πρώτη στιγμή: Φέρτε τώρα πίσω τους υγειονομικούς, φέρτε τους πίσω!

(Χειροκροτήματα από την πτέρυγα της Ελληνικής Λύσης)

Δεύτερον, είστε και αντιφατικοί, κύριε Υπουργέ και θα σας αποδείξω ότι κάνετε όλοι την πάπια εδώ. Έφεραν στον ΟΗΕ ένα ψήφισμα να καταδικαστούν οι ναζί, κύριε Υπουργέ, να πάρει νομοθετικά μέτρα κάθε κυβέρνηση, ώστε να απαγορευτεί η παρουσία τους. Τι έκανε η Ελλάς στον ΟΗΕ; Καταψήφισε. Η Νέα Δημοκρατία καταψήφισε το ψήφισμα. Το καταλαβαίνετε αυτό; Γιατί δεν το σήκωσε ο ΣΥΡΙΖΑ; Γιατί δεν το σήκωσε το ΠΑΣΟΚ ή το ΚΚΕ; Δεν το πήρατε χαμπάρι; Ψάξτε λίγο τώρα την ψηφοφορία στον ΟΗΕ! Η Ελλάς καταψήφισε ψήφισμα εναντίον των ναζί. Έτσι εξηγείται γιατί τα υποκομματίδια έχουν ασυλία οπουδήποτε από τη Νέα Δημοκρατία και υπάρχει η αγάπη, η στοργή, γιατί θέλουν να υπάρχουν μικρά κομματίδια δεξιά της Ελληνικής Λύσης, γιατί φαντασιώνονται ότι όσο υπάρχουν αυτοί δεν θα ανεβαίνουμε εμείς. Εμείς δεν ανεβαίνουμε απλά, εμείς καλπάζουμε συνεχώς στην ελληνική κοινωνία, γιατί πηγαίνουμε πόρτα-πόρτα, σπίτι-σπίτι και μιλάμε με αυτήν!

(Χειροκροτήματα από την πτέρυγα της Ελληνικής Λύσης)

Επίσης, κλείνοντας, θα πω για εμάς στην Ελληνική Λύση, για εμάς, κύριε Υπουργέ και για εσάς κατά βάθος -είμαι σίγουρος- και για πολλούς άλλους νοικοκυραίους στη Νέα Δημοκρατία, στην πραγματική Νέα Δημοκρατία, όμως, όχι σε αυτό το τουρλού που δημιουργήσατε με ΠΑΣΟΚ, ΣΥΡΙΖΑ, Νέα Δημοκρατία, ό,τι υπάρχει, ό,τι κινείται, γιατί κάνατε ένα κόμμα-έκτρωμα «Φρανκενστάιν». Για εμάς –και ομιλώ στα Ελληνόπουλα που είναι πάνω και μας ακούν- δεν υπάρχει νίκη χωρίς μάχη, δεν υπάρχει σωτηρία χωρίς αγώνα, δεν υπάρχει λύτρωση χωρίς κόπο. Όλα αυτά θα τα κάνει η Ελληνική Λύση και θα τα κάνει στη μητέρα των μαχών που έρχεται για την Ελλάδα, τους Έλληνες, την πατρίδα, το έθνος, την Ορθοδοξία, για όλους εμάς που μας ενώνει μια Ελλάδα που πρέπει να γίνει μεγάλη, μια Ελλάδα που την κάνατε μικρή και δεν αξίζει στους Έλληνες. Εμείς θα μεγαλώσουμε την Ελλάδα, θα επιστρέψουμε την αξιοπρέπεια και περηφάνια. Θα τα πούμε στις επόμενες εκλογές!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε.

Πριν περάσουμε στον κατάλογο των ομιλητών, θα δώσουμε τον λόγο στον Υπουργό Ναυτιλίας και Νησιωτικής Πολιτικής κ. Πλακιωτάκη, για να τοποθετηθεί για ένα άρθρο της υπουργικής τροπολογίας με αριθμό 1456/119.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Με την προτεινόμενη διάταξη, κυρίες και κύριοι συνάδελφοι, παρέχεται η πρόσθετη δυνατότητα ικανοποίησης των υποχρεώσεων του Υπουργείου Ναυτιλίας και Νησιωτικής Πολιτικής προς τις ακτοπλοϊκές εταιρείες, με τις οποίες έχουν συναφθεί οι συμβάσεις ανάθεσης δημόσιας υπηρεσίας σε γνωστές άγονες γραμμές. Ως γνωστόν οι συγκεκριμένες δαπάνες καλύπτονται από το Εθνικό Πρόγραμμα Δημοσίων Επενδύσεων, ωστόσο λόγω της εξάντλησης των προβλεπόμενων διαθέσιμων πιστώσεων του Προγράμματος Δημοσίων Επενδύσεων με τη συγκεκριμένη διάταξη, για όσα τιμολόγια έχουν κατατεθεί μέχρι 31-10-2022 μπορούν να εξοφληθούν αποκλειστικά μέχρι 31-12-2022, δηλαδή, εντός του τρέχοντος έτους και από τον τακτικό προϋπολογισμό.

Τέλος, για λόγους επίσπευσης της εκκαθάρισης η διενέργεια εξόφλησης των τιμολογίων θα πραγματοποιηθεί κατ’ εξαίρεση χωρίς τη διαδικασία ηλεκτρονικής διακίνησης των δικαιολογητικών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε τον Υπουργό. Δεν υπάρχει κάποια απορία-ερώτημα.

Συνεχίζουμε με τον κατάλογο των ομιλητών και καλούμε στο Βήμα τον κ. Καππάτο Παναγή από τη Νέα Δημοκρατία.

Ώσπου να έρθει ο κύριος συνάδελφος στο Βήμα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Κορίνθου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο θεσμός του μάρτυρα δημοσίου συμφέροντος δεν μας είναι άγνωστος. Από την αρχαία Αθήνα ακόμα ο θεσμός λειτουργούσε στο πλαίσιο της διαδικασίας λογοδοσίας και ελέγχου των δημοσίων λειτουργών με διαφορετικά βέβαια χαρακτηριστικά. Ο μάρτυρας πρόκειται για το πρόσωπο εκείνο που αποκαλύπτει πληροφορίες σχετικά με πράξεις απάτης, διαφθοράς ή παρανομίας που διαπράττονται σε οργανισμούς του δημόσιου ή ιδιωτικού τομέα. Υπό το πρίσμα της υπεράσπισης του δημοσίου συμφέροντος ο θεσμός παρέχει προστασία σε άτομα που αξιολογούνται ως ικανά να συμβάλλουν στην αποκάλυψη των φαινομένων που προανέφερα.

Επιτρέψτε μου τώρα μια αναφορά στις αιτιάσεις της Αξιωματικής Αντιπολίτευσης για τις παρατηρήσεις διεθνών οργανώσεων, όπως η «GRECO». Μα, ο ίδιος οργανισμός αυτός σε έκθεσή του υπογραμμίζει το αυτονόητο, πως οι κανόνες που ενθαρρύνουν τους ανθρώπους να καταδεικνύουν τη διαφθορά είναι πολύτιμα εργαλεία στον αγώνα κατά της διαφθοράς. Φυσικά εκείνο που καταγράφει η σχετική έκθεση είναι και τα επόμενα βήματα που κάθε ευνομούμενη πολιτεία πρέπει να καλύψει, δηλαδή τη διαμόρφωση μιας κουλτούρας που βοηθά στην αποτροπή της διαφθοράς, την εμπέδωση του γεγονότος πως φαινόμενα διαφθοράς αφορούν περιπτώσεις συνδιαλλαγών που δύσκολα βλέπουν το φως της δημοσιότητας και τη θέσπιση κοινών ευρωπαϊκών κανόνων για την προστασία των μαρτύρων δημοσίου συμφέροντος.

Αυτές ακριβώς τις παραμέτρους ικανοποιεί το νομοσχέδιο του Υπουργείου Δικαιοσύνης. Μας χαροποιεί το γεγονός πως παρά τα επιμέρους βρήκαμε έναν κοινό τόπο. Από την πλευρά του Κομμουνιστικού Κόμματος Ελλάδας ειπώθηκε το ανήκουστο, ότι δηλαδή, ούτε λίγο ούτε πολύ το νομοσχέδιο κανονικοποιεί τον χαφιεδισμό. Ακούστε, δεν έχουμε καμμία διάθεση να εισέλθουμε σε μια χαοτική αντιπαράθεση που δεν θα καταλήξει πουθενά. Γνωρίζουμε καλά ότι ο πλέον ασφαλής δρόμος ενίσχυσης της διαφάνειας είναι η υιοθέτηση κοινών ευρωπαϊκών κανόνων, είναι η συναντίληψη βέλτιστων πρακτικών που βοηθούν τα εθνικά συστήματα λογοδοσίας και ελέγχου, είναι η απόφασή μας να συνταχθούμε με τα νομικά συστήματα του δυτικού κόσμου που θέλουν τη διερεύνηση τυχόν έκνομης πράξης, υπόθεση θεσμική της πολιτείας και όχι της κλειστής κομματικής γραφειοκρατίας άλλων εποχών.

Τα τελευταία χρόνια στην Ελλάδα γνωρίσαμε καλά τον θεσμό που συζητούμε με μια όμως στρεβλή αφορμή. Η υπόθεση «NOVARTIS», η σκευωρία -όπως αποδείχθηκε- ήταν η αιτία να έρθει ξανά στη δημόσια συζήτηση ο θεσμός των μαρτύρων και η θέση τους στην περίφημη υπόθεση, μια υπόθεση που ξεκίνησε ως καταγγελία, για να καταλήξει στην αποκάλυψη ενός πρωτοφανούς συστήματος εμπνεύσεως ΣΥΡΙΖΑ, ενός ενορχηστρωμένου σχεδίου, με στόχο να διαβάλλει πολιτικούς αντιπάλους που όμως επέστρεψε τελικά ως Νέμεσις σε εκείνους που το οργάνωσαν.

Tο σχέδιο νόμου έρχεται να αποκαταστήσει τη σχέση μας και την εμπειρία μας με τον θεσμό. Tα πρόσωπα εκείνα, οι μάρτυρες, είναι πολύ σοβαρή υπόθεση και δεν της αξίζει η από μέρους μας αντιμετώπιση επιφανειακά. Η διασφάλιση των προσωπικών τους δεδομένων, η προστασία τους και η απαγόρευση κάθε μορφής αντιποίνων κινούνται στο πνεύμα της οδηγίας, μιας ολοκληρωμένης και απαραίτητης προσθήκης στο εθνικό νομοθετικό μας οπλοστάσιο.

Κυρίες και κύριοι συνάδελφοι, τα πρόσωπα που εργάζονται ή που έρχονται σε επαφή με έναν φορέα είναι συχνά εκείνοι που διαπιστώνουν ενδεχόμενη ή τετελεσμένη βλάβη για το δημόσιο συμφέρον. Από την άσκηση των επαγγελματικών τους καθηκόντων ανακύπτει μια πληροφορία ή μια ένδειξη που εμπίπτει στο υπό συζήτηση πλαίσιο, προβαίνοντας σε αναφορές επιβλαβών παραβιάσεων τα πρόσωπα αυτά ενεργούν ως πληροφοριοδότες δημοσίου συμφέροντος. Με τον τρόπο αυτό συμβάλλουν στην αποκάλυψη και την πρόληψη παραβιάσεων αυτής της μορφής.

Η διασφάλιση της ενιαίας εφαρμογής του Ενωσιακού Δικαίου υπό συνθήκες ελεύθερου ανταγωνισμού εμπίπτει στο πεδίο δράσης του θεσμού. Με το διακύβευμα να αφορά τελικά στην ίδια την αρχή της νομιμότητας και την προστασία της αντιλαμβανόμαστε πολύ εύκολα τη σημασία του παρόντος νομοσχεδίου.

Αναφορικά τώρα με τον φόβο ή την απειλή αντιποίνων εκείνα αποτελούν προφανή αντικίνητρα για τους δυνητικούς πληροφοριοδότες δημοσίου συμφέροντος. Με αυτό το δεδομένο ολοένα και περισσότερο αναγνωρίζεται η σημασία της παροχής μιας ισορροπημένης και αποτελεσματικής προστασίας των πληροφοριοδοτών. Η καθιέρωση με άλλα λόγια ενός σοβαρού πλέγματος προστασίας κρίνεται απαραίτητη. Με τις ρυθμίσεις της οδηγίας τα πρόσωπα αυτά απολαμβάνουν σημαντικών εγγυήσεων, ώστε να μην υφίσταται κίνδυνος δίωξης ή επιβολής αντιποίνων. Είναι δε αυτονόητο πως τα στοιχεία τους να καθίστανται εμπιστευτικά και προστατευόμενα.

Έρχομαι στην τροπολογία του Υπουργείου Δικαιοσύνης με αριθμό 1454/118 και κλείνω με αυτήν. Στο άρθρο 4 παρατείνεται η προθεσμία διόρθωσης αρχικών εγγράφων σε περιοχές που κηρύχθηκαν υπό κτηματογράφηση πριν την έναρξη ισχύος του ν.3481/2006. Πρόκειται για ρύθμιση ορθή και αναγκαία που οι Κεφαλλονίτες αντιλαμβανόμαστε τη σημασία της. Είναι προσωπική μου πεποίθηση πως πρέπει να συμπληρωθεί εικοσαετία από την ημερομηνία έναρξης των αρχικών εγγραφών για τη διόρθωση πέραν των άλλων και των δικαιωμάτων της χρησικτησίας.

Αγαπητοί συνάδελφοι, το νομοσχέδιο που σήμερα ψηφίζουμε μας παρέχει μια εξαιρετική ευκαιρία, τη δυνατότητα να αναθεωρήσουμε τον τρόπο που αντιλαμβανόμασταν τον θεσμό του μάρτυρα δημοσίου συμφέροντος μέχρι σήμερα. Αρκεί να ανατρέξουμε στις κατηγορίες προσώπων που δυνητικά είναι σε θέση να ενταχθούν στον θεσμό για να καταλάβουμε τη σοβαρότητα της σημερινής νομοθέτησης, από τους εργαζόμενους του δημόσιου ή του ιδιωτικού τομέα, τους μισθωτούς και μη, τους αυτοαπασχολούμενους, στα πρόσωπα που ανήκουν στο διοικητικό, διαχειριστικό ή εποπτικό όργανο μιας επιχείρησης, τους εθελοντές και τους ασκούμενους ενός οργανισμού.

Ανοίγεται μπροστά μας μια ευρεία κατηγορία προσώπων που το νομοσχέδιο αφορά. Δική μας υποχρέωση είναι να εφοδιάσουμε την ελληνική έννομη τάξη με την ευρωπαϊκή εμπειρία, επιλογή που μόνο θετικό πρόσημο προσδίδει. Ψηφίζουμε το νομοσχέδιο, γιατί είναι υποχρέωση όχι μόνο κοινοτική, αλλά ηθική και δίκαιη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καππάτο.

Τον λόγο έχει τώρα η κ. Χρηστίδου Ραλλία από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα την ενσωμάτωση της οδηγίας 2019/1937 του Ευρωπαϊκού Κοινοβουλίου για την προστασία των μαρτύρων δημοσίου συμφέροντος. Την προστασία, δηλαδή, πολιτών που τολμούν να υπηρετήσουν τη δικαιοσύνη και το κράτος δικαίου αποκαλύπτοντας πληροφορίες για παρανομίες και για φαινόμενα διαφθοράς. Τέτοιοι μάρτυρες δημοσίου συμφέροντος υπήρξαν για παράδειγμα, όχι στην υπόθεση «NOVARTIS», αλλά στο σκάνδαλο «NOVARTIS». Όλες και όλοι θυμόμαστε τον πόλεμο λάσπης, τις απειλές, τις συκοφαντίες, αγωγές και μηνύσεις εναντίον τους, τον όρο «κουκουλοφόροι» που χρησιμοποιήθηκε κατά κόρον από Υπουργούς της Κυβέρνησης, από Βουλευτές της Συμπολίτευσης, από τα φιλικά προς τη Νέα Δημοκρατία δημοσιογραφικά παπαγαλάκια.

Είναι προφανές, λοιπόν, πως πάρα πολλοί από εσάς που υποκριτικά θα ψηφίσετε την οδηγία θα προτιμούσατε να ρίξετε στον κάλαθο των αχρήστων μαζί με τα στοιχεία που ανησυχείτε πως θα συνεχίσουν να βγαίνουν στη δημοσιότητα για τις υποκλοπές. Γι’ αυτόν τον λόγο άλλωστε χρειάστηκαν οκτώ μήνες για να φύγει το σχέδιο νόμου από το Υπουργικό Συμβούλιο και να φτάσει στο κτήριο της Βουλής. Και αν τελικά έφτασε να συζητείται, ενώ έπρεπε να ενσωματωθεί από τον Δεκέμβρη 2021, αυτό οφείλεται σε εξωτερικές πιέσεις, στις εκθέσεις και τις συστάσεις διεθνών φορέων και οργανισμών. Και βέβαια χάρη και στην πίεση οργανώσεων της Κοινωνίας των Πολιτών, όπως το Vouliwatch, η Διεθνής Διαφάνεια Ελλάς κ.λπ..

Με την οδηγία εισάγονται νομικές ρυθμίσεις αναφορικά με τον τρόπο που θα προστατεύονται αυτοί οι πολύ σημαντικοί μάρτυρες από πράξεις αντεκδίκησης, από εκφοβισμό, από ηθική παρενόχληση, από απόλυση, από όλα όσα δηλαδή απασχολούσαν -απειλούσαν μάλλον- τους μάρτυρες της «NOVARTIS», κορυφαία σας στελέχη στο κοντινό παρελθόν. Δεν είναι συνεπώς παράδοξο ότι, όπως επεσήμανε και ο εισηγητής μας, το σχέδιο νόμου που τελικά φέρνετε είναι εντελώς άτολμο και δεν αξιοποιεί τη δυνατότητα που δίδεται στα κράτη-μέλη σύμφωνα με το άρθρο 2 παράγραφος 2 της οδηγίας. Να επεκτείνουν, δηλαδή, την προστασία των μαρτύρων βάσει του Εθνικού Δικαίου. Σε αντίθεση με νομοθετικές επιλογές άλλων ευρωπαϊκών κρατών όπως η Γαλλία, η Γερμανία αλλά και η Κύπρος φυσικά.

Όχι μόνο δεν επεκτείνετε την οδηγία αλλά και ο τρόπος που την ενσωματώνετε σε ορισμένα άρθρα είναι ελλιπής και προβληματικός. Σας αναφέραμε στις συνεδριάσεις της επιτροπής τις ελλείψεις ειδικά στο άρθρο 4 που δεν καλύπτει όλες τις περιπτώσεις δημοσίου συμφέροντος αλλά και στα άρθρα 11 και 23 που έχουν ελλείψεις, που έχουν ήδη επισημανθεί ότι ανοίγουν παραθυράκια και μπαλκονόπορτες στην προστασία μαρτύρων, που για κανένα λόγο δεν πρέπει να βρίσκονται εκτεθειμένοι σε εκδικητικές συμπεριφορές. Ενδεικτικά αναφέρω ότι δεν προβλέπονται οικονομικά κίνητρα για την αποκάλυψη κρίσιμων πληροφοριών, δεν προβλέπονται ανώνυμες αναφορές, δεν προβλέπεται προστασία των μέσων μαζικής ενημέρωσης και η προστασία δημοσιογράφων ιδίως ως προς τη μη αποκάλυψη της πηγής τους. Δεν υπάρχει αναφορά στον ενεργό ρόλο που μπορούν από τη θέση τους να διαδραματίσουν οι οργανώσεις της Κοινωνίας των Πολιτών.

Οι whistleblowers δεν έχουν τη δυνατότητα να ελέγξουν και να επιβεβαιώσουν τα όσα ανέφεραν ή κατήγγειλαν προφορικώς στις αρμόδιες αρχές. Οι παραβιάσεις που ορίζονται στο νομοσχέδιο στο άρθρο 3, -άρθρο 5 δηλαδή της οδηγίας-οι ορισμοί αντίθετα με τα όσα προβλέπει η οδηγία δεν συμπεριλαμβάνουν την καταχρηστική συμπεριφορά-πράξη. Επίσης σε αντίθεση με την οδηγία στο δικό σας σχέδιο νόμου περιορίζεται ο χρόνος προστασίας της ταυτότητας των whistleblowers κάτι εξαιρετικά επικίνδυνο.

Στο άρθρο 23 του σχεδίου νόμου προβλέπονται επαρκείς κυρώσεις σε περίπτωση μη συμμόρφωσης με το νέο νομικό πλαίσιο προστασίας των whistleblowers αλλά μόνο για φυσικά πρόσωπα. Αντίθετα το αντίστοιχο άρθρο της οδηγίας προβλέπει «σε φυσικά ή νομικά πρόσωπα». Επιπλέον, το νομοσχέδιο δεν ενσωματώνει όλες τις ρυθμίσεις του άρθρου 20 της οδηγίας με αποτέλεσμα να μην προβλέπονται ούτε η εύκολη και δωρεάν για το κοινό πρόσβαση σε πλήρεις και ανεξάρτητες πληροφορίες, ούτε η παροχή αυτών από ανεξάρτητο φορέα.

Κυρίες και κύριοι συνάδελφοι, η ασφάλεια των whistleblowers, η διαφύλαξη της εμπιστευτικότητας των πληροφοριών, όπως και η ορθή αξιοποίηση αυτών των πληροφοριών αποτελούν σημαντικά όπλα απέναντι στην αδιαφάνεια και στη διαφθορά. Αποτελούν προϋπόθεση για την υπεράσπιση και την ενδυνάμωση της δημοκρατίας, ειδικά σε περιόδους, όπως αυτή που διανύουμε, με πολιτικούς και με δημοσιογράφους να γίνονται όλο και πιο απροκάλυπτα στόχοι σκοτεινών συμφερόντων, σκοτεινών συνωμοσιών και μεγάλων επιχειρηματικών συμφερόντων.

Η προστασία των μαρτύρων δημοσίου συμφέροντος είναι μία σημαντική μάχη ενάντια στην ασυδοσία, την απληστία και την κοινωνική αδικία. Οι ισχυροί που τα συμφέροντά τους θίγονται, τα εγχώρια και τα διεθνή κυκλώματα που πολλαπλασίασαν εντός Ελλάδος τα πλοκάμια τους επί των ημερών της Κυβέρνησης της Νέας Δημοκρατίας επιδιώκουν μια διαδικασία κοινωνικού και οικονομικού θανάτου για τους ανθρώπους που καταγγέλλουν τις παρανομίες τους και τη διαπλοκή τους. Θέλουν να εξοντώνονται οι μάρτυρες δημοσίου συμφέροντος και αυτό να το βλέπει το κοινό ώστε να επιβάλουν δια του φόβου τη σιωπή. Θα το επιτρέψουμε ή θα επιλέξουμε την ενδυνάμωση και την προστασία των μαρτύρων; Θα βοηθήσουμε τους whistleblowers να συνεχίζουν να ξεσκεπάζουν τα σκάνδαλα διαφθοράς, να προσφέρουν πληροφορίες που θα διευκολύνουν τη λογοδοσία, την απονομή δικαιοσύνης;

Οι ερωτήσεις αυτές είναι ρητορικές, ξέρετε. Η πραγματική ερώτηση είναι άλλη. Είναι δυνατόν ένα σύστημα εξουσίας όπως το κυβερνών να θέλει να προστατέψει πραγματικά τους whistleblowers; Έχουμε κάθε λόγο να αμφιβάλλουμε για τις προθέσεις σας. Εσείς δεν είσαστε που έχετε θεσπίσει σκανδαλώδη προστασία για τα υψηλόβαθμα τραπεζικά στελέχη και όχι μόνο; Εσείς δεν είσαστε που έχετε επιδοθεί σε πάρτι απευθείας αναθέσεων πολλών δισεκατομμυρίων και συνεχίζετε τη διασπάθιση δημόσιου χρήματος; Εσείς δεν είσαστε που επιτρέπετε την αισχροκέρδεια στους λογαριασμούς ενέργειας επί τόσους μήνες για χάρη των καρτέλ; Εσείς δεν είστε -κάποιοι από εσάς- που όχι απλώς ενορχηστρώσατε σε υψηλό επίπεδο το σκάνδαλο των υποκλοπών αλλά κάνετε ό,τι μπορείτε -απειλών συμπεριλαμβανομένων- για να μπει στο σκοτάδι το εύρος των παρακολουθήσεων στο οποίο έχει εμπλακεί ο Πρωθυπουργός; Ερωτήσεις είναι αυτές. Είναι, λοιπόν, δυνατόν εσείς να ενδιαφερθείτε ειλικρινά για να προστατευτούν οι μάρτυρες δημοσίου συμφέροντος; Όχι βέβαια.

Κλείνω, κύριε Πρόεδρε και ευχαριστώ για την ανοχή σας. Ούτε εμείς το περιμένουμε αυτό ούτε ο κόσμος που σας έχει καταλάβει για τα καλά. Θα σας το αποδείξει και την ώρα της κάλπης και άμεσα το επόμενο διάστημα, όπως φάνηκε χθες στους δρόμους της Αθήνας και στους δρόμους των υπόλοιπων πόλεων της Ελλάδας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Γεώργιο Καμίνη από το ΚΙΝΑΛ.

Έχετε τον λόγο, κύριε Καμίνη.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η διαφύλαξη του Ενωσιακού Δικαίου δεν επαφίεται μόνο στους ευρωπαϊκούς και εθνικούς θεσμούς αλλά και στους πολίτες της Ένωσης όπως καταδεικνύει και το αντικείμενο της προς ενσωμάτωση οδηγίας που αφορά τους πληροφοριοδότες δημοσίου συμφέροντος για παραβιάσεις του Ενωσιακού Δικαίου σε μια σειρά από δραστηριότητες που προσδιορίζονται στο άρθρο 2 της οδηγίας.

Το θεσμικό πλαίσιο που αφορά τους πληροφοριοδότες δημοσίου συμφέροντος οφείλει κατ’ αρχάς να προστατεύει επαρκώς εκείνους που αποφασίζουν να αναφέρουν παραβιάσεις. Πρέπει όμως και οι διαδικασίες υποβολής και παρακολούθησης είτε μιας εσωτερικής είτε μιας εξωτερικής αναφοράς να διέπονται από κάποιες αρχές. Ειδικότερα από τις αρχές της απλότητας, της διαφάνειας και της ακεραιότητας προκειμένου έτσι να αποτρέπουμε φαινόμενα σύγχυσης, συσκότισης και συγκάλυψης.

Η Κυβέρνηση καθυστέρησε να ενσωματώσει την οδηγία στην εθνική έννομη τάξη αλλά ακόμα και τώρα που το πράττει είναι φανερός ο διεκπεραιωτικός και άχρωμος χαρακτήρας του νομοσχεδίου, όπως πιστεύω ότι φάνηκε και από τις συνεδριάσεις της επιτροπής.

Δύο κύρια ερωτήματα ανακύπτουν από το νομοσχέδιο, τα οποία εν πολλοίς συζητήθηκαν. Πρέπει οι ρυθμίσεις της οδηγίας να επεκταθούν και στις παραβιάσεις του Εθνικού Δικαίου; Κατά δεύτερο λόγο, πρέπει ή όχι να παρέχεται οικονομικό κίνητρο στους αναφέροντες παραβίαση του ενωσιακού δικαίου;

Ως προς το πρώτο ερώτημα περί την πράξη 19 του Υπουργικού Συμβουλίου της 13ης Ιουλίου 2022, η ενσωμάτωση της οδηγίας προβλέπεται ως δράση προς υλοποίηση στο πλαίσιο του εθνικού συστήματος ακεραιότητας. Συνεπώς, η Κυβέρνηση ερχόμενη σε συμφωνία με τον εαυτό της, θα μπορούσε πράγματι να πετύχει μία επέκταση της οδηγίας και για τις παραβιάσεις του Εθνικού Δικαίου, δυνατότητα που ούτως η άλλως η οδηγία παρέχει στην παράγραφο 2 του άρθρου 2. Αντ’ αυτού, η Κυβέρνηση επιλέγει ένα σύστημα παράλληλης προστασίας, το οποίο μπορεί να επιτείνει φαινόμενα σύγχυσης και αλληλοεπικάλυψης.

Θα έπρεπε να έχει επιδειχθεί λίγη παραπάνω τόλμη για να πετύχει η Κυβέρνηση την περαιτέρω εναρμόνιση της ενωσιακής και της εθνικής νομοθεσίας. Αυτό το ανέδειξαν με τις παρεμβάσεις τους κατά την ακρόαση των φορέων οι εκπρόσωποι τόσο της Διεθνούς Διαφάνειας όσο και της Οργάνωσης Vouliwatch.

Ως προς το δεύτερο ερώτημα, το αν, δηλαδή, πρέπει να υπάρχει οικονομικό κίνητρο για την υποβολή αναφοράς υπέρ των πληροφοριοδοτών δημοσίου συμφέροντος, όπως προτείνει το Vouliwatch. Κατά τις συνεδριάσεις των επιτροπών, ο Υπουργός Δικαιοσύνης εξέφρασε την επιφύλαξη ότι τυχόν θέσπιση ενός τέτοιου οικονομικού κινήτρου μπορεί να οδηγήσει σε κατάχρηση των προβλέψεων της οδηγίας.

Θα μπορούσε πάντως, κατά τη γνώμη μας, αυτή η πρόβλεψη να υπάρχει, εφόσον αποδειχθεί εκ των υστέρων το αληθές της αναφοράς και η αναφορά πράγματι οδηγήσει στην αποκάλυψη μιας παραβίασης του ενωσιακού δικαίου.

Το κράτος θα έπρεπε, ειδικά στη χώρα μας, να επιβραβεύει συμπεριφορές που καταπολεμούν την σκανδαλοθηρία και προασπίζονται την ακεραιότητα και την εκτέλεση του καθήκοντος, ειδικά κατά τα πρώτα χρόνια εφαρμογής του θεσμού.

Και ας μην ξεχνάμε ότι οι εργαζόμενοι σε φορείς του ιδιωτικού ή του δημόσιου τομέα, συνήθως κατά τεκμήριο, βρίσκονται σε μειονεκτική θέση, σε ένα καθεστώς εξάρτησης, ενδεχομένως και φόβου αποκάλυψης αθέμιτων πρακτικών που μπορεί να τους στοιχίσει επαγγελματικά και προσωπικά.

Στη συνέχεια θα επισημάνω κάποια προβληματικά στοιχεία σε επιμέρους άρθρα του νομοσχεδίου, που πρέπει, κατά την άποψή μου, να αλλάξουν:

Στο άρθρο 10, παράγραφος 1, πρέπει να απαλειφθεί η φράση «εντός εύλογου διαστήματος», γιατί δημιουργεί ερμηνευτικές δυσχέρειες, οι οποίες μπορεί να οδηγήσουν σε ματαίωση της δυνατότητας υποβολής προφορικά της εσωτερικής αναφοράς.

Στο άρθρο 10, παράγραφος 2, εδάφιο δ, ο κύριος Υπουργός είπε ότι θα φέρει νομοτεχνική βελτίωση με την οποία θα κοινοποιείται η πράξη αρχειοθέτησης στον αναφέροντα, προκειμένου να μπορεί αυτός να υποβάλει την αναφορά του στην Εθνική Αρχή Διαφάνειας. Ελπίζω πως έτσι θα γίνει.

Υπάρχει βεβαίως και το σημαντικό ζήτημα που ανακύπτει, λόγω της ευχέρειας που παρέχεται στον υπεύθυνο παραλαβής και παρακολούθησης των αναφορών, να περατώνει την εσωτερική αναφορά, εφόσον αυτή δεν εμφανίζει σοβαρές ενδείξεις για τέτοια παραβίαση ή αν η αναφορά είναι ακατάληπτη ή υποβάλλεται καταχρηστικά. Είναι προβληματικό ότι ο υπεύθυνος από διεκπεραιωτικό όργανο, μετατρέπεται σε παράγοντα αποφασιστικό για την εξέλιξη της αναφοράς.

Το σημείο αυτό το επεσήμαναν οι εκπρόσωποι του Συνδέσμου Ελλήνων Βιομηχάνων, αλλά και της Ένωσης Εισαγγελέων Ελλάδος. Πρόκειται για μία εξουσία τού υπεύθυνου παραλαβής και παρακολούθησης, η οποία μπορεί να οδηγήσει σε συνθήκες ασφυξίας στο σύστημα εσωτερικών αναφορών, χωρίς μάλιστα να χρειαστεί να λογοδοτεί ο ίδιος στον φορέα στον οποίο υπάγεται.

Τέλος, το άρθρο 11 προβλέπει ως εξωτερικό δίαυλο την Εθνική Αρχή Διαφάνειας, η οποία κατά το άρθρο 12 μπορεί, επίσης, να αρχειοθετεί αναφορές που της υποβάλλονται, χωρίς να υπάρχει η δυνατότητα εξωτερικού ελέγχου για το κατά πόσο η αρχειοθέτηση αυτή είναι θεμιτή.

Θυμίζω ότι την Εθνική Αρχή Διαφάνειας εμείς την έχουμε χαρακτηρίσει κατ’ όνομα ανεξάρτητη αρχή. Μάλιστα, η αρχειοθέτηση φαίνεται να γίνεται χωρίς αιτιολογημένη γνώμη. Την ίδια ώρα που η οδηγία κάνει λόγο για δέουσα προσοχή πριν από την αρχειοθέτηση.

Πρέπει, λοιπόν, να μπουν κάποια όρια στην ευχέρεια της αρχής να αρχειοθετεί αναφορές ή έστω να παρέχεται μία δυνατότητα επανεξέτασης των αναφορών.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ τον κ. Καμίνη.

Θα καλέσουμε τώρα στο Βήμα τον κ. Αθανάσιο Λιούπη από τη Νέα Δημοκρατία.

Ορίστε, έχετε τον λόγο, κύριε Λιούπη.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, το σημερινό νομοσχέδιο ενσωματώνει την οδηγία 1937/2019 του Ευρωπαϊκού Κοινοβουλίου και του Ευρωπαϊκού Συμβουλίου. Η οδηγία αυτή αφορά στη δημιουργία ενός νέου συνεκτικού πλαισίου που προστατεύει όσους καταγγέλλουν παραβιάσεις της ευρωπαϊκής νομοθεσίας.

Είναι σημαντικές οι νέες ρυθμίσεις γιατί ουσιαστικά έρχονται να λειτουργήσουν συμπληρωματικά προς τις διατάξεις του Ποινικού Κώδικα για τους προστατευόμενους μάρτυρες. Αποκτούμε έτσι ένα αποτελεσματικό σύστημα προστασίας για όσους φέρνουν στο φως τέτοια περιστατικά κατά του ελληνικού και ενωσιακού δικαίου.

Η σημερινή ενσωμάτωση βρίσκει σύμφωνη σε μεγάλο βαθμό και την Αντιπολίτευση, εξαιτίας της ανάγκης να αποκτήσει η χώρα έναν τέτοιο μηχανισμό, δηλαδή ένα πλαίσιο που θα ενισχύσει τη διαφάνεια και την αποκάλυψη περιπτώσεων καταπάτησης του ενωσιακού δικαίου.

Οι διατάξεις αφορούν όλους είτε εργάζονται στο δημόσιο είτε στον ιδιωτικό τομέα, εφόσον έχουν στη διάθεσή τους πληροφορίες που αφορούν σε παραβίαση της ενωσιακής νομοθεσίας. Καλύπτουν ακόμα και όσους έχουν βγει στη σύνταξη ή έχουν παύσει να εργάζονται στη θέση από την οποία άντλησαν τις χρήσιμες πληροφορίες.

Με βάση την ενσωματούμενη οδηγία ορίζονται οι προϋποθέσεις κάτω από τις οποίες λαμβάνουν προστασία οι μάρτυρες. Κατ’ αρχάς, πρέπει να θεωρούσαν ότι οι πληροφορίες που διέθεταν ήταν αληθείς. Δεύτερον, θα πρέπει να προχωρήσουν είτε σε αναφορά -εσωτερικά ή εξωτερικά, δηλαδή στην Επιτροπή Διαφάνειας- είτε να κάνουν δημόσια αποκάλυψη είτε να καταγγείλουν το γεγονός σε όργανα της Ευρωπαϊκής Ένωσης. Τρίτον, μπορούν να υπαχθούν στο καθεστώς προστασίας και όσοι μετά από καταγγελία τους έγιναν στόχοι και δέχονται αντίποινα γι’ αυτόν τον λόγο.

Σε πρώτο επίπεδο, πρέπει να δημιουργηθεί μία διαδικασία που να επιτρέπει την εσωτερική αναφορά στο δημόσιο τομέα, έτσι όλοι οι φορείς του δημοσίου υποχρεούνται να συμμορφωθούν στις αλλαγές και εφόσον απασχολούν περισσότερους από πενήντα υπαλλήλους, να ορίσουν τον υπεύθυνο παραλαβής και παρακολούθησης αναφορών. Διαφορετικά, το ρόλο αναλαμβάνει ο σύμβουλος ακεραιότητας. Τα ίδια ισχύουν και για την Τοπική Αυτοδιοίκηση.

Αντίστοιχη υποχρέωση υπάρχει στους φορείς του ιδιωτικού τομέα, όπου υπάρχει υποχρέωση να οριστεί υπεύθυνος παραλαβής και παρακολούθησης αναφορών, εφόσον έχουν περισσότερους από πενήντα εργαζομένους. Όμως, το ίδιο δεν ισχύει για επιχειρήσεις που ασχολούνται με χρηματοπιστωτικές υπηρεσίες, με μεταφορές και το περιβάλλον, καθώς εκεί υπάρχει σχετική υποχρέωση ανεξαρτήτως του αριθμού των εργαζομένων.

Επίσης, ορίζονται αναλυτικά τα χαρακτηριστικά που δεν πρέπει να έχει κάποιος που θα οριστεί υπεύθυνος, όπως να μην έχει εις βάρος του ποινική δίωξη για κακούργημα και συγκεκριμένα πλημμελήματα. Καθορίζονται με λεπτομέρειες οι τρόποι με τους οποίους μπορεί να υποβληθεί μία αναφορά εσωτερικά. Ουσιαστικά αυτό μπορεί να γίνει με κάθε πρόσφορο μέσο, γραπτώς, προφορικά ή μέσω ειδικής πλατφόρμας προσβάσιμης και σε άτομα με αναπηρία. Καταγράφονται και όλες οι αρμοδιότητες του υπευθύνου παραλαβής και παρακολούθησης αναφορών, όπως και τα βήματα που πρέπει να κάνει.

Θεσπίζεται και πλαίσιο για τις αναφορές που υποβάλλονται εξωτερικά. Σε αυτή την περίπτωση η Εθνική Αρχή Διαφάνειας καταγράφει τα ετήσια στατιστικά δεδομένα, που αφορούν σε αυτές τις αναφορές, στην εξέλιξή τους, και ανά τριετία εκτιμά την αποτελεσματικότητα ή μη του όλου μηχανισμού.

Το ζητούμενο είναι τι συμβαίνει όταν ένα πρόσωπο δεν αρκείται σε αναφορά, αλλά προβαίνει σε δημόσιες αποκαλύψεις. Σε αυτήν την περίπτωση για να μπορεί να προστατευτεί ο καταγγέλλων, θα πρέπει να μην έχει εφαρμοστεί όλος ο μηχανισμός που προβλέπεται ή να μην έχουν τηρηθεί οι νόμιμες προθεσμίες ή θα πρέπει να έχουμε έκτακτη ανάγκη ή να φοβάται αντίποινα εάν προχωρήσει στη διαδικασία αναφοράς.

Πολύ σημαντικές οι διατάξεις που αφορούν στην τήρηση του πλαισίου εμπιστευτικότητας, ώστε κάθε πρόσωπο που σκέπτεται να προβεί σε καταγγελία ή αναφορά να αισθάνεται ασφάλεια ότι τα προσωπικά του δεδομένα θα διαφυλαχθούν.

Έτσι το νομοσχέδιο περιλαμβάνει όλες τις απαραίτητες ρυθμίσεις που δημιουργούν εχέγγυα εμπιστευτικότητας. Δεν δημοσιοποιούνται και δεν αποκαλύπτονται τα στοιχεία του καταγγέλλοντα, αλλά και όποια δεδομένα θα μπορούσαν ακόμα και έμμεσα να αποκαλύψουν το πρόσωπό του.

Αναμφίβολα το πιο σημαντικό κομμάτι τού υπό συζήτηση νομοσχεδίου είναι τα μέσα με τα οποία προστατεύεται όποιος προβαίνει σε καταγγελία ή αναφορά. Απαγορεύεται κάθε απειλή και κάθε δράση που λειτουργεί εκδικητικά απέναντι στον εργαζόμενο. Απαγορεύεται ρητά κάθε δυσμενής μεταβολή της εργασιακής τους σχέσης, όπως η απόλυση, ο υποβιβασμός, η μείωση του μισθού, η επίπληξη, η άδικη αντιμετώπιση. Η απόλυση φυσικά που συνιστά αντίποινα είναι άκυρη. Βέβαια, όταν γίνεται εν γνώσει του, ψευδής από πλευράς του καταγγέλλοντος, αυτός δεν λαμβάνει κανενός είδους προστασία.

Επίσης όποιος προβαίνει σε νόμιμη καταγγελία για παράνομο γεγονός δεν έχει ευθύνη σε περίπτωση που παραβιάσει διατάξεις του ποινικού, διοικητικού ή αστικού δικαίου. Κι αυτό γιατί με αυτόν τον τρόπο υπηρετείται ένα υπέρτερο έννομο αγαθό, που έχει σχέση με το δημόσιο συμφέρον.

Έχει ιδιαίτερη αξία και η διάταξη που προσφέρει βοήθεια και συνδρομή σε όσους προβαίνουν σε αποκαλύψεις. Δίνεται δωρεάν νομική βοήθεια και ψυχολογική υποστήριξη. Με αυτόν τον τρόπο καλύπτονται και στηρίζονται τα πρόσωπα αυτά με κάθε δυνατό τρόπο. Εύλογη και σημαντική η πρόβλεψη για αποζημίωση, όταν αυτός που αποκαλύπτει την παρανομία υποστεί αντίποινα.

Κλείνοντας, δύο παρατηρήσεις για δύο από τις λοιπές διατάξεις: Το Υπουργείο Δικαιοσύνης κάνει μία ακόμα από τις ήδη πολλές προσπάθειες να καθαριστούν οι σαράντα χιλιάδες εκκρεμείς αιτήσεις δικηγόρων που περιμένουν την πληρωμή τους στο πλαίσιο της νομικής βοήθειας. Αυτή τη φορά με απόσπαση υπαλλήλων από το Υπουργείο Οικονομικών γι’ αυτόν ακριβώς τον σκοπό.

Επίσης, με άλλη διάταξη διασαφηνίζεται ότι το ΤΑΧΔΙΚ χρηματοδοτεί και τις μελέτες των δικαστικών μεγάρων. Των δικαστικών μεγάρων που η σημερινή ηγεσία του Υπουργείου Δικαιοσύνης έχει κάνει κάθε δυνατή προσπάθεια για την αναβάθμισή τους. Ανάμεσα στα έργα που έχουν δρομολογηθεί, κύριε Υπουργέ, είναι και το νέο Δικαστικό Μέγαρο Βόλου για το οποίο αναμένουμε τα επόμενα βήματα.

Συνολικά, το σημερινό νομοσχέδιο παρά τις επιμέρους παρατηρήσεις ή μικρές διαφωνίες που μπορεί να εκφράστηκαν, ενισχύει τη διαφάνεια στον δημόσιο τομέα και συμβάλλει στη μάχη κατά της διαφθοράς. Μία μάχη αδιάκοπη για τη σημερινή Κυβέρνηση σε όλα τα επίπεδα του δημόσιου βίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιούπη.

Τον λόγο τώρα έχει ο κ. Γεώργιος Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό κρίση νομοσχέδιο με το οποίο ενσωματώνεται η οδηγία 2019/1937, κατατίθεται και συζητείται με μεγάλη καθυστέρηση, αφού μάλιστα συγκεκριμένοι Υπουργοί το είχαν μπλοκάρει. Κατατίθεται και συζητείται, μετά από ασφυκτική πίεση διεθνών οργανισμών, αλλά και της ίδιας της Ευρωπαϊκής Επιτροπής.

Σε ένα κράτος δικαίου η καταπολέμηση της διαφθοράς στη διοίκηση και οπουδήποτε αλλού, αλλά και η εφαρμογή πολιτικών ενίσχυσης της διαφάνειας και της λογοδοσίας, αποτελούν βασικές προτεραιότητες. Αυτές δυστυχώς, βρίσκονται σε πλήρη αντίθεση προς τις εφαρμοζόμενες, από την Κυβέρνηση της Νέας Δημοκρατίας, πολιτικές. Θα έλεγα μάλιστα, ότι εμποδίζουν τις δουλειές -τις μπίζνες- που έχει ανοίξει η Κυβέρνηση με συγκεκριμένα επιχειρηματικά συμφέροντα ολίγων, ισχυρών και ημετέρων.

Όσοι έχουν επαφές με οποιονδήποτε φορέα, στο πλαίσιο της απασχόλησής τους ή της συνεργασίας τους, μ’ αυτόν είναι συχνά οι πρώτοι που διακριβώνουν, ανακαλύπτουν περιστατικά παρανομίας, αυθαιρεσίας και ως εκ τούτου βρίσκονται σε πλεονεκτική θέση να μπορούν να ενημερώσουν με στοιχεία τους αρμόδιους και να τα αντιμετωπίσουν. Οι μάρτυρες, οι πληροφοριοδότες δημοσίου συμφέροντος, άτομα που αναφέρουν είτε εντός του φορέα ή σε εξωτερική αρχή ή αποκαλύπτουν, στο κοινό πληροφορίες τις οποίες απέκτησαν στο πλαίσιο της απασχόλησης ή της συνεργασίας τους και αφορούν παράνομες αξιόποινες πράξεις ή αθέμιτες πρακτικές συμβάλλουν στην πρόληψη και στον εντοπισμό απειλής ή ζημιών για τον φορέα ή για το δημόσιο συμφέρον που υπό άλλες συνθήκες θα παρέμεναν στο σκοτάδι. Το whistleblowing έχει αναγνωριστεί διεθνώς ως εργαλείο καταπολέμησης της διαφθοράς. Στις Ηνωμένες Πολιτείες έχει κατοχυρωθεί θεσμικά. Σε ευρωπαϊκό και εθνικό επίπεδο η προστασία των μαρτύρων δημοσίου συμφέροντος είναι ανομοιογενής και κατακερματισμένη.

Έτσι οδηγήθηκε και η Ευρωπαϊκή Επιτροπή στην ψήφιση της οδηγίας που συζητούμε σήμερα. Η ενσωμάτωσή της στην ελληνική έννομη τάξη γίνεται με τρόπο ατελή, θα έλεγα κολοβό, δεδομένου ότι δεν αξιοποιείται η δυνατότητα που δίδεται από την οδηγία στα κράτη-μέλη να επεκτείνουν την προστασία τους για παραβιάσεις και του Εθνικού Δικαίου και όχι μόνο του ενωσιακού. Με αυτόν τον τρόπο περιορίζεται η προστασία στα πρόσωπα που αναφέρουν ή αποκαλύπτουν παραβιάσεις του ενωσιακού δικαίου σε συγκεκριμένους τομείς, σε παραβιάσεις που θίγουν τα οικονομικά συμφέροντα της Ευρωπαϊκής Ένωσης.

Επομένως, πρέπει να υπάρξει μέριμνα ώστε να επεκταθεί το αντικειμενικό πεδίο εφαρμογής της οδηγίας και στις παραβιάσεις του εθνικού δικαίου, να επεκταθεί η προστασία της οδηγίας και στις ανώνυμες αναφορές, να επιτευχθεί στο μέγιστο δυνατό βαθμό η προστασία των εργαζομένων και των λοιπών προσώπων στα οποία αφορά η οδηγία από αντίποινα και εκδικητικές συμπεριφορές και να εμπεδωθεί ο ρόλος της κοινωνίας των πολιτών ως παρόχων ανεξάρτητης αντικειμενικής πληροφόρησης. Η μη επέκταση της προστασίας και σε παραβάσεις του Εθνικού Δικαίου που προκαλούν ζημιές και θίγουν το δημόσιο συμφέρον ενέχει ανισότητα, που μπορεί να δημιουργήσει προβλήματα στην πρακτική εφαρμογή του συγκεκριμένου μέτρου, της συγκεκριμένης πρόβλεψης, ρύθμισης της οδηγίας έτσι όπως εισάγεται στην ελληνική έννομη τάξη.

Ακόμη όμως και η προστασία που προβλέπεται για όσους αναφέρουν παραβιάσεις είναι ατελής, διότι δεν προβλέπονται οικονομικά κίνητρα. Προβλέπεται μόνον η απαγόρευση αντιποίνων, δηλαδή η προστασία από τυχόν τιμωρία, λόγω των αποκαλύψεων. Σημαντικό και ουσιαστικό ζήτημα επιπλέον, αποτελεί ο περιορισμός του χρόνου προστασίας της ταυτότητας των μαρτύρων δημοσίου συμφέροντος και αυτό έρχεται σε αντίθεση με όσα προβλέπονται στην οδηγία, στο πλαίσιο της οποίας δεν υφίσταται χρονικός περιορισμός.

Στο νομοσχέδιο προβλέπονται μόνον κυρώσεις για φυσικά πρόσωπα, σε αντίθεση με όσα ορίζονται στο αντίστοιχο άρθρο στην οδηγία, όπου αναφέρεται ότι τα κράτη-μέλη προβλέπουν αποτελεσματικές, αναλογικές και αποτρεπτικές κυρώσεις, οι οποίες εφαρμόζονται σε φυσικά και νομικά πρόσωπα. Η μη προσθήκη των νομικών προσώπων, για την επιβολή των κυρώσεων, ευνοεί τις μεγάλες εταιρείες και τους ομίλους εταιρειών, όπου φαινόμενα παραβίασης της νομιμότητας, φαινόμενα διαφθοράς, «δίνουν και παίρνουν» αφού τις αποκλείει από την επιβολή των κυρώσεων.

Γιατί άραγε το κάνετε, κύριε Υπουργέ;

Η συζήτηση του νομοσχεδίου διεξάγεται μέσω ενός σκανδάλου τεραστίων διαστάσεων, του σκανδάλου των υποκλοπών, το οποίο έχει τραυματίσει το κράτος δικαίου και τη λειτουργία της ίδιας της δημοκρατίας. Παρακολουθούνται πολιτικοί, δημοσιογράφοι, επιχειρηματίες. Αυτό το σκάνδαλο, το σκάνδαλο των υποκλοπών, συνοδεύεται και από ένα άλλο, αυτό της συγκάλυψης με την επίκληση του απορρήτου, που σημαίνει ότι δεν υφίσταται ουσιαστική πρόθεση της Κυβέρνησης να διαλευκάνει το ζήτημα των παράνομων παρακολουθήσεων και της χρήσης παράνομου λογισμικού. Ακόμη και στην PEGA, την αρμόδια επιτροπή του Ευρωκοινοβουλίου, δεν εδόθησαν πληροφορίες για την υπόθεση. Το αναφέρει η PEGA στην προσωρινή έκθεση που υπέβαλε.

Και ας μην λησμονείτε, κύριοι της Κυβέρνησης, ότι χαρακτηρίζατε κουκουλοφόρους τους προστατευόμενους μάρτυρες στην υπόθεση της «NOVARTIS», αμφισβητώντας ευθέως την αξιοπιστία τους. Εξελίχθηκε εκεί ένας -θα έλεγα- ασύμμετρος πόλεμος λάσπης, απειλών, αγωγών και μηνύσεων εναντίον των μαρτύρων, προκειμένου να καμφθεί το φρόνημά τους και «να αναγκαστούν να πάρουν πίσω» όσα είχαν καταθέσει.

Εν κατακλείδι, οι μάρτυρες δημοσίου συμφέροντος είναι ιδιαιτέρως σημαντικοί, όπως άλλωστε έχει αποδειχθεί στην πράξη. Παρ’ ότι βρέθηκαν αντιμέτωποι με τις ισχυρότερες δυνάμεις του πλανήτη -αναφέρθηκαν παραδείγματα από τον εισηγητή μας- δεν δείλιασαν, αλλά τόλμησαν, είχαν καθοριστική συμβολή στην αποκάλυψη βαρβαροτήτων, παρανομιών και αθέμιτων πρακτικών και συνέβαλαν σε αρκετές περιπτώσεις καθοριστικά σε αυτό που είναι διαρκές ζητούμενο, στη διαφάνεια και τη δικαιοσύνη. Γι’ αυτό ένα κράτος δικαίου τούς οφείλει την προσήκουσα προστασία από πράξεις αντεκδίκησης. Αυτή την προστασία έχει θεσμοθετήσει ή προσπαθεί να θεσμοθετήσει η Ευρώπη και οφείλει να εισαγάγει στην εθνική έννομη τάξη και η χώρα μας.

Κύριοι της Κυβέρνησης, δυστυχώς, δεν το πράττετε με τις ρυθμίσεις του νομοσχεδίου, με τις οποίες μάλιστα υπονομεύετε την προστασία που υποτίθεται ότι θεσμοθετείτε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Παπαηλιού.

Τον λόγο έχει τώρα η κ. Αγγελική Αδαμοπούλου, ανεξάρτητη Βουλευτής.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά από περίπου δυόμισι χρόνια νομοπαρασκευαστικής διαδικασίας, μετά από ένα πολύμηνο και εξαιρετικά ύποπτο κρυφτούλι με ανεκπλήρωτες υποσχέσεις του Υπουργείου Δικαιοσύνης προς το Ευρωπαϊκό Κοινοβούλιο, το οποίο πραγματικά διέσυρε διεθνώς τη χώρα μας, θα περιμέναμε, κύριε Υπουργέ, ένα πληρέστερο, καλύτερο και πιο άρτιο νομοσχέδιο σε σχέση με αυτό το οποίο φέρατε.

Θα περιμέναμε, επίσης, ένα πιο συγκροτημένο νομοσχέδιο το οποίο θα κωδικοποιούσε διάσπαρτες διατάξεις σε σχέση με την προστασία των μαρτύρων δημοσίου συμφέροντος, το οποίο θα προσέγγιζε με έναν πιο συγκροτημένο, πιο λειτουργικό και συνεκτικό τρόπο το συγκεκριμένο ζήτημα, αξιοποιώντας και τη διεθνή και την εγχώρια εμπειρία, αξιοποιώντας τις μελέτες τις οποίες έχουμε χρυσοπληρώσει κυριολεκτικά στις διάφορες τεχνικές βοήθειες και τελικά αυτό το οποίο βλέπουμε είναι μία πρόχειρη και εκπρόθεσμη ενσωμάτωση ευρωπαϊκής οδηγίας, η οποία προφανώς γίνεται προσχηματικά μόνο και μόνο για να μην διασύρεται η χώρα μας από τις παραλείψεις της ίδιας της Κυβέρνησης.

Κι ενώ το νομοσχέδιο αυτό υποτίθεται ότι σχετίζεται και αναφέρεται στους μάρτυρες δημοσίου συμφέροντος, τελικά περιορίζει πάρα πολύ το πεδίο εφαρμογής του αφού αφορά κυρίως στις παραβιάσεις του ενωσιακού δικαίου.

Και βέβαια, κυρίες και κύριοι της Κυβέρνησης, θα περιμέναμε μία πιο έντιμη και θαρραλέα αυτοκριτική εκ μέρους σας, διότι όταν βγαίνετε να μας πείτε ότι υπερασπίζεστε έναν θεσμό τον οποίο έχετε κουρελιάσει κυριολεκτικά όλα αυτά τα χρόνια, θεωρούμε ότι αυτό είναι υποκρισία. Και το λέω αυτό διότι τόσα χρόνια, εσείς της Κυβέρνησης είστε που τους μάρτυρες τους αποκαλείτε κουκουλοφόρους, τους αποκαλείτε συμμορίτες, τους αποκαλείτε καθάρματα και τους απειλείτε κατά συρροή από το ίδιο το Βήμα της Βουλής. Άρα, γιατί να θεωρήσουμε ότι είναι αγαθές οι προθέσεις σας για την προστασία του δημοσίου συμφέροντος, το οποίο ταυτίζετε με τις τσέπες ημετέρων, με την ιδιοκτησιακή λογική σας για τη χώρα και τα κρατικά ταμεία και πολύ περισσότερο γιατί να πιστέψουμε ότι θέλετε να πατάξετε τη διαφθορά και να προωθήσετε τη δικαιοσύνη όταν το οποιοδήποτε σκάνδαλο το οποίο βγαίνει στη δημοσιότητα εσείς φροντίζετε να το βαφτίζετε σκευωρία.

Πάμε τώρα στο νομοσχέδιο για να δούμε πώς μπορούμε να το περισώσουμε γιατί από τα «ψεύτικα τα λόγια τα γαλάζια» έχουμε χορτάσει.

Από τις πρώτες διατάξεις του νομοσχεδίου αποτυπώνονται ουσιαστικές ελλείψεις, πρώτα από όλα στο θέμα του πεδίου εφαρμογής το οποίο, όπως είπα, αφορά μόνο στις παραβιάσεις του ενωσιακού δικαίου ενώ δεν περιλαμβάνει αυτές του Εθνικού Δικαίου.

Θα μου πείτε, κύριε Υπουργέ, ότι αυτό δεν το λέει η οδηγία, όμως, η οδηγία θέτει τα ελάχιστα και έχετε κάθε δυνατότητα, δηλαδή δεν εμποδίζεστε, δεν υπάρχει κάποια απαγόρευση, να κάνετε επέκταση του πεδίου εφαρμογής. Αν, δηλαδή, συμπεριλαμβάνατε μαζί με τα εγκλήματα διαφθοράς, όπως είναι η απάτη και η υπεξαίρεση κατά του δημοσίου, όπως είναι η απιστία και η δωροδοκία υπαλλήλων και αξιωματούχων και άλλα φαινόμενα παθογένειας, τα οποία ταλανίζουν τον Έλληνα πολίτη, όπως είναι οι επανειλημμένες κακοδικίες, οι δόλιες διοικητικές πρακτικές, φαινόμενα τα οποία -επαναλαμβάνω- είναι πολύ συχνά στην ελληνική πραγματικότητα και άπτονται εννοείται του δημοσίου συμφέροντος, τότε θα μπορούσαμε να μιλάμε για ένα στοιχειώδες νομοσχέδιο. Και δεν μιλάω για αποτελεσματικό, διότι η αποτελεσματικότητα θα φανεί στην πράξη. Ως γνωστόν η θεωρία από την πράξη στην Ελλάδα απέχει πάρα πολύ. Δεν είναι η ψήφιση, αλλά η εφαρμογή των διατάξεων, που έχει πολύ μεγάλο πρόβλημα στη χώρα μας.

Άλλες ελλείψεις που βλέπουμε: Κατ’ αρχάς, διερωτόμαστε αν προβλέπονται οι ανώνυμες αναφορές. Ποιο είναι το ύψος του απειλούμενου προστίμου; Ποια είναι η διαδικασία επιβολής του; Ποια είναι η δυνατότητα προσφυγής κατά του καταλογισμού; Ποιος είναι ο ακριβής χρόνος προστασίας των μαρτύρων δημοσίου συμφέροντος, της ταυτότητάς τους δηλαδή, διότι αν περάσουν δύο χρόνια -όπως, πολύ σωστά, είπε ο κ. Λάππας- και αρθεί η προστασία, απειλείται και ο ίδιος, αλλά απειλείται και η οικογένεια του ολόκληρη. Επίσης, ποιο είναι το εύλογο χρονικό διάστημα εντός του οποίου θα πρέπει να γίνει η προσωπική συνάντηση με τον σύμβουλο ακεραιότητας για να μην αποσβεστεί το δικαίωμα;

Άλλες σοβαρές ελλείψεις εντοπίζονται με την αδυναμία πρόσβασης του μάρτυρα στο περιεχόμενο των πρακτικών, προκειμένου να επιβεβαιώσει ότι οι ίδιες οι προφορικές καταθέσεις του είναι αυτές που έχει δώσει και δεν είναι αλλοιωμένες, για να μπορεί να τις επικυρώσει ή να τις διορθώσει. Είναι η επιβολή κυρώσεων κατά νομικών προσώπων. Η οδηγία προβλέπει και κατά φυσικών και κατά νομικών προσώπων.

Μας είπατε, κύριε Υπουργέ, ότι αυτό θα το διορθώσετε με υπουργική απόφαση, αλλά όταν δεν υπάρχει έρεισμα στον νόμο που να δίνει την εξουσιοδότηση για την υπουργική απόφαση, αυτή η υπουργική απόφαση δεν θα παράγει έννομα αποτελέσματα. Είναι βάσει του Συντάγματος που προβλέπεται αυτή η εξουσιοδότηση του νόμου. Επίσης, άλλη έλλειψη είναι η ελλιπής θωράκιση της κοινωνίας των πολιτών και των δημοσιογράφων, στους οποίους καταφεύγουν πολύ συχνά οι ίδιοι οι μάρτυρες.

Λίαν προβληματικό ζήτημα είναι το ζήτημα της εξουσίας που παρέχεται στους διάφορους υπαλλήλους και στην Εθνική Αρχή Διαφάνειας να κρίνουν, λέει, αυτοί κατά τη διακριτική τους ευχέρεια ποιες υποθέσεις θα διεκπεραιώσουν με συνοπτικές διαδικασίες, αν κρίνουν ότι δεν προκαλούν αποχρώσες ενδείξεις παραβίασης του ενωσιακού δικαίου ή αφορούν δικαιώματα ήσσονος, κατά την κρίση τους, σημασίας, οπότε να θέτουν στο αρχείο τις υποθέσεις. Άρα, τους δίνετε δικαιοδοτική αρμοδιότητα, δηλαδή αρμοδιότητες του εισαγγελέα.

Και έρχεται η ίδια η Ένωση Εισαγγελέων, διά της γενικής γραμματέως, και πολύ εύλογα σας λέει ότι, επειδή οι πράξεις αυτές έχουν ποινικό χαρακτήρα, θα πρέπει ο τελικός αποδέκτης να είναι ο εισαγγελέας και να έχει τον πρώτο και τον τελευταίο λόγο εννοείται στο αν οι καταγγελίες χρήζουν ποινικών διώξεων ή αρχειοθέτησης.

Επίσης, θέλω να αναφερθώ στο άρθρο 23 και θα είμαι σύντομη γιατί δεν έχω χρόνο. Στο άρθρο 23 προβλέπονται πιο αυστηρές κυρώσεις, δηλαδή το πλαίσιο των ποινών, σε βάρος των μαρτύρων έναντι των καταγγελλόμενων που παρεμποδίζουν τη διαδικασία και αυτό είναι παράλογο.

Και τελειώνω την παρέμβασή μου με το άρθρο 26 για τους απλήρωτους δικηγόρους που παρέχουν υπηρεσίες νομικής βοήθειας. Μιλάμε για σαράντα χιλιάδες εκκρεμείς υποθέσεις. Έχετε τέσσερα χρόνια αμελήσει να τις διεκπεραιώσετε και να γίνει εκκαθάριση. Έρχεστε τώρα με την εξαγγελία μιας κοινής υπουργικής απόφασης να μας δείξετε ότι, τάχα μου, νοιάζεστε για τους δικηγόρους όταν μετά από την υπουργική απόφαση θα ακολουθήσει ένας κυκεώνας χρονοβόρων διαδικασιών, προκειμένου να γίνουν οι εκκαθαρίσεις και οι πληρωμές.

Με λίγα λόγια, λοιπόν -και τελειώνω με αυτό- παρατείνετε νομοθετικά τον πολυετή εμπαιγμό αυτής της κατηγορίας ελεύθερων επαγγελματιών, που είναι πολύπαθη κατηγορία. Έχουν κλείσει δικηγορικά γραφεία, γιατί τους θέλετε υπαλλήλους των εισπρακτικών funds ή να δουλεύουν στα δικηγορικά γραφεία με μισθούς πείνας. Τους θυμάστε, λοιπόν, τότε όταν είναι να τους επιβάλλετε χαράτσια με τις αυξήσεις ασφαλιστικών εισφορών ή όταν είναι να τους κοροϊδέψετε με τα «σκόιλ ελικικού». Κάντε κάτι για αυτή την κατηγορία, διότι τα αποτελέσματα της αμέλειας και της αδιαφορίας σας θα τα δείτε όταν έρθει η ώρα της κάλπης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τέσσερις εκπαιδευτικοί συνοδοί τους από το 4ο Γυμνάσιο Κορίνθου, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Κωνσταντίνος Μαραβέγιας από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Είναι παρήγορο που ξανάρχονται παιδιά σε αυτή την Αίθουσα.

Κυρίες και κύριοι συνάδελφοι, ζούμε την εποχή των fake news, των ψευδών ειδήσεων και ιδιαίτερα των ψευδών καταγγελιών που πολύ συχνά πλέον, δυστυχώς, απασχολούν την επικαιρότητα.

Και αναπόφευκτα ο ΣΥΡΙΖΑ δείχνει να καταφεύγει όλο και περισσότερο σε αυτές, βλέποντας το τρένο των εκλογών να έρχεται και ταυτόχρονα συνειδητοποιώντας πως αυτό το ίδιο τρένο θα τον αφήσει πάλι πίσω. Είναι λογικό ο κ. Τσίπρας να απελπίζεται εξού και όλες αυτές οι γελοιότητες περί τηλεφωνικών παρακολουθήσεων Υπουργών με εντολή δήθεν του ίδιου του Πρωθυπουργού.

Μα κανείς απ’ όσους κάθονται και φαντασιώνονται τέτοιες ιστορίες δεν σκέφτηκε πόσο γελοίες μπορούν να είναι αυτές οι καταγγελίες; Είναι ποτέ δυνατόν ο ίδιος ο Πρωθυπουργός να ζητά την υποκλοπή κυβερνητικών συνδιαλέξεων από κάποιους τρίτους, γνωστούς ιδιώτες κατά τον ΣΥΡΙΖΑ, οι οποίοι όμως έτσι θα μάθαιναν και τι λέει ο Πρωθυπουργός ο ίδιος με τους Υπουργούς του; Και σε ποιο λογικό μυαλό στέκει να έχει δώσει εντολή ο ίδιος ο Κυριάκος Μητσοτάκης στο όποιο κέντρο μπορεί να χειρίζεται το «Predator» και να κατασκοπεύει και τον εαυτό του;

Αν αυτές οι καταγγελίες δεν ήταν υπονομευτικές για τη χώρα θα μπορούσαμε απλά να γελάσουμε με τους σκευωρούς που στην κυριολεξία λένε ό,τι τους κατέβει, αρκεί βέβαια ταυτόχρονα να συνοδεύεται αυτό το ό,τι τους κατέβει με εξωφρενικούς τίτλους. Θύμα αυτής της άθλιας πρακτικής έπεσε πρόσφατα και ο ίδιος ο αξιότιμος Υπουργός Δικαιοσύνης τη σύζυγο του οποίου προσπάθησαν να εμπλέξουν οι συκοφάντες σε ανύπαρκτη επιχειρηματική σύμπραξη διαχείρισης κόκκινων δανείων. Και ο ομίλων, όμως, είχε την τύχη να γίνει πρόσφατα στόχος της Αξιωματικής Αντιπολίτευσης και καταγγέλθηκα για ανύπαρκτη είσπραξη κρατικής επιδότησης από την οικογένεια μου και αυτό ενώ τα στελέχη της Αξιωματικής Αντιπολίτευσης γνώριζαν άριστα ότι δεν πήρα ποτέ ούτε η σύζυγός μου ούτε εγώ έστω 1 ευρώ από το δημόσιο ταμείο. Και όμως οι ψευδείς καταγγελίες συνεχίστηκαν μέχρις ότου αναγκάστηκα να προσφύγω στη δικαιοσύνη, η οποία τελικά και θα κρίνει και τους δικούς μου συκοφάντες, αλλά και όλες τις υποθέσεις fake news της επικαιρότητας.

Μέσα στον ορυμαγδό, όμως, των ψευδών καταγγελιών που κατασκευάζει ο ΣΥΡΙΖΑ δεν πρέπει να ξεχνάμε ότι υπήρχαν και πραγματικά σκάνδαλα που περιλαμβάνουν διασπάθιση κοινοτικού χρήματος. Και αυτό ακριβώς είναι το αντικείμενο του νομοσχεδίου που συζητάμε σήμερα, η δημιουργία ενός πλαισίου αποκάλυψης παραβιάσεων του Ενωσιακού Δικαίου και πάταξης φαινομένων απάτης σε βάρος της Ευρωπαϊκής Ένωσης. Δημιουργείται, λοιπόν, ένα σύστημα υποδοχής και αξιολόγησης πληροφοριών προερχόμενο από πληροφοριοδότες, οι οποίοι μπορούν να αναβαθμιστούν σε μάρτυρες δημοσίου συμφέροντος όταν συμβάλλουν καθοριστικά στην αποκάλυψη και πρόληψη τέτοιων συμπεριφορών.

Για την προστασία ανθρώπων, οι οποίοι στο πλαίσιο των εργασιακών δραστηριοτήτων τους διαπιστώνουν παραβιάσεις του Ενωσιακού Δικαίου σε σημαντικούς τομείς, εισάγονται πρόνοιες όπως η διασφάλιση των προσωπικών δεδομένων όλων των εμπλεκομένων. Ειδικά για τους αναφέροντες προβλέπεται ως κανόνας η μη αποκάλυψη των στοιχείων της ταυτότητάς τους εκτός αν παρασχεθεί από τον ίδιο τον ενδιαφερόμενο η συγκατάθεση. Επίσης, απαγορεύονται τα κάθε μορφής αντίποινα σε βάρος του αναφέροντος είτε αυτά προέρχονται από τον εργοδότη είτε από τρίτους. Εκτός των εργασιακών αντιποίνων απαγορεύεται επιπλέον και κάθε βλαπτική ενέργεια σε βάρος του αναφέροντος στο οικογενειακό ή κοινωνικό του περιβάλλον που σχετίζεται με την αναφορά.

Προβλέπεται, μάλιστα, δικαίωμα αποζημίωσης των αναφερόντων και νομικής ψυχολογικής στήριξης τους από την πολιτεία με ταυτόχρονη άρση της ευθύνης του αναφέροντος για τυχόν παραβίαση διατάξεων του Ποινικού, Διοικητικού ή Αστικού Δικαίου, οι οποίες να εμποδίζουν την επικοινωνία του με τις αρχές.

Κύριε Υπουργέ, θα ήθελα να θυμίσω ότι δυστυχώς επί ΣΥΡΙΖΑ - ΑΝΕΛ είχαμε τέτοια φαινόμενα, τα οποία δεν ερευνήθηκαν πλήρως από τις ελληνικές αρχές και χαρακτηριστική περίπτωση είναι οι μαζικές αναθέσεις της σίτισης μεταναστών που είχε αναλάβει τότε το Υπουργείο Εθνικής Άμυνας. Διαπιστώσαμε ότι έπρεπε τελικά στη χώρα να έρθει η OLAF, το αντίστοιχο του ΣΔΟΕ της Ευρωπαϊκής Ένωσης, προκειμένου να ξεκινήσει κάποια έρευνα.

Και μιας και είμαστε στο θέμα των παραβιάσεων του Ενωσιακού Δικαίου οφείλω να επισημάνω μια ακόμα ψεύτικη καταγγελία που πρόσφατα ανακυκλώθηκε -από ποιον άλλο- από τον ΣΥΡΙΖΑ αυτή τη φορά όχι μόνο σε βάρος της Νέας Δημοκρατίας, της Κυβέρνησης, αλλά εις βάρος της ίδιας της χώρας. Βγήκε, λοιπόν, ο ΣΥΡΙΖΑ και ανακοίνωσε πως η OLAF, το ευρωπαϊκό ΣΔΟΕ, λοιπόν, που σας έλεγα προηγουμένως, δήθεν εξέδωσε πόρισμα που αποκαλύπτει παράνομες επαναπροωθήσεις μεταναστών από το Λιμενικό τα λεγόμενα pushbacks. Με άλλα λόγια ο ΣΥΡΙΖΑ ξαναπλάσαρε τα γνωστά του fake news, εμπλέκοντας αυτή τη φορά την OLAF, μια υπηρεσία εξ ορισμού άσχετη με επιχειρησιακά θέματα, σε δήθεν διαπιστώσεις παραβιάσεων ανθρωπίνων δικαιωμάτων. Μέχρι που ήρθε η εκπρόσωπος Τύπου της ίδιας της OLAF και διέψευσε επίσημα ότι έγινε οποιοσδήποτε τέτοιος έλεγχος πολύ δε περισσότερο με τα συκοφαντικά συμπεράσματα που διαδίδει ο ΣΥΡΙΖΑ σε βάρος της Ελλάδας.

Τελικά η Αξιωματική Αντιπολίτευση παράγει μάλλον περισσότερα ψέματα απ’ όσα μπορεί να καταναλώσει. Το ερώτημα, όμως, είναι: Πείθουν αυτές οι απόπειρες δυσφήμισης τους πολλούς; Και η απάντηση είναι ένα ξεκάθαρο όχι και τη δίνουν επί χρόνια όλες οι δημοσκοπήσεις χωρίς καμμία εξαίρεση, γεγονός πρωτοφανές στα μεταπολιτευτικά χρονικά. Και αυτό γιατί ο ίδιος Αρχηγός της Αξιωματικής Αντιπολίτευσης παραδέχεται πλέον ανοιχτά ότι δεν μπορεί να πείσει την πλειοψηφία των πολιτών όταν μιλάει για έλλειμμα αξιοπιστίας του ΣΥΡΙΖΑ απέναντι στην κοινωνία. Με άλλα λόγια ο ίδιος ο κ. Τσίπρας ομολογεί ότι δεν πείθει και δεν μπορεί να πείσει και αυτό γιατί πολύ απλά οι πολίτες αρνούνται πλέον να καταναλώσουν όλα αυτά τα fake news.

Κλείνω, κύριε Υπουργέ, και θα ήθελα να αναγνωρίσω τη δημόσια συνεισφορά σας σε ένα θέμα που απασχολεί αρκετές περιφέρειες και ειδικά τη Μαγνησία και μιλώ για την ανέγερση μεταξύ πολλών άλλων νέων υποδομών με τη μέθοδο ΣΔΙΤ και του Δικαστικού Μεγάρου Βόλου. Πρόκειται για ένα υπερσύγχρονο κτίριο που θα στεγάσει το Διοικητικό Πρωτοδικείο Βόλου, το Πρωτοδικείο, την Εισαγγελία, το Πταισματοδικείο και το Ειρηνοδικείο της πόλεως.

Είναι ιδιαίτερα σημαντικό πως πρόσφατα εντάξατε στο Τομεακό Πρόγραμμα Ανάπτυξης του Υπουργείου σας και αυτό το έργο μαζί με άλλα νέα δικαστικά μέγαρα σε ολόκληρη την κεντρική Ελλάδα. Πρόκειται για σύγχρονες υποδομές, τις οποίες ακόμα και ο πιο κακόπιστος δεν μπορεί παρά να αναγνωρίσει ως μια ακόμα μεταρρυθμιστική προσπάθεια της Νέας Δημοκρατίας στον χώρο της δικαιοσύνης, ως ένα ακόμα δείγμα σεβασμού στους λειτουργούς της, αλλά και στους πολίτες της ελληνικής περιφέρειας που έχουν και αυτοί δικαίωμα πρόσβασης στις καλύτερες δυνατές δημόσιες υπηρεσίες στεγασμένες σε χώρους που δεν θα έχουν πλέον τίποτα να ζηλέψουν σε πανευρωπαϊκό επίπεδο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ξανθόπουλος Θεόφιλος από το ΣΥΡΙΖΑ.

Ορίστε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητά η Εθνική Αντιπροσωπεία ένα πολυαναμενόμενο νομοσχέδιο, που έχει σχέση με την ενσωμάτωση κοινοτικής οδηγίας, η οποία ουσιαστικά ενισχύει το καθεστώς των προστατευόμενων μαρτύρων.

Είναι πολύ εντυπωσιακό το γεγονός ότι οι προστατευόμενοι μάρτυρες απασχόλησαν τη δημόσια συζήτηση όλο το περασμένο διάστημα και μάλιστα με χαρακτηρισμούς απαξιωτικούς που παραπέμπουν στις πιο μαύρες σελίδες της σύγχρονης ελληνικής ιστορίας -συζήτηση περί κουκουλοφόρων, περί καταδοτών κ.λπ.- και ευτυχώς υπήρξαν αποφάσεις του Αρείου Πάγου, οι οποίες περιφρούρησαν τη μυστικότητα της ταυτότητας των προστατευόμενων μαρτύρων και έτσι ολοκληρώθηκε μια διαδικασία και η φερεγγυότητα και η ακρίβεια των καταθέσεων συγκεκριμένων ανθρώπων δεν αμφισβητήθηκε.

Βεβαίως, αντιτείνει ο κύριος Υπουργός ότι αυτό αφορά άλλης τάξης πρόβλημα και δεν έχει σχέση με το ζητούμενο νομοσχέδιο. Όμως, κύριε Υπουργέ, το ζητούμενο νομοσχέδιο παρέχει στο άρθρο 4 τη δυνατότητα στην ελληνική έννομη τάξη να ενσωματώσει όλες τις διατάξεις γιατί ακριβώς ενισχύουν το θεσμό των προστατευόμενων μαρτύρων, κάτι το οποίο αποφεύγετε να κάνετε για τους δικούς σας λόγους και για τον λόγο αυτό βεβαίως είστε υπόλογοι και είστε δεκτικοί κριτικής.

Ξέρουμε ότι άλλο είναι το θεσμικό πλαίσιο, με βάση τον Ποινικό Κώδικα. Ξέρουμε ότι άλλο είναι το θεσμικό πλαίσιο με βάση την ενσωματούμενη οδηγία, αλλά είναι ρητή η δυνατότητα που σας παρέχει η οδηγία να επαυξήσετε το πλαίσιο προστασίας των προστατευόμενων μαρτύρων και στο εσωτερικό δίκαιο. Δεν το κάνετε. Δεν το κάνετε επικαλούμενοι ότι τώρα ενσωματώνουμε αμιγώς την οδηγία, ενώ η ίδια η οδηγία σας παρέχει τη δυνατότητα αυτή.

Σε ό,τι αφορά αυτή καθαυτή την οδηγία, η υπεράσπιση των αξιών ενός αληθινού κράτους δικαίου που δεν μένει στα προσχήματα αλλά επιβάλλει τη νομιμότητα την ισονομία και την ασφάλεια του δικαίου, ξεκινάει από την προστασία του δικαιώματος των πολιτών να αναφέρουν τις περιπτώσεις, κατά τις οποίες καταπατούνται αυτές οι αρχές.

Άρα η ασφάλεια και εμπιστευτικότητα των μαρτύρων δημοσίου συμφέροντος είναι η ασπίδα και το όπλο απέναντι στην αδιαφάνεια και σε κάθε μορφή αυθαιρεσίας των δημόσιων αρχών, αλλά και των ιδιωτικών συμφερόντων, καθώς αποτελούν την εμπροσθοφυλακή των κοινωνικών φορέων και των πολιτών που στηρίζουν τη λογοδοσία του κράτους, που επιθυμούν τη διαφάνεια στη λειτουργία των θεσμών και ουσιαστικά επιμένουν να μάχονται για την ενδυνάμωση της δημοκρατίας.

Καθώς οι αρχές του κράτους δικαίου πλήττονται και υπονομεύονται τα τελευταία χρόνια ακόμη και στις παραδοσιακές δημοκρατίες, η ουσιαστική, ισχυρή και διευρυμένη και διευρυμένη προστασία των μαρτύρων δημοσίου συμφέροντος αποτελεί το τελευταίο οχυρό απέναντι στην προσπάθεια που καταβάλλουν οι επιχειρηματικές και πολιτικές ελίτ να συνθλίψουν κάθε αντίθετη φωνή, κάθε φωνή κριτικής, κάθε φωνή αμφισβήτησης, για να επιβάλουν το μονοπώλιο των συμφερόντων τους.

Σε μια εποχή λοιπόν που αυτοί οι μάρτυρες λοιδορούνται δημόσια ως κουκουλοφόροι και οι τελευταίοι ανεξάρτητοι δημοσιογράφοι δέχονται απευθείας επιθέσεις και δυσβάστακτες αγωγές μέσω της πρακτικής slap, το νομικό πλαίσιο προστασίας των μαρτύρων που προτείνει το παρόν νομοσχέδιο είναι εμφανώς άτολμο, πίσω από τις ανάγκες και όφειλε να έχει δομηθεί με πιο ουσιαστικά μέτρα υπέρ των συγκεκριμένων μαρτύρων.

Ανέφερα και στην εισαγωγή μου ότι δεν καλύπτει παραβάσεις του Εθνικού Δικαίου, αλλά αρκείται στις παραβιάσεις του Ευρωπαϊκού Δικαίου. Δεν καλύπτει περιπτώσεις δημοσίου συμφέροντος, δεν καλύπτει δηλαδή ποινικά αδικήματα, περιπτώσεις διαφθοράς, απάτης, χρηματισμό δημόσιων λειτουργών, συγκάλυψης αδικημάτων, περιπτώσεις κακοδικίας, σύγκρουσης συμφερόντων και ουσιαστικά αφήνει ανοχύρωτους τους πολίτες σε μια πλειάδα αδικημάτων, τα οποία έχουν πολύ μεγάλη σχέση με αυτό που αποκαλούμε δημόσιο συμφέρον.

Κύριε Υπουργέ, ξέρετε πάρα πολύ καλά ότι στις κοινωνίες που ζούμε η συγκέντρωση επιχειρηματικής, οικονομικής και πολιτικής ισχύος σε πολύ λίγα κέντρα είναι κτηνώδης, είναι τερατώδης και αντιλαμβάνεστε ότι οι θεσμοί του κράτους δικαίου για να λειτουργήσουν θέλουν ενισχυτικές παρεμβάσεις, μία από τις οποίες είναι η δυνατότητα των πολιτών -οι οποίοι είναι ενδεχομένως και μέσα στους μηχανισμούς- όταν πληροφορηθούν, να μπορούν να αναδείξουν αυτές τις παραβιάσεις, χωρίς να κινδυνεύει ακόμη και η ίδια τους τη ζωή, πολύ περισσότερο των οικείων τους, των συγγενών τους, η προσωπική τους ελευθερία κ.λπ.. Σε αυτό το κομμάτι λοιπόν, το νομοσχέδιό σας μένει άτολμο και αδύναμο.

Ολοκληρώνεται ο χρόνος μου και θέλω να αναφερθώ σε ένα μείζον θέμα, το οποίο έθεσα και στη λειτουργία των επιτροπών. Αφορά το άρθρο 26 και τη νομική βοήθεια.

Θα αναγνωρίσω, κύριε Υπουργέ, ότι πρόκειται να κάνετε μια ακόμη προσπάθεια να επιλύσετε το ακανθώδες θέμα της καθυστέρησης της αμοιβής συναδέλφων, οι οποίοι έχουν να παίρνουν αμοιβές για υποθέσεις που δούλεψαν εδώ και τέσσερα περίπου χρόνια. Αθροίζονται και πολλαπλασιάζονται, δυστυχώς, οι υποθέσεις και δεν μπορούμε να κάνουμε μια ουσιαστική παρέμβαση. Κάνετε μία παρέμβαση, η οποία όμως εξαρτάται από το αν θα θελήσουν κάποιοι υπάλληλοι να μεταφερθούν στο ΤΑΧΔΙΚ και οι οποίοι θα διεκπεραιώσουν τις εκκρεμότητες αυτές. Εάν δεν δεχτούν οι υπάλληλοι, παραμένουμε στο ίδιο καθεστώς. Άρα χρειάζονται πιο γενναίες παρεμβάσεις.

Θα σας έλεγα όμως -και το καταθέτω δημόσια από του Βήματος της Βουλής- να λύσουμε το πρόβλημα από εδώ και μετά. Το περίφημο λοιπόν επιτελικό κράτος να πάρει μία πρωτοβουλία μέσω του Υπουργού Ψηφιακής Διακυβέρνησης και να δημιουργηθεί μία πλατφόρμα αποκλειστικά για τις περιπτώσεις νομικής βοήθειας. Ξέρετε, οι περιπτώσεις νομικής βοήθειας επειδή έχουν πολύ συγκεκριμένο τρόπο ανάθεσης και διεξαγωγής, τα έξοδά τους είναι φιξαρισμένα, είναι προομολογημένα με βάση τα γραμμάτια είσπραξης, δεν υπάρχει κανενός είδους απόκλιση από αυτά. Άρα θα μπορεί με μία ηλεκτρονική πλατφόρμα με την ανάθεση να μπαίνει ο δικηγόρος και με τη διαδικασία που θα έχει προβλέψει η πλατφόρμα να καταγράφει το γραμμάτιο είσπραξης και αυτομάτως το ΤΑΧΔΙΚ -ενδεχομένως το Υπουργείο Δικαιοσύνης- να μπορεί με τους κωδικούς που θα διαθέτει να επιμερίζει τα ποσά είτε στους ασφαλιστικούς οργανισμούς, είτε στους δικηγορικούς συλλόγους, είτε βεβαίως και στον λογαριασμό του ίδιου του δικηγόρου. Είναι η λύση να αντιμετωπίσουμε το πρόβλημα. Η μείωση των υφιστάμενων εκκρεμοτήτων θα βοηθήσει πάρα πολύ και κυρίως θα αναζωπυρώσει το ενδιαφέρον των συναδέλφων για τη νομική βοήθεια.

Και κλείνω με αυτό, κύριε Υπουργέ. Το πρόβλημα της νομικής βοήθειας δεν είναι λειτουργικό. Είναι ένα πρόβλημα κράτους δικαίου και κυρίως ευθύνης του κράτους απέναντι στις αδύναμες οικονομικά ομάδες. Είναι αδιανόητο στις σύγχρονες συνθήκες ο πολίτης να μην έχει τον συνήγορο που δικαιούται. Είναι ένα πρόβλημα του κράτους δικαίου και αυτό και είναι μια ευθύνη της κοινωνίας να μπορέσει να διασφαλίσει την απρόσκοπτη πρόσβαση των πολιτών στη δικαιοσύνη και πρωτίστως στην υπεράσπιση που τους αναλογεί.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Κωνσταντινίδη Ευστάθιο από τη Νέα Δημοκρατία.

Μέχρι να ετοιμαστεί το Βήμα, επιτρέψτε μου. Όπως βλέπετε και στις καταστάσεις που έχετε στα χέρια σας, υπολείπονται άλλοι τρεις ομιλητές για να ολοκληρωθεί ο κατάλογος. Μέχρι τώρα δεν έχουμε εικόνα ποιοι εκ των Κοινοβουλευτικών Εκπροσώπων επιθυμούν να παρέμβουν στο σημερινό νομοσχέδιο. Καλό θα ήταν να έρθει στο Προεδρείο η εικόνα για να μπορέσουμε να δρομολογήσουμε και τις ομιλίες των Κοινοβουλευτικών Εκπροσώπων.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για να καταλάβουμε λίγο τι αφορά η ενσωμάτωση της οδηγίας, η οποία σήμερα συζητείται στο εθνικό Κοινοβούλιο, δεν αφορά το δικαίωμα του κάθε Έλληνα πολίτη, δημοσίου υπαλλήλου ή και φυσικού προσώπου να προβαίνει σε μία καταγγελία ή σε μία αναφορά ενώπιον των αρμόδιων δικαστικών ή άλλων αρχών για μία παράνομη πράξη που τελείται είτε στον ιδιωτικό τομέα είτε στον δημόσιο τομέα.

Αφορά πρωτίστως τη δημιουργία εκείνων των μηχανισμών ούτως ώστε να αξιολογηθεί μία τέτοια καταγγελία, πέραν της δικαιοσύνης, πέραν των αστικών ή ποινικών δικαστηρίων, στην εσωτερική δηλαδή λειτουργία των εταιρειών του ιδιωτικού τομέα, αλλά και του δημόσιου τομέα. Έτσι, κατοχυρώνεται το δικαίωμα αυτού που αναφέρεται σε αυτά τα όργανα και καταγγέλλει μία τέτοια πράξη, ώστε να μην υποστεί πράξεις αντεκδίκησης.

Αυτός είναι ο πυρήνας, αυτή είναι η φιλοσοφία αυτής της διαδικασίας, αυτής της πρόβλεψης, η οποία, όπως είπαμε, εισάγεται με την ενσωμάτωση της οδηγίας 1937 του 2019 στην εσωτερική έννομη τάξη.

Θέλω τώρα να αναφέρω κάποιες αρχικές σκέψεις σε σχέση με την οδηγία αυτή και με το νομοθέτημα που την εισάγει. Η πρώτη αφορά στο γεγονός ότι η παραβίαση του Κοινοτικού Δικαίου, το αντικείμενο δηλαδή μιας τέτοιας καταγγελίας και κατ’ επέκταση της έρευνας την οποία θα προκαλέσει, όχι σπάνια μπορεί να έχει υπερεθνικό χαρακτήρα, να αναφέρεται δηλαδή σε οντότητες που δραστηριοποιούνται σε περισσότερες από μία χώρες, ενώ ο βάσιμος ή αβάσιμος χαρακτήρας της θα εγείρει πιθανότατα συναφείς ποινικές κυρώσεις, συνέπειες. Ίσως στην πράξη, εξαιτίας αυτών των γεγονότων, να εμφανιστούν κάποια λειτουργικά ζητήματα, προβλήματα που δεν ρυθμίζονται από τις διατάξεις του νόμου.

Πρακτικά δηλαδή, όταν ένας εργαζόμενος από την Ελλάδα καταγγείλει την ασφάλεια στη μεταφορά τροφίμων που καταλήγουν να είναι επικίνδυνα για τον καταναλωτή από μία ευρωπαϊκή αλυσίδα σουπερμάρκετ, ποιος εξωτερικός δίαυλος θα είναι αρμόδιος; Θα είναι αρμόδιος αυτός του τόπου της καταγγελίας ή θα είναι αρμόδιος ο εξωτερικός δίαυλος του τόπου παραγωγής ή διακίνησης των προϊόντων;

Ποιο πλαίσιο προστασίας θα εφαρμοστεί ενόψει του ότι η οδηγία θέτει τα minima στα ευρωπαϊκά κράτη; Θα εφαρμοστεί εκείνο του τόπου της εργασίας, του τόπου της έδρας της εταιρείας, του τόπου της προώθησης των προϊόντων; Ποια έννομη τάξη θα επιληφθεί των συναφών ποινικών διαστάσεων μιας τέτοιας καταγγελίας;

Προφανώς, δεν πρόκειται για αθεράπευτα ζητήματα ή κενά, ίσως όμως μία ενιαία ρύθμιση σε επίπεδο Ευρωπαϊκής Ένωσης θα οδηγούσε σε εξοικονόμηση πόρων, ενότητα ελέγχου και ομοιότητα του κυρωτικού πλαισίου.

Από την άλλη, όμως, αθεράπευτη είναι η αναντιστοιχία των αιτιάσεων και η στάση των κομμάτων της Αντιπολίτευσης, τα οποία κόμματα από τη μία εγκαλούν την Κυβέρνηση για ολιγωρία και καθυστέρηση, άρα είναι μία απαραίτητη ρύθμιση, και από την άλλη, τουλάχιστον σε πρώτο επίπεδο, στη συζήτηση στην αρμόδια επιτροπή επιφυλάσσονται.

Επίσης, δεν υπερψήφισαν, κύριε Υπουργέ, το νομοσχέδιο του Υπουργείου των Εσωτερικών για τον εσωτερικό έλεγχο και για τον αρμόδιο για την επεξεργασία τέτοιων καταγγελιών. Και εκεί, λοιπόν, τα κόμματα που σήμερα καλούν για επίσπευση και ταχύτητα δεν είχαν ψηφίσει τον σύμβουλο ακεραιότητας, ο οποίος είναι αναγκαίος και συνάπτεται ευθέως με τις ρυθμίσεις που εισάγονται με το συζητούμενο σχέδιο νόμου. Αυτό δείχνει μια έλλειψη νομοθετικού προσανατολισμού και μάλλον υπηρέτηση μικροπολιτικών. Σε δύο απολύτως, λοιπόν, συναφείς θεσμούς εμφανίζεται για μια ακόμη φορά μία διγλωσσία.

Ζήτημα όμως προκύπτει και σε σχέση με τις άλλες αιτιάσεις της αντιπολίτευσης, αναφορικά με το εύρος εφαρμογής. Ειπώθηκε από αυτό το Βήμα πολλές φορές ότι αφορά μόνο το Ενωσιακό Δίκαιο. Μα, το Ενωσιακό Δίκαιο δεν είναι Εθνικό Δίκαιο; Δεν έχουν ενσωματωθεί οι αναφερόμενες στο ίδιο το πλαίσιο του νόμου, δεν έχουν ενσωματωθεί στο εσωτερικό δίκαιο; Όλοι αυτοί δηλαδή οι κανονισμοί που αναφέρονται εδώ πέρα για τις μεταφορές, για τα τρόφιμα, για την προστασία των καταναλωτών, για τις ρυθμίσεις, για τον υγιή ανταγωνισμό, για την προστασία των εργαζομένων δεν αφορούν στο εσωτερικό δίκαιο;

Υπάρχει άλλωστε και συναφής πρόβλεψη στον Κώδικα της Ποινικής Δικονομίας. Γιατί ειπώθηκε ότι «για ζητήματα διαφθοράς δεν μπορούν να προσφεύγουν;». Υπάρχει και η προστασία των μαρτύρων που καταγγέλλουν τέτοιες πράξεις και είναι γνωστές οι πράξεις που προστατεύονται εκεί: Πράξεις εμπορίας ανθρώπων, διακίνηση μεταναστών, δωροληψία, δωροδοκία. Σας είναι γνωστά. Γιατί λέτε ότι δεν υπάρχουν;

Μήπως όμως είναι στενός ο κύκλος των προσώπων που προστατεύονται; Κάθε άλλο. Είναι ευρύτατος, και εκείνων που απειλούνται εφόσον τελέσουν αντίποινα, αλλά και της έννοιας των εργαζομένων. Δεν μένει ο νομοθέτης στη στενή έννοια της εργασιακής απασχόλησης. Τη διευρύνει απόλυτα. Πενήντα τέσσερις κατηγορίες, νομίζω, αναφέρει ο νόμος, πηγαίνει ακόμα και σε συναδέλφους και σε συγγενείς και σε εταιρείες που συνεργάζονται με την εταιρεία κατά της οποίας στρέφεται.

Ειπώθηκε, όμως, και κάτι άλλο εδώ και έχει αξία να το πούμε, ότι δήθεν αυτή η Κυβέρνηση, η σημερινή, είναι αντίθετη με την έννοια της προστασίας των μαρτύρων δημοσίου συμφέροντος. Γιατί ειπώθηκε αυτό; Γιατί σε μια άλλη περίπτωση, στην υπόθεση της «NOVARTIS», στράφηκε εναντίον τους.

Μα, δεν στράφηκε η Κυβέρνηση εναντίον των μαρτύρων της «NOVARTIS». Οι άνθρωποι οι οποίοι καταγγέλθηκαν από εκείνα τα πρόσωπα άσκησαν το νόμιμο δικαίωμά τους. Τι δηλαδή; Τους έκαναν μηνύσεις και αγωγές. Και εκεί ποια ήταν η στάση σας; Είπατε ότι «όχι, απόλυτη προστασία». Εκείνοι να προστατεύονται. Του θιγόμενου το δικαίωμα να μην προστατεύεται;

Και έρχεται, λοιπόν, τούτη η οδηγία και ανατρέπει αυτόν τον συλλογισμό και λέει ότι «όχι, όταν είναι προδήλως αβάσιμη, όταν δεν επαληθεύεται, έχει δικαίωμα έννομης προστασίας και εκείνος κατά του οποίου αναφέρεται ο εργαζόμενος». Άρα, λοιπόν, είναι μια ισορροπημένη ρύθμιση, ένας ισορροπημένος νόμος, καλύπτει το συνολικό πλαίσιο λειτουργίας αυτής της διαδικασίας.

Επίσης, είναι φιλεργατικός. Πρωτίστως, στοχεύει στην προστασία των δικαιωμάτων των εργαζομένων. Επισπεύδων Υπουργείο εν προκειμένω θα μπορούσε να είναι και το Υπουργείο Εργασίας, διότι προστατεύει και κατοχυρώνει τα δικαιώματα του κάθε πολίτη, του εργαζόμενου, αυτού που βρίσκεται σε μια ευάλωτη θέση να καταγγείλει μια παράνομη πράξη.

Πρόκειται, λοιπόν, για ένα νομοσχέδιο που προάγει τη δημοκρατία, που προάγει την διαφάνεια και που υπηρετεί τους κανόνες της νομιμότητας και του κράτους δικαίου. Και γι’ αυτό το υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Τρικάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Γκιόκας και στη συνέχεια, ο κ. Βιλιάρδος.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Το νομοσχέδιο που συζητάμε σήμερα ενσωματώνει την ευρω-ενωσιακή οδηγία, που καμμία σχέση δεν έχει με αυτό που διακηρύττει η Κυβέρνηση, με αυτό που λένε οι Βουλευτές της και με αυτό που λένε και τα άλλα κόμματα, σχεδόν όλα τα υπόλοιπα, ιδιαίτερα ο ΣΥΡΙΖΑ και το ΠΑΣΟΚ - ΚΙΝΑΛ, τα οποία στηρίζουν το συγκεκριμένο νομοσχέδιο και τη συγκεκριμένη οδηγία, ότι δήθεν δηλαδή προστατεύονται εργαζόμενοι ή άλλα πρόσωπα που κάνουν αναφορές για περιπτώσεις παραβιάσεων του Ενωσιακού Δικαίου.

Κατ’ αρχάς, θα πούμε τι σημαίνει «Δίκαιο της Ευρωπαϊκής Ένωσης» -να ξεκινήσουμε απ’ αυτό-, το οποίο δυστυχώς έχει ενσωματωθεί στο Ελληνικό Δίκαιο. Μιλάμε για εκείνο το δίκαιο το οποίο ευθύνεται για όλα όσα ζούμε σήμερα. Είναι αυτό το δίκαιο που ευθύνεται για την ενεργειακή φτώχεια. Είναι αυτό το δίκαιο που ευθύνεται για την επίθεση στα δικαιώματα των εργαζομένων. Είναι αυτό το δίκαιο που ευθύνεται για την καταστροφή του περιβάλλοντος, για την καταστροφή της δημόσιας υγείας, για όλα αυτά δηλαδή που αυτή την περίοδο βγάζουν στον δρόμο -και ευτυχώς που βγάζουν στον δρόμο- τους λαούς όλης της Ευρώπης, ανάμεσά τους και τον ελληνικό λαό, όπως απέδειξε και η χθεσινή μαζική και μαχητική συμμετοχή των εργαζομένων στην απεργία και τις απεργιακές συγκεντρώσεις σε όλη τη χώρα.

Το Ενωσιακό Δίκαιο, λοιπόν, ευθύνεται για όλα αυτά. Και είναι αυτό το δίκαιο που υποτίθεται προστατεύει η οδηγία και το νομοσχέδιο της Κυβέρνησης και το οποίο δίκαιο όλοι σας υπερασπίζεστε και το έχετε «σημαία». Είναι από τους βασικούς παράγοντες για τα δεινά των λαών και των εργαζομένων.

Γιατί άλλο ευθύνεται το δίκαιο της Ευρωπαϊκής Ένωσης; Ευθύνεται και για τα σκάνδαλα υποκλοπών και παρακολουθήσεων, γιατί είναι ακριβώς αυτή η νομοθεσία που είτε νομιμοποιεί τέτοιου είδους πρακτικές είτε συγκαλύπτει ακόμη και περιπτώσεις παρανομιών, όπου αυτές υπάρχουν.

Σε σχέση τώρα με το νομοσχέδιο και την οδηγία. Κατά τη γνώμη μας, διαμορφώνει ένα κλειστό σύστημα αναφορών με εσωτερικές και ελεγχόμενες διαδικασίες που θα φιλτράρουν και θα χειρίζονται επιλεκτικά υποθέσεις, ενώ άλλες υποθέσεις θα μπορούν κατά το δοκούν να τις κουκουλώνουν και να τις συγκαλύπτουν. Είναι, δηλαδή, μία οδηγία και ένα νομοσχέδιο στην οποία περισσεύει η υποκρισία, ή συγκάλυψη, όπως επίσης είναι μία οδηγία η οποία ανοίγει και πάρα πολύ επικίνδυνους δρόμους όπως έγινε και με τον θεσμό των προστατευόμενων μαρτύρων.

Αν και, κύριε Υπουργέ, αυτή η σύγχυση που γίνεται σήμερα, κατά τη γνώμη μου, δεν είναι τυχαία. Το ότι συγχέουν το σημερινό θεσμό των πληροφοριοδοτών με τον θεσμό των προστατευόμενων μαρτύρων δεν είναι το ίδιο πράγμα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Το έχω πει πάρα πολλές φορές.

**ΙΩΑΝΝΗΣ ΓΚΙΟΚΑΣ:** Γιατί αναφέρθηκε ο κύριος Βουλευτής της Νέας Δημοκρατίας ότι κατά κάποιο τρόπο θα γίνεται μια επιλογή για περιπτώσεις. Μα, μιλάμε για άλλον θεσμό. Είναι άλλος ο θεσμός της ποινικής δικονομίας των προστατευόμενων μαρτύρων και ο άλλος θεσμός αυτός των πληροφοριοδοτών.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Έτσι ακριβώς είναι.

**ΙΩΑΝΝΗΣ ΓΚΙΟΚΑΣ:** Για ποιο λόγο υπάρχει αυτή η σύγχυση; Υπάρχει για να δικαιολογήσετε τη στάση σας, και οι μεν και οι δε, σε σχέση με την υπόθεση «NOVARTIS». Γι’ αυτόν τον λόγο δημιουργείται αυτή η σύγχυση.

Από πού προκύπτει και πώς στοιχειοθετείται η κριτική του ΚΚΕ σε σχέση με το νομοσχέδιο.

Πρώτον, στο άρθρο 4 αναφέρεται ότι ο παρών νόμος καλύπτει, μεταξύ άλλων, τις περιπτώσεις παραβίασης και αντίστοιχα προστασίας όσων καταγγέλλουν για την προστασία της ιδιωτικής ζωής και των δεδομένων προσωπικού χαρακτήρα, καθώς και της ασφάλειας των συστημάτων δικτύων και πληροφοριών.

Η περίπτωση των υποκλοπών και των παρακολουθήσεων είναι κατ’ εξοχήν τέτοια περίπτωση. Μπορεί ένας υπάλληλος σε μια δημόσια υπηρεσία ή σε μια ιδιωτική εταιρεία, σε έναν πάροχο τηλεπικοινωνιών, να καταγγείλει τέτοια φαινόμενα και να τύχει της προνομιακής προστασίας προσώπων που επιφυλάσσει το σημερινό νομοσχέδιο; Η απάντηση είναι όχι, με βάση το ίδιο το γράμμα του νόμου. Όχι με βάση το πώς μπορούν να εντοπιστούν και να κουκουλώσουν τέτοια φαινόμενα οι υπεύθυνοι, αλλά με βάση το ίδιο το γράμμα του νόμου. Γιατί; Γιατί υπάρχει το άρθρο 5 που λέει ότι ο παρών νόμος δεν εφαρμόζεται για την προστασία προσώπων που αναφέρουν παραβιάσεις οι οποίες άπτονται ζητημάτων άμυνας και ασφάλειας. Μα, το σύνολο σχεδόν των παρακολουθήσεων όπου υπάρχει άρση απορρήτου επικοινωνιών και παραβίαση συστημάτων δικτύων και επικοινωνιών για τις οποίες δίνεται άδεια, δίνεται για λόγους άμυνας και ασφάλειας.

Άρα, εδώ θα μπορεί να παραβιάζεται και αυτή ακόμη η διάτρητη νομοθεσία σε σχέση με την προστασία του απορρήτου των επικοινωνιών κι αν αυτή η παραβίαση άπτεται ζητημάτων ασφάλειας ή άμυνας, δεν θα μπορεί κανείς να την καταγγείλει γιατί δεν θα έχουν καμμία απολύτως προστασία. Γι’ αυτό τον λόγο και σε ένα επόμενο άρθρο επιφυλάσσεται και ειδικό καθεστώς όσον αφορά όσους παραλαμβάνουν τέτοιες αναφορές στο πλαίσιο της ΕΥΠ, όπου εκεί υπάρχει πλήρως και απόλυτος έλεγχος γι’ αυτές τις υποθέσεις. Να, λοιπόν, γιατί μιλάμε για υποκρισία και μιλάμε και για συγκάλυψη.

Δεύτερο στοιχείο. Οι αναφορές θα γίνονται και θα παραλαμβάνονται από πρόσωπα εντός των ίδιων των φορέων του δημοσίου ή εντός των ίδιων των επιχειρήσεων που αναφέρονται ως παραβάτες του Ενωσιακού Δικαίου. Κι εμείς ρωτάμε το προφανές. Τι εγγυήσεις υπάρχουν ότι αυτές οι καταγγελίες θα τύχουν της ανάλογης αντιμετώπισης και θα ακολουθήσουν τον δρόμο που πρέπει και δεν θα θαφτούν, όταν τα πρόσωπα που θα χειριστούν αυτές τις καταγγελίες και αυτές τις αναφορές θα τελούν σε σχέση εξάρτησης πολύ πιθανόν από τους ίδιους τους παραβάτες. Θα αναφέρονται σε αυτούς δηλαδή. Τι εγγυήσεις υπάρχουν ότι θα τύχουν της σωστής αντιμετώπισης οι καταγγελίες, όταν απευθύνονται στην Εθνική Αρχή Διαφάνειας, όταν μιλάμε για έναν θεσμό που δημιουργήθηκε με τον νόμο για το επιτελικό κράτος και όχι μόνο δεν έχει εχέγγυα ανεξαρτησίας, όπως είπε ο εισηγητής της Νέας Δημοκρατίας, αλλά μιλάμε για έναν θεσμό ο οποίος είναι απόλυτα ελεγχόμενος από την ίδια την Κυβέρνηση. Τι σόι, λοιπόν, αναφορές και καταγγελίες μπορούν πραγματικά σοβαρά να σταθούν στο πλαίσιο τέτοιων ελέγχων; Και γιατί να μην μπορούν να τύχουν προστασίας κάποιος ή κάποια που απευθύνονται σε άλλες αρχές, εισαγγελικές, δικαστικές κ.λπ.; Να, λοιπόν, γιατί λέμε ότι φτιάχνετε ένα κλειστό σύστημα, ένα κλειστό κύκλωμα ελεγχόμενο, για το φιλτράρισμα και τη συγκάλυψη συγκεκριμένων υποθέσεων.

Τρίτο ζήτημα. Γιατί λέμε ο νόμος αυτός ανοίγει επικίνδυνους δρόμους. Δείτε το άρθρο 15 που αφορά την προστασία των δεδομένων προσωπικού χαρακτήρα. Τι λέει η παράγραφος 8; Λέει ότι ο υπεύθυνος επεξεργασίας σε περίπτωση παραβίασης των δεδομένων προσωπικού χαρακτήρα δεν προβαίνει σε ανακοίνωση της παραβίασης σύμφωνα με τον Γενικό Κανονισμό Προστασίας Δεδομένων προς το υποκείμενο των δεδομένων εφόσον αυτή η ανακοίνωση μπορεί να αποβεί επιζήμια για τους επιδιωκόμενους σκοπούς του παρόντος. Υπάρχει ενδεχομένως, για παράδειγμα, μια άδικη καταγγελία, ο ενδιαφερόμενος εναντίον του οποίου στρέφεται και του οποίου τα δεδομένα θα γίνονται φύλλο και φτερό, δεν θα το μαθαίνει καν ο ίδιος. Και πού παραπέμπει αυτό; Το είπε και η Μαρία Κομνηνάκα. Δεν θυμίζει αυτή την άθλια διάταξη να μπορεί κάποιος να παρακολουθείται χωρίς να μπορεί ποτέ να ενημερωθεί για τον λόγο της παρακολούθησής του; Αυτό που συζητούσαμε το προηγούμενο διάστημα. Είναι μία διάταξη την οποία την έφερε η Νέα Δημοκρατία, την ψήφισε το ΠΑΣΟΚ - ΚΙΝΑΛ και τη θυμήθηκε μόνο όταν αυτή η διάταξη στράφηκε εναντίον του Προέδρου του. Αυτό έγινε.

Και τελικά, για να πιάσω λίγο και το ζήτημα των ημερών, αν κάτι αποδεικνύουν όλες αυτές οι βρώμικες υποθέσεις που έρχονται στο φως της δημοσιότητας, με τις υποκλοπές, τις παρακολουθήσεις, αυτά που έχουμε δει, αυτά που μπορεί να δούμε στο μέλλον, πέρα από το προφανές ότι εδώ μιλάμε για ένα ξεκαθάρισμα επιχειρηματικών και πολιτικών λογαριασμών, αποκαλύπτουν και όλη αυτή τη βρώμικη και δυσώδη νομιμότητα την οποία διαμόρφωσαν όλες οι κυβερνήσεις και τη διαμόρφωσαν με την καθοδήγηση, με τις οδηγίες και με τους κανονισμούς της ίδιας της Ευρωπαϊκής Ένωσης.

Να σας πω ένα παράδειγμα. Μετά από πολύ καιρό ο ίδιος ο Πρωθυπουργός και ο Κυβερνητικός Εκπρόσωπος παραδέχθηκαν ότι τα λογισμικά αυτά παρακολούθησης κυκλοφορούν ευρέως, ότι υπάρχουν ιδιώτες, επιχειρηματίες, μυστικές υπηρεσίες που κάνουν χρήση αυτών των λογισμικών. Και τι είπε; Είπε ότι θα καταθέσουμε νόμο για να απαγορεύσουμε την εμπορία και διάθεση αυτών των λογισμικών στη χώρα. Μάλιστα, έναν τέτοιο όρο έβαλε και ο κ. Τσίπρας στο πλαίσιο των τεσσάρων προϋποθέσεων για το αδιάβλητο των εκλογών κ.λπ.. Τι δεν λέει, όμως, ούτε ο Μητσοτάκης ούτε ο Τσίπρας; Δεν λένε ότι η παραγωγή, εμπορία και διάθεση τέτοιων λογισμικών, τα είδη διπλής χρήσης, είναι επιτρεπτή με βάση τον ίδιο τον Κανονισμό της Ευρωπαϊκής Ένωσης 8212 του 2021 ο οποίος όχι μόνο υπάρχει, αλλά και υπερέχει των νόμων του Εθνικού Δικαίου. Ο κανονισμός, δηλαδή, είναι παραπάνω από τον νόμο που θα φτιάξει ο Μητσοτάκης και παραπάνω από τον νόμο τον οποίο ζητάει ο Τσίπρας. Και αυτό τον κανονισμό τον έχουν ψηφίσει στο Ευρωκοινοβούλιο όλα τα υπόλοιπα κόμματα πλην του ΚΚΕ. Να, λοιπόν, η υποκρισία. Κι ακόμη κι αν κάποια λογισμικά τύπου «Predator» απαγορευθούν, με βάση και την εισήγηση της «PEGA», θα λειτουργούν όλα τα υπόλοιπα, με ένα φύλλο συκής στην κυριολεξία.

Δεύτερο ζήτημα για την από κοινού ευθύνη που έχετε για τα ζητήματα αυτά. Το είχαμε πει και με αφορμή ένα προηγούμενο νομοσχέδιο. Υπάρχει το άρθρο 370Α του Ποινικού Κώδικα. Είναι το άρθρο εκείνο που τιμωρεί όποιον αθέμιτα παγιδεύει, παρεμβαίνει σε συσκευή, σύνδεση, δίκτυο, παροχής υπηρεσιών, σταθερής, κινητής τηλεφωνίας, συστήματος, υλικού ή λογισμικού και πάει λέγοντας.

Σύμφωνα με τον προηγούμενο Ποινικό Κώδικα πριν το 2019 αυτή η πράξη ήταν κακούργημα και τιμωρούνταν με κάθειρξη, προσέξτε, μέχρι δέκα έτη. Ήρθε ο ΣΥΡΙΖΑ και το έκανε πλημμέλημα με απλή φυλάκιση. Το άλλαξε αυτό η Νέα Δημοκρατία που κοκορομαχείτε εδώ για τις ευαισθησίες γύρω από τα προσωπικά δεδομένα και το απόρρητο των επικοινωνιών; Όχι, αυτό παραμένει! Δηλαδή όποιος υποκλέπτει, παρακολουθεί ,παρεμβαίνει σε δίκτυα αντιμετωπίζεται ως ένα απλό πλημμέλημα με ευθύνη όλων σας. Να λοιπόν η υποκρισία!

Και τέλος -και τελειώνω κύριε Πρόεδρε- ήθελα να κάνω μια αναφορά, αν και ξαναλέω δεν είναι ακριβώς το ίδιο πράγμα, σε σχέση με αυτούς τους μάρτυρες δημοσίου συμφέροντος. Το KKE είναι το μοναδικό κόμμα που είναι απόλυτα συνεπές και από θέση αρχής σε σχέση με αυτό τον θεσμό. Εμείς από την πρώτη στιγμή το καταψηφίσαμε εδώ και πάνω από δέκα χρόνια που έχει εισαχθεί στην έννομη τάξη και την ίδια στάση κρατάμε μέχρι σήμερα.

Η Νέα Δημοκρατία και το ΠΑΣΟΚ εισήγαγαν τον συγκεκριμένο θεσμό και μετά διαμαρτυρήθηκαν με αφορμή την υπόθεση «NOVARTIS» για αυτό που ψήφισαν! Ο δε ΣΥΡΙΖΑ το κατήγγειλε και το καταψήφισε τότε και μετά το έκανε σημαία. Και ακούμε επιχειρήματα εδώ από όλες τις πλευρές ότι λέει είναι ένας καλός θεσμός γιατί υπήρχε και στην αρχαία Αθήνα. Μα, είναι σοβαρά επιχειρήματα αυτά; Και από τον κ. Λάππα ακούσαμε αυτό το επιχείρημα και από έναν Βουλευτή της Νέας Δημοκρατίας. Είναι σοβαρό επιχείρημα ότι επειδή υπήρχε ο θεσμός του προστατευόμενου μάρτυρα στην αρχαία Αθήνα, πρέπει να υπάρχει και σήμερα; Και ο εξοστρακισμός υπήρχε στην αρχαία Αθήνα, να επαναφέρουμε και τον εξοστρακισμό! Και αυτά ακούγονται.

Εμείς τι λέμε και γιατί απορρίπτουμε τον θεσμό αυτό; Εμείς τον απορρίπτουμε γιατί πολύ απλά δεν έχουμε καμμία αυταπάτη, καμμία απολύτως αυταπάτη ότι μπορεί ένα άδικο, σάπιο και εκμεταλλευτικό κράτος να προστατέψει ανθρώπους εργαζόμενους, μάρτυρες κ.λπ., που στρέφονται εναντίον του ίδιου του κράτους και των μηχανισμών του ή στρέφονται εναντίον μεγάλων επιχειρήσεων που διαπλέκονται με το κράτος. Είναι ποτέ δυνατόν το κράτος να ενοχοποιήσει τον εαυτό του; Αυτό λέτε με αυτό τον περίφημο θεσμό των προστατευόμενων μαρτύρων, που το έχετε κάνει και σημαία δημοκρατίας. Αυτά που θα βγουν στην επιφάνεια θα είναι μόνο κάτι πάρα πολύ ελεγχόμενο, ό,τι βολεύει συγκεκριμένα συμφέροντα, συγκεκριμένους ανταγωνισμούς είτε ανάμεσα σε κράτη, είτε ανάμεσα σε εταιρείες, είτε υπέρ της μίας ή της άλλης πλευράς.

Και οι περιπτώσεις που αναφέρονται, οι υπαρκτές, όπως για παράδειγμα του Σνόουντεν του Ασάνζ που όντως με θάρρος κατήγγειλαν φαινόμενα, είναι απόδειξη υπέρ του επιχειρήματος του ΚΚΕ. Γιατί αυτοί οι άνθρωποι έμειναν απροστάτευτοι. Δεν προστατεύθηκαν από πουθενά. Στη φυλακή είναι ο ένας. Να λοιπόν η υποκρισία!

Γι’ αυτούς τους λόγους λοιπόν απορρίπτουμε και το νομοσχέδιο και την οδηγία κατ’ επέκταση. Για αυτούς τους λόγους απορρίπτουμε και όλη αυτή την επιχειρηματολογία που ακούμε, την παραπλανητική και ψευδεπίγραφη επί της ουσίας αντιπαράθεση ανάμεσα στη Νέα Δημοκρατία, τον ΣΥΡΙΖΑ και το ΠΑΣΟΚ - ΚΙΝΑΛ που συμφωνούν εν τέλει με αυτή τη στρατηγική και το Δίκαιο της Ευρωπαϊκής Ένωσης που ευθύνεται για όλα αυτά που ζούμε σήμερα.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Γκιόκα.

Πριν συνεχίσουμε έχω να κάνω μια ανακοίνωση προς το Σώμα. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού.

Τώρα πριν δώσω τον λόγο στον κ. Βιλιάρδο όπως είχα ανακοινώσει, ζήτησε τον λόγο ο Υπουργός Δικαιοσύνης ο κ. Τσιάρας για κάποιες νομοτεχνικές και αμέσως μετά θα πάρει τον λόγο ο κ. Τσακλόγλου για να αναπτύξει ένα άρθρο μιας υπουργικής τροπολογίας και μετά εσείς κύριε Βιλιάρδο.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, όντως ζήτησα να κατατεθούν οι νομοτεχνικές βελτιώσεις προκειμένου να είναι σε γνώση των συναδέλφων. Και μάλιστα θέλω να τονίσω τα τρία επιπλέον σημεία πέραν αυτών που έχουμε προαναγγείλει και στα οποία αναφέρθηκαν αρκετοί συνάδελφοι και τα οποία αλλάζουμε με τις νομοτεχνικές βελτιώσεις.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Στο άρθρο 11 του σχεδίου νόμου που ορίζεται η Εθνική Αρχή Διαφάνειας ως εξωτερικός δίαυλος αναφοράς συμπληρώνεται η δυνατότητα συνέχισης λειτουργίας συστημάτων αναφορών που ήδη λειτουργούν και προβλέπονται στην ενωσιακή νομοθεσία και βεβαίως αφορούν την Επιτροπή Ανταγωνισμού και άλλες αρχές.

Στο άρθρο 20 του σχεδίου νόμου με νομοτεχνική βελτίωση προσθέτουμε τη λέξη «πλήρη» -το είχαμε επισημάνει, το είχατε αναφέρει νομίζω κύριε Λάππα και εσείς- στην αποζημίωση που δικαιούνται που υπέστη αντίποινα, προκειμένου να καλύπτεται και από θετική ζημία του.

Και βεβαίως σε ό,τι αφορά την ευθύνη των νομικών προσώπων με το άρθρο 23, με τη νομοτεχνική βελτίωση καθιερώνεται η ευθύνη νομικών προσώπων για παραβάσεις του νόμου. Θα επιβάλλεται από τις αρμόδιες αρχές πρόστιμο ύψους από 10.000 έως 500.000 ευρώ ανάλογα με τη βαρύτητα της παραβίασης και τον βαθμό υπαιτιότητας. Και βεβαίως -το είχαμε πει και το επιβεβαιώνουμε- με κοινή απόφαση με τα συναρμόδια Υπουργεία Οικονομικών και Ανάπτυξης και Επενδύσεων θα καθοριστούν λεπτομέρειες για τις αρμόδιες αρχές και για τη διαδικασία ελέγχου σχετικά με την επιβολή των κυρώσεων. Παρακαλώ πολύ να μοιραστεί στους κυρίους συναδέλφους.

Ευχαριστώ, κύριε Πρόεδρε.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 164 – 165)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ κύριε Υπουργέ.

Τον λόγο έχει ο Υφυπουργός Εργασίας και Κοινωνικών Υποθέσεων κ. Τσακλόγλου, για τρία λεπτά για να υποστηρίξει το άρθρο 2 της τροπολογίας 1456.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Δεν είναι ακριβώς κοσμοϊστορικής σημασίας τροπολογία. Αναφέρεται στην αναδρομική παράταση της ισχύος των συμβάσεων καθαριότητας της περιφερειακής υπηρεσίας συντονισμού και υποστήριξης του e-ΕΦΚΑ για την Αττική. Με την προτεινόμενη ρύθμιση παρατείνεται η ισχύς των συμβάσεων παροχής υπηρεσιών καθαριότητας που έχει συνάψει η περιφερειακή υπηρεσία και η οποία έληξε στις 31 Οκτωβρίου του 2022. Η προτεινόμενη παράταση είναι αναγκαία λόγω του ότι δεν έχουν ολοκληρωθεί ακόμα οι σχετικές διαγωνιστικές διαδικασίες για τις οποίες εκκρεμούν δικαστικές διαφορές.

Προφανώς η λήξη της διάρκειας των συμβάσεων για την παροχή των υπηρεσιών καθαριότητας συνεπάγεται και τη διακοπή των σχετικών υπηρεσιών στα κτήρια του e-ΕΦΚΑ της Περιφέρειας Αττικής. Και για να διασφαλιστεί η αδιάλειπτη παροχή των υπηρεσιών καθαριότητας στα κτήρια αυτά, αλλά και να προστατευτεί η ασφάλεια και η υγιεινή των εργαζομένων του e-ΕΦΚΑ της Περιφέρειας Αττικής εισηγούμαστε την ψήφιση της συγκεκριμένης τροπολογίας.

Η παράταση καλύπτει την περίοδο από τις 30 Οκτωβρίου -δηλαδή την ημερομηνία λήξης των συμβάσεων- μέχρι την ολοκλήρωση των διαγωνιστικών διαδικασιών, η οποία τοποθετείται περί τα τέλη Νοεμβρίου του 2022, οπότε και πιθανολογείται ότι θα έχουν κλείσει οι δικαστικές εκκρεμότητες.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ. Υπάρχει διευκρινιστική ερώτηση προς τον κύριο Υπουργό; Όχι.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος και αμέσως μετά θα μιλήσει ο Πρόεδρος κ. Βαρουφάκης.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το σημερινό νομοσχέδιο αποτελεί μία ακόμη υποχρέωση εναρμόνισης της χώρας μας με το κοινοτικό δίκαιο, ενώ αφορά στην υιοθέτηση της οδηγίας 1937/2019 για πληροφοριοδότες, δηλαδή, για άτομα που αναφέρουν παραβιάσεις της νομοθεσίας. Πρόκειται για ένα αρκετά παρεξηγημένο αντικείμενο στην Ελλάδα, το οποίο έχει δεχτεί δριμεία κριτική από πολιτικά στελέχη εξαιτίας του σκανδάλου «NOVARTIS» κυρίως.

Για παράδειγμα, ο κ. Γεωργιάδης είχε δηλώσει για τους πληροφοριοδότες πως πρόκειται για καθάρματα που δεν θα έπρεπε να γλιτώσουν -είναι δικές του λέξεις, δεν είναι δικές μου- ενώ για τις υποκλοπές είπε ακριβώς το αντίθετο, δηλαδή, να μην αποκαλύπτονται, όπως θα καταθέσουμε στα Πρακτικά.

Συνεχίζοντας, ο συγκεκριμένος θεσμός απαιτεί μεγάλη προσοχή, όσον αφορά στους μηχανισμούς διαχείρισής του, αφού μπορεί μεν να υπάρχουν πληροφοριοδότες που αποκαλύπτουν μεγάλες υποθέσεις διαφθοράς, κάτι ωφέλιμο για το κοινωνικό σύνολο, αλλά επίσης κακόβουλοι που θέλουν σκόπιμα να βλάψουν άλλους. Η οδηγία, πάντως, έχει ήδη νομοθετηθεί από χώρες της Ευρωπαϊκής Ένωσης με αρκετές όμως εξαιρέσεις όπως στη Γερμανία που είναι γνωστός παράδεισος της διαφθοράς, το Λουξεμβούργο λόγω του σκανδάλου LuxLeaks, επί Γιούνκερ, την Ολλανδία που αποτελεί φορολογικό πλυντήριο και λοιπά. Θα καταθέσουμε στα Πρακτικά όλες τις χώρες.

Αυτό που μας έκανε τώρα εντύπωση είναι το ότι η οδηγία παραπέμπει σε πολλά σημεία της στο Ενωσιακό Δίκαιο αντί στο Εθνικό, ενώ προβλέπονται πολλές υπουργικές αποφάσεις όσον αφορά στην εφαρμογή της, με μεγάλα περιθώρια να καθορίσουν το αποτέλεσμά της στην πράξη. Για παράδειγμα, το άρθρο 24 παράγραφος 2, όπου με κοινή απόφαση του Υπουργού Δικαιοσύνης και του κατά περίπτωση αρμόδιου Υπουργού, προσδιορίζονται οι κωδικοί αριθμοί δραστηριότητας οι ΚΑΔ των επιχειρήσεων.

Επίσης, το άρθρο 24, παράγραφος 4, όπου με κοινή απόφαση των Υπουργών Δικαιοσύνης, Εργασίας και Κοινωνικών Υποθέσεων, καθώς επίσης και Εσωτερικών, μετά από γνώμη του διοικητή της Εθνικής Αρχής Διαφάνειας εξειδικεύεται η διαδικασία υποβολής, παραλαβής και παρακολούθησης της αναφοράς καταγγελιών σε φορείς του δημοσίου και ιδιωτικού τομέα. Αυτό το φαινόμενο των εκτεταμένων ΚΥΑ συναντάται σε όλα τα νομοσχέδια της Κυβέρνησης, η οποία έτσι λειτουργεί τελικά εξωκοινοβουλευτικά.

Πάντως, όπως αναφέρεται στο προοίμιο της οδηγίας στην παράγραφο 69, υπάρχουν οργανισμοί της Ένωσης που διαθέτουν εξωτερικούς διαύλους επικοινωνίας και διαδικασίες για παραλαβή αναφορών, όπως η «OLAF» κ.λπ.. Οπότε δεν σημαίνει ότι στηρίζονται στην υπάρχουσα οδηγία σε εθνικό επίπεδο, αν και θα ήταν σωστό να προωθηθεί και από εθνικούς θεσμούς.

Η αξιοποίηση καταγγελιών δεν έχει μεγάλη παράδοση στην Ευρωπαϊκή Ένωση, αφού στην περίπτωση των LuxLeaks, του σκανδάλου, δηλαδή, των φορολογικών διευκολύνσεων, που καθόριζε νομότυπα ο Γιούνκερ, στον φορολογικό παράδεισο του Λουξεμβούργου, αποσπώντας κεφάλαια από άλλες χώρες, βέβαια, της Ευρωπαϊκής Ένωσης, οι πληροφοριοδότες υποβλήθηκαν σε μεγάλη ταλαιπωρία.

Εκτός αυτού, η πρόταση μομφής κατά του Γιούνκερ το 2016, όταν ήταν πρόεδρος της Ευρωπαϊκής Ένωσης, δεν προωθήθηκε. Οι πληροφοριοδότες, δε, ήταν στελέχη μιας από τις μεγαλύτερες ελεγκτικές και συμβουλευτικές υπηρεσίες διεθνώς, της «PwC», ενώ ήρθαν αντιμέτωποι με εσωτερικούς μηχανισμούς εμπιστευτικότητας και διώχθηκαν ποινικά.

Το γεγονός αυτό δημιουργεί επιφυλάξεις, σχετικά με το εάν θα μπορούν ανάλογες προϋποθέσεις να προωθηθούν, μέσω της εσωτερικής αναφοράς, όπως αναφέρεται και εδώ, πόσω μάλλον, όταν ένας από τους βασικούς συντελεστές του σκανδάλου στο Λουξεμβούργο, μετά την αρχική αναφορά το 2012, υποβλήθηκε σε πολλές δίκες για τη «ζημία» στην «PwC», ενώ τελικά το Ευρωπαϊκό Δικαστήριο των Ανθρωπίνων Δικαιωμάτων αποφάνθηκε υπέρ της «PwC», όπως θα καταθέσουμε στα Πρακτικά. Ποιος άλλος, λοιπόν, θα αποπειραθεί ξανά να δώσει πληροφορίες; Δεν θα πρέπει να είναι προετοιμασμένος για τα χειρότερα, όχι μόνο στα δικαστήρια, αλλά επιπλέον στην προσωπική, κοινωνική και εργασιακή του ζωή;

Το άλλο θέμα είναι το κατά πόσον αξιοποιούνται οι πληροφορίες. Όπως αναφέρεται στο εισαγωγικό μέρος της οδηγίας στην παράγραφο 63, εάν δεν υπάρχει η χρησιμοποίηση των πληροφοριών, τότε αποθαρρύνονται οι οποιοιδήποτε θέλουν να τις παρέχουν. Οπότε αυτός είναι ο λόγος που αναφέρονται στην οδηγία κάποιες προθεσμίες και διαδικασίες διερεύνησης των πληροφοριών. Για παράδειγμα, στην περίπτωση της Λίστας Λαγκάρντ του πληροφοριοδότη Φαλτσιάνι της «HSBC», στην Ελλάδα δεν έγινε απολύτως τίποτα, σε πλήρη αντίθεση με άλλες χώρες.

Περαιτέρω, αντίθετα από την Ευρώπη, στις Ηνωμένες Πολιτείες υπάρχει μεγάλη παράδοση στον συγκεκριμένο τομέα, ειδικά σε σχέση με τον χρηματοπιστωτικό κλάδο. Το σχετικό νομικό πλαίσιο εισήχθη το 1934 στις Ηνωμένες Πολιτείες με τον νόμο της κεφαλαιαγοράς και με τον κανονισμό 21F, όπως θα καταθέσουμε στα Πρακτικά, ενώ εντατικοποιήθηκε μετά τη χρηματοπιστωτική κρίση με τον γνωστό νόμο Dodd-Frank του 2010. Ο σκοπός του ήταν να εποπτευθεί καλύτερα ο χρηματοπιστωτικός τομέας και η μόχλευσή του, όπως επίσης, η διάσπαση επενδυτικών και τραπεζικών εργασιών. Παρείχε, δε, περισσότερες προστασίες σε πληροφοριοδότες και τους εξασφάλιζε ακόμη και αμοιβές από 10% έως 30% των χρημάτων που ανακτώνται, ενώ είχε οδηγήσει σε αρκετές περιπτώσεις διερεύνησης. Μία από αυτές τις περιπτώσεις ήταν η αποκάλυψη της απάτης του Μάντοφ το 2008 που προξένησε απώλειες πολλών εκατομμυρίων στους επενδυτές, ενώ υπήρχε προειδοποίηση πολύ πριν, εκ μέρους ενός αναλυτή ελληνικής καταγωγής του κ. Μαρκόπουλου, χωρίς να δοθεί η απαιτούμενη σημασία από τις αρχές.

Μία άλλη περίπτωση ήταν η φοροδιαφυγή της πολυεθνικής «CATERPILLAR» που αποκαλύφθηκε μετά από καταγγελίες ενός λογιστή της. Στην αρχή εσωτερικά και μετά, όταν δεν συνέβη τίποτα εκτός της εταιρείας, ενώ αφορούσε στη χρήση ευνοϊκών φορολογικών μεθόδων στην Ελβετία. Ανάλογες, βέβαια, μεθόδους «νόμιμης» φοροαποφυγής έχουν η Ολλανδία, η Ιρλανδία κ.λπ..

Μία τρίτη περίπτωση είναι αυτή της «ENZZO», την οποία κατέδωσε υπάλληλος του Λογιστηρίου, ενώ είναι γνωστή η απάτη που επίσης αποκαλύφθηκε από πληροφοριοδότες με τις αντεστραμμένες εξαγωγές κινεζικών εταιρειών και την εισαγωγή τους στα χρηματιστήρια των Ηνωμένων Πολιτειών, χωρίς να υπάρχει αξιόπιστη πληροφόρηση.

Κλείνοντας, τα πεδία εφαρμογής της οδηγίας του άρθρου 2 αφορούν πληροφορίες που έχουν σχέση, για παράδειγμα, με τα εξής: Πρώτον, με δημόσιες συμβάσεις, δηλαδή, με την πρόληψη και με τον εντοπισμό απάτης και διαφθοράς στον τομέα προμηθειών. Για παράδειγμα, θα μπορούσε να είναι οι απευθείας αναθέσεις των 10 δισεκατομμυρίων της σημερινής Κυβέρνησης και οι τεράστιες προμήθειες της πανδημίας με συνοπτικές και κατά παρέκκλιση διαδικασίες, κάτι που πρέπει να ερευνηθεί οπωσδήποτε από την επόμενη κυβέρνηση. Επίσης, με τη διαχείριση κοινοτικών επιδοτήσεων και επενδύσεων, όπως το Ταμείο Ανάκαμψης.

Τέλος, με τη στρέβλωση του ανταγωνισμού από τα καρτέλ, όπως αυτό των δημοσίων έργων που έχει ήδη υπάρξει καταδικαστική απόφαση της Επιτροπής Ανταγωνισμού.

Δεύτερον, με χρηματοπιστωτικές υπηρεσίες, κάτι που είναι προφανές και αρκετά διαδεδομένο, όπως τα σκάνδαλα του χρηματιστηρίου στην Ελλάδα, της «FOLIE-FOLIE», πρόσφατα του κ. Πάτση, με τα κόκκινα δάνεια κ.λπ.. Υπάρχουν και άλλα, αλλά δυστυχώς, δεν υπάρχει χρόνος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Γραμματέας του ΜέΡΑ25 κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κύριε Πρόεδρε.

Φέρνετε νομοσχέδιο για την προστασία των μαρτύρων δημόσιου συμφέροντος. Σας το επιβάλλει η Ευρωπαϊκή Ένωση, αλλά παρ’ όλα αυτά χρειάζεται κάποιο θράσος για μια κυβέρνηση σαν τη δική σας, να φέρει ένα τέτοιο νομοσχέδιο, εσείς που έχετε πάρει μόνιμο διαζύγιο από την ιδέα του δημόσιου συμφέροντος, που οικοδομήσατε ένα παρακράτος, το επιτελικό παρακράτος των υποκλοπών, της καταστολής, των κλοπών γενικότερα, της γενικευμένης ολιγαρχικής λεηλασίας, εσείς που χαρακτηρίζετε απόρρητο ό,τι αποκρύπτει τα εγκλήματα της ανώνυμης εταιρείας «Μητσοτάκης Α.Ε.», εσείς που στηρίζετε τις πρακτικές στρατηγικής τρομοκρατίας των διάφορων ολιγαρχών επιχειρηματιών, μέσω αγωγών τα λεγόμενα SLAPPs, κόντρα σε οποιονδήποτε πολίτη τολμήσει να ασκήσει κριτική σε ολιγάρχη -παράδειγμα Νεώριο Σύρου, για όποιον ξέρει- εσείς που σιγοντάρετε τον κ. Αλαφούζο να μηνύσει τον Κοινοβουλευτικό μας Εκπρόσωπο τον κ. Γρηγοριάδη, επειδή τόλμησε να πει την αλήθεια υπέρ του δημοσίου συμφέροντος, εσείς που εξευτελίσατε την εξεταστική επιτροπή για τις υποκλοπές επιβάλλοντας την ομερτά, που στόχο είχε υπέρ του δημοσίου συμφέροντος να μάθει η κοινή γνώμη τι συνέβη, ναι, εσείς οι ίδιοι είχατε το θράσος να φέρνετε νομοσχέδιο για το δημόσιο συμφέρον! Είναι σαν να φέρνει ο κ. Μαρινάκης ένα νομοσχέδιο για την προστασία του δικαιώματος του Παναθηναϊκού στο πέναλτι ή κάτι αντίστοιχο.

Θυμάστε να λέτε στους πολίτες -το θυμάστε;- διάφορες εκφάνσεις της Νέας Δημοκρατίας της συντηρητικής παράταξης -τόσο εδώ όσο και στο εξωτερικό- εσείς οι αρωγοί των μυστικών υπηρεσιών, εσείς οι θιασώτες του δόγματος η ασφάλεια απαιτεί παρακολουθήσεις, «Τί ανησυχείτε; Αν δεν παρανομείτε δεν έχετε να φοβηθείτε τίποτα από τις υπηρεσίες που μπορεί να σας παρακολουθήσουν στο πλαίσιο του δημόσιου συμφέροντος», ότι όσοι δεν διακινδυνεύουν το δημόσιο συμφέρον -αυτά λέγατε- δεν έχουν να φοβηθούν τίποτα, όταν στην πραγματικότητα εννοούσατε ακριβώς το αντίθετο.

Εννοούσατε ότι όσο ο κ. Μητσοτάκης παρανομεί, παρακολουθώντας πολιτικούς και επιχειρηματίες για να τους έχει στο χέρι, δεν έχει τίποτα να φοβηθεί. Τον καλύπτετε συστηματικά πίσω από την ομερτά του απόρρητου. Και απειλείτε με διώξεις –ποιους;- εκείνους που λειτουργούν υπέρ του δημόσιου συμφέροντος κόντρα στα συμφέροντα της ολιγαρχίας.

(Χειροκροτήματα από την πτέρυγα του ΜέΡΑ25)

Τολμάτε, μάλιστα, εσείς που έρχεστε να νομοθετήσετε να αμφισβητείτε αποφάσεις του Αρείου Πάγου. Παράδειγμα: η απόφαση του 2014, υπ’ αριθμ. 277, που λέει τα εξής, διαβάζω από τα πρακτικά του Αρείου Πάγου: «Η απαγόρευση αποτύπωσης σε υλικό φορέα προφορικής συνομιλίας, καταγραφής δηλαδή, μαγνητοφώνησης, δεν περιλαμβάνει τις πράξεις ή εκδηλώσεις προσώπων, οι οποίες ανεξάρτητα από τον τρόπο και τον χρόνο που γίνονται δεν ανάγονται στη σφαίρα της προσωπικής και ιδιωτικής τους ζωής, αλλά πραγματοποιούνται στο πλαίσιο των ανατεθειμένων σε αυτούς υπηρεσιακών καθηκόντων και κατά την εκτέλεση τούτων, η οποία ως εκ της φύσεως και του είδους των εκπληρούμενων καθηκόντων υπόκειται σε δημόσιο έλεγχο και κριτική».

Και όμως, χρόνια τώρα τολμάτε να με κατηγορείτε για παράνομη ηχογράφηση των Eurogroup. Πετάτε χρόνια τώρα το δημόσιο συμφέρον στο καλάθι των αχρήστων, στηρίζοντας το δικαίωμα ξένων υπαλλήλων της τρόικας, καθώς και πολιτικών, όπως ο Σόιμπλε, με προϊστορία στη φτωχοποίηση της μεγάλης πλειοψηφίας του ελληνικού λαού, τολμάτε να επιμένετε ότι είχαν δικαίωμα να κάνουν και να λένε ό,τι θέλουν, χωρίς δημόσιο έλεγχο, χωρίς να βρίσκονται στην κρίση της κοινής γνώμης τόσο της Γερμανίας όσο και της Ελλάδας.

(Χειροκροτήματα από την πτέρυγα του ΜέΡΑ25)

Και σαν να μην έφτανε αυτός ο ραγιαδισμός σας, κύριε Υπουργέ, τολμάτε σήμερα να συγκρίνετε -τα τρολ σας, δηλαδή, στο διαδίκτυο, αλλά και γενικότερα- τη δημοσιοποίηση από το ΜέΡΑ25 της αλήθειας για το τι γινόταν στα Eurogroup -μια τεράστια υπηρεσία στο δημόσιο συμφέρον τόσο της Ελλάδας όσο και της Ευρωπαϊκής Ένωσης και στον ιστορικό του μέλλοντος- με τις παρακολουθήσεις που κάνει η «Μητσοτάκης Α.Ε.» κόντρα σε κάθε έννοια δημόσιου συμφέροντος.

Η υποκρισία σας να φέρετε σήμερα νομοσχέδιο για τους μάρτυρες δημοσίου συμφέροντος φαίνεται και από το ίδιο το περιεχόμενο του νομοσχεδίου σας. Εξαιρείτε από την οποιαδήποτε προστασία τους μάρτυρες δημοσίου συμφέροντος, όταν αφορά απευθείας αναθέσεις σε ιδιώτες. Για τις ιδιωτικές εταιρείες τι λέτε; Ότι ένας whistleblower, ένας μάρτυρας δημοσίου συμφέροντος, ο οποίος ανακάλυψε ένα έγκλημα που κάνει μία ιδιωτική εταιρεία, πρέπει να πάει σε ειδικό υπάλληλο της εταιρείας, να αναφέρει την καταγγελία και εκείνος, ο ιδιωτικός υπάλληλος της ιδιωτικής εταιρείας, ο υπάλληλος της εταιρείας δηλαδή, η εταιρεία, θα αναφέρει την καταγγελία στο διοικητικό συμβούλιο. Δεν χρειάζεται να το σχολιάσω. Είναι αστείο!

Το κακό έχει βαθιές ρίζες στο μοντέλο υπανάπτυξης και αυταρχισμού αυτής της χώρας αλλά και άλλων περιοχών και περιφερειών της Ευρωπαϊκής Ένωσης. Το ψέμα και η υποκρισία δεν είναι απλά ένα ηθικό παράπτωμα. Είναι επένδυση, επένδυση στην παραπληροφόρηση της κοινής γνώμης, μια παραπληροφόρηση που είναι απαραίτητη για τις μπίζνες που κάνετε. Θα σας δώσω ένα παράδειγμα: Εξορύξεις. Ήταν αστείο, ο κ. Μητσοτάκης τη μία μέρα εξαγγέλλει την έναρξη των ερευνών στη νότια της Κρήτης θαλάσσια περιοχή και την επόμενη μέρα πήγε στο «COP27» στην Αίγυπτο να μιλήσει για την «πράσινη» μετάβαση. Δεν έχετε όρια στο θράσος σας. Τέλος πάντων.

Το μεγάλο ψέμα για τις εξορύξεις θα το ανακοινώσετε ποτέ στον ελληνικό λαό; Ποιο ψέμα; Απαντήστε μόνοι σας! Έστω ότι βρίσκουμε, η «EXXON» δηλαδή, βρίσκει τεράστιες ποσότητες πετρελαίου και φυσικού αερίου και είναι μάλιστα και τόσο οικονομικό που βγαίνει από μόνο του και δεν κοστίζει τίποτα και είναι φοβερά ανταγωνιστικό.

Ερώτημα, κύριε Υπουργέ, κυρίες και κύριοι της Κυβέρνησης. Μη γελάτε, για γέλια είστε, δεν είναι για να γελάτε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα μπορούσα και εγώ να πω…

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Το ερώτημα είναι το εξής: Έστω ακολουθείστε αυτό το νοητικό παράδειγμα, το νοητικό πείραμα, έστω ότι βρίσκετε νότια της Κρήτης άπλετο φυσικό αέριο -η «EXXON» δηλαδή- και πετρέλαιο. Ερώτημα: Θα μειωθεί έστω και κατά 1 λεπτό του ευρώ η τιμή της ηλεκτρικής ενέργειας για τον Έλληνα; Όχι!

(Χειροκροτήματα από την πτέρυγα του ΜέΡΑ25)

Και αν δεν το έχετε καταλάβει -γιατί είμαι σίγουρος ότι δεν έχετε και λόγο να το ξέρετε, δεν είστε οικονομολόγος, κύριε Υπουργέ- να σας δώσω το παράδειγμα του Ηνωμένου Βασιλείου: Το Ηνωμένο Βασίλειο είναι πλήρες, αύταρκες όσον αφορά την ηλεκτρική ενέργεια, αιολική ενέργεια, πυρηνική ενέργεια και, βεβαίως, το φυσικό αέριο της Βόρειας Θάλασσας. Έχουν βρει το φυσικό αέριο εδώ και πολλά χρόνια, δεκαετίες. Τι τιμή πληρώνουν οι Βρετανοί καταναλωτές; Την ίδια που πληρώνουμε και εμείς. Δεν έχει σημασία η εξόρυξη και το να βρεθεί το πετρέλαιο ή το φυσικό αέριο στον χώρο σου, όταν έχεις εκχωρήσει αυτά τα καύσιμα στην «EXXON», στην «TOTAL», στην «BP», ή στη «SHELL» και διαψεύστε με, αν κοτάτε!

(Χειροκροτήματα από την πτέρυγα του ΜέΡΑ25)

Σας παρακαλώ να το σκεφτείτε λίγο πριν το κάνετε, γιατί θα αυτοεξευτελιστείτε άλλη μια φορά.

Για τα κόκκινα δάνεια θα πείτε ποτέ την αλήθεια στον ελληνικό λαό για την εγγύηση του ελληνικού δημοσίου; Σε ποιον πηγαίνει αυτή η εγγύηση; Και τελικά τα χρήματα που θα πάρουν από τα 23 δισεκατομμύρια ευρώ που έχετε δώσει στα κόκκινα δάνεια, στα fund που αγοράζουν τα κόκκινα δάνεια, υπάρχει κάποιος περιορισμός να τα βγάλουν στα Cayman Islands αύριο; Εγώ σας λέω ότι δεν υπάρχει. Θέλετε να εξυπηρετήσετε το δημόσιο συμφέρον; Πείτε την αλήθεια στον κόσμο! Δεν τη λέτε.

Η ουσία των υποκλοπών γενικότερα, γιατί είναι το μέγα θέμα, τουλάχιστον αν κοιτάμε τα κανάλια, είναι ότι κόρακας κοράκου μάτι μπορεί να μη βγάζει, όμως, κόρακας κοράκου τα λόγια τα κρυφακούει μετά μανίας, για να έχει ο ένας κόρακας τον άλλον κόρακα στο χέρι, για να μην του τη φέρει.

(Χειροκροτήματα από την πτέρυγα του ΜέΡΑ25)

Ο λαός εκεί έξω δεν νοιάζεται γι’ αυτά τα παιχνίδια μεταξύ κοράκων, μεταξύ των συγκρούσεων Μαρινάκη με Αλαφούζο, Περιστέρη με Μυτιληναίο και γενικά του πολιτικού προσωπικού καθενός από αυτούς τους ολιγάρχες. Δεν αποπροσανατολίζεται ο κόσμος εκεί έξω ούτε από εσάς της Νέας Δημοκρατίας ούτε από εσάς του ΣΥΡΙΖΑ.

Και μιας και αναφέρομαι σε εσάς, φίλες και φίλοι του ΣΥΡΙΖΑ, με τη σκανδαλοθηρία -σας το έχω ξαναπεί, σας το ξαναλέω- δεν δημιουργείται προοδευτικό αντιδεξιό μέτωπο. Μόνο με προοδευτικό πρόγραμμα δημιουργείται προοδευτικό αντιδεξιό μέτωπο και αυτό πρέπει να βασιστεί στην αλήθεια και όχι στις ασάφειες.

Θα καταργήσουμε την πώληση κόκκινων δανείων που ο ΣΥΡΙΖΑ εγκαινίασε; Ερώτημα.

(Χειροκροτήματα από την πτέρυγα του ΜέΡΑ25)

Πείτε, σηκωθείτε και πείτε «ναι ή όχι», δεν υπάρχει «θα δούμε».

Θα σταματήσουμε μια διά παντός τις εξορύξεις που ο ΣΥΡΙΖΑ ψήφισε; Ναι ή όχι; Δεν μπορείτε να το παίζετε και «πράσινοι» και «ναι στις εξορύξεις».

(Χειροκροτήματα από την πτέρυγα του ΜέΡΑ25)

Θα καταργήσουμε μια διά παντός το χρηματιστήριο ενέργειας που εσείς νομοθετήσατε; Ναι ή όχι; «Θα το σταματήσουμε για λίγο και μετά θα δούμε» δεν είναι απάντηση πάνω στην οποία χτίζεται αντιδεξιό μέτωπο.

(Χειροκροτήματα από την πτέρυγα του ΜέΡΑ25)

Θα επανεθνικοποιήσουμε τον ΔΕΔΔΗΕ, τον ΑΔΜΗΕ, την ενιαία τέως ΔΕΗ;

(Χειροκροτήματα από την πτέρυγα του ΜέΡΑ25)

Χθες, κυρίες και κύριοι συνάδελφοι, μεγάλες μάζες του λαού μίλησαν στον λαό, ο ένας στον άλλον, η μία στην άλλη, όχι μόνο στην Αθήνα και στη Θεσσαλονίκη, αλλά ήταν εντυπωσιακή η συμμετοχή στα συλλαλητήρια στις επαρχιακές πόλεις, στις πόλεις της περιφέρειας.

Στόχος όλων εσάς που ψηφίζετε μνημόνια, που μιλάτε δήθεν για το δημόσιο συμφέρον, το μόνο πράγμα που σας ενδιαφέρει είναι να σας αγαπούν και να σας σέβονται ή τουλάχιστον να σας ανέχονται οι ολιγάρχες, το ιδιωτικό συμφέρον. Ψάχνετε τρόπο να συγκυβερνήσετε μέσω του αποπροσανατολισμού.

Εσείς, κυρίες και κύριοι της Νέας Δημοκρατίας, ζητάτε απευθείας ανάθεση από τους ολιγάρχες.

Εσείς του ΣΥΡΙΖΑ ζητάτε απευθείας ανάθεση από τους μη προνομιούχους με την ανοχή των ολιγαρχών, στους οποίους υπόσχεστε ότι οτιδήποτε μικρό κάνετε για τους μη προνομιούχους δεν θα πλήξει τα συμφέροντα της ολιγαρχίας.

Εμείς δουλεύουμε ώστε οι ενεργοί πολίτες, οι προοδευτικοί πολίτες να μη χρειαστεί ποτέ ξανά να κάνουν απευθείας ανάθεση σε κανέναν από εμάς τους πολιτικούς. Αυτό σημαίνει δημόσιο συμφέρον.

(Χειροκροτήματα από την πτέρυγα του ΜέΡΑ25)

Το πρόβλημα με την προστασία του δικαιώματος στην ελευθεροτυπία, στην πληροφόρηση, στην ελευθερία της έκφρασης, στην προστασία των μαρτύρων δημόσιου συμφέροντος είτε μέσα στον ιδιωτικό τομέα είτε στον δημόσιο είναι διεθνές. Συστηματικά οι έχοντες λένε στους μη έχοντες «άσε την εξουσία να κάνει τη δουλειά της, αν δεν έχεις κάνει κάτι κακό, δεν έχεις να φοβηθείς τίποτα». Στην πραγματικότητα οι μόνοι που έχουν να φοβηθούν είναι εκείνοι που πραγματικά αγωνίζονται για το δημόσιο συμφέρον.

Ο Τζούλιαν Ασάνζ σαπίζει στη φυλακή σήμερα, επειδή τόλμησε να καταστήσει γνωστό σε όλους εμάς, στους λαούς της δύσης, τα εγκλήματα των δυτικών κυβερνήσεων, ιδίως της κυβέρνησης των Ηνωμένων Πολιτειών εναντίον του δημόσιου συμφέροντος, των Αμερικανών, των Βρετανών, των Γερμανών και, βεβαίως, του κόσμου ολόκληρου. Στην πραγματικότητα οι μόνοι που έχουν να φοβηθούν είναι εκείνοι που πραγματικά αγωνίζονται για το δημόσιο συμφέρον.

Η σημερινή κατάσταση -αν είναι να την καταγράψουμε επιγραμματικά- είναι αδιαφανής εταιρική και κρατική εξουσία, κεκλεισμένων των θυρών αποφάσεις χωρίς έλεγχο ή λογοδοσία, από τα Eurogroup μέχρι τις μυστικές σας συνευρέσεις με την ολιγαρχία χωρίς σύνορα, μέσα στα διοικητικά συμβούλια των μεγάλων επιχειρήσεων που αποφασίζουν για όλους εμάς και από την άλλη μεριά, την ώρα που έχουμε αδιαφανή εταιρική και κρατική εξουσία, έχουμε απροστάτευτους πολίτες είτε είναι δημοσιογράφοι είτε είναι πολιτικοί είτε είναι ακτιβιστές είτε είναι οποιοσδήποτε, πολίτες των οποίων τα δεδομένα εμπορεύονται οι εταιρείες και τις πολιτικές απόψεις τους παρακολουθούν και τιμωρούν οι εξουσιαστές. Γι’ αυτό εμείς είμαστε ταγμένοι στην ολική ρήξη με το καθεστώς της αδιαφάνειας κράτους και ολιγαρχίας και ρήξη ολική με τους μηχανισμούς της τρομοκρατίας των πολλών που πάντα αποτελούσε το όπλο με το οποίο το ιδιωτικό συμφέρον κατά τρόπο είναι το δημόσιο συμφέρον.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και δύο εκπαιδευτικοί συνοδοί τους από το 1ο Γυμνάσιο Τρικάλων (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Ανδρέας Λοβέρδος και αμέσως μετά θα δώσω τον λόγο στην κ. Ζέττα Μακρή, την Υφυπουργό Παιδείας, για να υποστηρίξει το άρθρο 3 της τροπολογίας 1456.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, όταν είχα μάθει ότι στο Υπουργικό Συμβούλιο είχατε φέρει αυτό το σχέδιο νόμου και οι συνάδελφοί σας Υπουργοί είχαν εκφράσει κάποιες αντιρρήσεις σε ό,τι αφορά τα θέματα των ανθρώπων που κάνουν αναφορές χωρίς να υπάρχουν θέματα κυρώσεων γι’ αυτούς, αν οι αναφορές αποδειχθούν τιποτένιες, περίμενα να δω πώς θα το φτιάξετε, πώς θα το φέρετε στη Βουλή και αν θα αξιοποιήσετε τις δυνατότητες που δίνει η οδηγία με την ευκαιρία της ενσωμάτωσής της να επεκταθεί και το θεματολόγιό σας και σε θέματα που αφορούν και το εσωτερικό της χώρας και τα εγκλήματα που δεν έχουν να κάνουν με το Ενωσιακό Δίκαιο αλλά με το Εθνικό Δίκαιο.

Έχω να κάνω ορισμένες παρατηρήσεις στο τελικό σας προϊόν. Κατά πρώτο θέλω να σας πω ότι χάνετε την ευκαιρία να αξιοποιήσετε όλη την εμπειρία μιας πενταετίας. Διότι σε ό,τι αφορά αυτόν που καταθέτει μια πληροφορία και έτσι βοηθά το δημόσιο συμφέρον, έχουμε εμπειρία στην Ελλάδα, σκληρή. Εξακολουθείτε με έναν τρόπο -που εγώ δεν το καταλαβαίνω- ως Υπουργός να λειτουργείτε όχι στο πλαίσιο της κυβερνητικής πολιτικής που είναι καθήκον σας -σωστό-, αλλά κατά κάποιον τρόπο τις αρμοδιότητες σας να τις ασκεί το Μαξίμου, ένα Μαξίμου που κατά τη γνώμη μου και την εμπειρία μου είναι το πιο απολιτικό όργανο που έχω δει όσα χρόνια είμαι στην πολιτική. Η πολιτική και το Μαξίμου είναι ξένες έννοιες αυτήν τη στιγμή. Ό,τι συνέβη στην Ελλάδα από αυτούς τους ανθρώπους εκεί, περνάει πάνω από το κεφάλι τους. Ούτε το μελετούν ούτε το επεξεργάζονται ούτε το αξιοποιούν, ώστε να ενσωματωθεί η εμπειρία στην πρακτική. Θα το πληρώσετε αυτό και θα το πληρώσετε πολύ ακριβά.

Γιατί η πολιτική είναι σκληρή, δεν είναι για να παίζεις. Η πολιτική είναι πολύ σκληρή λειτουργία. Όπως είπα και σε μια τελευταία μου ομιλία στη Βουλή δεν είναι για τα αφρόψαρα, ούτε για τα ψάρια της επιφάνειας. Είναι για σκληρότερους οργανισμούς. Θα το πληρώσετε και θα με θυμηθείτε όσο κι αν το παίζατε ουδέτεροι στη Βουλή και όποτε ενετίθεντο θέματα που είχαν να κάνουν με την αρμοδιότητά σας και άσκησης ποινικών αρμοδιοτήτων της Βουλής, τα υπουργικά όργανα ήταν τάχα κενά, διότι τάχα δεν ανακατεύεται η Κυβέρνηση με τίποτα τέτοιο σχετικό. Θα τα πληρώσετε όλα αυτά. Την απολιτικότητα του Μαξίμου θα την πληρώσετε.

Πριν μπω στο θέμα, να θυμίσω κάτι που έχω πει και προ μηνός. Αλλάξαμε το άρθρο 86 του Συντάγματος. Εξαλείψαμε τη βραχεία προθεσμία όπου η Βουλή μπορεί να κατηγορήσει. Άλλαξε ο νόμος; Ήρθε ο νόμος περί ευθύνης των Υπουργών που θα προσαρμοστεί στο νέο άρθρο 86; Φυσικά και δεν ήρθε. Είναι η παραγραφή δικονομικό ή ουσιαστικό ποινικό δίκαιο; Είναι ουσιαστικό ποινικό δίκαιο. Άρα θα ισχύει ο κανόνας ο επιεικέστερος και άρα διωκόμενο Υπουργό, κανόνας από τους δύο που διεκδικούν εφαρμογή; Θα ισχύει. Άρα όλη η τετραετία σας πάει απ’ έξω. Η διερεύνηση ποινικών ευθυνών αυτής της τετραετίας υπόκειται στο παλιό 86, όχι στο καινούργιο. Αλλάξατε το Σύνταγμα με τυμπανοκρουσίες και προσαρμογή εκτελεστικό νόμο του Συντάγματος σε σχέση με το 86 ακόμη δεν θα φέρετε. Προφανώς πάμε για την επόμενη βουλευτική περίοδο.

Γυρίζω τώρα στο θέμα. Σας είπε η κ. Γιαννακοπούλου το πρωί ότι οι διατάξεις που αφορούν τις αναφορές και το τι γίνεται στην περίπτωση που η αναφορά δεν είναι βάσιμη, είναι ανεφάρμοστες. Δεν έχω χρόνο να σας το εξηγήσω αναλυτικά. Θα προσπαθήσω να βάλω ένα θέμα από όλα όσα θα ήθελα να πω, διότι έχετε ακόμα τον χρόνο να κάνετε μια προσαρμογή. Αφήνω τα θέματα το ότι αναβάλλεται η εφαρμογή του σχεδίου νόμου όταν θα ψηφιστεί για πάρα πολύ καιρό, αφήνω τα θέματα πολλών αοριστιών, δεν έχω χρόνο. Διαλέγω ένα. Ποια εμπειρία έχουμε, κύριε Πρόεδρε, όταν εσείς ήσασταν Υπουργός Δικαιοσύνης, εγώ Υπουργός Παιδείας και ψηφίζαμε στην κυβέρνηση Σαμαρά - Βενιζέλου τον νόμο για τους μάρτυρες δημοσίου συμφέροντος, το τότε 47β του κώδικα ποινικής δικονομίας; Έχουμε εμπειρία την καλή μας διάθεση.

Κύριε Γκόκα, συμφωνώ με αυτό το κομμάτι της ομιλίας σας και έχετε δίκιο. Ήσασταν το μόνο κόμμα που έδειξε συνέπεια και τότε και τώρα. Δεν μπορεί κανείς να σας πει τίποτα. Είσαστε πάνω από το θέμα. Το είχατε πιάσει καλά. Εμείς δεν το είχαμε πιάσει καλά. Περάσαμε μια διάταξη τότε -την ψήφισα και εγώ με χαρά, πού να φανταζόμουν, πού να ήξερα- η οποία πλαισίωσε δύο μεγάλα λάθη που είχαμε κάνει. Είχαμε κάνει το λάθος να αφαιρέσουμε από το φυσικό δικαστή τα οικονομικά εγκλήματα και τα εγκλήματα κατά της διαφθοράς, έφερε ο κ. Αθανασίου, ο Υπουργός Δικαιοσύνης, τους μάρτυρες δημοσίου συμφέροντος -αν κάνω κάπου λάθος φυσικά να το δεχτώ-, φτιάξαμε ένα πλαίσιο, ήρθε και η επόμενη κυβέρνηση να κάνει τον Αναπληρωτή Υπουργό κατά της διαφθοράς, νά ’το το σχήμα, με έναν φιλικό προς την τότε κυβέρνηση εισαγγελέα Αρείου Πάγου, τη συγκεκριμένη εισαγγελέα που ήταν τροχονόμος κανονικός. Έγινε το σχήμα για οποιονδήποτε ήθελε να κάνει το οποιοδήποτε κακό και το έκανε.

Αποκτήσαμε μια εμπειρία. Ποια είναι η εμπειρία; Δώσαμε χαρακτηρισμό -η ελληνική δημοκρατία εννοώ, με τα όργανά της- μάρτυρα δημοσίου συμφέροντος κατά το 47β του τότε κώδικα ποινικής δικονομίας, 45 του νυν, σε τρία πρόσωπα που έγιναν δύο μετά, που κατέθεταν πράγματα τα οποία ήταν παντελώς έξω από την αλήθεια και αυτό αποδείχθηκε με το «10-0» που έχει προκύψει. Ο ένας δε που κατέθεσε όταν ήταν ενεργή η δική μου υπόθεση, στην ανάκριση είπε: «Εγώ δεν ξέρω τίποτα». Τα έχω καταθέσει αυτά στη Βουλή. Αυτό το έχετε σαν εμπειρία. Πέντε χρόνια περάσανε αιματηρά. Τι κάνετε με γνώμονα αυτή την εμπειρία; Τίποτα.

Φέρνετε σε ό,τι αφορά το Ενωσιακό Δίκαιο μια ρύθμιση για να ικανοποιήσετε τους συναδέλφους σας Υπουργούς για δύο χρόνια απειλής φυλάκισης -πλημμέλημα δηλαδή-, γι’ αυτόν που αναστατώνει τη χώρα χωρίς λόγο. Αυτή η διάταξη είναι ανεφάρμοστη. Το είπατε, κυρία Γιαννακόπουλου; Το είπατε το πρωί. Αυτή η διάταξη δεν θα εφαρμοστεί ποτέ.

Τι δεν φέρνετε; Σε ό,τι αφορά το δικό μας δίκαιο, σε ό,τι αφορά το Εθνικό Δίκαιο, δεν φέρατε μια αυτονόητη ρύθμιση η οποία να προσαρμόζει και το Ελληνικό Δίκαιο σε αυτό που οι Αμερικανοί έχουν διδάξει -και σωστά- τι σημαίνει να είσαι μάρτυρας που καταθέτεις κάτι υπέρ του δημοσίου συμφέροντος. Λες «μου είπε ο τάδε ή η τάδε». Λες «νομίζω», «τεκμαίρεται», «είναι λογικό»; Όχι. Παίρνεις την προστασία από τον ποινικό νόμο, από τον αστικό νόμο, δεν έχεις καμμία ποινική ή αστική ευθύνη, πειθαρχική -ή υπηρεσιακή άλλη για τα θέματα τα δικά σας σήμερα- διότι εσύ ξέρεις. Και επειδή ξέρεις, οργανώνεται μια προστασία για σένα που κανείς δεν μπορεί να σε πειράξει. Σου αλλάζουν όνομα, σου αλλάζουν τόπο κατοικίας, σου αλλάζουν επάγγελμα γιατί έχεις βοηθήσει. Εάν θέλατε να προσαρμοστείτε σε αυτό θα λέγατε ότι αν κάποιος δεν είναι αυτήκοος μάρτυς -τα είπε η κ. Γιαννακοπούλου- δεν είναι αυτόπτης μάρτυς ή δεν παρέχει μέσα αποδείξεως δεν μπορεί να τύχει των ευεργεσιών που θα καλύψουν τον εαυτό του απέναντι στην αναφορά που έκανε η υπόθεση του σχεδίου νόμου του δικού σας σήμερα ή απέναντι στον ανακριτή στον προανακριτή ή στον οποιονδήποτε σε ό,τι αφορά τις ποινικές υποθέσεις. Τι από αυτά κάνετε; Τίποτα δεν κάνετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Υπάρχει άρθρο που προβλέπει τον ψευδώς καταγγέλλοντα.

**ΑΝΔΡΕΑΣ ΛΟΒΕΡΔΟΣ:** Μπορώ να σας το εξηγήσω. Ανεφάρμοστο μεν, αδιάφορο ως προς το μείζον θέμα που σας θέτω. Ανεφάρμοστο το ό,τι αφορά το δικό σας σχέδιο νόμου για το Ενωσιακό Δίκαιο και άσχετο με το θέμα που σας προλέγω που είναι η ευκαιρία να φτιάξετε καλύτερα το άρθρο 47 του Κώδικα Ποινικής Δικονομίας. Δεν είναι άλλο θέμα. Γιατί σας δίνει τη δυνατότητα η οδηγία να μπείτε σε θέματα εσωτερικού δικαίου, ποινικού εν προκειμένω. Δεν σας καταλαβαίνω καθόλου. Έχω πολλά να πω και επί του θέματος. Γνωρίζω και πάρα πολλά. Θα έρθει η ώρα. Δεν θα ξεφύγει κανείς από αυτή την ιστορία που έγινε μετά το 2019. Κανένας δεν θα ξεφύγει. Αλλά δεν είναι αυτή τη στιγμή το ενδιαφέρον θέμα μου.

Κρίνω με την εξής υπόμνηση. Δεν φέρατε νέο νόμο περί ευθύνης των Υπουργών. Είστε προσαρμοσμένος, παρότι σας εκτιμώ και το ξέρετε αυτό, σε ένα απολιτικό Μαξίμου. Πλήρως απολιτικό. Το απολιτικότερο όλων των περιόδων της Μεταπολίτευσης που εγώ παρακολουθώ την πολιτική. Ένωση Προσκόπτων, ενωμοτία είναι και θα το πληρώσετε αυτό.

Τρίτον, είναι η ώρα τώρα συμβουλευόμενος τους νομικούς συνεργάτες σας να βελτιώσετε το άρθρο 47 του Κώδικα Ποινικής Δικονομίας να μην ξαναζήσει η Ελλάδα ό,τι έζησε. Το ποτέ ξανά είναι το σύνθημά μας. Δεν είναι ούτε η εκδίκηση ούτε τα παχιά λόγια.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λοβέρδο.

Να κάνω μία διευκρίνιση μόνο εν όψει του ότι αναφερθήκατε σε μένα ως Υπουργό Δικαιοσύνης και στη διάταξη τότε που περάσαμε. Υπήρχε πράγματι μία τάση και στην Ευρωπαϊκή Ένωση να προστατεύονται οι μάρτυρες δημοσίου συμφέροντος. Στην Ελλάδα, όμως, όταν ήρθε η ρύθμιση δεν περιοριστήκαμε μόνο στη διάταξη να προστατεύονται οι μάρτυρες δημοσίου συμφέροντος που θα τους κρίνει ο διενεργών την ανάκριση εισαγγελέας αλλά, θυμόσαστε, κύριε Λοβέρδο, ότι βάλαμε και μία ασφαλιστική δικλίδα. Να υπάρχει ένα φιλτράρισμα του υλικού όχι μόνο από αυτόν που διενεργεί την ανάκριση ή τον εισαγγελέα πλημμελειοδικών στην προδικασία αλλά και από τον αντεισαγγελέα του Αρείου Πάγου. Αυτό δεν τηρήθηκε. Γι’ αυτό είχα πει και τότε -επιστημονική άποψη- ότι ήταν λάθος όλες οι καταθέσεις. Ήταν άκυρες γιατί δεν είχαν τα εχέγγυα αυτά. Αρθρογράφησα και στον ημερήσιο Τύπο εκφέροντας την επιστημονική άποψή μου. Αν φιλτραριζόταν και είχαμε την έγκριση του εισαγγελέα του Αρείου Πάγου δεν θα υπήρχαν αυτά. Υπήρξε μετά από θόρυβο ο οποίος δημιουργήθηκε τότε, έγκριση του αντεισαγγελέα του Αρείου Πάγου εκ των υστέρων αλλά ήταν αργά και δεν μπορούσε να το καλύψει. Γιατί δεν μπορούσε να το καλύψει; Γιατί δεν πρόκειται για σύμβαση που να εγκρίνεται εκ των υστέρων με τη συναίνεση. Είναι διοικητικές πράξεις οι οποίες δεν καλύπτονταν.

Η κ. Μακρή έχει τον λόγο, να υποστηρίξει την τροπολογία 1456, άρθρο 3.

Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, πράγματι ζήτησα τον λόγο για να υποστηρίξω το άρθρο 3 της τροπολογίας που αναφέρατε που έχει αριθμό κατάθεσης 1456/119 στο σχέδιο νόμου το οποίο τώρα επεξεργαζόμαστε.

Με την τροπολογία αυτή, στο συγκεκριμένο αυτό άρθρο προβλέπεται η σύσταση πάγιας προκαταβολής στο Ίδρυμα Νεολαίας και Διά Βίου Μάθησης που θα επιτρέψει να αντιμετωπίζονται αμέσως οι δαπάνες των Δημοσίων Ινστιτούτων Επαγγελματικής Κατάρτισης αυτών που είναι αρμοδιότητας του Υπουργείου μας, του Υπουργείου Παιδείας και Θρησκευμάτων.

Με την ίδια αυτή ρύθμιση ορίζεται διαχειριστής και υπεύθυνος κίνησης των λογαριασμών ο εκάστοτε διευθυντής του ΔΙΕΚ. Προβλέπεται η εφαρμογή κανονιστικού πλαισίου για τα ζητήματα λειτουργίας της πάγιας προκαταβολής καθώς και υποχρεώσεις και ευθύνες των διαχειριστών ειδικότερα. Πολύ σύντομα θα ρυθμίζονται θέματα διαχείρισης και κίνησης των τραπεζικών λογαριασμών ειδικού σκοπού που ανήκουν στο ΙΝΕΔΙΒΙΜ. Σε αυτούς κατατίθενται τα ποσά της προκαταβολής για κάθε ΔΙΕΚ. Με κοινή υπουργική απόφαση του Υπουργείου Οικονομικών και του Υπουργείου Παιδείας και θρησκευμάτων θα καθορίζεται ο σχετικός προϋπολογισμός το ΙΝΕΔΙΒΙΜ, θα καθορίζεται το συνολικό ύψος, το είδος και οι κατηγορίες των δαπανών που πληρώνονται από την πάγια προκαταβολή για να καλύπτονται οι λειτουργικές δαπάνες του ΔΙΕΚ καθώς επίσης και άλλη απαιτούμενη λεπτομέρεια.

Η διάταξη αυτή είναι καίριας σημασίας, κύριε Πρόεδρε και κύριοι συνάδελφοι, για την εκπαιδευτική και διοικητική λειτουργία των ΔΙΕΚ που είναι της αρμοδιότητάς μας γιατί με την πάγια προκαταβολή θα ρυθμίζονται και θα καλύπτονται εφεξής προμήθειες, εργασίες, μελέτες, υπηρεσίες των ΔΙΕΚ αξίας μέχρι 500 ευρώ χωρίς ΦΠΑ και θα εφαρμόζονται αναλογικά από το πρώτο εδάφιο του άρθρου 117α του ν.4412/2016 που αφορά στις δημόσιες συμβάσεις ήσσονος αξίας για τις οποίες δεν απαιτείται σύνταξη μελέτης τεχνικών προδιαγραφών. Με τον τρόπο αυτό και με αυτή τη ρύθμιση επιτυγχάνεται η εκπλήρωση των άμεσων λειτουργικών δαπανών των ΔΙΕΚ, η απλούστευση και η επιτάχυνση των σχετικών διαδικασιών και η εύρυθμη λειτουργία τους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Υπάρχει κάποια διευκρίνιση προς την Υπουργό όσον αφορά την τροπολογία; Όχι.

Ευχαριστούμε πολύ, κυρία Υπουργέ.

Η κ. Πούλου Παναγιού έχει τον λόγο από τον ΣΥΡΙΖΑ. Θα ακολουθήσει ο κ. Καλαματιανός Διονύσιος.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η δυσωδία από τις σαρωτικές αποκαλύψεις των τελευταίων ημερών για τις παρακολουθήσεις απειλεί να πνίξει κυριολεκτικά τη δοκιμαζόμενη κοινωνία. Η Κυβέρνηση Μητσοτάκη είναι πλέον επίσημα η Κυβέρνηση των κοριών και η Κυβέρνηση των ακρίδων αφού τα πρωτοφανή πλήγματα σε βάρος του κράτους δικαίου έρχονται να προστεθούν στο τραγικό οικονομικό αδιέξοδο όπου η ίδια έχει παγιδεύσει νοικοκυριά και επιχειρήσεις για να θησαυρίζουν τα καρτέλ των ολιγαρχών -χορηγών σας, κύριοι Υπουργοί. Θυσιάζετε τους πολίτες που ασφυκτιούν κάτω από το βάρος της ακρίβειας Μητσοτάκη, που βλέπουν τον μισθό τους να μη φτάνει ούτε για τον μισό μήνα. Γνωρίζετε αλήθεια πόσο έχετε πετσοκόψει την αγοραστική δύναμη των νοικοκυριών; Η ΓΣΕΕ τα λέει. Δεν είναι αντιπολιτευτική επινόηση του ΣΥΡΙΖΑ.

Το μηνιαίο εισόδημα κάτω από 750 ευρώ -40%. Την αγοραστική δύναμη του κατώτατου μισθού -19%. Τον πραγματικό μέσο μισθό -12%. Γνωρίζετε μήπως ποιο είναι το ποσοστό των νοικοκυριών που έχετε αναγκάσει με τις πολιτικές σας να περικόψουν την κατανάλωση βασικών ειδών διατροφής; Είναι 71%. Όμως ο Υπουργός σας της υπεραναπτύξεως στήνει ξανά μπροστά στις κάμερες σόου κοροϊδίας και εξαπάτησης με το καλάθι του εμπαιγμού που περιλαμβάνει ελάχιστα αγαθά ιδιωτικής ετικέτας ενώ δημιουργεί συνθήκες για επιπλέον αυξήσεις σε δεκατέσσερις χιλιάδες άλλα είδη.

Δεν ευθύνεται κανένας Πούτιν και κανένας πόλεμος γι’ αυτό. Ούτε για το ότι η επιβάρυνση των νοικοκυριών μας το πρώτο εξάμηνο του 2022 από τους λογαριασμούς ρεύματος ήταν η δεύτερη μεγαλύτερη στην Ευρωπαϊκή Ένωση και η επιβάρυνση από τους λογαριασμούς φυσικού αερίου ήταν η τρίτη μεγαλύτερη. Και για τις άλλες χώρες ισχύουν οι συνέπειες του πολέμου αλλά οι χώρες εκείνες έχουν Κυβερνήσεις που προστατεύουν τους πολίτες τους. Δεν έχουν την Κυβέρνηση Μητσοτάκη που άρπαξε από νοικοκυριά και επιχειρήσεις 2 δισεκατομμύρια ευρώ από τον Ιούλιο του 2021 μέχρι τον Ιούλιο του 2022 για να ταΐσει με υπερκέρδη τα κοράκια του καρτέλ της ενέργειας. Αλλά φαίνεται ότι για εσάς δεν ήταν αρκετό αυτό το σοκαριστικό πλιάτσικο. Αυτή την πρωτοφανή επιδρομή στα λαϊκά εισοδήματα τη συνδυάσατε με μια άνευ προηγουμένου επίθεση στο κράτος δικαίου και στην ποιότητα της ίδιας της δημοκρατίας μας.

Επιτελικό δεν ήταν το κράτος που στήσατε, κύριοι Υπουργοί, αλλά το παρακράτος που, πράγματι, δούλεψε άψογα, επιτελικά. Γιατί ήταν η ΕΥΠ - Μητσοτάκη, με πολιτικό και διοικητικό προϊστάμενο τον ίδιο τον Πρωθυπουργό, που παρακολουθούσε τον Θανάση Κουκάκη και τον Νίκο Ανδρουλάκη, με συμβατικά μέσα αλλά και με λογισμικό «Predator» και ήταν η κυβερνητική πλειοψηφία σας στην Επιτροπή Θεσμών και Διαφάνειας που σαμποτάρισε τη διαλεύκανση της υπόθεσης, με την απαράδεκτη επίκληση του δήθεν απορρήτου, την τρομοκράτηση και τις απειλές της κ. Μπακογιάννη, με την άρνηση κλήτευσης συγκεκριμένων προσώπων, εξευτελίσατε το Κοινοβούλιο και το ίδιο το Σύνταγμα.

Και τώρα προσπαθείτε να κουκουλώσετε με τον ίδιο τρόπο τις αποκαλύψεις για την παρακολούθηση τριάντα τριών προσώπων, Υπουργών, Βουλευτών του ΣΥΡΙΖΑ, της Όλγας Γεροβασίλη, του Χρήστου Σπίρτζη και ακόμη δεν γνωρίζουμε πόσων ακόμα, αλλά και επιχειρηματιών μέσω του λογισμικού «Predator».

Αλλά τα ραπίσματα που δεχόσαστε από την έκθεση της PEGA ακούγονται, ευτυχώς, μέχρι το Στρασβούργο. Γιατί η επιτροπή του Ευρωπαϊκού Κοινοβουλίου τονίζει, μεταξύ άλλων και χωρίς σκοπιμότητα, ότι και καμμία ουσιαστική έρευνα δεν έγινε για την υπόθεση από την Κυβέρνηση Μητσοτάκη και αποδεικτικά στοιχεία καταστράφηκαν και σκοτεινός ήταν ο ρόλος που έπαιξε το μητσοτακικό παραμάγαζο που στήθηκε από τους Δημητριάδη και Κοντολέοντα μέσα στην ΕΥΠ, το Κέντρο Τεχνολογικής Υποστήριξης, Ανάπτυξης και Καινοτομίας, το διαβόητο ΚΕΤΥΑΚ, αυτή η «ΕΥΠ β». Αλλά και καμμία κλήση για κατάθεση δεν έγινε στα πρόσωπα - κλειδιά των εμπλεκομένων εταιρειών της «INTELLEXA» και της «KRICKEL», κυρίων Μπίτζιο και Λαβράνο.

Καταπέλτης εναντίον σας είναι τα συμπεράσματα της PEGA, αλλά πώς να τα διαχειριστείτε; Δεν είσαστε τόσο ισχυροί ώστε να υπονομεύσετε και το ευρωπαϊκό κράτος δικαίου, όπως υπονομεύσατε το εθνικό.

Αντί γι’ αυτό, όμως, αρχίσατε τις προσπάθειες πολιτικής απαξίωσης της εισηγήτριας της έκθεσης, της Ευρωβουλευτού κ. Βελντ, με ενορχηστρωμένες προσπάθειες δολοφονίας χαρακτήρα. Αλλά οι προσπάθειές σας θα πέσουν στο κενό και η αλήθεια θα λάμψει.

Αναρωτιόμαστε, όμως, θα εμφανιστεί άραγε ο δήθεν ανενημέρωτος και γι’ αυτό επικίνδυνος -θα έλεγα- κ. Μητσοτάκης αύριο σ’ αυτό εδώ το Βήμα, μετά την επίκαιρη ερώτηση που κατέθεσε ο Αλέξης Τσίπρας, για να δώσει τις απαντήσεις που χρωστά στον ελληνικό λαό; Ας ελπίσουμε ότι δεν θα προσβάλει για ακόμα μία φορά το θεσμικό του ρόλο και το κύρος του Κοινοβουλίου.

Κυρίες και κύριοι συνάδελφοι, με το παρόν νομοσχέδιο η Κυβέρνηση της Νέας Δημοκρατίας, που απεχθάνεται τη διαφάνεια και τη λογοδοσία, εξαναγκάζεται, επιτέλους, να φέρει στην Ολομέλεια την ευρωπαϊκή οδηγία 1937/2019 που προωθεί την προστασία των προσώπων που καταγγέλλουν παραβιάσεις του Ενωσιακού Δικαίου.

Καθυστερήσατε, βέβαια, έναν ολόκληρο χρόνο, κύριε Υπουργέ. Κατανοούμε ότι η εικόνα της Κυβέρνησής σας στην Ευρώπη πλέον χρειάζεται ρετουσάρισμα αυτή την περίοδο και δεν υπήρχε περιθώριο για άλλη καθυστέρηση. Ωστόσο, όμως, θα υποστηρίξω ότι το νομοσχέδιο σας ρυθμίζει ένα ζήτημα κεφαλαιώδους σημασίας για το κράτος, για το κράτος δικαίου, με τρόπο διάτρητο, ατελή και άτολμο. Διότι η ουσιαστική έννομη προστασία αυτών των μαρτύρων δημοσίου συμφέροντος, των whistleblowers, αποτελεί το έσχατο ανάχωμα απέναντι στη διαφθορά, απέναντι στη διαπλοκή ανάμεσα σε πολιτικές και επιχειρηματικές ελίτ, απέναντι στην αυθαιρεσία και την κατάχρηση εξουσίας των δημοσίων αρχών, αλλά και τις παράνομες μεθοδεύσεις ισχυρών ιδιωτικών συμφερόντων.

Γι’ αυτό, λοιπόν, η ενσωμάτωση της σχετικής οδηγίας έπρεπε να μεταφραστεί σε ένα ενιαίο εθνικό πλαίσιο προστασίας των μαρτύρων, με πλήρη δημόσια πληροφόρηση, αλλά κυρίως με δημιουργία δικτύου εσωτερικών διαύλων αναφοράς των παράνομων και καταχρηστικών πρακτικών σε όλους τους δημόσιους και ιδιωτικούς φορείς, όπως ακριβώς σας έχουν προτείνει και οι φορείς της κοινωνίας των πολιτών, η Διεθνής Διαφάνεια Ελλάς, το Vouliwatch κι άλλοι. Ωστόσο εσείς περιορίζεστε, σκόπιμα προφανώς, μόνο στο τυπικό γράμμα της οδηγίας και αφήνετε να χαθεί η ευκαιρία διεύρυνσης του πεδίου εφαρμογής της ώστε να καλύπτει όλους τους κρίσιμους τομείς. Δηλαδή, πρώτον, τις παραβιάσεις του Εθνικού Δικαίου όπως έχουν κάνει η Κύπρος, η Δανία, η Πορτογαλία, η Γαλλία, η Σουηδία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ την ανοχή σας λίγο, παρακαλώ.

Δεύτερον, τις περιπτώσεις δημοσίου συμφέροντος, όπως είναι τα ποινικά αδικήματα σε βάρος του δημοσίου, οι περιπτώσεις διαφθοράς και απάτης, χρηματισμού δημοσίων λειτουργών, συγκάλυψης αδικημάτων, κακοδικίας, σύγκρουσης συμφερόντων, κατάχρησης εξουσίας, κακοδιαχείρισης δημόσιων κονδυλίων, παραβιάσεων της διοικητικής διαδικασίας, αλλά και των ανθρωπίνων δικαιωμάτων.

Αλήθεια, τι φοβάστε, κύριοι της Νέας Δημοκρατίας, και δεν συμπεριλαμβάνετε και αυτές τις περιπτώσεις; Μήπως έχετε συνηθίσει το σκοτάδι της συγκάλυψης και το φως σάς ενοχλεί; Μήπως αν καλύπτονταν αυτοί οι τομείς δεν θα υπήρχε μεγάλο περιθώριο για φαινόμενα τύπου «NOVARTIS», τύπου Πάτση, τύπου Πιτσίκα, τύπου Δημητριάδη; Αλλά, μάλλον, ακριβώς αυτό εξηγεί την απροθυμία σας.

Τρίτον, δεν προβλέπετε οικονομικά κίνητρα για τους μάρτυρες που θα βοηθούσαν κάποια στόματα να ανοίξουν.

Τέταρτον, δεν διασφαλίζετε την ανωνυμία των αναφορών τους ούτε τον επαρκή χρόνο προστασίας της ταυτότητάς τους.

Και, πέμπτον, δεν προβλέπατε κυρώσεις σε περιπτώσεις μη συμμόρφωσης με το νέο νομικό πλαίσιο προστασίας για τα νομικά πρόσωπα, αλλά μόνο για τα φυσικά. Βέβαια, σήμερα το συμπεριλάβατε στις νομοτεχνικές βελτιώσεις που κάνατε.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Πολλά τα παραθυράκια που αφήνετε ανοιχτά, κύριοι Υπουργοί, για να μείνει το παρόν νομοθετικό πλαίσιο, πάλι, ένα κενό γράμμα.

Κυρίες και κύριοι συνάδελφοι, το διαζύγιο που έχει πάρει η Κυβέρνηση Μητσοτάκη από τη διαφάνεια, τη λογοδοσία, την υπεράσπιση του κράτους δικαίου είναι οριστικό. Το δίλημμα είναι πλέον ξεκάθαρο: Ή με τους γαλάζιους κοριούς και τις γαλάζιες ακρίδες ή με την κοινωνία και τη δημοκρατία. Μέσος δρόμος δεν υπάρχει.

Στις επόμενες εκλογές οι πολίτες θα ψηφίσουν κάθαρση, θα ψηφίσουν κοινωνική δικαιοσύνη, θα ψηφίσουν μέλλον. Το μήνυμα της αντίστασης, της αλληλεγγύης και της πολιτικής αλλαγής δόθηκε και χθες στη γενική απεργία από τους εργαζόμενους και την κοινωνία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Τρικάλων (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Γιάννης Ραγκούσης και αμέσως μετά ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

Ορίστε, κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Και ο εισηγητής μας, ο κ. Λάππας, και οι συνάδελφοι Βουλευτές, με τελευταία τη συνάδελφο κ. Πούλου, έχουν με έναν τρόπο -νομίζω- απολύτως πλήρη τοποθετήσει τις ενστάσεις μας, τις επιφυλάξεις μας και τις αντιρρήσεις μας σε σχέση με αυτό το νομοσχέδιο. Άρα δεν νομίζω ότι χρειάζεται να επαναλάβω, καθώς έχουν γίνει κατανοητοί οι λόγοι για τους οποίους σε μια σειρά από άρθρα θα είμαστε αρνητικοί, έχοντας, όμως, κρατήσει κάποια πολύ σημαντικά θέματα, τα οποία, με αφορμή αυτό το νομοσχέδιο, μας δίνεται η ευκαιρία να τα θέσουμε.

Κύριε Τσιάρα, προφανώς ξέρετε τη λαϊκή παροιμία, την πασίγνωστη, ότι «ο κόσμος το ’χει τούμπανο κι εσείς κρυφό καμάρι». Τώρα, στην περίπτωσή σας, και τι δεν έχετε κρυφό καμάρι.

Πρώτον, ο κόσμος έχει τούμπανο ότι αυτό το νομοσχέδιο δεν θέλατε να το φέρετε. Δεν θέλατε. Δεν είχατε την πολιτική βούληση. Δεν είχατε την πολιτική βούληση να ενσωματώσετε στο Ελληνικό Δίκαιο αυτή την κοινοτική οδηγία και δεν θα το κάνατε αν σειρά αξιωματούχων της Ευρωπαϊκής Ένωσης δεν σας είχαν βγάλει, κυριολεκτικά, στη σέντρα και δεν είχαν, σε κατ’ ιδίαν συνομιλίες και σε δημόσιες τοποθετήσεις τους, εκθέσει τον ίδιο τον Πρωθυπουργό για το γεγονός ότι είχαν διαπιστώσει πως δεν επιθυμούσατε να ενσωματώσετε στο Ελληνικό Δίκαιο αυτή την οδηγία…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Στην ίδια μοίρα είναι όλες οι ευρωπαϊκές χώρες, κύριε Ραγκούση. Όλες οι ευρωπαϊκές χώρες βρίσκονται στο ίδιο σημείο που είμαστε κι εμείς.

**ΙΩΑΝΝΗΣ ΡΑΓΚΟΥΣΗΣ:** Τώρα, γιατί βιάζεστε;

Εσείς, δηλαδή, κύριε Τσιάρα, νομίζετε ότι το ελληνικός λαός δεν έχει πληροφορηθεί για τη συνεδρίαση του Υπουργικού Συμβουλίου, πριν από τόσους μήνες…

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, μην κάνετε διάλογο, κύριοι συνάδελφοι. Απευθύνεστε στην Ολομέλεια.

**ΙΩΑΝΝΗΣ ΡΑΓΚΟΥΣΗΣ:** …όπου έγινε μακελειό, ακριβώς γι’ αυτή εδώ την υπόθεση, μεταξύ Υπουργών και συγκεκριμένων πρωταγωνιστών που, προφανώς, ήταν και οι επισπεύδοντες, σε μια λογική να μην έρθει αυτό το νομοσχέδιο στο ελληνικό Κοινοβούλιο.

Δεύτερον, ακριβώς επειδή δεν επιθυμούσατε να το φέρετε, γι’ αυτό και το απονευρώσατε, γι’ αυτό και το αποστεώσατε και το αφήσατε όπως έχει.

Κύριε Τσιάρα, νομίζω ότι είστε και εσείς πολύ έμπειρος στην πολιτική για να καταλαβαίνετε ότι οι πολίτες δεν τρώνε κουτόχορτο και δεν ακούνε τις περισσότερες φορές, για να μην πω όλες τις φορές, αυτά που τους λέμε. Προσέχουν τα αντανακλαστικά με βάση τα οποία λειτουργούμε. Δηλαδή, οι πολίτες τώρα τι έχουν απέναντί τους; Έχουν μια Κυβέρνηση, η οποία και στην Ελλάδα και διεθνώς κατηγορείται ότι με τον πρωταγωνιστικό ρόλο του ίδιου του Πρωθυπουργού, μέσα στο Μαξίμου, οργάνωσε ένα παράνομο σύστημα παρακολουθήσεων πολιτικών αντιπάλων, δημοσιογράφων, επιχειρηματιών και μέσω της ΕΥΠ και μέσω του «Predator». Αυτό το ξέρει πια και ο τελευταίος Έλληνας πολίτης, τελευταίος σε σχέση με το πόσο μακριά μπορεί να μένει από αυτή εδώ την έδρα της Εθνικής Αντιπροσωπείας.

Την ίδια στιγμή ξέρουν ότι υπάρχει αυτό το νομοσχέδιο που έρχεται. Ξέρετε τι θα περίμεναν από εσάς, κύριε Τσιάρα; Να υπάρχει μια κυβέρνηση στον τόπο, που, αν δεν ήταν πραγματικά ένοχη γι’ αυτές τις υποκλοπές, αν πραγματικά δεν αποδείκνυε -από τον τρόπο με τον οποίο αντιδρά όλο αυτό το χρονικό διάστημα των αποκαλύψεων- ότι αυτή έχει οργανώσει αυτό το σύστημα των παράνομων παρακολουθήσεων, πρώτον, θα έλεγε δημοσίως τους λόγους εθνικής ασφάλειας για τους οποίους παρακολουθήθηκε ο κ. Ανδρουλάκης και ο κ. Κουκάκης.

Δεύτερον, θα ζητούσε συγγνώμη για την τροπολογία που εσείς συνυπογράψατε και ως Υπουργός Δικαιοσύνης φέρατε στο ελληνικό Κοινοβούλιο, μαζί με τον κ. Πικραμμένο, και θα ανακαλούσε την «ντροπολογία», κατά κυριολεξία, του Μαρτίου του 2021, με βάση την οποία για πρώτη φορά μετά από δέκα, δεκαπέντε, είκοσι χρόνια στην Ελλάδα απαγορεύτηκε στην ανεξάρτητη αρχή, την ΑΔΑΕ, η δυνατότητα να πληροφορεί τον παρακολουθούμενο για την παρακολούθηση που μπορεί να έχει υποστεί, αφού αυτή έχει ολοκληρωθεί. Θα ερχόσασταν σήμερα εδώ, κύριε Τσιάρα, και θα λέγατε: «Ανακαλούμε την τροπολογία που ψηφίσαμε και ζητάμε συγγνώμη. Κάνουμε την αυτοκριτική μας και αφήνουμε ελεύθερη την ΑΔΑΕ να ενημερώσει και τον Ανδρουλάκη και τον Κουκάκη και όποιον άλλον απευθυνθεί σε αυτή για τους λόγους για τους οποίους παρακολουθήθηκε.».

Τι κάνατε εσείς σε σχέση με αυτό, κύριε Τσιάρα; Τίποτα δεν κάνετε, κύριε Τσιάρα. Συνεχίζετε για μία ακόμη φορά, χάνοντας και αυτή την ευκαιρία, να κρατάτε αυτή την τροπολογία σε ισχύ, για να επιχειρείτε να κρατήσετε τα στόματα όσο το δυνατόν πιο κλειστά.

Τι ακόμη θα έκανε, βεβαίως; Θα αξιοποιούσε αυτό το νομοσχέδιο και αυτή την κοινοτική οδηγία για να περάσει ένα μήνυμα. Ότι όποιος φέρει πληροφορίες για τη λειτουργία του «Predator» και για τις παρακολουθήσεις μέσα από το «Predator» στην ελληνική δικαιοσύνη θα απολαύσει ένα, δύο, τρία, τέσσερα, πέντε προνόμια.

Αυτά όμως μια κυβέρνηση θα τα έκανε, κύριε Τσιάρα -και όχι η δική σας-, αν δεν ήταν ένοχη. Εσείς είστε μια ένοχη Κυβέρνηση. Εσείς οργανώσατε τις παράνομες παρακολουθήσεις μέσα από την ΕΥΠ, εσείς οργανώσατε τις παράνομες παρακολουθήσεις μέσα από το «Predator» πολιτικών αντιπάλων, δημοσιογράφων και επιχειρηματιών. Γι’ αυτό και δεν κάνετε τίποτα από όλα αυτά που θα έκανε όποια κυβέρνηση ένιωθε και πραγματικά ήταν αθώα, σε σχέση με τις κατηγορίες που δέχεται και στην Ελλάδα και στο εξωτερικό.

Εσείς πού να τολμήσετε να τα κάνετε αυτά; Διότι, αν δώσετε εσείς κίνητρα με βάση αυτή τη νομοθεσία και πείτε σε καθεστώς ισχυρής προστασίας «όποιοι μάρτυρες μας δώσουν στοιχεία για το ʺPredatorʺ», δεν ξέρω ποιοι από εσάς θα μένατε έξω. Δεν ξέρω ποιοι από εσάς στην κορυφή -και δεν αναφέρομαι σε εσάς προσωπικά, γιατί θα σας πω ποια είναι η βασική δική σας ευθύνη ως Υπουργού Δικαιοσύνης, κύριε Τσιάρα- θα βγαίνατε απ’ έξω από τη βάσανο της ποινικής αξιολόγησης, με πρώτο και καλύτερο τον κ. Μητσοτάκη.

Πού να τολμήσει ο κ. Μητσοτάκης να δώσει κίνητρα για να υπάρξουν προστατευόμενοι μάρτυρες για το «Predator»; Ο πρώτος ο οποίος θα καταγγελθεί από τέτοιους προστατευόμενους μάρτυρες θα είναι ο ίδιος και όλο αυτό το βρώμικο σύστημα που έχει οργανώσει μέσα στο Μαξίμου. Και δεν ντρέπεται λίγο να βγαίνει και να δίνει συνεντεύξεις, γεμάτες ψέματα! Και νομίζει ότι δεν τον έχει πάρει χαμπάρι ο ελληνικός λαός! Όχι μόνο τον έχει πάρει χαμπάρι, αλλά μέρα με τη μέρα όλο και περισσότερο τον απεχθάνεται. Και τον απεχθάνεται ακριβώς γιατί μετέτρεψε την εμπιστοσύνη που έδωσε ο ελληνικός λαός σε αυτόν τον Πρωθυπουργό για να τη μετατρέψει στην πιο σκληρή, αποτρόπαιη ισχύ που μπορούσε, χρησιμοποιώντας τους πιο ανήθικους μηχανισμούς, που καταλύουν κάθε έννοια λειτουργίας του δημοκρατικού μας πολιτεύματος. Και αυτά τα έχει αναγνωρίσει ο ίδιος. Ο ίδιος έχει αναγνωρίσει ότι έγιναν επί των ημερών του παράνομες παρακολουθήσεις πολιτικών αντιπάλων και δημοσιογράφων. Τώρα, τα υπόλοιπα που λέει είναι να τα αποδέχεται όποιος θέλει να του υποτιμούν τη νοημοσύνη, ότι δήθεν ήταν λάθος και δεν το ήξερε και παραμύθια της Χαλιμάς.

Ήρθε ο εκλεκτός σας, ο κ. Κοντολέων, στην Εξεταστική Επιτροπή -και το λέω μπροστά σας, είστε Υπουργός Δικαιοσύνης και αναλαμβάνω την ευθύνη- και όταν τον ρωτήσαμε αν είπε τους λόγους για τους οποίους παρακολουθήθηκε ο Ανδρουλάκης, ξέρετε τι μας απάντησε, κύριε Τσιάρα; Μας απάντησε: «Δεν με ρώτησε ποτέ ο Πρωθυπουργός για τους λόγους για τους οποίους παρακολουθούσαμε τον κ. Ανδρουλάκη.».

Μα, δεν ντρέπεστε πια καθόλου να υποτιμάτε με αυτόν τον τρόπο τη νοημοσύνη των πολιτών και βεβαίως να προσβάλλετε με αυτόν τον τρόπο και την Εθνική Αντιπροσωπεία και όλους μας και το κομματικό σύστημα και το δημοκρατικό πολίτευμα;

Και βεβαίως -γιατί σας είπα και για τον ρόλο που έχει παίξει το Υπουργείο Δικαιοσύνης- το Υπουργείο Δικαιοσύνης, μέχρι στιγμής τουλάχιστον και μακάρι για εσάς, δεν φαίνεται αναμεμειγμένο στη διοργάνωση υποκλοπών του συστήματος υποκλοπών. Αλλά είστε το στρατηγείο της συγκάλυψης. Είστε αυτοί που αναλάβατε να διεκπεραιώσετε το δεύτερο, παράλληλο, μεγάλο σκάνδαλο από το σκάνδαλο των υποκλοπών, που ήταν το σκάνδαλο της συγκάλυψης. Γιατί εσείς σπεύσατε να απαγορεύσετε στην ΑΔΑΕ να ενημερώσει και τον Ανδρουλάκη και τον Κουκάκη και όλους όσοι πιστεύουν ότι μπορεί να παρακολουθούνται από την ΕΥΠ και ενδεχομένως και συναδέλφων σας Υπουργών, που με βάση τις πληροφορίες ήταν και αυτοί -ή ορισμένοι από αυτούς- οι συγκεκριμένοι θύματα υποκλοπών. Ας αφήσουμε τις επόμενες ημέρες να μιλήσουν και γι’ αυτό.

Άρα, λοιπόν, πέραν των πτυχών των συγκεκριμένων άρθρων υπάρχει ένα μείζον πρόβλημα για εσάς, κύριε Τσιάρα. Είστε η Κυβέρνηση των υποκλοπών, είστε η Κυβέρνηση της συγκάλυψης, είστε η Κυβέρνηση της ανομίας, είστε η Κυβέρνηση της μεγαλύτερης προσβολής της λειτουργίας του δημοκρατικού πολιτεύματος στη χώρα από το 1974 και μετά. Και βεβαίως ταυτόχρονα είστε και οι θιασώτες της άποψης ότι οι προστατευόμενοι μάρτυρες είναι κουκουλοφόροι και ότι έπρεπε -και προσπαθήσατε, κάνατε τα αδύνατα δυνατά- να τους βγάλετε τις κουκούλες.

Εσείς λέγατε αυτή την αθλιότητα. Εσείς λέγατε «θα τους βγάλουμε τις κουκούλες, θα τους βγάλουμε τις κουκούλες». Σε ποιους; Στους προστατευόμενους μάρτυρες που συνέργησαν για να έρθει στην επιφάνεια το σκάνδαλο «NOVARTIS» και στη βάση των μαρτυριών των οποίων η «NOVARTIS» καταδικάστηκε στις Ηνωμένες Πολιτείες με τόσες εκατοντάδες εκατομμύρια ευρώ πρόστιμο. Και για σας εδώ ήταν απλώς κουκουλοφόροι που έπρεπε να διωχθούν.

Κατά τη διάρκεια των εργασιών της Προανακριτικής Επιτροπής για το σκάνδαλο «NOVARTIS» -το θυμήθηκε ο κ. Λάππας προηγουμένως, που συζητούσαμε- μία ή δύο αποφάσεις του εισαγγελέα απέρριψαν την προσπάθειά σας να αποκαλύψετε τα ονόματα των προστατευόμενων μαρτύρων. Και έρχεστε σήμερα και θέλετε να πείσετε τον ελληνικό λαό ότι είστε αυτοί οι οποίοι πιστεύετε σε έναν θεσμό τόσο κρίσιμο, τόσο καθοριστικό και για τη διαφάνεια και για τη λογοδοσία και για τη δημοκρατία, όπως έχουν με πολύ συγκροτημένο τρόπο διατυπώσει στο τέλος-τέλος όχι μόνο τα κόμματα της Αντιπολίτευσης, αλλά και βασικοί θεσμοί, βασικές οργανώσεις της κοινωνίας των πολιτών και της λειτουργίας του κράτους δικαίου στην Ελλάδα, όπως είναι η Διεθνής Διαφάνεια Ελλάς ή όπως είναι η οργάνωση Vouliwatch.

Δεν έχετε πουθενά να σταθείτε, δεν βρίσκετε πουθενά συμπαράσταση. Είναι αυτό που σας είπα, κύριε Τσιάρα. Ο κόσμος το έχει τούμπανο κι εσείς κρυφό καμάρι. Σας έχει πάρει χαμπάρι ο ελληνικός λαός. Είστε η Κυβέρνηση των υποκλοπών, είστε η Κυβέρνηση κατάλυσης του κράτους δικαίου, είστε η χειρότερη Κυβέρνηση για τη λειτουργία του δημοκρατικού πολιτεύματος από τη Μεταπολίτευση και μετά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Καθώς μίλησε ο Αρχηγός μας, έχω τον μισό χρόνο. Θα σας ζητήσω από τα έξι λεπτά, να με αφήσετε να πάω στα οκτώ.

Αγαπητοί κύριοι Υπουργοί, κυρίες και κύριοι Βουλευτές, εμείς από την πρώτη μέρα που μπήκαμε στη Βουλή των Ελλήνων σαν ΜέΡΑ25, ένα πράγμα κάναμε σαφές στον ελληνικό λαό που μας ακούει από εκεί έξω: ότι ο αντίπαλός μας δεν είναι το πολιτικό προσωπικό της ολιγαρχίας. Και θέλουμε να το ξεκαθαρίσουμε.

Δεν είστε εσείς ή εσείς ή εσείς το εκάστοτε μνημονιακό πολιτικό προσωπικό της μόνιμης και σταθερής ολιγαρχίας πέντε, άντε δεκαπέντε, οικογενειών. Είναι η ίδια η ολιγαρχία, φίλοι πολίτες που μας ακούτε από εκεί έξω. Γι’ αυτό και η ίδια αυτή η μαύρη, κατάμαυρη -και ξέρω τι λέω- ολιγαρχία μάς χτυπάει με όποιον τρόπο μπορεί, μας αποκλείει από τα μέσα της, τα μέσα μαζικής εξαπάτησης, τα οποία ελέγχονται βέβαια σύσσωμα, όπως ξέρετε, πολίτες που μας ακούτε από εκεί έξω, από την ίδια αυτή μαύρη ολιγαρχία.

Λασπολογεί συστηματικά εναντίον μας, λασπολογεί κατά του Αρχηγού μας, που είναι θυμίζω ο μόνος πολιτικός που εγώ ξέρω -πενήντα επτά χρονών είμαι πια, δόξα τω Θεώ- ο οποίος άφησε τη λιμουζίνα και το αξίωμά του, τα παράτησε, για να είναι συνεπής με το προεκλογικό συμβόλαιο που υπέγραψε μαζί σας, πολίτες της Ελλάδας, με τον ελληνικό λαό. Αυτόν τον Αρχηγό τον λοιδορεί, όταν δεν τον δαιμονοποιεί, όταν δεν τον καθυβρίζει το σύστημα αυτό, το μιντιακό, της μαύρης ολιγαρχίας. Ξέρετε τις περίφημες θεωρίες περί του «κόστους Βαρουφάκη», περί του «αγάπη μου, έκλεισα τις τράπεζες» και διάφορες άλλες τέτοιες χυδαίες κακοήθειες. Μας λασπολογεί, λοιπόν, με χυδαία ψεύδη, αλλά και μηνύοντάς μας η ίδια η μαύρη ολιγαρχία, όταν όλα τα προηγούμενα -η λασπολογία, η δαιμονοποίηση και το πολιτικό προσωπικό της που μας κοντράρει εδώ μέσα- έχουν αποτύχει.

Δεν πρόκειται, κύριε Πρόεδρε, αγαπητέ κύριε Υπουργέ, κυρίες και κύριοι Βουλευτές, να κάνουμε πίσω. Θα παραμείνουμε η φωνή που μιλά χωρίς περιστροφές για το τι συμβαίνει σε αυτή τη χώρα εδώ και τώρα. Θα συνεχίσουμε να λέμε τα ονόματα -όσο κι αν ενοχλεί κάποιους- των παρασιτικών ολιγαρχών που λεηλατούν αυτή τη στιγμή τη χώρα μας και τον δημόσιο πλούτο μας, με τις πλάτες βεβαίως και κυρίως με τις ψήφους όλων των συνθηκολογημένων, δηλαδή των μνημονιακών κομμάτων της ελληνικής Βουλής μας.

Δεδομένων των παραπάνω, κύριε Πρόεδρε, επιτρέψτε μου ένα σχόλιο πάνω στη δήθεν κόντρα Μητσοτάκη - Μαρινάκη. Η κόντρα αυτή είναι ψευδεπίγραφη. Δεν υπάρχει καμμία κόντρα, ελληνικέ λαέ, μην κοροϊδεύεσαι. Πάντως η κόντρα αυτή που σου σερβίρουν τα μέσα μαζικής εξαπάτησης δεν σε αφορά στο παραμικρό. Ξέρεις τι αφορά; Ξέρετε τι αφορά, πολίτες που μας ακούτε από εκεί έξω; Αφορά συσχετισμούς δυνάμεων μεταξύ ολιγαρχικών συμφερόντων. Αφορά την πίτα που θέλουν, σαν άγρια σκυλιά που είναι, να μοιράσουν μεταξύ τους, ερήμην μας, σας και μας.

Το γεγονός ότι δεν αφορά εσάς, τον ελληνικό λαό, είναι αυταπόδεικτο από το πεδίο που επέλεξαν να μεταφέρουν την κόντρα. Ποιο είναι αυτό; Το ποδοσφαιρικό, είναι το ποδόσφαιρο, η μπάλα. Η επιλογή εδώ είναι κομβική. Μέσω του οπαδικού θεσμού, επιχειρείται η εντελώς λανθάνουσα -και να έχετε τον νου σας, πολίτες που μας ακούτε- φαντασιακή δήθεν ταύτιση των συμφερόντων του εκάστοτε ολιγάρχη, είτε λέγεται Αλαφούζος είτε Μαρινάκης είτε του ιδιοκτήτη της ΑΕΚ, που δεν θυμάμαι το όνομά του, ιδιοκτήτη ΠΑΕ, με τα συμφέροντα των οπαδών της ΠΑΕ. Ουδέν ψευδέστερον από αυτό.

Ας δούμε τη γλώσσα, όμως, γιατί έχει ενδιαφέρον, κύριε Πρόεδρε, με την οποία συνομίλησαν δημόσια ο κ. Μαρινάκης και ο κ. Μητσοτάκης. Μέσω ενός εκπροσώπου της ΠΑΕ ξεκίνησε η ενδομετοχική κόντρα στη «Μητσοτάκης Α.Ε.». Η απάντηση, όμως, του Πρωθυπουργού και επικεφαλής της «Μητσοτάκης Α.Ε.», της Κυβέρνησής σας, είναι πραγματικά, κυρίες και κύριοι Βουλευτές και πολίτες που μας ακούτε από εκεί έξω, αληθινή παρακαταθήκη για τον ιστορικό του μέλλοντος, ο οποίος θα φρίξει όταν δει τι γινόταν σε αυτό το μέρος που λέγεται Βουλή των Ελλήνων.

Είπε επί λέξει ο Κυριάκος Μητσοτάκης, απαντώντας σε ερώτηση του Νίκου Χατζηνικολάου και σας διαβάζω: «Εγκληματική οργάνωση η Κυβέρνηση, κατά τον εκπρόσωπο της ομάδας στο ποδόσφαιρο, τα τελευταία τρία χρόνια, εις βάρος του Ολυμπιακού.». Ο ίδιος ο Πρωθυπουργός είπε: «Εγώ Ολυμπιακός είμαι.». Ακούστε επίπεδο. Και τρέμω στη σκέψη ότι δεν πρόκειται μόνο περί χαμηλοτάτου επιπέδου, επιπέδου αλητείας δηλαδή, αλλά πρόκειται στην πραγματικότητα περί κώδικα. Συνεννοούνται με κώδικα. Αυτό λέει το ΜέΡΑ25.

Λέει, λοιπόν, ο Πρωθυπουργός: «Εγώ Ολυμπιακός είμαι». Και συνεχίζει: «Η ομάδα, τα τελευταία…». Η ομάδα σας, δηλαδή. Αφού είστε κι εσείς Ολυμπιακός, με τον Μαρινάκη έχετε την ίδια ομάδα. Λέει, λοιπόν, ο Πρωθυπουργός: «Η ομάδα τα τελευταία τρία χρόνια πήρε τρία πρωταθλήματα...», και τώρα ακούστε ποιο είναι το ανησυχητικό, συνεχίζει, «...με διαφορές είκοσι έξι, δεκαεννέα και δεκαοκτώ βαθμούς από τον δεύτερο.».

Μα είναι δυνατόν Πρωθυπουργός, που δεν ανήκει σε μαφία, να ξέρει την αριθμητική διαφορά των είκοσι έξι, δεκαεννέα και δεκαοκτώ βαθμών από τον δεύτερο; Πού ακριβώς ήταν -αυτή η εγκληματική οργάνωση τότε δημιουργήθηκε, κύριε Πρόεδρε- ο Πρωθυπουργός της χώρας;

Ο Μητσοτάκης, λοιπόν, λέει: «Κι εγώ Ολυμπιακός είμαι προσωπικά.». Και είπε τα υπόλοιπα. Και συνεχίζει: «Αυτό το συγκεκριμένο σχόλιο το φέρνω και περιμένω να καταδικαστεί με απόλυτη σαφήνεια από τη διοίκηση της ομάδος.».

Δηλαδή, μετάφραση: Η φράση «εγώ είμαι Ολυμπιακός» είναι μήνυμα προς τον κ. Μαρινάκη: «Εγώ υπηρέτησα τα ολιγαρχικά συμφέροντα με συνέπεια, δεν θα σας χαλάσω τη μαγιονέζα, δεν θα σας χαλάσω την πιάτσα.». Η δε αναφορά στους βαθμούς διαφοράς από τους δεύτερους, τους όμοιους ολιγάρχες, σημαίνει: «Ιδού τα διαπιστευτήρια των εξυπηρετήσεών μου, οπότε μη μου λέτε ότι σας αδικώ, κύριε Μαρινάκη. Όπως βολεύω όλους τους παρασιτικούς της πατρίδας μας, τον κ. Βαρδινογιάννη, τον κ. Λάτση, τον κ. Αλαφούζο, έτσι βολεύω κι εσάς.».

Κλείνοντας για το θέμα, δεν θα ρίξει κανένας Μαρινάκης το δυστοπικό καθεστώς που ζούμε, το πολύ-πολύ να αλλάξει ο διαχειριστής της δυστοπίας. Θα το ρίξει, αγαπητέ, κύριε Πρόεδρε, κύριοι Υπουργοί, κυρίες και κύριοι Βουλευτές, ο ελληνικός λαός.

Παιδιά αγαπημένα που μας ακούτε από εκεί πάνω, θα το ρίξετε εσείς, μόλις μεγαλώσετε. Ελπίζουμε να μη χρειαστεί να μεγαλώσετε, αλλά να το κάνουν οι γονείς σας, πριν από εσάς για εσάς, για να μη ζήσετε άλλον μεσαίωνα. Τον εθνικό πλούτο τον κλέβουν δέκα οικογένειες. Μπαίνουν σπίτι σας κάθε βράδυ και τον κλέβουν και τον διαχειρίζονται για πάρτη τους, για τα συμφέροντά τους.

Και να πω και κάτι ακόμα. Πολλοί νομίζουν ότι είμαστε τίποτα γενναίοι εμείς οι Βουλευτές του ΜέΡΑ25, που τα βάζουμε με τους παρασιτικούς ολιγάρχες σαν τον κ. Αλαφούζο, που με μήνυσε. Κάθε άλλο. Ούτε γενναίοι είμαστε ούτε τίποτα τρομερό κάνουμε ούτε ήρωες βεβαίως είμαστε, σε καμμία περίπτωση. Στο ΜέΡΑ25 ήρωες θεωρούμε τους απλούς πολίτες οι οποίοι κάνουν την ίδια δουλειά με εμάς, τους απλούς πολίτες που είναι ακτιβιστές, αυτούς που συμμετέχουν στις συλλογικότητες. Ήρωες θεωρούμε τους δημοσιογράφους που δεν έχουν καμμία βουλευτική ασυλία και κανένα ακαταδίωκτο για να τους προστατεύσει και συνεχίζουν με την ίδια μανία να προσπαθούν να γκρεμίσουν αυτό το απάνθρωπο μνημονιακό σύστημα που έχει καταλάβει τη χώρα.

**ΠΡΟΕΔΡΕΥΩΝ (Χαράλαμπος Αθανασίου):** Μην απευθύνεστε στα παιδιά, κύριε συνάδελφε. Δεν συμμετέχουν οι μαθητές στη συζήτηση.

**ΚΛΕΩΝ ΓΡΗΓΟΡΙΑΔΗΣ:** Θα ολοκληρώσω, κύριε Πρόεδρε, αλλά είμαι Κοινοβουλευτικός Εκπρόσωπος. Κλείνω αμέσως.

Το ΜέΡΑ25, με τον Αρχηγό του μαζί, τον Γιάνη Βαρουφάκη, επισκέφθηκε πριν από τρεις μέρες το αμαξοστάσιο της ΣΤΑΣΥ. Το είχαμε επισκεφθεί επίσης περίπου πριν από έναν χρόνο ή κάτι λιγότερο. Τότε μας είχαν πει ότι, λόγω των μνημονιακών περικοπών, οι άνθρωποι που φροντίζουν τις μισές γραμμές του μετρό και τον ηλεκτρικό από εξήντα τέσσερις είχαν γίνει τριάντα.

Ξέρετε τι μας είπαν χθες, δηλαδή έναν χρόνο μετά, παιδιά που μας ακούτε από εκεί πάνω; Ότι πια είναι είκοσι οκτώ και κάνουν το σέρβις όλου του δικτύου του ηλεκτρικού και του μισού του μετρό. Επίσης, ξέρετε τι μας είπαν; Ξέρετε ποια είναι η πρόοδος, αφού καταγγείλαμε όσα τούς κάνετε από εδώ πέρα; Η πρόοδος, λοιπόν, είναι ότι έχουν δεχθεί για πρώτη φορά περικοπές μισθών και συντάξεων. Συγκεκριμένα, τον Μάιο που μας πέρασε, για πρώτη φορά από την αρχή της ιστορίας της δημόσιας αυτής επιχείρησης, της ΣΤΑΣΥ, δεν δόθηκε στους εργαζόμενους δώρο Πάσχα. Επίσης, τους απειλούν με απόλυση κάθε φορά που συμμετέχουν σε μια απεργία, η οποία όταν συμμετέχουν είναι νόμιμη, αλλά αμέσως μετά τμήμα της δικαιοσύνης που εξυπηρετεί την εκάστοτε κυβέρνηση την κηρύσσει παράνομη με κατάπτυστο τρόπο.

Και το κερασάκι στην τούρτα, κύριε Πρόεδρε. Κατά την καταβολή του τελευταίου μισθού του Μαΐου, η εταιρεία, κλιμακώνοντας την αντεργατική πολιτική της, προχώρησε σε μειώσεις των αποδοχών, του κυρίου μισθού, δηλαδή περιέκοψε τον κύριο μισθό, το ανθυγιεινό επίδομα, το επίδομα ευθύνης, τη στρατιωτική θητεία και τα ωράρια εργασίας.

Δουλεύουν αυτοί οι άνθρωποι, κύριε Πρόεδρε, κύριοι Υπουργοί και παιδιά που μας ακούτε από εκεί πάνω, επτά μέρες χωρίς ρεπό, με Σαββατοκύριακο μέσα και δουλεύουν κάθε τρία επταήμερα το πρώτο και το τρίτο από τις 22.00΄ μέχρι τις 6.00΄.

Σε αυτούς τους ανθρώπους αυτή η Κυβέρνηση, που μοιράζει δισεκατομμύρια στους Έλληνες εφοπλιστές, έκοψε τον μισθό και όλα τα επιδόματα που δικαιούνται, γιατί σας είπα πώς δουλεύουν.

Ευχαριστώ πολύ για τη μικρή ανοχή, κύριε Πρόεδρε.

Ευχαριστώ πολύ που με ακούσατε, κυρίες και κύριοι.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε.

Τον λόγο έχει τώρα ο Υπουργός Ανάπτυξης κ. Γεωργιάδης, για να υποστηρίξει το άρθρο 1 της τροπολογίας 1456.

Κύριε Υπουργέ, έχετε τον λόγο.

Αμέσως μετά θα δώσω τον λόγο στους εισηγητές για τις δευτερολογίες τους.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπαίνω λίγο γρήγορα στο θέμα, γιατί πρέπει να επιστρέψω στην επιτροπή.

Η εφαρμογή της πρωτοβουλίας μας το «Καλάθι του Νοικοκυριού» πάει πραγματικά πάρα πολύ καλά. Θέλω να ενημερώσω το Σώμα, επειδή όλοι οι συνάδελφοι ανησυχούν και δικαίως για την ακρίβεια και τον πληθωρισμό, ότι από τα ίδια εξακόσια σαράντα τέσσερα προϊόντα που είχε το καλάθι την περασμένη εβδομάδα, τα πεντακόσια σαράντα ένα διατήρησαν την ίδια τιμή και αυτή την εβδομάδα, τα εκατόν ένα μείωσαν την τιμή και μόνο δύο αύξησαν την τιμή. Άρα το καλάθι γενικώς δουλεύει.

Επίσης, να πω ότι σήμερα είχαμε και το πολύ ευχάριστο νέο, ότι η ΕΛΣΤΑΤ ανακοίνωσε σοβαρή πτώση του πληθωρισμού στην Ελλάδα στο 9,1% για τον μήνα Οκτώβριο και μάλιστα με μεγάλη μηνιαία μείωση του πληθωρισμού. Και η EUROSTAT αναπροσάρμοσε προς τα κάτω την εκτίμησή της για τον πληθωρισμό του Οκτωβρίου από 9,9% σε 9,5%.

Άρα φαίνεται ότι η συντονισμένη προσπάθεια που κάνουμε για να αντιμετωπίσουμε την ακρίβεια αποδίδει, αρχίζει να βγάζει καρπούς.

Στο πλαίσιο της εφαρμογής του μέτρου διαπιστώσαμε κάποιες δυσλειτουργίες, παραδείγματος χάριν ότι, παρά τις συστάσεις μας, οι αλυσίδες είχαν τις σημάνσεις για το καλάθι όχι σε ορατό σημείο και όχι με τον σωστό τρόπο και γενικώς υπήρχε μια δυσλειτουργία στην ενημέρωση του κοινού. Για να τα ρυθμίσουμε αυτά, προτείνουμε στο Σώμα τη σημερινή τροπολογία, που έχει να κάνει με τη σήμανση και την επάρκεια των προϊόντων στο «Καλάθι του Νοικοκυριού» και τη δυνατότητα της υπηρεσίας μας να επιβάλλει πρόστιμα στις αλυσίδες εκείνες που δεν τηρούν τις συγκεκριμένες οδηγίες.

Ζητούμε, λοιπόν, την ψήφιση της συγκεκριμένης τροπολογίας, ώστε να έχουμε την εξουσιοδότηση του Σώματος να χειριστούμε τη λειτουργία του καλαθιού με πιο συμφέροντα για τον καταναλωτή τρόπο. Κεντρικός στόχος είναι να συμβάλλουμε όσο μπορούμε στη συγκράτηση του πληθωρισμού, στην πτώση των τιμών και στη διασφάλιση ενός χώρου μέσα στα σουπερμάρκετ, όπου οι πιο αδύναμοι συμπολίτες μας θα μπορούν να αγοράζουν τα βασικά προϊόντα στις λογικά καλύτερες τιμές που μπορούμε.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ευχαριστούμε.

Προχωράμε τώρα στις δευτερολογίες. Τον λόγο έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Θα μιλήσω μόνο για τις τροπολογίες, για τα άλλα έχουμε αναφερθεί αναλυτικά.

Πρώτα θα αναφερθώ στην τροπολογία του Υπουργείου Δικαιοσύνης. Θα χαρακτηρίσουμε ως θετικό και θα υπερψηφίζαμε το άρθρο 3 της τροπολογίας για την παράταση ισχύος του πίνακα επιτυχόντων του διαγωνισμού για την πρόσληψη δόκιμων ειρηνοδικών Δ΄ τάξης. Είναι ένα δίκαιο αίτημα. Το έχουμε κατ’ επανάληψη στηρίξει και θεωρούμε ότι ορθά παρατείνεται, όπως έχει γίνει με όλους μέχρι σήμερα τους πίνακες των επιτυχόντων, η ισχύς του συγκεκριμένου πίνακα. Αυτό το άρθρο δεν μπορούμε να το ψηφίσουμε χωριστά βέβαια στην τροπολογία, αλλά το στηρίζουμε. Επειδή έχουμε διαφωνία με τον θεσμό κυρίως και της διαμεσολάβησης και της ίδιας της EUROJUST τοποθετούμαστε συνολικά στην τροπολογία με το «παρών».

Τώρα σε σχέση με την δεύτερη υπουργική τροπολογία που έχει διάσπαρτες και διάφορες διατάξεις κατά το συνήθως συμβαίνον. Για το άρθρο που ανέπτυξε προηγουμένως ο κ. Υπουργός, το καλάθι του νοικοκυριού και κατά πόσο έχει λειτουργήσει και κατά πόσο έχει βοηθήσει την οικονομία νομίζω πέρα από τους αρχικούς χαρακτηρισμούς που του απέδωσαν όσοι πραγματικά έχουν ανάγκη να αγοράσουν τα συγκεκριμένα προϊόντα, έδωσαν την απάντησή τους και χθες στην απεργία οι εργαζόμενοι, απαντώντας ότι δεν τους κοροϊδεύουν τέτοια μέτρα εμπαιγμού, τα τρύπια καλάθια και τα διάφορα ημίμετρα που δεν μπορούν να αντιμετωπίσουν την πραγματική εκτίναξη των τιμών.

Τα λαϊκά νοικοκυριά συνεχίζουν να στενάζουν από την ακρίβεια, ιδιαίτερα στα βασικά είδη λαϊκής διατροφής και αυτό δεν αντιμετωπίζεται βέβαια με τα καλάθια και τις προσφορές των «σουπερμαρκετάδων» που και στην εφαρμογή τους έχει αποδειχθεί ότι πρόκειται πραγματικά για μια κακοστημένη παράσταση με τεράστια κενά. Αυτό που διεκδικούν οι εργαζόμενοι, η λαϊκή οικογένεια, τα λαϊκά νοικοκυριά είναι τουλάχιστον στα βασικά είδη λαϊκής διατροφής να καταργηθεί ο ΦΠΑ για να αποτελέσει μια πραγματική ανακούφιση. Πολύ περισσότερο βέβαια διεκδικούν αυξήσεις στους μισθούς για να μπορέσουν να ανταποκριθούν σε αυτές τις συνθήκες της ακρίβειας.

Σε σχέση με το άρθρο 2 καλώς παρατείνεται η ισχύς των συμβάσεων καθαριότητας των εργαζομένων στην καθαριότητα στον e-ΕΦΚΑ. Στην πραγματικότητα όλο αυτό το διάστημα οι εργαζόμενοι ήταν σε ομηρία, δεν μονιμοποιούνται στις θέσεις αυτές που κατέχουν. Τι κάνετε όμως; Για ένα μόλις μήνα παρατείνετε τις συμβάσεις τους για να έρθει στη συνέχεια να παραδοθεί η καθαριότητα σε εργολάβους με τους γνωστούς και πολύ χειρότερους πάντα όρους που εφαρμόζονται στις εργασιακές σχέσεις και όσους και αν πάρουν να εργαστούν στις συγκεκριμένες θέσεις.

Ως κόμμα έχουμε πάγια και ξεκάθαρη θέση ότι θα έπρεπε οι εργαζόμενοι στην καθαριότητα που είναι ήδη στον φορέα να μονιμοποιηθούν, να συνεχίσουν να εργάζονται με μόνιμες σχέσεις εργασίας και όχι βέβαια με τις σχέσεις ομηρίας και την εργολαβία.

Στο σύνολο, λοιπόν, της τροπολογίας θα τοποθετηθούμε με το «παρών» για αυτούς τους λόγους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κομνηνάκα.

Κύριε Υπουργέ, να μου επιτρέψετε και εμένα να σας συγχαρώ για την τροπολογία με τους ειρηνοδίκες. Ήξερα πάντα ότι ήσασταν θετικός προς την λύση αυτή, γιατί πράγματι και επιτυχόντες είναι και θα λύσετε και πολλά θέματα με τα κενά.

Τον λόγο έχει ο κ. Λάππας.

**ΣΠΥΡΙΔΩΝΑΣ ΛΑΠΠΑΣ:** Τώρα θα έλεγα ότι η κατάληξη ενός εισηγητή της Αντιπολίτευσης δεν μπορεί να είναι τίποτα άλλο παρά να κάνει μια σούμα σε πολιτικό επίπεδο.

Κύριε Πρόεδρε, έχω να θυμηθώ, επειδή θα είναι και από τις τελευταίες ομιλίες μου στο Κοινοβούλιο μέχρι τις εκλογές, γιατί έχω δηλώσει ότι δεν θα είμαι ξανά υποψήφιος και έτσι θα εγκαταλείψω το Κοινοβούλιο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν θα θέλαμε να συμβεί αυτό, κύριε Λάππα.

**ΣΠΥΡΙΔΩΝΑΣ ΛΑΠΠΑΣ:** Αυτό θα συμβεί, κύριε Υπουργέ, γιατί όλα έχουν ένα όριο και νομίζω όταν η ηλικία μας περνάει, πρέπει να ανοίγουμε την πόρτα για τους νεότερους στην πολιτική ζωή, επιτέλους να μην είναι η Βουλή μια Βουλή υπερηλίκων ή γερόντων. Δεν θέλω να πω ότι είμαι υπερήλικας, αλλά εν πάση περιπτώσει νομίζω ότι είναι η ώρα για τα παιδιά μας και τα εγγόνια μας.

Δεύτερον, κύριε Υπουργέ και κύριε Υφυπουργέ, δεν θα ξεχάσω ως εισηγητής του ΣΥΡΙΖΑ σε όλες τις εξεταστικές επιτροπές, αλλά κυρίως δίνω έμφαση στην προανακριτική προκαταρκτική εξέταση δηλαδή για την υπόθεση «NOVARTIS» και την πρώτη και τη δεύτερη για την υπόθεση Παπαγγελόπουλου, ότι δύο φορές το κόμμα σας επιχείρησε να άρει την ανωνυμία των μαρτύρων δημοσίου συμφέροντος και με δικό μου έγγραφο προς τον Εισαγγελέα του Αρείου Πάγου και τον αντιεισαγγελέα κ. Πλιώτα και κ. Μπρακουμάτσο αποφεύχθηκε την τελευταία στιγμή να εξεταστούν οι μάρτυρες δημοσίου συμφέροντος και η ανωνυμία τους στηριζόμενη σε σαφείς διατάξεις του Κώδικα Ποινικής Δικονομίας να αρθεί με πράξη του κ. Μπρακουμάτσου και του κ. Πλιώτα. Και αυτό τους τιμάει και το λέω δημόσια.

Τι θέλω να πω με αυτό, όμως; Θέλω να πω ότι μπορεί εσείς ως Υπουργείο Δικαιοσύνης να φέρατε αυτό το νομοσχέδιο σήμερα για εισαγωγή αυτής της κύρωσης, αλλά εγώ θεωρώ ότι στην πλειονότητα του Υπουργικού Συμβουλίου και στη πολύ μεγάλη πλειονότητα των οπαδών σας και των στελεχών σας δεν τείνουν ευήκοους ους σε τέτοιες νομοθετικές πρωτοβουλίες, γιατί είναι εγκλωβισμένοι δυστυχώς σε όλα αυτά που αποκαλύπτονται σήμερα, κύριε Υπουργέ. Τιμούν τη χώρα όλα αυτά τα φαινόμενα σήψης, παρακμής;

Κάποτε θυμάμαι ότι ο Ρέιντερς, ο Επίτροπος Δικαιοσύνης εδώ στη Βουλή όρισε τη διαφθορά ως την απόλυτη ηθική κατάπτωση. Αυτό ζει η χώρα μας. Και νομίζω ότι την χαρακτηρίζει την Κυβέρνησή σας κατ’ εξακολούθηση.

Κάνατε κάποιες προσπάθειες να υιοθετήσετε προτάσεις της Αντιπολίτευσης και την κριτική μας σε ορισμένες διατάξεις. Σε δύο τουλάχιστον εμβληματικές διατάξεις του νομοσχεδίου κάνατε μισό βήμα. Το άρθρο 10, την αρχειοθέτηση την αφήσατε εγκλωβισμένη στο πλαίσιο της ΕΑΔ. Δεν ακούσατε την Ένωση Εισαγγελέων. Δεν ακούσατε όλα τα κόμματα της Αντιπολίτευσης. Δεν μπορεί η πράξη αρχειοθέτησης να γίνεται από υπάλληλο. Επιμένετε στην ΕΑΔ. Επιμένετε στην αρχειοθέτηση στο πλαίσιο της ΕΑΔ. Είναι λάθος σας νομικό κυρίως. Το επαναφέρω. Δεν θα την ψηφίσουμε τη διάταξη που τροποποιείτε, γιατί δεν εκπληρώνει τον σκοπό της οδηγίας. Μα πράξη αρχειοθέτησης μιας αναφοράς, ενός πληροφοριοδότη απέναντι σε ένα ογκόλιθο της οικονομίας και της πολιτικής επιρροής και λέτε ότι η αρχειοθέτηση θα γίνει από τον υπάλληλο της ΕΑΔ; Και έχετε τη δυνατότητα να απευθυνθείτε και στην ΕΑΔ; Τι είναι η ΕΑΔ; Δεν είναι ο υπάλληλος; Είναι ο προϊστάμενος; Το ίδιο πράγμα είναι. Σημασία έχει ότι δεν είναι άλλο όργανο που να παρέχει εγγυήσεις αμεροληψίας, ανεξαρτησίας.

Αυτή είναι η πρότασή μας, γι’ αυτό λέμε ο εισαγγελικός λειτουργός. Το «δικαστικός» δεν το απαλείφουμε γιατί άλλωστε ο εισαγγελέας είναι και επόπτης.

Επίσης, στο άρθρο 23 ενώ έρχεστε και επιλύετε –και καλά το κάνετε, είναι θετικό- για τα νομικά πρόσωπα, αφήνετε τις τελευταίες δύο διατάξεις που αλλοιώνουν –και το λέω καλόπιστα- τον πυρήνα, το πνεύμα και τη φιλοσοφία του νομοσχεδίου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Βάλαμε και τα πρόστιμα, τα οποία ζητήσατε.

**ΣΠΥΡΙΔΩΝΑΣ ΛΑΠΠΑΣ:** Τι λέει το νομοσχέδιο, κύριε Πρόεδρε; Εμείς που είμαστε νομικοί το καταλαβαίνουμε. Γιατί το φέρνουμε; Το φέρνουμε για να εισάγουμε κατ’ αρχάς τη δυνατότητα ευκολότερα οι πληροφοριοδότες να γίνουν πληροφοριοδότες δημοσίου συμφέροντος και να έχουμε διατάξεις που τους προστατεύουν απόλυτα και έρχεται το νομοσχέδιο και απειλεί: μεγαλύτερη ποινή εις βάρος του πληροφοριοδότη –αν είναι αναληθείς οι αναφορές του, σε σχέση με τον αναφερόμενο, ελεγχόμενο, καταγγελλόμενο αναφερόμενο- δηλαδή ποινή φυλάκισης από πέντε έως δέκα έτη.

Νομίζω ότι αυτό καταδεικνύει και μια αντίληψη. Προσέξτε το. Δεν θα πείσουμε την κοινωνία ότι φέρνουμε το νομοσχέδιο για να βοηθήσουμε τον πληροφοριοδότη να αποκαλύψει όσα βλέπει στραβά, γκαβά κι ανάποδα, διότι έτσι θα απειλείται: Και αν δεν αποδειχθούν αυτά που θα πω εγώ, να έχουμε μια ποινή τουλάχιστον δύο ετών –που σημαίνει τέσσερα με πέντε οπωσδήποτε στη δικαστηριακή πρακτική- και ο καταγγελλόμενος αν αποδειχθεί αναληθής να έχει δεκαπέντε μέρες φυλακή;

Νομίζω ότι έτσι δεν υπηρετείται ο σκοπός του νομοσχεδίου, αλλοιώνεται το πνεύμα, ο πυρήνας του και η φιλοσοφία του και αφήνουμε έκθετο τον πληροφοριοδότη σε μια ποινική κύρωση, η οποία είναι άδικη και δεν πρέπει να προβλέπεται από το νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Άρτας (πρώτο τμήμα).

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Πριν δώσω τον λόγο στην κ. Γιαννακοπούλου, επειδή διέκοψα χωρίς να προσέξω ότι συνέχιζε η κ. Κομνηνάκα, παρακαλώ για ένα λεπτό να συμπληρώσετε εκεί που σας διέκοψα.

Ορίστε, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Με συγχωρείτε, συμβαίνει αυτό γιατί στις τροπολογίες είναι άρθρα από τέσσερα διαφορετικά Υπουργεία και καμμιά φορά μας διαφεύγουν.

Ήθελα να αναφερθώ στο άρθρο 4 της υπουργικής τροπολογίας, που αφορά την εξόφληση των τιμολογίων από το Υπουργείο Ναυτιλίας προς τους ακτοπλόους εφοπλιστές. Εξαντλήθηκε ο ένας κωδικός και ζητάνε τώρα να πάρουν χρήματα και από άλλο κωδικό, από τα χρήματα του Αρχηγείου του Λιμενικού Σώματος και από τον προϋπολογισμό αυτόν –γιατί;- για να καλύψουν με κάθε τρόπο τα 40 εκατομμύρια που δίνονται ζεστό χρήμα στους εφοπλιστές.

Την ίδια ώρα δεν παίρνετε κανένα μέτρο, ενώ τέσσερις-πέντε φορές μέσα σε έναν χρόνο έχουν αυξηθεί τα ακτοπλοϊκά εισιτήρια κάνοντας απαγορευτική τη χρήση τους από τους νησιώτες, αλλά και τους επισκέπτες των νησιών. Μέχρι τώρα δεν δίνονται ούτε καν αυτές οι όποιες επιδοτήσεις του μεταφορικού ισοδύναμου.

Καταλαβαίνουμε, λοιπόν, και είναι φανερό ότι οι αντοχές της οικονομίας είναι φειδωλές για οτιδήποτε άλλο εκτός αν πρόκειται για τις ενισχύσεις στους εφοπλιστές, για τις οποίες ποτέ και κανένα όριο δεν γίνεται ανεκτό και εκεί πραγματικά «παίζετε τα ρέστα» σας. Όχι μόνο τους μπουκώνετε με ζεστό χρήμα και επιδοτήσεις, αλλά διατηρείτε και στο διηνεκές τις φοροαπαλλαγές στο πρόσωπό τους. Είναι πραγματική πρόκληση, την ώρα που για όλους τους υπόλοιπους εργαζόμενους και τα λαϊκά στρώματα, οι ενισχύσεις σας παραμένουν στα διάφορα τρύπια καλάθια.

Προφανώς, το άρθρο αυτό το καταψηφίζουμε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κομνηνάκα.

Τώρα τον λόγο για τη δευτερολογία της έχει η κ. Γιαννακοπούλου, ειδική αγορήτρια του Κινήματος Αλλαγής.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Απλά για τις τροπολογίες θέλω να τοποθετηθώ. Έχω πει ό,τι έπρεπε να πω και στην ομιλία μου για το κείμενο του νομοσχεδίου. Όσον αφορά την τροπολογία του Υπουργείου Δικαιοσύνης, εμείς θα την υπερψηφίσουμε για τρεις συγκεκριμένους λόγους.

Πρώτον, γιατί η παράταση όσον αφορά το Κτηματολόγιο είναι κυριολεκτικά –θα μπορούσαμε να πούμε- ένα αίτημα από τη μεγάλη πλειονότητα και των ανθρώπων οι οποίοι εμπλέκονται, αλλά και κοινωνικό αίτημα.

Δεύτερον, η παράταση του πίνακα των ειρηνοδικών είναι επίσης κάτι δίκαιο και κάτι σημαντικό και πρέπει να το δείτε γιατί έχουμε καταθέσει πολλές φορές αντίστοιχη ερώτηση για το να υπάρξει παράταση του πίνακα ειρηνοδικών, προκειμένου να υπάρξει εξάντληση αυτού του πίνακα, κύριε Υπουργέ. Είναι κάτι το οποίο το ζητούμε και θα συνεχίσουμε να το ζητούμε.

Και βεβαίως για τη διαμεσολάβηση θεωρούμε ότι υπάρχει μια σωστή ερμηνευτική διόρθωση-προσέγγιση μιας ασάφειας, η οποία υφίσταται.

Όσον αφορά την υπουργική τροπολογία 1456/119, και αυτή βεβαίως θα την υπερψηφίσουμε, με μία παρατήρηση, όσον αφορά το άρθρο 4, όπου αναφέρεται -αν θέλετε- η ανάλυση των συνεπειών της ρύθμισης, με βάση την οποία αντιμετωπίζεται ο κίνδυνος του να μην μπορούν να αποπληρωθούν οι παραπάνω δαπάνες από το Πρόγραμμα Δημοσίων Επενδύσεων του Υπουργείου Ναυτιλίας, το οποίο σύμφωνα και με τον πολύ πρόσφατα ψηφισθέντα νόμο του 2022, τον ν.4948, αποτελεί τη μοναδική πιθανή πηγή χρηματοδότησης για τις εν λόγω συμβάσεις και έτσι μπορούν να καλυφθούν τα τυχόν χρηματοοικονομικά ελλείμματα από τον αντίστοιχο τακτικό προϋπολογισμό του Υπουργείου.

Προφανώς, υπάρχει αδυναμία, αυτή η αδυναμία, η οποία αναφέρεται άλλωστε και στην ανάλυση των συνεπειών, που η ηγεσία του Υπουργείου σπεύδει να αντιμετωπίσει με αυτόν τον τρόπο. Όμως και την ύστατη στιγμή, εμείς βεβαίως –από τη στιγμή που αυτό αποτελεί έναν τρόπο για να λυθεί έστω με όλη αυτή την καθυστέρηση ένα ζήτημα- θα συμφωνήσουμε, αναδεικνύοντας όμως αυτό το οποίο έχουμε αναδείξει πολλές φορές, σχετικά με την προχειρότητα, με τον κακό σχεδιασμό, με την έλλειψη προγραμματισμού, σε σχέση με την ακτοπλοϊκή πολιτική της Κυβέρνησης της Νέας Δημοκρατίας.

Δυστυχώς έχουμε αναδείξει πολλές φορές και μέσω ερωτήσεών μας στη Βουλή τα προβλήματα στον σχεδιασμό που υπάρχουν, στην παρακολούθηση, για την υλοποίηση των παρεμβάσεων οι οποίες γίνονται, αλλά και την ανεπαρκή και την παρωχημένη οργάνωση και στελέχωση των αντίστοιχων λειτουργιών του εν λόγω Υπουργείου.

Όμως, σε κάθε περίπτωση και προκειμένου να εξασφαλιστεί η συνοχή των νησιών μας με κάθε δυνατό τρόπο, θα υπερψηφίσουμε, παρά τις ενστάσεις μας στο σύνολο της πολιτικής που ασκείται, το εν λόγω άρθρο, όπως βεβαίως και την εν λόγω τροπολογία.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Γιαννακοπούλου.

Τελείωσαν και οι δύο τροπολογίες.

Τον λόγο έχει τώρα ο Υπουργός Δικαιοσύνης κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι γεγονός ότι με την ολοκλήρωση κάθε συζήτησης στην Εθνική Αντιπροσωπεία, σε σχέση με τα σχέδια νόμου τα οποία καλείται η Ολομέλεια να τοποθετηθεί, να υπερψηφίσει ενδεχομένως, δίνεται μια δυνατότητα αποτίμησης όλης της πορείας κάθε νομοσχεδίου, προκειμένου να γίνει γνωστό βεβαίως και στο Σώμα, αλλά και στους Έλληνες πολίτες, το τι ακριβώς έχει διαμειφθεί όλο το προηγούμενο χρονικό διάστημα μέχρι να φτάσουμε στο σήμερα.

Και το λέω αυτό διότι, μετά λύπης μου, διαπιστώνω πως ακόμη και σήμερα πολλοί εκ των συναδέλφων έχουν μία σύγχυση, σε σχέση με το προτεινόμενο νομοσχέδιο και σε σχέση με το νομοσχέδιο που καλούμαστε να ψηφίσουμε. Και βεβαίως αυτή η σύγχυση δημιουργεί αντιφάσεις, δημιουργεί μια –εντός εισαγωγικών- «οξύμωρη» τοποθέτηση μεταξύ ζητημάτων, τα οποία είναι απολύτως ξεκαθαρισμένα.

Ακούστηκε, παραδείγματος χάριν, ότι η Κυβέρνηση δεν ήθελε να νομοθετήσει τη συγκεκριμένη ευρωπαϊκή οδηγία. Μα, αν συνέβαινε αυτό, κυρίες και κύριοι συνάδελφοι, θα βρισκόμουν σήμερα ενώπιόν σας να προτείνω την ενσωμάτωση της συγκεκριμένης οδηγίας στο Ελληνικό Δίκαιο;

Επιπλέον, ακούστηκε ότι η Ελλάδα καθυστέρησε. Αλήθεια; Έχετε πληροφόρηση σε σχέση με το πώς έχει κινηθεί η ενσωμάτωση της συγκεκριμένης οδηγίας σε σχέση με τις εξελίξεις για να ενσωματωθεί στα δίκαια των υπόλοιπων ευρωπαϊκών χωρών; Το γνωρίζετε; Ξέρετε τι έχει γίνει μέχρι τώρα; Ξέρετε ότι είναι ένα σημείο προβληματισμού για όλες σχεδόν τις ευρωπαϊκές χώρες η ενσωμάτωση της συγκεκριμένης οδηγίας στο εγχώριο κάθε χώρας δίκαιο; Αν δεν το ξέρετε, θα πρέπει τουλάχιστον να ρωτήσετε και να ενημερωθείτε. Διότι το να εγκαλούμαστε αυτή τη στιγμή, γιατί υποτίθεται καθυστερήσαμε να ενσωματώσουμε τη συγκεκριμένη οδηγία ή –εντός εισαγωγικών- «δείχναμε φόβο» απέναντι σε αυτή την ενσωμάτωση, προφανώς έρχεται σε πλήρη αντίθεση με την ίδια την πραγματικότητα, η οποία δυστυχώς για σας είναι διαφορετική.

Σας ανέφερα ότι τώρα το καλοκαίρι, τους μήνες Μάιο-Ιούνιο, σχεδόν το σύνολο των ευρωπαϊκών χωρών βρισκόταν σε έναν απόλυτο προβληματισμό, σε σχέση με το πώς θα νομοθετήσει τη συγκεκριμένη οδηγία εισάγοντάς την στη δική της έννομη τάξη η κάθε χώρα και βεβαίως μέχρι πού μπορεί να φτάσει το πεδίο διεύρυνσης της εφαρμογής της συγκεκριμένης οδηγίας.

Ξέρετε πού βρισκόμαστε σήμερα, για να τα λέμε τα πράγματα ξεκάθαρα και για να επανατοποθετηθούμε και, εν πάση περιπτώσει, να διακρίνουμε τι έχει γίνει και τι δεν έχει γίνει; Η Φινλανδία, η Γερμανία, η Ρουμανία, η Εσθονία, η Σλοβενία, η Αυστρία και η Πολωνία δεν έχουν κάνει τίποτα ακόμα με τον νόμο. Οι περισσότερες άλλες χώρες είχαν κάνει τα βήματά τους, της προπαρασκευής, της εισαγωγής της συγκεκριμένης οδηγίας στα εθνικά τους κοινοβούλια, της αναμονής, προκειμένου να μπουν σε μία διαδικασία νομοθέτησης. Και βεβαίως, σχεδόν το σύνολο όλων των υπολοίπων χωρών βρίσκονται στη διαδικασία που εμείς σήμερα ολοκληρώνουμε και που αυτές οι χώρες δεν έχουν ολοκληρώσει. Και αυτό σας τα λέω με επίσημα στοιχεία, για να ξέρουμε τι ακριβώς έχει γίνει.

Άρα, λοιπόν, αυτή η ρητορική ότι η Ελλάδα δεν ήθελε να ενσωματώσει την οδηγία, ότι εμείς έχουμε καθυστερήσει πάρα πολύ και δεν κινηθήκαμε όσο γρήγορα έπρεπε να κινηθούμε νομίζω, κυρίες και κύριοι συνάδελφοι, πέρα από άδικη, είναι και απολύτως άτοπη. Γι’ αυτό, ας τοποθετηθούμε επί της ουσίας.

Κατ’ αρχάς, μιλάμε για την οδηγία 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου του 2019, που στην πραγματικότητα προσφέρει προστασία στα πρόσωπα που αναφέρουν παραβιάσεις του Δικαίου της Ένωσης. Είναι απολύτως σαφές.

Δεν μπορώ πραγματικά να καταλάβω -αν ο κ. Ξανθόπουλος έκανε την προσπάθειά του, πρέπει να το ομολογήσω- πώς επαναλαμβάνεται αυτή η σύγχυση με βάση το τι ακριβώς έχει ειπωθεί και το τι ακριβώς έχει συμβεί σε σχέση με το συγκεκριμένο άρθρο 218 του Κώδικα Ποινικής Δικονομίας. Κάποιοι θέλουν να μπερδέψουν την ενσωμάτωση της συγκεκριμένης οδηγίας με το τι συνέβαινε με τους προστατευόμενους μάρτυρες μέχρι τώρα σε σχέση με το συγκεκριμένο άρθρο του Κώδικα Ποινικής Δικονομίας.

Αντιλαμβάνομαι ότι θα μπορούσε κανείς να θεωρήσει ότι μπορεί να υπάρχει μια πολιτική σκοπιμότητα. Το καταλαβαίνω. Αλλά, νομίζω, κυρίες και κύριοι συνάδελφοι, ότι τα πράγματα είναι σαφή. Και όταν αυτό επαναλαμβάνεται με έναν πανομοιότυπο τρόπο, ενώ έχουμε ξεκαθαρίσει πως η προστασία η οποία υπήρχε για τους μάρτυρες, που προβλεπόταν με το άρθρο 218 του Κώδικα Ποινικής Δικονομίας και καταλάμβανε συγκεκριμένα αδικήματα, ήταν μία πρόβλεψη προηγούμενης νομοθέτησης -αναφέρθηκε νομίζω και το πρόσωπο του σημερινού Αντιπροέδρου της Βουλής, που είχε ουσιαστικό ρόλο σε αυτή τη νομοθέτηση- νομίζω ότι τα πράγματα είναι, πέρα από σαφή, απολύτως συγκεκριμένα και απορώ πραγματικά πώς μπορεί κανείς να επανέρχεται.

Τι κάνουμε, λοιπόν; Κάνουμε ένα βήμα στην κατεύθυνση της διαφάνειας, της προστασίας, της ενίσχυσης του κράτους δικαίου.

Και επειδή άκουσα και μια γενικότερη συζήτηση για το κατά πόσο η Ελλάδα εγκαλείται και μάλιστα με επιστολές κ.λπ., δεν δεχθήκαμε καμμία διαφορετική επιστολή από αυτή που δέχθηκαν όλες οι ευρωπαϊκές χώρες σε σχέση με την ενσωμάτωση της συγκεκριμένης οδηγίας.

Επιπλέον, κυρίες και κύριοι συνάδελφοι, δεν ξέρετε, δεν έχετε πληροφορηθεί ότι μόνο την τελευταία χρονιά έχουμε επιτέλους μια θετική κατά βάση έκθεση για το κράτος δικαίου που αφορά στην χώρα μας; Δεν τα έχετε πληροφορηθεί όλα αυτά; Αν θέλετε να τα βλέπετε με τη δική σας οπτική -επαναλαμβάνω ότι αντιλαμβάνομαι τον πολιτικό ή τον κομματικό λόγο, τον αντιλαμβάνομαι απολύτως, άσχετα με το αν πιστεύω ότι η δικαιοσύνη πρέπει να βρίσκεται έξω από αυτή τη διελκυστίνδα, αυτή είναι μια άλλη συζήτηση- η ίδια η πραγματικότητα έρχεται να αποδείξει το τι ακριβώς έχει συμβεί. Και αυτό νομίζω ότι είναι περισσότερο αδιάψευστο, αυτό νομίζω ότι δεν σηκώνει καμμία απολύτως άλλη συζήτηση.

Πάμε να δούμε τα επιμέρους θέματα του νομοσχεδίου. Υπήρξε μια συζήτηση γιατί δεν διευρύναμε το πεδίο. Ναι, υπήρχε μεγάλος προβληματισμός. Εγώ θέλω να είμαι απολύτως ειλικρινής μεταξύ μας. Και η πρόθεση του Υπουργείου κατ’ αρχήν ήταν να υπάρχει διεύρυνση του πεδίου.

Η οδηγία, όμως, κυρίες και κύριοι συνάδελφοι, πρέπει να παραδεχτούμε όλοι ότι εισαγάγει έναν νέο θεσμό για τη δημιουργία ενός πλαισίου προστασίας των καλόπιστων αναφερόντων, που βεβαίως όμοιό του δεν υπήρχε μέχρι τώρα στη χώρα. Κι αυτή είναι μια πραγματικότητα την οποία την ξέρουμε όλοι.

Η μόνη ανάλογη διαδικασία ήταν αυτή που σας ανέφερα νωρίτερα με το 218 του Κώδικα Ποινικής Δικονομίας, που όμως είναι σε μια άλλη φιλοσοφία και κυρίως, ξέρετε πολύ καλά ότι τη χειρίζονται έμπειροι δικαστές. Δεν τη χειρίζονται πρόσωπα όπως αναφέρει η οδηγία, οι ΥΠΠΑ, δηλαδή οι Υπεύθυνοι Παραλαβής - Παράδοσης των Αναφορών.

Τι σημαίνει αυτό; Σημαίνει ότι από τη στιγμή που δεν είχαμε αντίστοιχη θεσμική εμπειρία, όπως ήταν αυτή των ΥΠΠΑ, θα έπρεπε να ορίζονται φυσικά πρόσωπα -και το ξέρουμε πάρα πολύ καλά αυτό- που προφανώς δεν είχαν αναπτύξει τις ανάλογες δεξιότητες. Και γι’ αυτόν τον λόγο επιλέχθηκε σε πρώτο χρόνο η ενσωμάτωση της αυτούσιας οδηγίας και όχι η διεύρυνση σε πεδία περισσότερα ή σε αντικείμενα περισσότερα, η οποία θα μπορούσε να μας οδηγήσει ενδεχομένως σε μια πληθώρα καταγγελιών που δεν θα μπορούσε να διαχειριστεί κανείς.

Αυτό δεν είναι λογικό, όπως ακούγεται, σε όλους; Αν νομίζετε ξαφνικά ότι με το πάτημα ενός κουμπιού μπορούμε να θεραπεύσουμε όλα τα ζητήματα ή όλες τις προβληματικές καταστάσεις που υπάρχουν, από τη δικαιοσύνη μέχρι τη δημόσια διοίκηση, ή ακόμη και στην ίδια την κοινωνία, ελάτε να μας πείτε τη «συνταγή».

Και το λέω αυτό, διότι όλοι έχουμε μια εμπειρία και προηγούμενων διακυβερνήσεων και προηγούμενων περιόδων και όλοι γνωρίζουμε λίγο ή πολύ γιατί κάποια πράγματα στη χώρα μας δεν έχουν κινηθεί στην κατεύθυνση που ενδεχομένως όλοι θα θέλαμε.

Κυρία Γιαννακοπούλου, επιμείνατε σε μία αναφορά που έχει σχέση με το από πότε μπορεί να δέχεται η Εθνική Αρχή Διαφάνειας τις εξωτερικές αναφορές. Το είπα, αλλά θέλω να το απαντήσω για άλλη μια φορά.

Το συγκεκριμένο νομοσχέδιο βρίσκεται σε διαδικασία διαβούλευσης και συζήτησης από την αρχή του χρόνου. Το γεγονός ότι φτάσαμε να το ψηφίσουμε ενδεχομένως δέκα μήνες μετά δεν έχει προφανώς κανέναν λόγο σε σχέση με χρόνους που μπορεί ο καθένας να προσδιορίζει. Και η συγκεκριμένη πρόβλεψη υπήρχε ακριβώς από τότε. Διότι αυτή ήταν η θέση της Εθνικής Αρχής Διαφάνειας, δεν άλλαξε απολύτως τίποτα σε σχέση με αυτό.

Κυρίες και κύριοι συνάδελφοι, η μη δυνατότητα να δοθούν οικονομικά κίνητρα νομίζω ότι σε έναν μεγάλο βαθμό αιτιολογήθηκε και κατά την προηγούμενη συζήτηση στις αρμόδιες επιτροπές. Δεν προβλέπονται οικονομικά κίνητρα αυτή τη στιγμή, γιατί υπάρχει ο μεγάλος φόβος της κατάχρησης της προστασίας που παρέχει η οδηγία και ο κίνδυνος να αλλοιωθούν οι σκοποί της οδηγίας ως προς την ενθάρρυνση των καλόπιστων επώνυμων αναφορών. Και αυτό είναι ένα ζήτημα το οποίο πρέπει να ξεκινήσουμε κατά την εφαρμογή της συγκεκριμένης οδηγίας. Το λέω, για να είμαστε απολύτως ξεκαθαρισμένοι.

Έγινε μεγάλη συζήτηση για τα δύο, αν θυμάμαι καλά, άρθρα που αναφέρονται στη νομική βοήθεια και τα οποία είναι βασικά άρθρα του συγκεκριμένου νομοσχεδίου.

Έχω πει και στην επιτροπή, αλλά νομίζω ότι έχω τοποθετηθεί πάρα πολλές φορές, ότι δεν περιποιεί τιμή ούτε για μένα που είμαι σήμερα Υπουργός Δικαιοσύνης ούτε για κανέναν προηγούμενο Υπουργό Δικαιοσύνης το γεγονός ότι η νομική βοήθεια δεν τακτοποιούνταν, δεν εξοφλούνταν, δεν καταβάλλονταν έγκαιρα.

Και προφανώς -θα δεχτώ την άποψη σας, κύριε Λάππα- είναι ένα ζήτημα που αφορά στην ουσία του κράτους δικαίου. Δεν θα μπορούσε κανείς να έχει διαφορετική άποψη γι’ αυτό. Αλλά, για πείτε μου, εσείς γιατί δεν καταφέρατε να το λύσετε σε πεντέμισι χρόνια διακυβέρνησης, μιας και μιλάμε ακριβώς για τους ίδιους χρόνους αναμονής και καθυστερήσεων που υπάρχουν ακόμη και σήμερα;

Και από την άλλη πλευρά -οφείλω να πω ότι το αναγνώρισε ο κ. Ξανθόπουλος- η προσπάθεια την οποία κάναμε κατά καιρούς, και με πρόσκληση ενδιαφέροντος μέσω υπαλλήλων άλλων Υπουργείων, με νομοθετικές πρωτοβουλίες που ανέλαβα εγώ ο ίδιος προσωπικά, αλλά και με διάφορες άλλες δυνατότητες που θεωρητικά φαινόταν ότι θα μπορούσαν να λύσουν το πρόβλημα δυστυχώς δεν είχε το αποτέλεσμα που έπρεπε.

Τι γίνεται, λοιπόν, αυτή τη στιγμή, για να το ξεκαθαρίσουμε μία και καλή; Μόλις δημοσιευτεί ο συγκεκριμένος νόμος τον οποίον σήμερα συζητάμε και σε λίγο θα ψηφίσουμε, των whistleblowers, θα βγει πρόσκληση - προκήρυξη για την απόσπαση υπαλλήλων του Υπουργείου Οικονομικών που θα αναλάβουν το έργο της εκκαθάρισης των εκκρεμών ενταλμάτων για τη νομική βοήθεια. Οι συνεννοήσεις ήδη έχουν γίνει με τις αρμόδιες υπηρεσίες του Υπουργείου Οικονομικών. Θέλω να σας το ξεκαθαρίσω αυτό.

Θέλω να πιστεύω ότι έχουμε φτάσει κοντά στο τέλος. Το Υπουργείο Οικονομικών είναι πρόθυμο να βοηθήσει. Το Υπουργείο Δικαιοσύνης διαθέτει τους πόρους προκειμένου να βάλουμε μια σειρά επιτέλους. Και βεβαίως, ακούω θετικά την πρόταση του κ. Ξανθόπουλου -την έχουμε ήδη προχωρήσει σε έναν πολύ μεγάλο βαθμό- να δημιουργήσουμε μια πλατφόρμα μέσω της οποίας από την πρώτη στιγμή θα μπορούν πολλά διαδικαστικά ζητήματα να επιλύονται, ούτως ώστε να μη χρειάζεται κανένας υπάλληλος να επανέρχεται σε όλα αυτά τα ζητήματα.

Θέλω, όμως, να είμαι απολύτως ειλικρινής μαζί σας. Η προσπάθεια η οποία έχει καταβληθεί από εμένα προσωπικά, από τον Υφυπουργό, από τους συνεργάτες μου στο Υπουργείο Δικαιοσύνης αυτά τα τρία-τριάμισι χρόνια είναι μια τεράστια προσπάθεια, με τη συμμετοχή και τη συμβολή και του Προέδρου της ολομέλειας των δικηγορικών συλλόγων. Είναι μια τεράστια προσπάθεια να προσεγγίσουμε και να λύσουμε το ζήτημα. Δεν θα μπορούσε, όμως, να λυθεί το ζήτημα εκτός νομιμότητας. Αν θα μπορούσε να είχε συμβεί αυτό, προφανώς θα είχε λυθεί και νωρίτερα. Αυτή είναι η πραγματικότητα. Και νομίζω ότι γι’ αυτό κανείς δεν μπορεί, κυρίες και κύριοι συνάδελφοι, να πει οτιδήποτε άλλο.

Ετέθησαν διάφορα ζητήματα τα οποία νομίζω ότι δεν μπορώ να τα αφήσω ασχολίαστα. Μιλήσατε για τις αλλαγές στον Ποινικό Κώδικα, κύριε Λάππα, και νομίζω κάνατε μια αναφορά –αν θυμάμαι καλά εσείς την κάνατε- και σε σχέση με το γεγονός ότι παρά το ότι υπήρξε αυστηροποίηση των ποινών δεν υπήρξε ελάττωση της εγκληματικότητας. Ακούστηκαν πάρα πολλά θέματα και ζητήματα τα οποία μπορεί να ξεκινούσαν από τα πρόσφατα γεγονότα που είδαμε, με τον βιασμό ενός ανήλικου παιδιού, με θέματα και ζητήματα τα οποία πραγματικά προσβάλλουν το δημόσιο αίσθημα και το αίσθημα της ελληνικής κοινωνίας και των Ελλήνων πολιτών.

Για πείτε μου αλήθεια, ποια είναι αυτή η κυβέρνηση η οποία έχει αυστηροποιήσει το πλαίσιο των ποινών για τέτοιου είδους αδικήματα και ειδικά για αδικήματα τα οποία αναφέρονται σε ανήλικα παιδιά; Δεν είμαστε εμείς που με τον ν.4855 φροντίσαμε να προστατεύσουμε την ανηλικότητα σε όλες τις διαστάσεις και σε όλα τα επίπεδα; Δεν είναι αυτή η Κυβέρνηση η οποία έβαλε τη μεγαλύτερη ποινή για τον βιασμό ανηλίκου που είναι τα ισόβια; Είναι κάποια άλλη; Δεν είναι αυτή η Κυβέρνηση που φρόντισε όλα αυτά τα εγκλήματα που αναφέρονται στη γενετήσια ελευθερία και στη γενετήσια αξιοπρέπεια να μεγιστοποιήσει σε ό,τι αφορά το πλαίσιο των ποινών; Το λέω γιατί πρέπει να είμαστε ξεκάθαροι από τη μια πλευρά και από την άλλη τουλάχιστον να αποδέχεται κάποιος μία πραγματικότητα, η οποία δεν επιδέχεται αμφισβήτησης.

Επιπλέον, όταν ήρθαμε να νομοθετήσουμε για την εκδικητική πορνογραφία δεχθήκαμε μια κριτική η οποία ήταν άνευ λογικής, κατά τη γνώμη μου, ότι δήθεν πειράζαμε ξανά τον Ποινικό Κώδικα. Δηλαδή, κυρίες και κύριοι συνάδελφοι, για ένα αδίκημα το οποίο δεν περιγράφονταν ποτέ, μιας και είναι ένα καινούργιο αδίκημα, και το οποίο προφανώς είχε πλήξει και την αξιοπρέπεια και είχε αλλάξει και τη ζωή πολλών συμπολιτών μας, ειδικά γυναικών, δεν έπρεπε να το εντάξουμε σε μια λογική αντιμετώπισής του από το ποινικό μας δίκαιο;

Εγώ δεν θα σας πω αν δικαιώνεται αυτή τη στιγμή η Κυβέρνηση, το Υπουργείο Δικαιοσύνης, μιας και τέτοιου είδους υποθέσεις βγαίνουν σχεδόν καθημερινά και πλέον αντιμετωπίζονται με συγκεκριμένο νομοθετικό πλαίσιο. Θα σας πω, όμως, ότι τουλάχιστον για όλα αυτά τα θέματα η Κυβέρνηση φρόντισε προληπτικά και σε έναν προηγούμενο, πρότερο, ουδέτερο, παγωμένο θα έλεγα χρόνο, να νομοθετήσει με αποτέλεσμα σήμερα να υπάρχει προστασία στην ελληνική κοινωνία.

Η συζήτηση, βέβαια, περί ισοβίων και περί του πόσος πρέπει να είναι ο χρόνος που κανείς μπορεί να εκτίει ως ποινή ισοβίων είναι μια ευρωπαϊκή συζήτηση η οποία δεν στέκεται απλά και μόνο εντός των ελληνικών συνόρων. Το ξέρουμε πάρα πολύ καλά και νομίζω ότι η χώρα πρέπει να κινείται και στη λογική του κράτους δικαίου, αλλά βεβαίως και στις επιταγές που περιγράφονται πολλές φορές και από το Ευρωπαϊκό Δικαστήριο Δικαιωμάτων του Ανθρώπου και από το Συμβούλιο της Ευρώπης. Νομίζω ότι εκεί δεν χωράει πολύ μεγάλη συζήτηση και χρειάζεται πολύ μεγάλη προσοχή.

Άκουσα μια κριτική από τον κ. Χήτα, που βρίσκεται εδώ, σχετικά με την αξιοκρατία που μπορεί να υπάρχει, για την ψηφιοποίηση, για τα κτηριακά. Μου δίνεται η ευκαιρία να επαναλάβω, κύριε Χήτα, πράγματα τα οποία νομίζω ότι όλοι θα έπρεπε να γνωρίζουν και έχουν γίνει στο Υπουργείο Δικαιοσύνης το τελευταίο χρονικό διάστημα.

Κυρίες και κύριοι συνάδελφοι, όπως έχω επαναλάβει πολλές φορές από αυτό το Βήμα, η προσπάθεια των μεταρρυθμίσεων στο Υπουργείο Δικαιοσύνης γίνεται μέσα από έναν οδικό χάρτη, γίνεται μέσα από ένα σχέδιο, γίνεται μέσα από κεντρικές επιλογές προκειμένου να φτάσουμε κάπου. Αυτές οι κεντρικές επιλογές προσδιορίζονται μέσα από τους βασικούς πυλώνες που υπηρετούν τη δικαιοσύνη. Ο ένας πυλώνας είναι οι άνθρωποι, ο δεύτερος πυλώνας είναι η νομοθεσία και ο τρίτος πυλώνας είναι οι διαδικασίες και οι υποδομές.

Με τη νομοθεσία, τουλάχιστον μεταξύ μας το ξέρουμε, έχουμε κλείσει έναν πολύ μεγάλο κύκλο -είναι το εικοστό δεύτερο νομοσχέδιο που ψηφίζουμε σε αυτή την κυβερνητική θητεία για το Υπουργείο Δικαιοσύνης- αλλάζοντας το σύνολο των κωδίκων.

Αλλάξαμε τον Ποινικό Κώδικα και τον Κώδικα Ποινικής Δικονομίας ακριβώς για να αντιμετωπίσουμε τέτοιου είδους ζητήματα που προσέβαλαν την ελληνική κοινωνία και δημιουργούσαν ανησυχία στους Έλληνες πολίτες.

Αλλάξαμε τον Κώδικα Πολιτικής Δικονομίας κυρίως για να αναλάβουμε μια υποχρέωση που είχε η προηγούμενη κυβέρνηση, αλλά και να επισπεύσουμε τη λεγόμενη πολιτική δίκη με την πιλοτική δίκη στον Άρειο Πάγο.

Αλλάξαμε τη δικονομία του Ελεγκτικού Συνεδρίου για να ενοποιήσουμε διασπαρμένες διατάξεις που υπήρχαν σε περισσότερα από εκατό νομοσχέδια σε ένα ενιαίο νομικό κείμενο.

Αλλάξαμε τον Κώδικα Δικαστικών Υπαλλήλων για να εκσυγχρονίσουμε τον ρόλο και την παρουσία των δικαστικών υπαλλήλων μέσα στο δικαστικό σύστημα, όπως προβλέπεται από τη συνταγματική επιταγή.

Αλλάξαμε τον Κώδικα Οργανισμού Δικαστηρίων και Κατάστασης Δικαστικών Λειτουργών θέτοντας για πρώτη φορά πραγματικά αντικειμενικά κριτήρια αξιολόγησης κατά την επιθεώρηση των δικαστών.

Και βεβαίως, ανασυγκροτήσαμε την Εθνική Σχολή Δικαστών ακριβώς για να μπορεί να αντιμετωπίσει τις σύγχρονες προκλήσεις μέσα από την αλλαγή του προγράμματος σπουδών και μέσα από τη διαφορετική εκπαίδευση, την εκσυγχρονισμένη, προσαρμοσμένη σε μια διαφορετική κοινωνική πραγματικότητα εκπαίδευση που προβλεπόταν και έπρεπε να γίνει.

Σε ό,τι αφορά τις υποδομές, ξέρετε ότι βρισκόμαστε στην τελική φάση της ψηφιοποίησης της δικαιοσύνης. Έχω πει δημόσια, θα το επαναλάβω και τώρα, η δικαιοσύνη στο τέλος του 2025 στην Ελλάδα θα είναι στην εποχή του e-justice. Θα έχουμε μια απολύτως ψηφιακή δικαιοσύνη όχι μόνο με τα ηλεκτρονικά πινάκια τα οποία ήδη έχουμε παρουσιάσει στην Αθήνα και τη Θεσσαλονίκη, όχι μόνο με την απομαγνητοφώνηση των πρακτικών των ποινικών δικαστηρίων ή με την ηλεκτρονική ροή μήνυσης ή με τα ψηφιακά πιστοποιητικά, αλλά μέσα από διαδικασίες οι οποίες θα επικοινωνούν με όλους τους τρόπους μεταξύ τους και θα έχουν δημιουργήσει μια εντελώς διαφορετική πραγματικότητα στη λειτουργία της δικαιοσύνης.

Και βεβαίως, για τα κτήρια που και εκεί άκουσα μια κριτική, θα επαναλάβω, κυρίες και κύριοι συνάδελφοι, ότι αυτή την περίοδο υλοποιούμε το μεγαλύτερο κτηματολογικό πρόγραμμα που έχει γίνει ποτέ στη δικαιοσύνη στην Ελλάδα, με την κατασκευή επτά νέων δικαστικών μεγάρων στο Κιλκίς, στις Σέρρες, στην Έδεσσα, στο Βόλο, στη Λαμία, στο Ηράκλειο και στα Χανιά και βεβαίως με την ένταξη στο Ταμείο Ανάκαμψης της κατασκευής του νέου Πρωτοδικείου της Εισαγγελίας Αθηνών και νέου Δικαστικού Μεγάρου Πειραιά, μιας και η διαδικασία για το τελευταίο βρίσκεται σε μια εξέλιξη που αφορά έναν δημόσιο διεθνή διαγωνισμό. Δεν νομίζω ότι ποτέ ξανά έγιναν όλα αυτά στην Ελλάδα σε έναν τόσο μικρό χρόνο σε ό,τι αφορά τη δικαιοσύνη.

Τα λέω όλα αυτά, κυρίες και κύριοι συνάδελφοι, διότι η γνωστή, συχνή και επαναλαμβανόμενη κριτική την οποία δέχομαι εγώ προσωπικά και το Υπουργείο Δικαιοσύνης ή ακόμη και η Κυβέρνηση θα πρέπει στο τέλος αυτής της σκέψης η οποία διατυπώνεται, εξελίσσεται, αναλύεται και παρουσιάζεται να έχει κάτι συγκεκριμένο. Δεν γίνεται να έρχεστε να παραπονείστε για το τι γίνεται στη δικαιοσύνη, γιατί καθυστερεί η δικαιοσύνη, γιατί δεν αναβαθμίζουμε τις διαδικασίες και τη λειτουργία της δικαιοσύνης και όταν έρχεται η κρίσιμη στιγμή για να ψηφίσουμε μεταρρυθμιστικά νομοσχέδια, τα οποία προάγουν τις λύσεις σε όλα αυτά τα προβλήματα, ξαφνικά για λόγους μικροκομματικούς και για τους γνωστούς λόγους να βρίσκεστε απέναντι, με μια κριτική η οποία δεν υπαγορεύεται από τη λογική, αλλά κυρίως από την πολιτική κομματική σκοπιμότητα. Την αντιλαμβάνομαι και την πολιτική σκοπιμότητα, θέλω να είμαι ειλικρινής.

Εδώ, όμως, έχουμε να διαλέξουμε: Ή θα κάνουμε όλοι μαζί τα βήματα που πρέπει να κάνουμε για να μπορέσουμε να φέρουμε τη δικαιοσύνη εκεί που πραγματικά επιθυμεί η ελληνική κοινωνία και εκεί που θέλουν οι Έλληνες πολίτες, να εμπνέει και εμπιστοσύνη και ασφάλεια στους Έλληνες πολίτες -βεβαίως αντιμετωπίζοντας τα δικά τους ζητήματα και τις δικές της παθογένειες- ή διαφορετικά θα αναλωνόμαστε σε αυτή τη μικροπολιτική αντιπαράθεση, η οποία σε καμμία περίπτωση δεν θα λύσει τα προβλήματα και σε καμμία περίπτωση δεν θα αφήσει τους Έλληνες πολίτες να αισθανθούν ότι το πολιτικό σύστημα στέκεται με αξιοπρέπεια απέναντί τους.

Είναι ένα ερώτημα το οποίο θέτω πάντα, το επαναλαμβάνω και σε αυτή τη συζήτηση και νομίζω ότι με πολύ μεγάλη ευκολία οι Έλληνες πολίτες που μπορεί να μας παρακολουθούν έχουν τη δυνατότητα και να μας κρίνουν, αλλά πολύ περισσότερο να δούνε ποιος κινείται προς την κατεύθυνση που μπορεί κάποια πράγματα να τα δει, να τα λύσει, να τα αντιμετωπίσει και βεβαίως να προωθήσει τις όποιες λύσεις.

Θέλω να παρουσιάσω την τροπολογία, για την οποία νομίζω ότι σε μεγάλο βαθμό οι κύριοι συνάδελφοι που μίλησαν νωρίτερα στη δευτερομιλία τους είχαν την ευκαιρία να διατυπώσουν τις απόψεις τους. Όντως, με το άρθρο 1 αποσυνδέεται η θητεία του βοηθού του εθνικού μέλους της EUROJUST από τη θητεία του εθνικού μέλους και ορίζεται αυτοδικαίως ως τετραετής, έτσι ώστε να υπάρχει η δυνατότητα παραμονής του βοηθού όταν λήγει η διάρκεια της θητείας του εθνικού μέλους. Η αποσύνδεση αυτή, κυρίες και κύριοι συνάδελφοι, γίνεται για καθαρά πρακτικούς λόγους προκειμένου ο βοηθός του εθνικού μέλους να συνδράμει τα νέα μέλη -είναι για να υπάρχει μια συνέχεια με άλλα λόγια, η οποία έχει κριθεί ότι είναι απαραίτητη- με την εμπειρία και την τεχνογνωσία που έχει αποκτήσει.

Στο άρθρο 2 στο χρονικό σημείο που η διαδικασία διαμεσολάβησης έχει αρχίσει να χρησιμοποιείται πραγματικά κρίνεται αναγκαίο να αποσαφηνιστεί ότι επέρχεται αναστολή των δικονομικών προθεσμιών του άρθρου 237 του Κώδικα Πολιτικής Δικονομίας για κατάθεση των προτάσεων των διαδίκων για όσο χρόνο διαρκεί η διαδικασία της διαμεσολάβησης, ώστε τα διάδικα μέρη να μπορούν να εκμεταλλευτούν απόλυτα τα πλεονεκτήματα της προς όφελος και των ιδίων, αλλά και προς ελάφρυνση του συστήματος απονομής δικαιοσύνης.

Το άρθρο 3 νομίζω το σχολιάσατε όλοι. Από τη στιγμή που είχαμε τη δυνατότητα να παρατείνουμε μιας και υπάρχει κατεύθυνση ειρηνοδικών στην Εθνική Σχολή Δικαστών. Είχαμε τη δυνατότητα, όμως, να παρατείνουμε τον πίνακα μέχρι τον χρόνο που θα μπορεί αυτό να επανακαθορίσει. Το κάναμε αυτό με βάση βεβαίως και τα αιτήματα των κομμάτων.

Το άρθρο 4 είναι ένα άρθρο που αφορά στο Υπουργείο Ψηφιακής Διακυβέρνησης. Εξασφαλίζεται νέα προθεσμία ενός έτους για τους δικαιούχους εμπράγματων δικαιωμάτων οι οποίοι δεν έχουν ακόμη προβεί σε διόρθωση των ανακριβειών -αφορά στα κτηματολογικά, το ξέρετε- για να μπορέσει να υπάρξει μια ομαλή κατά κάποιον τρόπο μετάβαση και να μην υπάρξουν τέτοιου είδους ζητήματα, τα οποία σε ένα μεγάλο βαθμό δημιουργούν απότοκα άλλων προβλημάτων.

Αντιλαμβάνεστε ότι γίνονται δεκτές οι δύο υπουργικές τροπολογίες.

Για την προτεινόμενη τροπολογία του ΜέΡΑ25, για να είμαι ειλικρινής, περίμενα να ακούσω κάποια γενικότερη αιτιολόγηση, την οποία δεν την άκουσα, αλλά το ζήτημα είναι ότι δεν μπορεί να γίνει δεκτή, κυρίως γιατί έχει και συναρμόδια Υπουργεία. Έχει το Υπουργείο Οικονομικών, έχει το Υπουργείο Εργασίας. Πέραν όμως όλων των άλλων, ένα βασικό στοιχείο το οποίο υπάρχει και αφορά στη νομική βοήθεια ήδη επιχειρείται και λύνεται μέσα από τη διάταξη που υπάρχει στο νομοσχέδιο του Υπουργείου Δικαιοσύνης.

Κυρίες και κύριοι συνάδελφοι, νομίζω ότι πλέον, μετά από είκοσι δύο νομοσχέδια, έχουμε τη δυνατότητα να γνωριζόμαστε πολύ καλά μεταξύ μας. Έχουμε τη δυνατότητα και να κρίνουμε τις προθέσεις και να κρίνουμε πολύ περισσότερο τις τοποθετήσεις μας απέναντι σε ένα ζήτημα το οποίο θα έπρεπε να κινείται σε εντελώς διαφορετική κατεύθυνση. Μπορώ να σχολιάσω την επικαιρότητα και όλα αυτά τα οποία ανέδειξαν οι Κοινοβουλευτικοί Εκπρόσωποι, αλλά νομίζω ότι θα πάρω πολύ περισσότερο χρόνο και η συζήτηση θα ετεροπροσδιοριστεί σε έναν πολύ μεγάλο βαθμό.

Έχει όμως μεγάλη σημασία να μείνουμε επικεντρωμένοι στο μεγάλο θέμα που αφορά στην ίδια τη λειτουργία της δικαιοσύνης. Με αυτό το μεταρρυθμιστικό σχέδιο το οποίο ακολουθεί το Υπουργείο Δικαιοσύνης από την πρώτη στιγμή και υλοποιεί βήμα-βήμα, με την ανταπόκριση απέναντι στις υποχρεώσεις που έχει η χώρα σε σχέση με την ενσωμάτωση των ευρωπαϊκών οδηγιών, αλλά βεβαίως και με τη μεγάλη προσπάθεια να εκσυγχρονίσουμε υποδομές οι οποίες εδώ και πολλά χρόνια ήταν εγκαταλελειμμένες στον χώρο της δικαιοσύνης, με την ενίσχυση και -αν θέλετε- την προσπάθεια να δούμε ακόμη περισσότερο το ανθρώπινο δυναμικό που αφορά στην ίδια τη δικαιοσύνη, νομίζω ότι τα βήματα τα οποία γίνονται το τελευταίο χρονικό διάστημα δημιουργούν τις συνθήκες και τις προϋποθέσεις η δικαιοσύνη στην Ελλάδα τα επόμενα χρόνια να αλλάξει και για το καλό των πολιτών και για το καλό της κοινωνίας.

Όπως ενδεχομένως γνωρίζετε, από αύριο ξεκινάει η συζήτηση ενός νέου νομοσχεδίου, η ενσωμάτωση της οδηγίας για το ποινικό μητρώο. Θέλω να πιστεύω ότι μέχρι το τέλος του μήνα θα υπάρχει στο ελληνικό Κοινοβούλιο το νομοσχέδιο που αφορά τη νέα κατεύθυνση-διεύθυνση στην Εθνική Σχολή Δικαστών για την επιλογή και την επιμόρφωση των δικαστικών υπαλλήλων, για να λύσουμε επιτέλους το μεγαλύτερο πρόβλημα που υπάρχει στη στελέχωση της δικαιοσύνης. Νομίζω ότι η προσπάθεια -ξαναλέω για άλλη μια φορά- η οποία έγινε και γίνεται στον χώρο της δικαιοσύνης είναι αυτή η οποία στο τέλος θα μας δώσει τη δυνατότητα η Ελλάδα να έχει μια διαφορετική δικαιοσύνη που ανταποκρίνεται στις προσδοκίες των Ελλήνων πολιτών.

Για όλα βέβαια αυτά τα οποία ακούγονται, λέγονται και πολύ περισσότερο υποστηρίζονται κατά τις αγορεύσεις ειδικά από το Βήμα, νομίζω ότι ο μόνος αλάνθαστος κριτής είναι οι Έλληνες πολίτες, οι οποίοι θυμούνται, οι οποίοι γνωρίζουν, οι οποίοι αξιολογούν και οι οποίοι ξέρουν στο τέλος της ημέρας τι πρέπει να κάνουν, πού πρέπει να σταθούν και τι πρέπει να επιλέξουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Άρτας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Μας ειδοποίησε ο κ. Λιβάνιος για ένα άρθρο μιας τροπολογίας. Έμπλεξε στην κίνηση και δεν τον βλέπω να έρχεται, αν και νομίζω ότι τα ανέπτυξε ο Υπουργός.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Δικαιοσύνης: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L 305) και λοιπές επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα πέντε άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L 305) και λοιπές επείγουσες ρυθμίσεις  |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1454/118 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1456/119 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Δικαιοσύνης: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L 305) και λοιπές επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 262α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 16.50΄ λύεται η συνεδρίαση για αύριο, ημέρα Παρασκευή 11 Νοεμβρίου2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ»».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**